**ภาพที่ 3.2 แสดงองค์ประกอบของกิจการวิทยุกระจายเสียงที่มุ่งเน้นในเชิงประเด็นในกิจการภาคเอกชน**

บริบทของสื่อ การเปิดสัมปทานแก่เอกชน มีการแข่งขันสูง

รูปแบบเพลง ดนตรี ละคร

บริบทของสังคม

ปรัชญาของสื่อ บทบาทหน้าที่

ที่ปรึกษาทางการตลาด

เนื้อหาเชิงประเด็น บันเทิง เพลง ละคร ฯลฯ

กลุ่มเป้าหมาย (Target Audience)

ผู้บริโภค (Consumer)

การแบ่งเป็นกลุ่ม/ประเภท (Segmentation)

**ภาพที่ 3.3 แสดงองค์ประกอบของกิจการวิทยุกระจายเสียงที่มุ่งเน้นในเชิงประเด็นในกิจการชุมชน**

รูปแบบ

การนำเสนอ

เนื้อหาเชิงประเด็น

การเมือง การต่อสู้ การ Counter อุดมการณ์ การครอบงำ

- การสะท้อนภาพ

ความเป็นจริงทางสังคม (Social Reality)

- การให้ความรู้

ทัศนคติ และเปลี่ยนพฤติกรรม (KAP)

บริบทของสื่อ เป็นการบริหารจัดการแบบมีส่วนร่วม (Participation)

บริบททางสังคม การเคลื่อนไหวทางสังคม (Social Movement)

บทบาทหน้าที่ของสื่อสนองตอบความต้องการ แก้ไขปัญหา

สร้างผลประโยชน์ร่วม

กลุ่มเป้าหมาย Citizen

ชุมชน (Community)

- ชุมชนเชิงพื้นที่

- ชุมชนเชิงความสนใจร่วม

- ชุมชนเชิงผลประโยชน์ร่วม

จากการประมวลข้อมูลของกิจการวิทยุกระจายเสียงทั้งในภาครัฐ/สาธารณะ ภาคเอกชน และชุมชนเกี่ยวกับเนื้อหาที่มุ่งเน้นในเชิงประเด็นแล้ว อาจสรุปที่มาของกิจการวิทยุกระจายเสียงที่มีเนื้อหามุ่งเน้นเชิงประเด็นว่าอาจมีที่มาจาก 3 ช่องทาง คือ

1. ความต้องการของสังคมหรือของชุมชน

2. ปัญหาที่เกิดขึ้นในสังคมหรือในชุมชน

3. ผลประโยชน์ร่วมของคนในสังคมหรือในชุมชน

ซึ่งที่มาของการเกิดกิจการวิทยุกระจายเสียงที่มุ่งเน้นในเชิงประเด็นอาจปรากฏหรือพบอยู่ในกิจการวิทยุกระจายเสียงใน 3 รูปแบบ คือ 1. รูปแบบกิจการวิทยุกระจายเสียงภาครัฐ/สาธารณะ ซึ่งส่วนใหญ่เกิดจากการใช้สถานีวิทยุเพื่อการพัฒนาให้เป็นไปตามนโยบายรัฐและแผนพัฒนาเศรษฐกิจและสังคมของประเทศ 2. รูปแบบกิจการวิทยุกระจายเสียงภาคเอกชน เกิดจากการสร้างประโยชน์ทางธุรกิจโดยการหากลยุทธ์การตลาดที่เน้นกลุ่มเฉพาะหรือที่เรียกว่า Niche Market เช่น สถานีวิทยุคลื่นเพลงแนวต่างๆ หรือสถานีข่าวสารจราจร ซึ่งเนื้อหาข้อมูลที่ผู้ฟังต้องการ หรือมีความสนใจร่วม ซึ่งจากกิจการวิทยุกระจายเสียงทั้ง 2 กิจการคือ ภาครัฐและเอกชน (เป็นการสร้างความต้องการ ความสนใจโดยผู้ส่งสาร) 3. รูปแบบกิจการกระจายเสียงชุมชน เกิดจากการมีปัญหาร่วม ความต้องการร่วม และความสนใจร่วมของชุมชนที่เกิดจากตัวประชาชนเอง เช่น คนในชุมชนต้องการรักษาประเพณี วัฒนธรรม หรือพื้นที่ของตนไว้ หรือต้องการเผยแพร่อัตลักษณ์ เรื่องราวของชุมชนให้คนในชุมชนและคนในสังคมอื่นได้รับรู้ ต้องการทำให้เกิดความรักความสามัคคี การสร้างความรู้ความเข้าใจกับชนเผ่าต่างๆ ในชุมชน ต้องการแก้ปัญหา เช่น การต่อสู้กับการรุกรานจากภาครัฐ การแก้ปัญหาเรื่องภัยธรรมชาติ ความขาดแคลนปัญหาทางสังคม เช่น ยาเสพติด หรือการมีความสนใจร่วมกันในเรื่องใดเรื่องหนึ่งของชุมชน เช่น ความสนใจเรื่องธรรมะหรือศาสนา อุดมการณ์ต่างๆ รวมทั้งความสนใจในการอนุรักษ์ธรรมชาติ ป่าไม้ สิ่งแวดล้อมของชุมชน เป็นต้น

แต่อย่างไรก็ตามเมื่อพิจารณาถึงคำว่า “ประเด็น” ในมิติร่วมสมัย จากแนวคิดพื้นฐานที่เกี่ยวข้องกับสิทธิมนุษยชนขั้นพื้นฐาน ตามกรอบแนวคิดของสำนักงานข้าหลวงใหญ่แห่งสหประชาชาติ (ค.ศ. 1948) ซึ่งระบุคำประกาศสากลที่จำแนก “ประเด็นทางสังคม” ที่เป็นสากลไว้ 48 ประเด็น (ดูบทที่ 2 กิจการวิทยุกระจายเสียงที่มุ่งเน้นเชิงประเด็นในต่างประเทศหน้า 24 - 26) ซึ่งได้กลายเป็นประเด็นร่วมของประชาคมโลก ที่มีการขานรับที่เป็นพลังขับเคลื่อนภาคสังคมในประเทศในระบอบประชาธิปไตยทั่วโลก และส่งผลให้เกิดเสียงเรียกร้องจากภาคประชาชนในการปฏิรูปกิจการการสื่อสาร โดยเรียกร้องสิทธิการมีส่วนร่วมในกิจการสื่อสารของประเทศ เรียกร้องการกระจายอำนาจ และเสรีภาพในการนำเสนอข่าวสารสู่สาธารณะ การให้มีการสอดส่องดูแลจากสังคม และการตรวจสอบจากภาคประชาชน ดังเช่นประเทศไทยมีปรากฏการณ์ในการปฏิรูปสื่อจนในที่สุดกำหนดอยู่รัฐธรรมนูญแห่งราชอาณาจักรไทย พ.ศ. 2540 นั้น กล่าวได้ว่าสิ่งที่สำคัญที่ชัดเจนในสังคมยุคปัจจุบันก็คือ หัวใจของสื่อคือการสร้างประชาธิปไตย และวิถีชีวิตของสื่อก็คือประโยชน์สาธารณะ (Public Interest) ซึ่งอาจสรุปได้ว่านี่คือ “ประเด็นทางสังคม” (Social Issues) ซึ่งเมื่อพิจารณากิจการวิทยุกระจายเสียงทั้ง 3 ภาค จะเห็นได้ว่ากิจการภาครัฐหรือภาคบริการสาธารณะ และกิจการภาคบริการประชาชนหรือวิทยุกระจายเสียงชุมชนในปัจจุบันมีจุดร่วมในเรื่องประโยชน์สาธารณะหรือด้านผู้รับสารอยู่เช่นเดียวกัน ส่วนกิจการภาคเอกชนนั้นมีลักษณะเรื่องประโยชน์ทางธุรกิจหรือกำไรขององค์กรที่เป็นผู้ส่งสาร จึงไม่น่าจะเข้าข่าย “วิทยุกระจายเสียงที่มุ่งเน้นในเชิงประเด็น” ตามขอบเขตของการศึกษา อย่างไรก็ตามกิจการวิทยุกระจายเสียงรัฐ/สาธารณะ กับกิจการวิทยุกระจายเสียงชุมชนก็ยังมีธรรมชาติที่แตกต่างกันอยู่ ดังนั้น จึงจะนำเฉพาะกิจการวิทยุ 2 ภาคนี้มาวิเคราะห์ต่อไปเพื่อค้นหาคำตอบในความเป็น “วิทยุกระจายเสียงที่มุ่งเน้นในเชิงประเด็น” ตามข้อเท็จจริงเกี่ยวกับประสบการณ์และการดำเนินงานของวิทยุทั้ง 2 ภาค ในส่วนต่อไป

**ข้อเท็จจริงเกี่ยวกับประสบการณ์และรูปแบบการดำเนินงานกิจการวิทยุกระจายเสียงที่มุ่งเน้นในเชิงประเด็นในประเทศไทย**

ในส่วนนี้จะเป็นการวิเคราะห์สภาพการณ์ที่เป็นอยู่จริงในปัจจุบันของกิจการวิทยุกระจายเสียงที่มุ่งเน้นในเชิงประเด็นในประเทศไทย โดยพิจารณาจากข้อเท็จจริงเกี่ยวกับประสบการณ์และรูปแบบการดำเนินงานกิจการวิทยุกระจายเสียงภาครัฐ/สาธารณะกับวิทยุกระจายเสียงชุมชน โดยจะแยกวิเคราะห์แต่ละกิจการตามข้อเท็จจริงในเรื่องต่อไปนี้

1. ที่มาและรูปแบบการก่อตั้ง

2. รูปแบบเนื้อหารายการ วิธี่การบริหารจัดการ รวมถึงรูปแบบการมีส่วนร่วม

3. ความแตกต่างระหว่างกิจการวิทยุกระจายเสียงที่มุ่งเน้นในเชิงประเด็นและและกิจการวิทยุกระจายเสียงที่มุ่งเน้นในเชิงพื้นที่ตามที่ปรากฎในประเทศไทย

4. ประโยชน์ของวิทยุกระจายเสียงที่มุ่งเน้นในเชิงประเด็นในประเทศไทย

5. คุณลักษณะทางเทคนิคของระบบที่ใช้ส่งกระจายเสียง แลกเปลี่ยนและเชื่อมโยงรายการของวิทยุกระจายเสียงที่มุ่งเน้นในเชิงประเด็นในประเทศไทย

**กิจการวิทยุกระจายเสียงภาครัฐ/สาธารณะ**

สำหรับการวิเคราะห์ความเป็นวิทยุกระจายเสียงที่มุ่งเน้นในเชิงประเด็นในส่วนของกิจการ

วิทยุกระจายเสียงภาครัฐ/สาธารณะ ตามข้อเท็จจริงที่เป็นอยู่นั้น จะข้ามประเด็น “ที่มาและรูปแบบการก่อตั้ง” เพราะได้กล่าวไว้ก่อนหน้านี้แล้ว (ดูหน้า 173-177 ของบทนี้) ทั้งนี้โดยอยู่บนพื้นฐานของข้อมูลทุติยภูมิ ได้แก่ เอกสาร และงานวิจัยที่เกี่ยวข้อง

**1. รูปแบบเนื้อหารายการ วิธีการบริหารจัดการ รวมถึงรูปแบบการมีส่วนร่วม**

**- รูปแบบเนื้อหารายการ**

ในเรื่องรูปแบบเนื้อหารายการนั้น วิทยุกระจายเสียงภาครัฐ/สาธารณะ ในปัจจุบันมุ่งเน้นการนำเสนอประเด็นเนื้อหาที่ใช้ประโยชน์เพื่อการพัฒนาสังคมในระดับรวม โดยยึดถือตามนโยบายของรัฐบาลหรือกล่าวได้ว่ามุ่งสนองตอบต่อนโยบายของรัฐบาล และสนองตอบต่อเป้าหมายในการพัฒนาประเทศตามแผนพัฒนาเศรษฐกิจและสังคมแห่งชาติ อย่างเช่น การประชาสัมพันธ์ในสื่อวิทยุกระจายเสียงของกรมประชาสัมพันธ์ในเรื่องความปรองดองและสมานฉันท์ในสังคมตามนโยบายของรัฐบาลพรรคประชาธิปัตย์โดยมีนายอภิสิทธิ์ เวชชาชีวะ เป็นนายกรัฐมนตรี เป็นต้น ซึ่งกล่าวได้ว่าแนวคิดการใช้สื่อกระจายเสียงของภาครัฐ/สาธารณะ มีลักษณะให้เข้าถึงหรือสนองตอบต่อความต้องการของสาธารณะในภาพกว้าง ซึ่งไม่อาจเข้าถึงความต้องการของกลุ่ม/ชุมชน เฉพาะได้เข้าทำนองการใช้หลักแนวคิดในการพัฒนาแบบ “เสื้อตัวเดียวเหมาะกับทุกคน” เป็นการมองข้ามปัญหาเฉพาะด้านของกลุ่มประชาชนอีกหลายส่วน อย่างเช่น คนด้อยโอกาส คนพิการ ซึ่งมีโอกาสรับข่าวสารที่ต้องการน้อยกว่าบุคคลอื่นในสังคม

**- วิธีการบริหารการจัดการ**

กิจการวิทยุกระจายเสียงภาครัฐ/สาธารณะในประเทศไทยเป็นกิจการวิทยุกระจายเสียงที่ดำเนินการโดยมีรัฐเป็นเจ้าของ วัฒนธรรม การทำงานอยู่ในรูปแบบระบบราชการ (Bureaucracy) ส่งผลต่อการกำหนดนโยบายการปฏิบัติงานและการมีบทบาทหน้าที่ตามบรรทัดฐานขององค์กร มีสายงานการบังคับบัญชา (Hierarchy) อย่างชัดเจน ภาระหน้าที่หลักที่สำคัญของกิจการวิทยุกระจายเสียงภาครัฐคือมุ่งเน้นการบริการสาธารณะที่มีประโยชน์และตอบสนองต่อความต้องการของประชาชนในหลากหลายกลุ่มให้ครอบคลุมในด้านต่างๆ ทั้งด้านการศึกษา ศาสนา ศิลปวัฒนธรรม วิทยาศาสตร์เทคโนโลยี สิ่งแวดล้อม การเกษตร การส่งเสริมอาชีพ การสร้างความเข้าใจระหว่างรัฐบาลและประชาชน ปลูกจิตสำนึกให้ประชาชนมีวินัย รักชาติ เสริมสร้างความรักความสามัคคีระหว่างคนในชาติ ซึ่งการดำเนินการจะไม่แสวงหากำไร ส่วนรายได้จะมาจากภาษีบาปหรือภาษีจากการบริโภคอบายมุข เช่น เหล้า หรือบุหรี่ จากงบประมาณซึ่งเป็นส่วนแบ่งรายได้ของวิทยุ/โทรทัศน์เอกชน โดยไม่มีโฆษณา (Siune อ้างใน โกศล สงเนียม, 2550) ซึ่งสถานีจะต้องมีรายได้ที่เพียงพอ เป็นอิสระ เป็นรายได้ที่คาดการณ์ได้ (Price and Rabay 2001) สำหรับสถานีวิทยุกระจายเสียงที่รัฐเป็นเจ้าของและบริการกิจการโดยภาครัฐในประเทศไทย ได้แก่ สถานีวิทยุกระจายเสียงแห่งประเทศไทย (สวท.) ซึ่งสังกัดกรมประชาสัมพันธ์ มีจำนวนทั้งสิ้น 147 สถานี เป็นความถี่ในระบบเอ.เอ็ม. (AM) จำนวน 60 สถานี และระบบเอฟ.เอ็ม. (FM) 87 สถานี อยู่ในพื้นที่กรุงเทพมหานคร 11 สถานี และในภูมิภาค 136 สถานี ทั้งนี้กรมประชาสัมพันธ์ได้สนับสนุนเป็นเครือข่ายวิทยุโรงเรียนและวิทยุนอกโรงเรียนให้กับกระทรวงศึกษาธิการ รายการเพื่อการศึกษาของมหาวิทยาลัยสุโขทัยธรรมาธิราชและมหาวิทยาลัยรามคำแหง จำนวน 11 สถานี

การดำเนินงานของสถานีวิทยุกระจายเสียงของรัฐมีลักษณะการแบ่งงานกันทำ (Division of Labor) ที่มีสายงานการบังคับบัญชา (Scalar Chain) ชัดเจน กำหนดหน้าที่ความรับผิดชอบของตำแหน่งตามลำดับชั้นที่มีการแบ่งสายงานตามหน้าที่ (Functional Classification) ที่ต้องใช้ความชำนาญเฉพาะด้าน โดยประกอบด้วยงานหลัก ได้แก่ ส่วนบริหารทั่วไป ส่วนบริหารการเงิน ส่วนผลิตรายการ ส่วนเทคนิคและส่วนกระจายเสียง (กิติมา สุรสนธิ, 2552)

โดยสรุปการบริหารกิจการวิทยุกระจายเสียงภาครัฐ/สาธารณะมี 2 ลักษณะ คือ (โกศล สงเนียม, 2553)

1. หน่วยราชการหรือรัฐวิสาหกิจเป็นผู้ดูแลและบริหารจัดการเอง ซึ่งมักจะมีรูปแบบการบริหารจัดการที่กำหนดนโยบายด้านเนื้อหาจากส่วนกลาง เช่น สถานีวิทยุกระจายเสียงแห่งประเทศไทย ซึ่งมีเครือข่ายอยู่ทั่วประเทศ เนื้อหารายการส่วนใหญ่ผลิต และเผยแพร่จากส่วนกลางไปยังเครือข่ายต่างๆ ทั้งภาคเหนือ ภาคกลาง ภาคใต้ และภาคตะวันออกเฉียงเหนือ เป็นต้น

**ภาพที่ 3.4 แสดงตัวอย่างโครงสร้างองค์กรสถานีวิทยุกระจายเสียงแห่งประเทศไทย**

สถานีวิทยุกระจายเสียงแห่งประเทศไทย

ฝ่ายบริหารทั่วไป

ส่วนผลิตรายการ

ส่วนกระจายเสียง

ในประเทศ

ในประเทศ

ส่วนกระจายเสียง

ต่างประเทศ

ส่วนบริหารการดนตรี

ส่วนเทคนิค

ส่วนสถานีเครื่องส่ง 1,000 กิโลวัตต์

2. หน่วยราชการหรือรัฐวิสาหกิจเป็นผู้ดูแลและให้บุคคลภายนอกบริหารจัดการ โดยเมื่อจัดสรรเวลาหรือ “สัมปทาน” แก่บุคคลภายนอกแล้ว หน่วยงานรัฐจะไม่เข้าไปยุ่งเกี่ยวในการดำเนินงานทางด้านธุรกิจเอกชน แต่จะดูแลเฉพาะในด้านนโยบายหลักๆ เท่านั้น เช่น สถานีวิทยุ ข่าวสารการจราจร (จส.100) หรือสถานีวิทยุ สวพ. ที่ผลิตรายการเองส่วนใหญ่โดยให้ผู้ฟังเข้ามามีส่วนร่วมในการดำเนินการ

สำหรับประเด็นเนื้อหาที่สื่อวิทยุกระจายเสียงภาครัฐ อาทิ สถานีวิทยุกระจายเสียงแห่งประเทศไทยได้รับนโยบายให้นำเสนอเนื้อหาที่สำคัญๆ ในช่วงสภาวะสังคมเช่นนี้ ได้แก่ การนำเสนอประเด็นเรื่องพระราชกรณียกิจขององค์พระบาทสมเด็จพระเจ้าอยู่หัว ประเด็นเรื่องยาเสพติด และประเด็นเรื่องอาเซียน เป็นต้น (สุรเวช ดีมาก, 2554)

**- รูปแบบการมีส่วนร่วม**

การมีส่วนร่วมในกิจการวิทยุกระจายเสียงเป็นแนวคิดวิทยุทางเลือกหรือวิทยุชุมชน ซึ่งประชาชนถือกรรมสิทธิ์เป็นเจ้าของกิจการวิทยุนั้นๆ หมายถึง การที่สมาชิกของชุมชน/ประชาชนจะมีส่วนร่วมในการบริหารจัดการ โดยที่ส่วนใหญ่จะรวมตัวกันในรูปของคณะกรรมการหรือกำหนดแนวทางของเนื้อหาและรูปแบบรายการที่เป็นประโยชน์ตามความต้องการของชุมชน

ซึ่งแนวคิด/ปรากฎการณ์นี้เกิดขึ้นในต่างประเทศตั้งแต่ทศวรรษที่ 1940 (ดูบทที่ 2 กิจการวิทยุกระจายเสียงที่มุ่งเน้นเชิงประเด็นในต่างประเทศ น. 9) และแพร่กระจายไปเกือบทุกแห่งทั่วโลก (กาญจนา แก้วเทพ, คู่มือวิทยุชุมชน, น. 4) รวมทั้งประเทศไทยด้วย ปรัชญาหลักของการมีส่วนร่วมของกิจการวิทยุชุมชนก็คือเป็นวิทยุที่ดำเนินการโดยประชาชน ของประชาชน เพื่อประชาชน

และเนื่องจากการบริหารกิจการวิทยุกระจายเสียงภาครัฐ/สาธารณะเป็นการบริหารองค์กรขนาดใหญ่ที่มีความซับซ้อน มีการบริหารงานแบบรวมอำนาจ ที่มีกรอบระเบียบกฎเกณฑ์มากมายในการบริหาร รวมทั้งการกำกับเนื้อหาของสถานีด้วย การมีส่วนร่วมของผู้ฟังในการบริหารกิจการประเภทนี้จึงพบว่ามีค่อนข้างน้อย ส่วนใหญ่จะมีส่วนร่วมในฐานะผู้ฟังโดยรูปแบบของการมีส่วนร่วมอาจผ่านกระบวนการประเมินผลโดยวิธีการวิจัยเพื่อนำมาใช้ในการปรับแนวทางบางส่วนของการผลิตเนื้อหาของสถานีเท่านั้น ดังนั้นวิทยุกระจายเสียงภาครัฐ/สาธารณะจึงมีการจัดการแบบเบ็ดเสร็จโดยตรง (Direct Manipulation) โดยไม่จำเป็นต้องให้ประชาชนรับรู้เรื่องราวที่เกี่ยวข้องกับรายละเอียดต่างๆ ของการบริหารงานของสถานี ดังคำให้สัมภาษณ์ของผู้บริหารสถานีวิทยุกระจายเสียงแห่งประเทศไทยที่กล่าวถึง การดำเนินงานของสถานีวิทยุกระจายเสียงแห่งประเทศไทยว่า

*“สถานีวิทยุกระจายเสียงแห่งประเทศไทยมีหน้าที่หลักคือ ถ่ายทอดทำความเข้าใจในเรื่องนโยบายและกิจการของรัฐ สถานีต้องประเมินการทำงานของสถานีเองตลอดว่าทำงานได้ประสบผลสำเร็จมากน้อยเพียงใด ส่วนหนึ่งดูจากปฏิกิริยาตอบกลับของผู้ฟังที่มีเข้ามาบ้างและมีการทำวิจัยเพื่อประเมินผลการทำงานก็นำมาใช้เป็นแนวทางในการพัฒนาปรับปรุงการดำเนินงานของสถานี”* (สุทิต ขัตติยะ, 2552)

**2. ความแตกต่างระหว่างกิจการวิทยุกระจายเสียงที่มุ่งเน้นในเชิงประเด็นและกิจการวิทยุกระจายเสียงที่มุ่งเน้นในเชิงพื้นที่**

หากพิจารณาจากแนวคิดของ “ประเด็น” ในความหมายที่ค้นพบในการศึกษากิจการสถานีวิทยุกระจายเสียงที่มุ่งเน้นในเชิงประเด็นในต่างประเทศ ซึ่งพบว่า มีอยู่ 3 ลักษณะโดยพิจารณาในบริบทด้านเนื้อหา คือ

1. การนำเสนอเนื้อหาที่เน้นประเด็นเฉพาะในวาระต่างๆ เช่น ด้านสาธารณสุขด้านการศึกษา ด้านเด็กและเยาวชน ตลอดจนด้านการพัฒนาในมิติต่างๆ

2. การนำเสนอเนื้อหาที่เป็นความสนใจร่วมของชุมชนซึ่งมีผลประโยชน์ร่วมกัน (Community of Interest) เช่น คุณภาพชีวิตของผู้สูงอายุและผู้พิการ คำสอนทางศาสนสิทธิมนุษยชน ฯลฯ

3. สถานีวิทยุที่ดำเนินการเพื่อวัตถุประสงค์หรือกลุ่มเป้าหมายเฉพาะเป็นพิเศษและในขณะที่ความหมายของกิจการกระจายเสียงที่มุ่งเน้นในเชิงพื้นที่หมายถึงการที่สถานีวิทยุเผยแพร่เนื้อหาข้อมูลข่าวสารผ่านสภาพแวดล้อมต่างๆ โดยครอบคลุมพื้นที่กว้างขวางเท่าที่กำลังส่งและคลื่นวิทยุจะกระจายรัศมีการออกอากาศไปได้ ซึ่งขึ้นอยู่กับกำลังส่งของเครื่องส่งและความสูงของเสาสัญญาณ

จะพบว่ากิจการวิทยุกระจายเสียงภาครัฐจะเน้นการเผยแพร่เนื้อหาข้อมูลข่าวสารโดยคำนึงถึงความครอบคลุมของพื้นที่เป็นหลักตามพื้นที่ทางภูมิศาสตร์ของประเทศ เช่น วิทยุกระจายเสียงแห่งประเทศไทยจะแบ่งการส่งเครือข่ายตามภาคต่างๆ เช่น สวท. ประจำภาคเหนือ ภาคกลาง ภาคตะวันออกเฉียงเหนือ ภาคใต้ ภาคตะวันออก และภาคตะวันตก เป็นตก มากกว่าที่จะเป็นพื้นที่เฉพาะอย่างเช่นภายในตำบล หมู่บ้าน

และเมื่อพิจารณาในเรื่องประเด็นเนื้อหา ถึงแม้ว่ามีการนำเสนอที่เป็นประเด็นเฉพาะ อย่างเช่น ด้านการเกษตร การสาธารณสุข หรือการศึกษาอยู่บ้าง แต่ใช้เป็นประเด็นที่กำหนดมาจากส่วนกลางหรือจากทางสถานีมากกว่าที่ถูกกำหนดจากท้องถิ่นหรือชุมชนที่เป็นความต้องการหรือความสนใจหรือเป็นผลประโยชน์เฉพาะ

**3. ประโยชน์ของวิทยุกระจายเสียงที่มุ่งเน้นในเชิงประเด็นในประเทศไทย**

ในด้านกิจการวิทยุกระจายเสียงภาครัฐ พบว่า มีประโยชน์ในแง่การให้บริการสาธารณะโดยรวม เป็นการสร้างความรู้ความเข้าใจระหว่างภาครัฐและประชาชน เน้นการให้สาระความรู้และข้อมูลข่าวสารเป็นหลัก เป็นเครื่องมือของรัฐที่ใช้ในการแก้ปัญหาในเรื่องภัยพิบัติต่างๆ ตลอดจนเพื่อบรรลุเป้าหมายในนโยบายของรัฐที่มุ่งเน้นรักษาอัตลักษณ์ วัฒนธรรม ประเพณีของชาติ/ประเทศให้ดำรงไว้

ซึ่งเป็นไปตามแนวคิดของฮาโรลด์ ลาสเวลล์ (Harold Laswell, 1948) ที่กล่าวไว้ว่าสื่อมวลชนทำหน้าที่ในการถ่ายทอดส่งเสริมค่านิยมให้แก่สังคม ทำให้เกิดการระดมความร่วมมือ (Mobilization) ช่วยเตือนภัยของสังคม ทำให้เกิดความสามัคคีและบูรณาการ (Integration) ทำให้คนในสังคมสามารถปรับตัวเข้ากับสังคมหรือวัฒนธรรมอื่นได้ดีขึ้น ฯลฯ

**4. คุณลักษณะทางเทคนิคของระบบที่ใช้ส่งกระจายเสียง แลกเปลี่ยนและเชื่อมโยงรายการของวิทยุกระจายเสียงที่มุ่งเน้นในเชิงประเด็นในประเทศไทย**

การกระจายเสียงของกิจการภาครัฐนั้นจะมีระบบการกระจายเสียง 2 ระบบคือ เอ.เอ็ม. (AM) และเอฟ.เอ็ม. (FM) ซึ่งมีคุณสมบัติแตกต่างกันไปกล่าวคือ คลื่นเอ.เอ็ม. จะสามารถกระจายเสียงไปได้ไกลกว่าแต่คุณภาพเสียงต่ำกว่าระบบเอฟ.เอ็ม. ซึ่งมีคุณภาพเสียงดีกว่าและส่งกระจายเสียงได้ในระยะใกล้

**สถานีวิทยุกระจายเสียงรัฐสภา**

**1. ที่มาและรูปแบบของการจัดตั้ง**

รัฐสภาไทยได้ทำงานด้านการเมืองการปกครองมานาน แต่ประชาชนส่วนใหญ่ของประเทศยังขาดความรู้ ความเข้าใจทางการเมืองอยู่มาก ไม่ว่าจะเป็นความรู้ในเรื่องรัฐธรรมนูญ การเมืองการปกครอง ตลอดจนสิทธิหน้าที่ของตัวประชาชนเองในฐานะที่เป็นพลเมืองของประเทศ ดังนั้น รัฐสภาในฐานะสถาบัน ซึ่งทำหน้าที่ด้านการเมือง การปกครอง จึงเห็นความสำคัญในการสร้างช่องทางหรือสื่อที่จะเข้าถึงให้ความรู้ ความเข้าใจแก่ประชาชนในเรื่องต่างๆ ดังกล่าว

พัฒนาศั สถานีวิทยุกระจายเสียงรัฐสภา เป็นสถานีวิทยุของฝ่ายนิติบัญญัติขึ้นตรงต่อสำนักงานเลขาธิการสภาผู้แทนราษฎร มีคณะกรรมการบริหารสถานีฯ ซึ่งแต่งตั้งโดยประธานรัฐสภาคอยดูแลทางด้านนโยบาย โดยคณะกรรมาธิการกิจการสภาผู้แทนราษฎร ได้มีนโยบายให้จัดตั้งสถานีวิทยุกระจายเสียงรัฐสภาเมื่อปี พ.ศ.2532 คำสั่งรัฐสภาตั้งคณะกรรมการเพื่อเตรียมการจัดตั้งสถานีวิทยุกระจายเสียงรัฐสภา โดยได้งบประมาณจัดตั้ง 10,485,200 บาท

สถานีวิทยุกระจายเสียงรัฐสภา เปิดดำเนินการทดลองออกอากาศครั้งแรกเมื่อวันที่ 18 เมษายน พ.ศ. 2537 ส่งกระจายเสียงจากอาคารรัฐสภา ถนนอู่ทองใน เขตดุสิต กรุงเทพมหานคร ใช้เวลาในการทดลองออกอากาศประมาณ 6เดือน จากนั้นเริ่มออกอากาศจริงเมื่อวันที่ 1 พฤศจิกายน พ.ศ. 2537 โดยส่งกระจายเสียงในกรุงเทพมหานคร ระบบ FM 87.50 เมกะเฮิร์ต

     จากนั้นในปี พ.ศ. 2540 ได้ขยายเครือข่ายไปยังภูมิภาค 7 จังหวัด ได้แก่ เชียงใหม่ พิษณุโลก อุบลราชธานี อุดรธานี ภูเก็ต สงขลา ระยอง และปี พ.ศ. 2541 ขยายเครือข่ายไปยังภูมิภาคอีก 7 จังหวัด ได้แก่ กาญจนบุรี ชัยนาท ประจวบคีรีขันธ์ สกลนคร นครราชสีมา สุราษฎร์ธานี ยะลา หลังจากนั้นในปี พ.ศ.2551 สำนักงานเลขาธิการสภาผู้แทนราษฎร ก็ได้จัดตั้งสถานีวิทยุกระจายเสียงรัฐสภาเพิ่มขึ้นมาในระบบ A.M. ความถี่ 1071 KHz. อย่างเป็นทางการ ในวันที่ 5 ธันวาคม พ.ศ. 2551 โดยส่งกระจายเสียงจากอาคารสถานีวิทยุกระจายเสียงรัฐสภา ซอยอารีย์ เขตพญาไท กรุงเทพมหานคร อาคารเครื่องส่งตั้งอยู่ที่สถาบันพัฒนาข้าราชการกรมที่ดิน เขตบางขุนเทียน กรุงเทพมหานคร

**2. รูปแบบเนื้อหารายการ วิธีการบริหารจัดการ รวมถึงรูปแบบการมีส่วนร่วม**

**- รูปแบบเนื้อหารายการ**

ปัจจุบันสถานีวิทยุกระจายเสียงรัฐสภาออกอากาศทุกวันตั้งแต่เวลา 05.00 - 22.00 น. โดยมีภารกิจหลักในการถ่ายทอดเสียงการประชุมสภาผู้แทนราษฎร การประชุมวุฒิสภา และการประชุมร่วมกันของรัฐสภา รวมถึงการเผยแพร่กิจกรรมต่างๆของรัฐสภา และส่งเสริมความรู้ความเข้าใจเกี่ยวกับการเมืองการปกครองระบอบประชาธิปไตยในระบบรัฐสภา อันมีพระมหากษัตริย์ทรงเป็นประมุข ในรูปแบบของรายการสาระความรู้และข่าว โดยนำเสนอรายการที่เกี่ยวกับการทำงานของฝ่ายนิติบัญญัติในรูปแบบที่หลากหลายตลอดจนเสนอข่าวความเคลื่อนไหวของรัฐสภาทุกต้นชั่วโมง

**ตารางที่ 3.3 แสดงผังรายการออกอากาศของสถานีวิทยุกระจายเสียงรัฐสภา (เดือนพฤษภาคม)**

|  |  |
| --- | --- |
| **เวลา** | **รายการ** |
| 05.00 - 06.00  06.00 - 07.00  07.00 - 07.30  07.30 - 08.00  08.00 - 08.05  08.05 - 09.00  09.00 - 09.05  09.05 - 10.00  10.00 - 10.05  10.05 - 11.00  11.00 - 11.05  11.05 - 12.00  12.00 - 12.05  12.05 - 13.00  13.00 - 13.05  13.05 - 13.30  13.30 - 14.00  14.00 - 14.05  14.05 - 15.00  15.00 - 15.05  15.05 - 15.30  15.30 - 16.00  16.00 - 16.05  16.05 - 16.30  16.30 - 17.00  17.00 - 17.05  17.05 - 18.00  18.00 - 18.05  18.05 - 19.00  19.00 - 19.30  19.30 - 20.00  20.00 - 20.05  20.05 - 21.00  21.00 - 21.05  21.05 - 22.00 | รายการศาสนาซิกข์/พราหมณ์ - ฮินดู  รายการจับข่าวเช้า เล่าข่าวคุ้ย  ถ่ายทอดข่าวจาก สวท.  รายการการเมืองเรื่องของประชาชน 1  ข่าวต้นชั่วโมง  รายการการเมืองเรื่องของประชาชน 1  ข่าวต้นชั่วโมง  รายการมองรัฐสภา  ข่าวต้นชั่วโมง  รายการสถานีนิติบัญญัติ  ข่าวต้นชั่วโมง  รายการเกาะติดวุฒิสภา  ข่าวต้นชั่วโมง  รายการกะลาทาสี  ข่าวต้นชั่วโมง  รายการมุมมองกฎหมายไทย  รายการตีระฆัง ฟังปัญหา  ข่าวต้นชั่วโมง  รายการตีระฆัง ฟังปัญหา  ข่าวต้นชั่วโมง  รายการนานาสาระ  รายการเสียงจากสภา  ข่าวต้นชั่วโมง  รายการเสียงจากสภา  รายการคนข่าว คุยข่าว  ข่าวต้นชั่วโมง  รายการประชาธิปไตย..นอกห้องเรียน  ข่าวต้นชั่วโมง  รายการคุยกับวิปรัฐบาล  ถ่ายทอดข่าวจาก สวท.  รายการ ปปช.พบประชาชน  ข่าวต้นชั่วโมง  รายการมุ่งสู่ประชาธิปไตยฯ  ข่าวเด่นรอบวัน  รายการกาแฟก่อนนอน |

**- วิธีการบริหารจัดการ**

สถานีวิทยุกระจายเสียงและวิทยุโทรทัศน์รัฐสภา แบ่งส่วนราชการภายในออกเป็น 5 กลุ่มงาน คือ กลุ่มงานบริหารทั่วไป กลุ่มงานข่าวและประเมินผล กลุ่มงานผลิตรายการวิทยุกระจายเสียง กลุ่มงานผลิตรายการโทรทัศน์ และกลุ่มงานเทคนิค โดยมีอำนาจหน้าที่ในการบริหารจัดการดังนี้

- ดำเนินการเกี่ยวกับงานด้านเลขานุการของคณะกรรมการบริหาร และคณะอนุกรรมการที่เกี่ยวข้องกับสถานีวิทยุกระจายเสียงรัฐสภาและวิทยุโทรทัศน์รัฐสภา

- ดำเนินการเกี่ยวกับการประชาสัมพันธ์ เผยแพร่ความรู้ และข่าวสารเกี่ยวกับการเมืองการปกครองในระบอบประชาธิปไตย โดยตั้งเป็นศูนย์ข่าวรัฐสภาและศูนย์ประชาสัมพันธ์ข้อมูลในการเผยแพร่ข่าวสารของรัฐสภา สภาผู้แทนราษฎร และสำนักงานเลขาธิการสภาผู้แทนราษฎร รวมถึงเป็นสื่อกลางในการแสดงความคิดเห็นเกี่ยวกับการเมืองการปกครองของประชาชน

- ดำเนินการเกี่ยวกับกระบวนการด้านนิติบัญญัติ และกิจกรรมของรัฐสภา สภาผู้แทนราษฎร วุฒิสภา และสำนักงานเลขาธิการสภาผู้แทนราษฎรในด้านต่างๆ ทางสถานีวิทยุกระจายเสียงรัฐสภาและสถานีวิทยุโทรทัศน์ เพื่อส่งเสริมความรู้ความเข้าใจเกี่ยวกับการเมืองการปกครองระบอบประชาธิปไตย และแลกเปลี่ยนความคิดเห็นระหว่างสมาชิกรัฐสภากับประชาชน

- ดำเนินการถ่ายทอดการประชุมรัฐสภา สภาผู้แทนราษฎร วุฒิสภาคณะกรรมาธิการ และการสัมมนาของสภาผู้แทนราษฎรและวุฒิสภา ทั้งในและนอกสถานที่ ทั่วประเทศ

- ศึกษา วิเคราะห์หรือจัดให้มีการวิจัยเพื่อสร้างสรรค์รูปแบบของรายการวิทยุกระจายเสียงรัฐสภา และรายการโทรทัศน์ และรายงานผล รวมทั้งวิเคราะห์ข้อมูลและประเมินผล กิจกรรมต่างๆ การรับฟังรับชม เพื่อนำมาปรับปรุงรายการให้มีประสิทธิภาพ

- จัดเตรียมข้อมูล รูปแบบรายการ ผังรายการ และผลิตรายการวิทยุกระจายเสียง และรายการโทรทัศน์ ทั้งรายการสดการถ่ายทอดเสียงนอกสถานที่ และบันทึกเทป

- ดำเนินการเกี่ยวกับการซ่อมบำรุงทางเทคนิค อุปกรณ์เครื่องส่งกระจายเสียงและวิทยุโทรทัศน์ ห้องส่งกระจายเสียงและห้องบันทึก รายการโทรทัศน์ ทั้งในส่วนกลางและส่วนภูมิภาค

- ปฏิบัติงานอื่นที่ได้รับมอบหมาย สื่อนิติบัญญัติ ที่มุ่งมั่นเสริมสร้างความรู้ ความเข้าใจด้านการเมือง และส่งเสริมการมีส่วนร่วมทางการเมืองของประชาชน เพื่อพัฒนาประชาธิปไตยให้มากขึ้น

**- รูปแบบการมีส่วนร่วม**

วิทยุกระจายเสียงรัฐสภาจึงได้เปิดโอกาสให้ประชาชนเข้ามาเป็นผู้ร่วมรายการ การลงไปเก็บข้อมูล เพื่อตรวจสอบความรู้และทัศนคติของประชาชน ในฐานะผู้ฟังจึงเป็นเรื่องสำคัญ ซึ่งรูปแบบการลงไปรับฟังความเห็นของประชาชน ได้แก่ การลงพื้นที่ เพื่ออบรมให้ความรู้ แก่หน่วยงานและบุคคล กลุ่มต่างๆ ในภูมิภาคต่างๆ เพื่อนำมาปรับปรุงแก้ไขให้รายการของวิทยุรัฐสภาได้สนองตอบต่อความต้องการของผู้ฟังได้มากขึ้นและดียิ่งขึ้น

**3. ประโยชน์ของวิทยุกระจายเสียงที่มุ่งเน้นในเชิงประเด็นในประเทศไทย**  
 เนื่องจากสถานีวิทยุกระจายเสียงรัฐสภามีเครือข่ายครอบคลุมไปทั่วประเทศ ทำให้มีกลุ่มผู้ฟังขยายเป็นวงกว้าง และมีความหลากหลายทั้งในเรื่องวัย อาชีพ ศาสนา เนื้อหารายการหลักที่พบ ส่วนใหญ่จะมุ่งเน้นไปทางเรื่องของนิติบัญญัติ กิจกรรมของรัฐสภา สภาผู้แทนราษฎร วุฒิสภา เป็นต้น สถานีวิทยุกระจายเสียงรัฐสภามีบทบาทอย่างมากในการให้ความรู้เรื่องการเมืองการปกครองในระบอบประชาธิปไตยแก่ประชาชน (ณัฐพร บูรภักดิ์, 2550)

**4. คุณลักษณะทางเทคนิคของระบบที่ใช้ส่งกระจายเสียง แลกเปลี่ยนและเชื่อมโยงรายการของวิทยุกระจายเสียงที่มุ่งเน้นเชิงประเด็นในประเทศไทย**

สถานีวิทยุกระจายเสียงรัฐสภา ได้ดำเนินการส่งกระจายเสียงออกอากาศนานกว่า 14 ปีแล้ว กลุ่มงานเทคนิคสถานีวิทยุกระจายเสียงรัฐสภาได้ทำการปรับปรุงบำรุงเครื่องส่งสถานีวิทยุกระจายเสียงมาโดยตลอด เพื่อให้การส่งกระจายเสียงออกอากาศเป็นไปอย่างต่อเนื่องและมีประสิทธิภาพสูงสุด แต่สภาพของเครื่องส่งฯและอุปกรณ์ส่วนควบที่มีอายุการใช้งานมาเป็นระยะเวลายาวนาน ทำให้ประสิทธิภาพในการกระจายเสียงออกอากาศลดลงตามระยะเวลา ในแต่ละปีทางสถานีวิทยุกระจายเสียงรัฐสภาต้องเสียค่าใช้จ่ายในการซ่อมแซมเครื่องส่งฯ เป็นจำนวนเงินสูงมาก เมื่อเทียบกับสาระความรู้ที่ได้เผยแพร่ออกไป กลุ่มงานเทคนิคสถานีวิทยุฯ มีความจำเป็นที่ต้องจัดซื้อเครื่องส่งวิทยุกระจายเสียงระบบ FM ขนาดกำลังส่ง 5 กิโลวัตต์ พร้อมอุปกรณ์ส่วนควบ เพื่อทดแทนเครื่องส่งฯ เดิมที่สถานีวิทยุกระจายเสียงรัฐสภา จังหวัดกรุงเทพมหานคร (ซอยอารีย์สัมพันธ์) เพื่อจะทำให้ประสิทธิภาพในการส่งกระจายเสียงออกอากาศครอบคลุมพื้นที่และทำให้เขตบริการดีขึ้น อันทำให้ประชาชนได้รับข่าวสารทางการเมืองการปกครองในระบอบประชาธิปไตยอย่างต่อเนื่องและชัดเจน

การส่งกระจายเสียงของวิทยุรัฐสภาใช้ระบบเครือข่าย โดยส่งจากแม่ข่ายในกรุงเทพฯ ด้วยกำลังส่ง 5 กิโลวัตต์ ไปยังลูกข่ายในจังหวัดต่างๆ ทั่วประเทศ แสดงดังตารางดังนี้

**ตารางที่ 3.4 แสดงเครือข่ายของสถานีวิทยุกระจายเสียงรัฐสภาทั่วประเทศ**

เครือข่ายวิทยุรัฐสภา 16 เครือข่าย

|  |
| --- |
| **ระบบ FM** |
| กรุงเทพมหานคร 87.50 MHz  เชียงใหม่ 106.75 MHz  พิษณุโลก 92.25 MHz  ชัยนาท 96.25 MHz  อุดรธานี 87.50 MHz  สกลนคร 87.75 MHz  อุบลราชธานี 87.50 MHz  นครราชสีมา 87.50 MHz  กาญจนบุรี 106.25 MHz  ระยอง 87.75 MHz  ประจวบคีรีขันธ์ 89.25 MHz  สุราษฎร์ธานี 87.50 MHz  ภูเก็ต 99.25 MHz  สงขลา 103.25 MHz  ยะลา 89.00 MHz |
| **ระบบ AM** |
| กรุงเทพมหานคร 1071 KHz |

(ที่มา: [www.radioparliament.net/about\_us.php](http://www.radioparliament.net/about_us.php))

**กิจการวิทยุกระจายเสียงชุมชน**

สำหรับการวิเคราะห์ในส่วนนี้จะใช้ข้อมูลปฐมภูมิเป็นหลัก โดยได้จากการลงพื้นที่สัมภาษณ์กลุ่มตัวอย่างผู้ประกอบกิจการกระจายเสียงชุมชนที่มีอยู่ในปัจจุบันตามที่กำหนดไว้ในระเบียบวิธีวิจัย

**1. ที่มาและรูปแบบของการจัดตั้งสถานีวิทยุ**

จากการสัมภาษณ์เชิงลึกสถานีวิทยุกระจายเสียงชุมชน จำนวน 20 แห่ง พบว่า วิทยุเป็นเครื่องมือสำคัญในการขับเคลื่อนประเด็นปัญหาที่เกิดขึ้นในชุมชน โดยเริ่มต้นจากงบประมาณที่ได้รับจาก Social Investment Fund (SIF) และในช่วงปี พ.ศ. 2540 มีการเปลี่ยนแปลงรัฐธรรมนูญมาตรา 40 (ปัจจุบันเป็นมาตรา 45 ตามรัฐธรรมนูญแห่งราชอาณาจักรไทยพุทธศักราช 2550) ซึ่งทำให้ภาคประชาชนมีโอกาสในการแสดงออกทางความคิดเห็น ไม่เพียงเท่านั้นการจัดตั้งสภาองค์กรชุมชน ในแต่ละพื้นที่ยังทำให้เกิดการรวมตัวของคนในชุมชนกับการบริหารจัดการชุมชนอย่างมีประสิทธิภาพ โดยเฉพาะความขัดแย้งและปัญหาต่างๆ ได้แก่

1. ปัญหาการครอบครองที่ดินทำกิน

1.1 สถานีวิทยุดอยหลังถ้ำ เอฟ.เอ็ม. 100.25 MHz ตำบลศรีเตี้ย อำเภอบ้านโฮ่ง จังหวัดลำพูน เป็นอีกส่วนหนึ่งของการเรียกร้องสิทธิในการครอบครองพื้นที่กับภาครัฐ

*“…ตอนนั้นเขาจัดสรรให้เมื่อปี 2513 ไง แต่พอมาปี 2533 จากนั้นอีก 20 ปี มีการออกโฉนด โครงการเดินสำรวจออกโฉนด ในพื้นที่จังหวัดลำพูน เขาก็มาออกโฉนดทับพื้นที่…”*

*“…เราก็สู้ผ่านกลุ่มแนวร่วมเกษตรกรภาคเหนือ ต่างคนต่างก็มาอยู่หลายปี ปี 2536 กว่าจะรวมตัวกันเป็นกลุ่มเกษตรกรภาคเหนือเนี่ย จนกระทั่งปี 2543 ถึงจะสู้ในนามกลุ่มได้…”*

*“…หลังจากนั้นก็ได้รับเงินสนับสนุนจากสำนักข่าวประชาธรรมส่วนหนึ่ง พอช.*

*ส่วนหนึ่ง แล้วก็ของกลุ่มเกษตรกรภาคเหนืออีกส่วนหนึ่ง เราไม่ได้คิดเป็นสัดส่วนว่าเท่าไหร่เท่าไหร่นะ จำไม่ได้แล้ว ตอนหลังนี่ก็มีรายได้จากการบริจาคจากชาวบ้านเป็นหลัก ส่วนใหญ่ก็ได้จากชาวบ้าน วิทยุตั้งเดือนสิงหาคม ปี 2547 เป็นกำนันเดือนมิถุนายนปี 46 ก่อนตั้งวิทยุ ทุกวันนี้ก็อาศัยเงินบริจาคของชาวบ้านเป็นหลัก ก็ของเจ้าอาวาสวัดดอยหลังถ้ำ อาคารนี้ก็เจ้าอาวาสช่วยเป็นแสนนะ ของท่านอาจารย์สมคิด ค่าน้ำ ค่าไฟ ก็เงินบริจาคของชาวบ้าน คนที่มาจัดรายการตอนแรกก็มีเฉพาะชาวบ้านตอนหลังก็มี หน่วยงานราชการบ้างอย่างเช่น ไฟฟ้าบ้านโฮ่ง บ้าง แล้วก็โรงพยาบาลบ้านโฮ่ง แล้วก็จะมี อบต .เป็นบางครั้งคราว แต่หลักๆ จริงๆ ก็คือชาวบ้านแล้วก็เยาวชน นักเรียนบ้านโฮ่งรัตนวิทยา…”* (ธนา ยะโสภา, สัมภาษณ์, 18 พฤษภาคม 2554)

* 1. สถานีวิทยุชุมชนคนรามัย เอฟ.เอ็ม. 105.5 MHz ตำบลวังอ่าง อำเภอรามัย

จังหวัดนครศรีธรรมราช

*“…ขั้นแรกของการช่วยเหลือตนเองคือศึกษากฎหมาย และขึ้นป้ายสร้างเสื้อทีมเราไม่ต้องการอ่างเก็บน้ำ หมู่ 2 ไม่เห็นด้วยเลย ที่เห็นด้วยคือผู้นำเพราะมีผลประโยชน์ 100กว่าครอบครัวต้องอพยพ จึงต้องต่อสู้ไม่มีที่ทำกินอื่นแล้ว…”*

*“…วิทยุที่เกิดจากการตระหนักว่าไม่ควรกลัวอิทธิพลเถื่อน ไม่ได้หวังผลประโยชน์ เพราะรักชุมชนเป็นชุมชนของลูกหลานที่ต้องมีรากมีฐานเหมือนต้นไม้ เมื่อรู้ทันผู้มีอำนาจจึงหันมาคุยกัน ไม่ใช่การเห็นแก่ตัว เพราะผลประโยชน์เป็นของคนในหมู่บ้านถ้าขุดอ่างรายได้ของชาวบ้านก็ไม่มี…”* (อนันต์ แก้วรักษ์, สัมภาษณ์, 19 พฤษภาคม 2554)

2. ปัญหาการบุกรุกพื้นที่ทำกิน การทำลายภูเขา

2.1 สถานีวิทยุพระพุทธศาสนาเพื่อชุมชน เอฟ.เอ็ม. 101 MHz ที่พักสงฆ์เกาะบก

หมู่ 2 ตำบลควนรู อำเภอรัตภูมิ จังหวัดสงขลา

*“…สถานีวิทยุที่นี่เกิดจากการรวมกลุ่มกันต่อสู้เรื่องการระเบิดภูเขาของนายทุนที่เข้ามาแจกเงินให้กับชาวบ้านในการขายที่ดิน ชาวบ้านหลายคนที่ได้ประโยชน์ก็ยอมให้มีการระเบิดภูเขา…”*

*“…ผมและอาจารย์ศิริพล เจอกันในเวทีปฏิรูป ที่เริ่มเดินทางเดียวกันกับหมอประเวศ มองว่าควรจะมีการระดมทุนสร้างวิทยุขึ้นมาในพื้นที่เพื่อให้กลายเป็นเครื่องมือสำหรับการต่อสู้และเรียกร้องให้ทุกคนหยุดขายที่ดินเพื่อทำลายภูเขา วิทยุ จึงเกิดขึ้นและกลายเป็นเครื่องมือสำคัญของการนำเอาบทเรียนและความรู้ในกระบวนการต่อสู้มาออกอากาศ…”*

*“…วิทยุแห่งนี้พระกับชาวบ้านต่างพึ่งพาอาศัยกัน ก่อนหน้านั้นชาวบ้านอาศัยพระและวัดในการเป็นที่เรียนรู้กระบวนการมีส่วนร่วมและระดมทุนจากผ้าป่า แต่ปัจจุบันพระกับวัดอาศัยชาวบ้านเข้าไปจัดรายการวิทยุ นำเสนอเนื้อหาและทำกิจกรรมให้เกิดการระดมทุน…”* (ปาฏิหาริย์ บุญรัตน์, สัมภาษณ์, 15 พฤษภาคม 2554)

1. ปัญหาสิ่งแวดล้อมอันเกิดจากการขยายการพัฒนาอุตสาหกรรม เช่น
   1. การจัดการทรัพยากรลุ่มน้ำหลังสวนของชุมชนหลังสวน เอฟ.เอ็ม. 91.5

MHz เลขที่ 121/1 ม. 4 ตำบลปากทรง อำเภอพะโต๊ะ จังหวัดชุมพร

*“…สถานีวิทยุที่นี่ดำเนินการจากการที่มี สถาบันพัฒนาองค์กรชุมชน (พอช.) ในประเด็นสื่อสาธารณะได้รณรงค์การเข้าถึงคลื่นความถี่สถานีวิทยุทั่วประเทศที่ กทม. เสนอต่อรัฐบาล โครงการวิจัยสื่อวิทยุชุมชนจัดตั้ง 22 สถานี ในภาคใต้ 2 ภาษา คือภาษายาวี และภาษาไทย วิทยุชุมชนคนปากทรงเป็น 1 ในโครงการนั้น รับผิดชอบเครือข่ายการจัดการทรัพยากรลุ่มน้ำหลังสวนตอนบน…”* (จินดา บุญจันทร์, สัมภาษณ์, 22 พฤษภาคม 2554)

* 1. สถานีวิทยุชุมชนคนรักถิ่น เอฟ.เอ็ม. 100.25 MHz เหมืองแร่โปรแตส ชุมชน

บ้านโนนสมบูรณ์ ตำบลห้วยสาวพาด อำเภอประจักษ์ศิลปาคม จังหวัดอุดรธานี

*“…เริ่มต้นมาจากการต่อสู้เรื่องการทำเหมืองแร่โปรแตส ในปี 2544 และในปี 2546 เริ่มมีโครงการ SIF ที่เข้ามาสนับสนุนชาวบ้านในเชิงกระบวนการ ให้วิทยุเป็นกระบอกเสียงเรื่องของโปรแตส และด้านอื่นๆ ให้กับคนในชุมชนทั้งการศึกษา สิ่งแวดล้อม สังคม และชุมชน คนในพื้นที่เริ่มรวมตัวกันแล้วยืมเครื่องส่งจากจังหวัดกาญจนบุรี คุณบุญส่ง 105.75 แล้วมันเข้ากันได้ จากนั้นก็ระดมทุนสร้างกองผ้าป่า แล้วสร้างสถานีเป็นของตัวเอง…”*

*“… จนถึงปัจจุบัน กลุ่มอนุรักษ์สิ่งแวดล้อมอุดรธานีร่วมกับเครือข่ายสมาพันธ์วิทยุ*

*ชุมชนภาคอีสาน ได้เล็งเห็นความสำคัญของการมีสื่อของประชาชนในการสร้างความเข้าใจกันนับเป็นแนวทางการต่อสู้อีกทางหนึ่ง จึงได้ก่อตั้งสถานีวิทยุชุมชนคนฮักถิ่นขึ้น…”*

*“…ได้รับความร่วมมือจากองค์กรและหน่วยงานในท้องถิ่น มาร่วมดำเนินการผลิต*

*รายการวิทยุ เช่น สถานีอนามัยบ้านโนนสมบูรณ์, ศูนย์บริการการศึกษานอกโรงเรียน อ. กุมภวาปี , โรงเรียนสามพาดพิทยาคาร, กลุ่มอนุรักษ์สิ่งแวดล้อมอุดรธานี,กลุ่มเยาวชนฮักถิ่น ซึ่งร่วมกันควบคุมรายการให้มีสาระบันเทิง อย่างเหมาะสมต่อสถานการณ์และความต้องการในชุมชน…”*  (เดชา คำเบ้าเมือง, 18 พฤษภาคม 2554)

* 1. เหมืองแร่ลิกไนต์ของชุมชนเวียงแหง วัดกองลม อำเภอเวียงแหง จังหวัด

เชียงใหม่

*“…แรกเริ่มเดิมทีคลื่น 89 เป็นการต่อสู้เรื่องลิกไนต์เมื่อช่วงปี 45 ทางโครงการของ*

*กฟผ มาเปิดเหมืองลิกไนต์ที่ลำปาง โดยมีคณะมวลชนสัมพันธ์ของ กฟผ ได้ลงพื้นที่แจกเงิน สิ่งของให้โรงเรียน วัด กลุ่มแม่บ้าน เยาวชน ผู้สูงอายุ ให้ชาวบ้านเกิดความเชื่อถือว่าโครงการนี้จะนำไปสู่ความเจริญจะมีบิ๊กซี คาร์ฟูร์ และโลตัส เหมือนในเมืองเป็นโฆษณาชวนเชื่อ ผมเองในฐานะแกนนำต่อสู้ร่วมกับพระอาจารย์ ดร. ฐานี เป็นผู้นำชาวบ้านต่อสู้กัน 2 ปี ขับเคลื่อนสร้างความรู้ให้ชาวบ้านในเรื่องของมลพิษต่างๆ ที่จะได้รับผลกระทบเหมือนที่แม่เมาะ ลำปาง ตอนนั้นผมเองก็นำชาวบ้านไปศึกษาดูงานที่ จ.อุดรธานี ที่นั่นมีแร่โพแทส ระหว่างที่ศึกษาดูงานก็ไปเห็นวิทยุชุมชนของชาวบ้าน มีชาวบ้านธรรมดามาจัด ตอนนั้นผมเองก็รู้อยู่ว่ารัฐธรรมนูญปี 40 ให้โอกาสชุมชนจัดตั้งได้ ตอนนั้นเราเองไม่มีเงิน ไม่มีประสบการณ์ในด้านนี้ ก็เลยศึกษา สอบถามชาวบ้านแถวนั้น ก็ได้รับคำตอบว่า จัดตั้งเลยไม่ต้องกลัวมัน ในเมื่อมีรัฐธรรมนูญรองรับ อีกครั้งหนึ่งก็ไปดูงานที่บ่อนอก ที่บ้านกรูดซึ่งต่อสู้เหมือนกันเรื่องโรงไฟฟ้าถ่านหิน ก็เห็นชาวบ้านธรรมดาจัดรายการกัน ก็เกิดแรงบันดาลใจขึ้นว่าต้องทำแล้วแหละ ก็ประชุมชาวบ้านผู้นำ มีการบริจาคเงินสมทบทุน ได้เงินประมาณ 70,000 บาท ก็เอาเงินมาซื้อเครื่องพวกนี้แหละ แต่ไม่มีการโฆษณา จัดผังรายการก็เอาหน่วยงานต่างๆ พื้นที่ เยาวชน ผู้สูงอายุ เข้ามาสร้างการเรียนรู้ และก็มาเป็นนักจัดรายการให้ความรู้ไป…”* (บุญส่ง วุฒิธรรมปัญญา, สัมภาษณ์, 17 ธันวาคม 2553)

* 1. การต่อต้านโรงไฟฟ้าถ่านหินของชุมชนบ่อนอก วัดสี่แยกบ่อนอก

อำเภอเมือง จังหวัดประจวบคีรีขันธ์

สถานีวิทยุชุมชนบ่อนอกเป็นสถานีวิทยุชุมชนที่มุ่งเน้นประเด็นสิ่งแวดล้อมและส่งเสริมประชาธิปไตย คลื่น 103.75 เมกะเฮิร์ซ ออกอากาศระหว่างเวลา 8.00 - 21.00 น. ตั้งอยู่ในวัดสี่แยกบ่อนอก อำเภอเมือง จังหวัดประจวบคีรีขันธ์ เริ่มก่อตั้งและออกอากาศเมื่อปี พ.ศ. 2545 โดยการริเริ่มของนายเจริญ วัดอักษร แกนนำต่อต้านโรงไฟฟ้าถ่านหินบ่อนอก และชาวบ้านผู้ร่วมอุดมการณ์เดียวกัน แม้ว่านายเจริญถูกลอบยิงเสียชีวิตแล้วจากกรณีการต่อสู้เพื่อต่อต้านโรงไฟฟ้าดังกล่าว แต่เจตนารมณ์ในการปกป้องทรัพยากรธรรมชาติของท้องถิ่นยังคงยังดำรงอยู่และได้รับการถ่ายทอดออกไปในวงกว้างโดยส่วนหนึ่งอาศัยวิทยุชุมชนเป็นเครื่องมือในการสื่อสารระหว่างคนในชุมชนเพื่อสร้างความสามัคคีและปลูกฝังจิตสำนึกรักท้องถิ่นที่เป็นอู่ข้าวอู่น้ำ และเพื่อปกป้องผืนแผ่นดินและแผ่นน้ำจากอำนาจทุนและการเมืองซึ่งพยายามรุกอย่างหนักที่จะตักตวงผลประโยชน์จากทรัพยากรธรรมชาติ ณ ที่แห่งนี้ โดยมิได้เหลียวแลผลกระทบที่จะเกิดขึ้นต่อประชาชนผู้เป็นเจ้าของพื้นที่เลยแม้แต่น้อย

ในระยะแรกสถานีวิทยุชุมชนบ่อนอกได้รับการสนับสนุนทางการเงินจากกองทุนพัฒนาสังคม “ซิป”ร่วมกับเงินบริจาคจากชาวบ้านแต่ในปัจจุบันสถานีได้รับการสนับสนุนจากเงินบริจาคของชาวบ้านเพียงอย่างเดียว ในส่วนของความรู้ด้านเทคนิค การจัดรายการ กฎหมาย ฯลฯ สถานีได้รับการสนับสนุนจากสหพันธ์วิทยุชุมชนแห่งชาติ

1. ปัญหาสุขภาพของคนในพื้นที่
   1. สถานีวิทยุชุมชนคนด่านซ้าย เอฟ.เอ็ม. 104.5 MHz โรงพยาบาลพระยุพราช

อำเภอด่านซ้าย จังหวัดเลย

*“…แล้วที่นี่มันเป็นประวัติศาสตร์ โดยธรรมชาติมันเป็นอย่างนี้อยู่แล้ว เขตตรงนี้*

*มันเป็นของลาวมาก่อนถ้าตามประวัติศาสตร์อยู่ในความปกครองของฝรั่งเศสด้วย ผู้ใหญ่มีมงคลแก่นำสื่อมาเสนอก็คือ ถ้าเรามีสื่อตรงนี้ แต่ก็ต้องใช้งบประมาณหน่อยนะ ไม่ถึง 100,000 ประมาณ 70,000 - 80,000 เราก็สามารถดำเนินการได้เลย ซึ่งรัฐบาลเค้าก็เปิดไฟเขียวให้แล้วคือมาตรา 40 พอดี…”*

*“…เป็นเหมือนสื่อที่เราอยากจะบอกอะไรสักอย่าง ให้กับชุมชนโดยที่สมัยก่อนมัน*

*เป็นแบบปากต่อปาก ทำให้ข้อมูลผิดไปแต่ปัจจุบันเราถ่ายทอดสด ทำให้กระจายไปทีเดียวเลย เราก็อยากจะทำโรงพยาบาลที่นี่ดีๆ แก่คนเจ็บป่วยก็ไม่ต้องไปไหน คือ เราก็เปลี่ยนแปลงระหว่างคนรุ่นเก่ากับรุ่นใหม่โดยใช้สื่อตรงนี้เข้ามาช่วย การส่งรัศมีไม่เกิน 15 กิโลเมตร มันเป็นสูตร ตอนแรกยึดตัวบุคคล ตำรวจก็กฎหมาย หมอก็สุขภาพ ผู้ใหญ่บ้านก็การปกครองดูแลที่ดินเข้ามาด้วยเรื่องชี้ป่าขาย พูดอุบัติเหตุ วันครอบครัว ความสามัคคีในครอบครัว งานแต่ง งานวันเกิด เรื่องพยาธิใบไม้ในตับเอาความรู้มาจากหนังสือ เอามาเขียนไปเรื่อยๆ เป็นกลอนแปด…”*

*“…ตามหลักการแล้ววิทยุชุมชนอยู่ได้โดยไม่มีการโฆษณา อยู่ได้ไหม คือเราอยู่ได้*

*เรามีวิธีการจัดการ คือเรามีปัญหาเรื่องเงิน จะทำอย่างไงค่าน้ำ ค่าไฟเดือนละ 3,000 บาท มองว่าทุนทางสังคมมีอะไรบ้าง แล้วก็นำมาพูดอย่างเช่นทำบัตรทองของชาวบ้านก็จะเอาไปเคลือบตามร้านค้า เราก็เลยเอาตรงนี้มาเป็นรายได้ ทีนี้ถ้าทำบัตรทองก็จะเคลือบบัตรให้ แต่ขอค่าบริการ 10 บาท มันก็จะเป็นเงินหลักที่เหลือชาวบ้านก็จะบริจาคให้ 20 - 50 บาท ล่าสุด เราทำกองทุนผู้สูงอายุเพื่อดูแลคนแก่ เป็นกิจกรรมที่ดี ปีนี้เค้ามาคุยกับเรา เราก็ประชาสัมพันธ์ให้ ที่ผ่านมารายได้ทั้งหมด 130,000 บาท จากที่เคยได้ไม่กี่หมื่นให้…”*

*“…เมื่อเดือนที่แล้วเรามีชาวไต้หวันมาทำฟันปลอมเราก็จะประชาสัมพันธ์ไป หมอ*

*ปลอมก็จะมีคนโทรมาบอกเพราะถ้าไปโรงพยาบาลมันจะเน่าแพงด้วยครับ เนี่ยครับวิทยุมันก็เลยเข้ามาทำหน้าที่ตรงนี้ให้กับคนในชุมชน…”* (เดชา สายบุญตั้ง, สัมภาษณ์, 12 พฤษภาคม 2554)

4.2 ศูนย์การเรียนรู้วิทยุชุมชนเพื่อสุขภาพ จังหวัดจันทบุรี เอฟ.เอ็ม. 95.75 MHz

วิทยาลัยพยาบาลพระปกเกล้า จันทบุรี ถนนเลียบเนิน อำเภอเมือง จังหวัดจันทบุรี

*“…สถานีวิทยุเป็นการประชาคมในชุมชน แล้วของบประมาณจากองค์การบริหาร*

*ส่วนจังหวัดจันทบุรี ทั้งงบก่อสร้างและอุปกรณ์รวม 800,000 บาทโดยประมาณ เริ่มต้นออกอากาศ 20 พฤศจิกายน 2548 ขอเป็นโครงการวิทยุเพื่อสุขภาพ ซึ่งทางวิทยาลัยพยาบาลพระปกเกล้า จันทบุรี โดยคุณวัฒนา บันเทิงสุข เป็นอาจารย์ประจำภาควิชาการพยาบาลอนามัย ชุมชน และจิตเวชศาสตร์ เป็นผู้ดำเนินการเริ่มต้น จากนั้นก็ผมก็รับช่วงต่อมาดำเนินการแทน…”*

*“…ไม่เพียงเท่านั้นยังมีคนพิการมาจัดรายการกับเราทั้งคนพิการทางสายตา และ*

*พิการทางขา ซึ่งทางเราเอื้ออำนวยความสะดวกในเรื่องการเดินเข้าสถานีได้ด้วยตัวเอง ซึ่งนับเป็นจุดเด่นของวิทยุของเรา ประธานชมรมคนตาบอดและคนพิการเมาแล้วขับ สำนักงานสาธารณสุขและสำนักงานเศรษฐกิจจังหวัดจะเข้ามาร่วมกันในการจัดรายการด้วย…”*

*“…คลื่นสื่อสารวิทยุ เป็นคลื่นที่มีโอกาสเข้าถึงมวลชน ได้อย่างกว้างและลึก โดย*

*ไม่จำกัดสถานที่ และ อิริยาบถ ดังนั้นวิทยาลัยพยาบาลพระปกเกล้า จันทบุรี จึงได้รับทุนสนับสนุนจากองค์การบริหารส่วนจังหวัดจันทบุรี ปี 2547 ให้นำแนวคิดนี้มาสร้างศูนย์การเรียนรู้วิทยุชุมชนเพื่อสุขภาพ จังหวัดจันทบุรีFM 95.75 MHz. เพื่อเป็นแนวทางในการสร้างเสริมสุขภาพร่างกาย จิตใจ อารมณ์ สังคม และเข้าถึงการปลูกฝังจิตสำนึกและจิตวิญญาณ ของชุมชน รวมทั้งเข้าถึงความรู้ด้านหลักประกันสุขภาพ ด้วยการให้ข้อมูลข่าวสารที่รวดเร็ว หลากหลายสาระและหลายวิธีการ เน้นการทำงานแบบมีส่วนร่วมกับเครือข่ายชุมชน หลายภาคี เช่นคนพิการ ผู้สูงอายุ เด็กและเยาวชน ผู้ดูแลผู้ติดเชื้อเอดส์ ตัวแทนจากภาครัฐ เอกชน และชุมชน ช่วยกันทำหน้าที่บำบัดทุกข์ เอื้อต่อการบำรุงสุขทุกพื้นที่ของจังหวัดจันทบุรี ซึ่งได้เริ่มดำเนินงานตั้งแต่วันที่ 20 ธันวาคม 2548 เวลา 06.00 - 23.00 น. เป็นต้นมา…”* (ทองใหญ่ วัฒนศาสตร์ อาจารย์ประจำภาควิชาการพยาบาลอนามัยชุมชนและจิตเวชศาสตร์ วิทยาลัยพระปกเกล้า จันทบุรี, สัมภาษณ์, 21 พฤษภาคม 2554)

4.3 วิทยุเน้นประเด็นสุขภาพสอดรับกับการส่งเสริมเรื่องเกษตรอินทรีย์ เกษตร

พอเพียง ที่ปราศจากการใช้สารเคมี ได้แก่ สถานีวิทยุชุมชนหนองรี เอฟ.เอ็ม. 103.75 MHz เลขที่ 45 หมู่ 5 ตำบลหนองรี อำเภอเมือง จังหวัดชลบุรี

*“…สถานีตั้งมาจากเงิน ธกส เพื่อเอามาทำโรงผลิตปุ๋ยชีวภาพและก็เห็นว่าตรงนี้มันจะมีประโยชน์เราเลยตั้งสถานีวิทยุขึ้นมาด้วย มันจะได้ มันจะได้ประโยชน์ ประโยชน์กับชุมชนและประโยชน์ในการประชาสัมพันธ์ของเรา เราคำนึงเห็นว่าแถวๆ ที่ปลูกผักพวกเราใช้สารเคมีกันเยอะ ทางการเกษตรอินทรีย์เนี่ย ชาวบ้านละทิ้งหมดเลยเราก็อยากสนับสนุนให้ชาวบ้านทำเกษตรอินทรีย์ ใช้ชีวภาพนะครับในการบำรุงพืชซึ่งจะเป็นประโยชน์แก่ตัวผู้ผลิตเอง เรื่องปริมาณสารตกค้างในเลือดสารเคมีตกค้างในเลือดจะลดลงแล้วก็ผู้บริโภคจะบริโภคอาหารที่ปลอดภัย เราก็พยายามสู้ตรงนี้ขึ้นมา…”*

*“…วิทยุชุมชนคือการที่ชุมชนรวมตัวกันในการออกสื่อ ออกสื่อวิทยุขึ้นมาเพื่อจะ*

*สื่อสารในชุมชนให้ได้เข้าใจกันว่า ในชุมชนมีอะไรที่เราต้องไปทางเดียวกัน หรือไม่อย่างไรนะครับ มีอะไรที่เป็นข้อขัดข้อง มีอะไรที่เป็นส่วนดีเราจะพยายามสนับสนุน…”*

*“…เรื่องเกษตรอินทรีย์ละก็นักจัดรายการทุกคนเนี่ยจะต้องมาพูดเรื่องเกษตร*

*อินทรีย์ เป็นต้นว่าเรื่องการเผาฟาง เผาวัชพืชต่างๆ เนี่ย เราพยายามรณรงค์ไม่ให้เค้าเผากัน…”* (สายบัว พลอยเกตุ. สัมภาษณ์, 21 พฤษภาคม 2554)

* 1. วิทยุสุขภาพแนวการสื่อสารสุขภาพ เช่น สถานีวิทยุมายอ เอฟ.เอ็ม. 104.75

MHz โรงพยาบาลมายอ จังหวัดปัตตานี

*“…เริ่มต้นจากโครงการวิจัยและพัฒนาการสื่อสารสุขภาพท้องถิ่น: จังหวัดปัตตานี ร่วมเตรียมความพร้อมให้กับวิทยุชุมชน โรงพยาบาลมายอ เมื่อวันที่ 19 พฤษภาคม 2552 คณะผู้วิจัยโครงการวิจัยและพัฒนาการสื่อสารสุขภาพท้องถิ่น: จังหวัดปัตตานี และ ทีมงานจากคณะวิทยาการสื่อสาร มหาวิทยาลัยสงขลานครินทร์ วิทยาเขตปัตตานีได้จัดเสริมศักยภาพการจัดรายการวิทยายุกระจายให้แก่เครือข่ายนักสื่อสารสุขภาพ โรงพยาบาลมายอ ได้รับงบประมาณสนับสนุนจาก สสส และโรงพยาบาลมายอ…”* (สะการียา ปุติ, สัมภาษณ์, 15 พฤษภาคม 2554)

4.5 วิทยุสุขภาพเด็กและเยาวชน เช่น สถานีวิทยุคลื่นฟ้าใสหัวใจเรียนรู้ เอฟ.เอ็ม.

100.75 MHz ศูนย์ฟ้าใส 188/1 ถนนเทศบาล 9 อำเภอเมือง จังหวัดยะลา

*“…เมื่อปี 2539 คณะกรรมการส่งเสริมและประสานงานเยาวชนแห่งชาติ (สยช.) สภาองค์การพัฒนาเด็กและเยาวชน (สอ.ดย.) และศูนย์พัฒนาเด็กและเยาวชน YPDC ร่วมมือกันจัดอบรมเยาวชนในพื้นที่ 5 จังหวัดชายแดนภาคใต้ (ยะลา ปัตตานี นราธิวาส สตูลและสงขลา) เป็นครั้งแรก ทำให้เยาวชนที่ได้รับการอบรมรวมตัวเพื่อทำกิจกรรมต่างๆ และพัฒนาอาชีพตั้งแต่นั้นเป็นต้นมา…”*

*“…คณะกรรมการเยาวชนแต่ละจังหวัดในสมัยนั้นจึงประชุมร่วมกัน และมีมติให้*

*ตั้งศูนย์ประสานงานเพื่อให้การติดต่อสื่อสารมีความสะดวกและทั่วถึง…”*

*“…สภาองค์การพัฒนาเด็กและเยาวชน และศูนย์พัฒนาเยาวชน YPDC เป็นที่*

*ปรึกษาและช่วยเหลือในเบื้องต้น การรวมตัวของเยาวชนในช่วงแรกเป็นการตั้งกลุ่มเล็กๆ ประมาณ 50 คน กระจายทั่ว 5 จังหวัดชายแดนภาคใต้…”*

*“…คณะกรรมการศูนย์ประสานงานเยาวชน 5 จังหวัดฯ เห็นว่าแต่ละจังหวัด*

*สามารถพัฒนากลุ่มเยาวชนขึ้นหลายกลุ่ม การบริหารจัดการโดยยึดเครือข่าย 5 จังหวัดจึงไม่สามารถดูแลทุกกลุ่มได้อย่างทั่วถึง คณะกรรมการจึงมีมติให้เครือข่ายเยาวชนแต่ละจังหวัดสามารถแยกบริหารจัดการโดยมีเครือข่ายเยาวชนจังหวัดยะลาคอยเป็นพี่เลี้ยง…”*

*“…เครือข่ายเยาวชนจังหวัดยะลา เปลี่ยนชื่อเป็น “ศูนย์ฟ้า ใสเครือข่ายเยาวชน*

*จังหวัดยะลา” นับจากนั้นแต่ยังคอยดูแลเพื่อนๆ เครือข่ายเยาวชนอีก 4 จังหวัด…”*

*“…ในปี 2547 ศูนย์ฟ้าใสจึงหยุดกิจการร้านค้าชุมชน (ค่าเช่าสำนักงานแพง) จึงย้าย*

*บ้านใหม่ มาอยู่ในมุมสงบของเมืองยะลาเพื่อลดค่าเช่าสำนักงาน อยู่ที่ไหนก็มีความสุขเพราะความสุขอยู่ที่ใจ เมื่อปรับองค์การให้เล็ก และทำงานประเด็นเล็กๆ เชิงรุกในพื้นที่ เรื่องราวสุขภาวะจึงเกิดขึ้นจากใจต่อใจ ที่สำคัญบ้านหลังใหม่แห่งนี้สามารถกระจายสุขภาวะผ่านวิทยุชุมชน 100.75 MHz คลื่นฟ้าใสหัวใจเรียนรู้ วิทยุชุมชนดีๆ ที่ไม่มีโฆษณา ตั้งแต่ก่อตั้งจนถึงปัจจุบัน…”*

*“…รับรู้ปัญหาความยากจนและความขาดแคลนของครอบครัวนี้ชัดขึ้น แน่นอนว่า*

*การไม่สามารถเข้าถึงบริการสุขภาพและสวัสดิการจากรัฐ เพราะการไม่มีชื่อในฐานทะเบียนราษฎร์ กลายเป็นอุปสรรคขัดขวางการมีคุณภาพชีวิตที่ดีและมั่นคง ทั้งเรื่องการอยู่อาศัย การศึกษา และระบบบริการสุขภาพ โดยรวมของสมาชิกทุกคนในครอบครัว ภาพของเด็กไร้เดียงสา ไม่ได้กินอาหารหรือแม้แต่นมที่มีคุณภาพ กลายเป็นภาพสะเทือนใจและสะท้อนปัญหาอื่นๆ ที่จะตามมาอีกมากมายในอนาคต การเข้าไปให้ความช่วยเหลือของศูนย์ฯ จึงเริ่มต้นด้วยความจริงจังอย่างเร่งด่วน บนหลักการว่าครอบครัวของเด็กจะต้องเข้ามามีส่วนร่วมดำเนินการแก้ปัญหาด้วยตนเอง…”*

*“…เนื้อหารายการวงการศึกษา สุขภาพ ศาสนา วัฒนธรรม โดยส่วนใหญ่เป็นเด็ก*

*และเยาวชนจัดรายการทั้งหมด เป็นผู้วางแผนผังรายการจากสิ่งที่พวกเขาอยากจัด แต่เพิ่งจะมีการเปลี่ยนแปลงแผนผังหลังจากโรงเรียนเปิดเรียน โดยจะมีเด็กสองคนที่เรียนเฉพาะเสาร์ อาทิตย์ เขาเรียนการศึกษานอกโรงเรียน 8.00 - 18.00 น. บ่ายสามจากเด็กจากโรงเรียนจาก 5 - 6 โรงเรียน มาจัดรายการกัน จะมาอยู่วันเสาร์อาทิตย์เป็นนายสถานี ส่วนพี่อีกคนที่เรียนราชภัฎจะอยู่อีกสี่วัน…”* (มาเรียม ชัยสันทนะ. สัมภาษณ์, 19 พฤษภาคม 2554)

1. ปัญหาสิทธิมนุษยชน
   1. สิทธิเด็กและเยาวชน การเปิดโอกาสให้เด็กและเยาวชนได้มีส่วนในการ

แสดงออกทางความคิดเห็นอย่างเป็นสาธารณะ ขณะเดียวกันได้รับความรู้และฝึกทักษะทางด้านการจัดรายการวิทยุ ได้แก่ สถานีวิทยุชุมชนเด็กและเยาวชน จังหวัดเลย เอฟ.เอ็ม. 108 MHz

*“…เมื่อสื่อมวลชน ทั้ง 2 ส่วน ผสานความร่วมมือกัน สิ่งสำคัญคือ “พื้นที่”ที่เด็กจะ*

*มาใช้ในการติดต่อประสานงาน ในส่วนนี้ คณะทำงานกองทุนเพื่อสังคมจังหวัดเลย (SIF) ได้อนุญาตให้เด็กและเยาวชนจังหวัดเลย ได้ใช้ “ศูนย์ประสานงานประชาคมจังหวัดเลย” เป็นสถานที่ตั้ง “สำนักข่าวเด็กและเยาวชนจังหวัดเลย…”*

*“…กิจกรรมสำคัญ ๆ ของ สำนักข่าวเด็กในขณะนั้น ก็คือ การผลิตรายการ “หน่อ*

*ใหม่ของสังคม”ทางสถานีวิทยุ อสมท.วันเสาร์-อาทิตย์ เวลา 16.00 - 17.00 น. และเขียนบทความใน นสพ.เมืองเลยนิวส์ คอลัมน์ “เสียงเด็กเมืองเลย…”*

*“…จนกระทั่ง ปลายปี 2547 คณะกรรมการและสมาชิกเครือข่ายประชาสังคม*

*จังหวัดเลย ในฐานะที่ติดตามประเมินความเคลื่อนไหวของเด็กเยาวชน ได้พิจารณาเห็นว่ากิจกรรมต่าง ๆ ที่เด็กและเยาวชนร่วมกันขับเคลื่อนอยู่นั้นเป็นสิ่งดีและมีประโยชน์ต่อสังคมโดยรวมทั้งสิ้น จึงสนับสนุนให้เด็กและเยาวชนสมาชิก “สำนักข่าวเด็กและเยาวชนจังหวัดเลย” จัดตั้ง “สถานีวิทยุเด็กและเยาวชนจังหวัดเลย” FM 108.0 MHz เพื่อให้เด็กและเยาวชนได้ผลิตรายการวิทยุ ได้อย่างเต็มที่ มากกว่า 1 ชั่วโมง และที่สำคัญกลไกของสถานีวิทยุเด็กและเยาวชน ตั้งแต่ผู้บริหารสถานี จนถึงฝ่ายต่าง ๆ ของสถานีจะต้องเป็นเด็กและเยาวชนเท่านั้น…”*

*“…จากนั้น สมาชิกสำนักข่าวเด็กและเยาวชนจังหวัดเลย ซึ่งได้เชื่อมประสานกับ*

*สำนักข่าวเด็กและเยาวชนขบวนการตาสับปะรด กรุงเทพมหานคร มาอย่างต่อเนื่อง เริ่มสร้างการเรียนรู้เกี่ยวกับ “การรู้เท่าทันสื่อ” และการผลิตสารคดีต่างๆ ทำให้มีโอกาส “เชื่อมประสาน”กับกลุ่มเยาวชนจากจังหวัดต่าง ๆ มากขึ้น ในขณะเดียวกัน สำนักข่าวเด็กและเยาวชนจังหวัดเลย ยังได้ให้การสนับสนุน “เครื่องมืออุปกรณ์”ของสำนักข่าวฯ เช่น เครื่องส่งวิทยุกระจายเสียงเคลื่อนที่กล้องถ่ายวีดีโอ เครื่องตัดต่อ เครื่องบันทึกเสียง ตลอดจนเจ้าหน้าที่ เพื่อถ่ายทอดสดกิจกรรมสาธารณะ รวมทั้งเป็นเครื่องมือสนับสนุนการเรียนรู้การผลิตสื่อให้กับกลุ่มเด็กและเยาวชนในจังหวัดใกล้เคียง มาอย่างต่อเนื่อง…”*

*“…นี่คือ “สัมพันธภาพ” อันเกิดจากกระบวนการเรียนรู้ ที่ส่งผลให้เกิดความรัก*

*ความผูกพัน ความเอื้ออาทร แบ่งปันกันระหว่างเด็ก ๆ และเยาวชน โดยเฉพาะอย่างยิ่งความสัมพันธ์ระหว่างเด็กและเยาวชนในพื้นที่จังหวัดเลย จังหวัดอุดรธานี และจังหวัดชัยภูมิ ต่อมาได้พัฒนาขึ้นเป็น “เครือข่ายสำนักข่าวเด็กและเยาวชนภาคอีสาน” เพื่อนำพาขบวนการเด็กและเยาวชนในภาคอีสานทั้ง 19 จังหวัดต่อไป ภายใต้อุดมการณ์ หรือเจตนารมณ์ที่ว่า“เด็กมีสิทธิ ที่จะมีเสรีภาพในการแสดงออก รวมถึงเสรีภาพที่จะแสวงหา ได้รับ หรือถ่ายทอดข้อมูลข่าวสารและแสดงความคิดเห็นทุกลักษณะ โดยไม่ถูกจำกัด ไม่ว่าจะด้วยวาจา ลายลักษณ์อักษร หรือการตีพิมพ์ ในรูปของศิลปะ หรือผ่านสื่ออื่นได้ ตามที่เด็กเลือก…”* (วีระพล เจริญธรรม, สัมภาษณ์, 16 พฤษภาคม 2554)

* 1. ในกลุ่มสัญชาติ ได้แก่ สถานีวิทยุชุมชนคนเมืองปาย โรงเรียนปายวิทยาคาร

ตำบลเวียงใต้ อำเภอปาย จังหวัดแม่ฮ่องสอนเอฟ.เอ็ม. 89.75 MHz กลุ่มคนไทใหญ่ในพื้นที่ถูกรบกวนจากธุรกิจการท่องเที่ยว

*“…วิทยุที่นี่เริ่มก่อตั้งเมื่อ วันที่ 3 สิงหาคม 2545 เริ่มมาจากการต้องการให้คนใน*

*ชุมชนได้รับรู้ถึงข้อมูลข่าวสาร โดยการรวมรวมคนในชุมชนไม่ว่าจะเป็นองค์กรต่างๆ ไม่ว่าจะเป็นองค์กรภาครัฐและเอกชนและกลุ่มเครือข่ายต่างๆ ที่ทำกิจกรรมในชุมชน เช่น กลุ่มเครือข่ายต่างๆ เช่น กลุ่มผู้ติดเชื้อเอดส์ กลุ่มทอผ้า กลุ่มผลิตดอกไม้ กลุ่มเกษตร กลุ่มคนพิการ กลุ่มผู้สูงอายุ กลุ่มอนุรักษ์ดิน น้ำ ป่า กลุ่มตนตรีพื้นบ้านกลุ่มจักสาน อบต. กำนันผู้ใหญ่บ้าน โรงเรียนมัธยม โรงพยาบาล กศน. กลุ่มศาสนา…”*

*“…ป้าแดงเป็นคนริเริ่มตั้งแต่แรกโดยป้าดำรงตำแหน่งประธานเครือข่ายองค์กรเสริมสร้างความเข้มแข็งในชุมชน โดยเริ่มจากการที่คนในอำเภอปายได้รับผลกระทบจากธุรกิจการท่องเที่ยว หลังจากนั้นเราได้พูดจากันว่าเราจะทำวิทยุชุมชน คนในชุมชนได้มาเสวนากันถึงทางออกดังกล่าว โดยเห็นว่าวิทยุชุมชนจะเป็นเครื่องมือในการประชาสัมพันธ์เพื่อปกป้องสิทธิเสรีภาพของคนเมืองปาย โดยทำงานร่วมกับกลุ่มคณะกรรมการสิทธิมนุษยชนแห่งชาติมาช่วยในเรื่องงานผังเมืองโดยใช้สื่อวิทยุเป็นตัวนำ…”* (อาภรณ์ แสงโชติ, สัมภาษณ์, 19 พฤษภาคม 2554)

* 1. ในกลุ่มเชื้อชาติ ศาสนา ซึ่งในประเทศไทยมีวิทยุกระจายเสียงทั้งศาสนา

พุทธ คริสต์ อิสลาม เป็นต้น

* วิทยุกระจายเสียงศาสนาพุทธ วิทยุเสียงธรรมเพื่อประชาชน วัดป่าบ้านตาด

อาคารอเนกประสงค์โรงเรียนบ้านตาด จังหวัดอุดรธานี และเครือข่ายทั่วประเทศ

สถานีวิทยุเสียงธรรมเพื่อประชาชนของวัดป่าบ้านตาดเกิดจากประชาชนผู้มี

จิตศรัทธาเลื่อมใสในปฏิปทาแห่งหลวงตามหาบัว ญาณสัมปันโน ได้ร่วมแรงร่วมใจกันก่อตั้งสถานีวิทยุเสียงธรรมเพื่อประชาชนและส่งกระจายเสียงขึ้นเป็นครั้งแรกเมื่อวันที่ 17 ตุลาคม พ.ศ. 2546 โดยในเบื้องต้นได้ใช้ชื่อว่า “สถานีวิทยุชุมชุนเสียงธรรมบ้านตาด” และมีสถานที่ตั้งอยู่ที่ อาคารเอนกประสงค์ (หลังเก่าของโรงเรียนบ้านตาด) ส่งกระจายเสียงคลื่นวิทยุในระบบ เอฟ.เอ็ม. ความถี่103.25 MHz

ต่อมาได้มีคณะประชาชนผู้มีจิตศรัทธาต่อหลวงตามหาบัว ได้ร่วมแรงร่วมใจกันก่อตั้งสถานีวิทยุชุมชนอีกแห่งที่สวนแสงธรรม กรุงเทพมหานคร และได้ใช้ชื่อว่า “สถานีวิทยุเสียงธรรมเพื่อประชาชน” เพื่อใช้เป็นสถานีแม่ข่ายส่งสัญญาณด้วยระบบอินเตอร์เน็ตไปยังสถานีเครือข่ายทั่วประเทศ นอกจากนี้คณะประชาชนผู้ร่วมก่อตั้งวิทยุชุมชนได้พร้อมใจกันอาราธนาหลวงตามหาบัว ขึ้นเป็นองค์ประธาน

สถานีวิทยุเสียงธรรมเพื่อประชาชนมีรูปแบบการจัดตั้งที่เกิดจากความต้องการของประชาชนที่มีความสนใจร่วมกันที่ต้องการรับฟังพระธรรมเทศนาของของครูบาอาจารย์ฝ่ายกรรมฐานผู้ปฏิบัติดีปฏิบัติชอบรู้จริงเห็นจริงทั้งฝ่ายมหานิกายและธรรมยุติจากทั่วประเทศ ตามแนวทางปฏิปทาและคำสอนของท่านพระอาจารย์มั่น ภูริทัตตเถระ

เมื่อกิจการของสถานีวิทยุและโทรทัศน์ฯ มีการพัฒนาและมีจำนวนสถานีเครือข่ายเพิ่มมากขึ้นตามลำดับ จึงทำให้หลวงตามหาบัว ได้จัดตั้ง “มูลนิธิเสียงธรรมเพื่อประชาชน” ขึ้นเมื่อเดือนมิถุนายน พ.ศ. 2549 เพื่อใช้เป็นกองทุนดำเนินกิจการของสถานีวิทยุเสียงธรรมเพื่อประชาชน ปัจจุบันสถานีวิทยุเสียงธรรมเพื่อประชาชน มีสถานีวิทยุในเครือข่ายกว่า 112 สถานี กระจายเสียงครอบคลุมพื้นที่เกือบทั่วประเทศไทย

* วิทยุกระจายเสียงศาสนาคริสต์ วิทยุชุมชนคนห้วยแก้ว ตำบลห้วยแก้ว อำเภอ

แม่ออน จังหวัดเชียงใหม่

*“…ท้องถิ่นเราก็มีส่วนร่วมในการจัดตั้ง ชุมชนของเรามีคริสตจักร 2 คริสตจักร วัด*

*2 วัด ที่ร่วมกันจัดทำดำเนินการตรงนี้ โดยผมได้รวมคริสตจักร วัด มาคุยกัน ถ้าเรื่องการจัดตั้งสถานี เพื่อการเสริมสร้างจริยธรรมให้แก่ชุมชน การแก้ปัญหาเรื่องเครื่องดื่ม การกิน เรื่องของสังคม ไปทิศทางที่ไม่ถูกต้อง เราก็เลยใช้สื่อทางนี้ในการสร้างสรรค์สังคมไปด้วย โดยอาจจะช่วยทางวัด คริสตจักรด้วย ในชุมชนเราก็มี 2 ความเชื่อที่อยู่ในชุมชนทั้งพุทธแล้วก็คริสต์ เราก็อยู่ร่วมกันมานานแล้ว ก็เลยได้คอนเซ็ปต์ของสถานีก็คือ เพื่อเสริมสร้างจริยธรรมชุมชน รณรงค์รักสิ่งแวดล้อม พร้อมพรรครักสามัคคีสู่สันติสุขในชุมชน เมื่อจริยธรรมดี เมื่อสิ่งแวดล้อมดี คนในชาติรู้รักสามัคคี นับถือในหลวง จรรโลงซึ่งสันติสุขก็เกิดขึ้น นี่เป็นปณิธานของสถานี…”*

*“…โดยเฉพาะอย่างยิ่ง ผมเป็นทหารด้วย ผมอยู่ในชุดมวลชนสัมพันธ์ มณฑลทหารบกที่ 33 ก็มีโอกาสได้ไปช่วยเหลือชาวบ้านที่เขาทะเลาะ มีปัญหากัน ก็เข้าไปช่วยเจรจา ชุมชนแก้ไขปัญหาด้วยตัวเองไม่ได้ก็อาศัยดึงคนข้างนอกมาช่วยเสริมสร้างจริยธรรม ก็ทำให้ประชาชนได้รับการแก้ไข ฝ่ายจิตใจ ฝ่ายวิญญาณ โดยหลักศาสนาอย่างแท้จริง ซึ่งเหตุผลที่ทำเริ่มขึ้นจากศูนย์ในชุมชนเราจะทำอะไรสักอย่าง เราจะนึกถึงงบประมาณ ผมเริ่มด้วยการไปยืมเครื่องเข้ามา ไปขออุปกรณ์เก่าจากค่ายทหารมาจัดตั้ง พอผมเริ่มต้นทุกคนก็เอาของมาช่วยกัน มารวมๆ กันจนกลายเป็นสถานีวิทยุ และที่เห็นธงเกาหลี-ไทย ก็คือ มีมิชชันเนอร์รีเกาหลีกลุ่มหนึ่งเอาเรื่องวิทยุชุมชนของเราไปนำเสนอ มีคนเห็นก็ชอบและมีคนมาสนับสนุน เราก็เลยได้เปลี่ยนเครื่องใหม่เพิ่งเปิดไปเมื่อวันที่ 7 ธันวาคม ที่ผ่านมา…”* (มานะ แสงบุญเรือง, สัมภาษณ์, 19 ธันวาคม 2553)

* วิทยุกระจายเสียงศาสนาอิสลาม วิทยุมัสยิด อัต - ตะอาวุน ตำบลบางปู อำเภอ

ยะหริ่ง จังหวัดยะลา

*“…เพราะที่นี่มีหมู่บ้านมาก มีประชากรมากมายจึงทำสื่อเผยแพร่ข้อมูลข่าวสาร*

*ให้กับประชากรที่มีอยู่โดยรอบได้อย่างไร เลยไปศึกษาเกี่ยวกับกฎหมาย ติดตั้งและระดมเงินจากชาวบ้าน โดยได้เงินทั้งหมด 300,000 บาท ให้ข้อมูลเกี่ยวกับศาสนาอิสลามให้กับชาวบ้าน เป็นการเผยแพร่วิธีคิด ปฏิบัติ เริ่มในปี 2548 18 สิงหาคม ออกอากาศเรื่องสึนามิบ้าง แต่เน้นทางด้านบทเรียนสึนามิ แล้วเราก็เน้นสอนภาษา เพราะเราพูดภาษาอิสลาม เราอยากให้เยาวชนเรียนภาษาไทย มาเลย์ จีน อย่างตอนนี้ก็ออกอากาศ แล้วเด็กในหมู่บ้านก็ไปเรียน เพื่อจะได้ทำงานกับบริษัทเหล่านั้น มาที่นี่ไม่มีเรื่องระเบิดอะไรหรอก ส่วนใหญ่เป็นข่าว เป็นเรื่องทหาร เราอยู่กันอย่างสันติตามหลักศาสนา เราพูดเรื่องของเรา เราก็เข้าใจกัน แต่หากคนอื่นมานำเสนอเรื่องของเราเขาก็จะพูดในเรื่องที่เราไม่ใช่แบบนั้น วิทยุจำเป็นสำหรับเรื่องนี้ ทุกวันต้องเปิดเพลงสวด เนี่ยเดี๋ยวต้องเข้ารายการสวดแล้ว วิทยุของรัฐมีให้เราแค่เวลานิดเดียว ไม่พอหรอก เราต้องมีของเราเอง แต่ก็ต้องหลากหลายไม่ใช่เรื่องเดียวเรื่องศาสนา เพราะคนต้องทำมาหากิน ต้องรู้เรื่องเอาตัวรอด…”* (อาซิ ดาราแม, สัมภาษณ์, 8 พฤษภาคม 2554)

6. ปัญหาสิทธิของกลุ่มคนพิการประเภทต่างๆ ซึ่งโดยปรกติได้รับช่วงเวลาในการจัดรายการวิทยุในสถานีหลักๆ แต่ไม่สะดวกในการเดินทางและได้รับเวลาในการออกอากาศจำกัด

6.1 พิการทางสายตา เช่น จุดปฏิบัติการเตรียมความพร้อมวิทยุชุมชนเสียงเสริมสร้างพลังคนพิการจังหวัดเชียงใหม่ เอฟ.เอ็ม. 101.25 MHz

*“…มีแนวคิดที่ว่าสถานีวิทยุหลักโดยทั่วไปแล้วคนพิการเข้าถึงได้ยากมากจะไปจัดหรือจะไปอะไรอะไรก็ไมได้ถือว่ายากมากติดต่อหรือประชาสัมพันธ์อะไรก็รู้สึกจะเป็นสิ่งที่ยากมาก เราก็เลยคิดว่าไหนๆ ก็มีโอกาสเราก็เลยอยากของโอกาสตั้งสักคลื่นให้เป็นวิทยุสำหรับกลุ่มคนตาบอดโดยตรง พอมีแนวคิดตรงนี้ก็เลยสร้างวิทยุชุมชน 101.2 MHz ขึ้นมา…”*

*“…โดยผมเองเป็นคนตาบอดเป็นผู้ริเริ่มและตั้งขึ้นมาด้วยตัวเอง ผมจะเป็นแกนนำและโต้โผตัวตั้งตัวตีออกแรงและออกเงินและก็ชวนกลุ่มต่างๆมาร่วม เราก็เชิญกลุ่มผู้พิการด้านแขนขา ด้านหู เข้ามาร่วมพลังกัน เราอยากจะให้คนตาบอดได้รับโอกาสเพราะว่าโอกาสด้านอาชีพของเรามีน้อย อย่างน้อยเอาคนตาบอดมาเป็นดีเจนักจัดรายการ…”*

*“…ตอนนี้มีคณะกรรมการ 7 ท่านคือ มีทั้งผู้พิการและคนปกติแล้วเราก็จะเน้นคน*

*พิการไว้ อย่างด้านเทคนิคเราก็จะฝึกคนพิการไว้ดูแลเรื่องเครื่อง แต่ของเราจะฝึกคนตาบอดดูแลคุมเครื่องเองเลย สถานีวิทยุผมจะผิดแปลกกับสถานีทั่วไปหน่อย…”*

*“…จุดแรกจริงๆ ผมจะเน้นข่าวสาร เผยแพร่ข่าวสารให้กับกลุ่มคนพิการเป็นอันดับ*

*แรก ต่อไปก็จะเป็นเรื่องสังคมทั่วไปที่จะเป็นข่าวเกี่ยวกับคุณงามความดี เราจะเน้นที่คนพิการก่อนเพราะว่าเราเป็นคลื่นคนพิการเราจะต้องให้โอกาสคนพิการหรือผู้ด้อยโอกาสเข้ามาใช้…”*

*“…เราก็จะพยายามหาสาระเยอะๆ มาให้กับคนพิการให้เข้าถึงข่าวสารหรือ*

*เทคโนโลยีต่างๆ ให้มากขึ้น…”*

*“…ในเรื่องประชาสัมพันธ์หรือบางที่มีหน่วยงานราชการเอกชน มีข่าวสารใดๆ ก็*

*จะส่งมาเราก็จะประชาสัมพันธ์ให้ ก็มีเยอะนะครับไม่ว่าจะเป็นหน่วยงานวิทยาลัยต่างๆจะส่งเรื่องให้เราประชาสัมพันธ์หรือตามวัดตามวาจะส่งเรื่องอะไรมาให้เราประชาสัมพันธ์ให้…”* (อู๊ด เขียวทอง, สัมภาษณ์, 20 พฤษภาคม 2554)

7. ปัญหาแรงงาน กรรมกร ที่ไม่ได้รับสวัสดิการอย่างเพียงพอ โดยเฉพาะกลุ่มแรงงานรถไฟ กลุ่มกรรมกรในภาคอุตสาหกรรม ที่กระจายสาขาไปยังภูมิภาค อาทิ หาดใหญ่ สงขลา นครราชสีมา ซึ่งกำลังปรับผังรายการให้เป็นการเชื่อมโยงเครือข่ายสถานีระดับภูมิภาคให้เชื่อมโยงรายการในแต่ละช่วงเวลา อีกทั้งยังเปิดโอกาสให้แรงงานภาคเอกชนที่ต้องการเข้าถึงสิทธิต่างๆ ได้รับรู้และรับทราบการเคลื่อนไหว ได้แก่

7.1 สถานีวิทยุชุมชนสหภาพแรงงานรถไฟ สาขาหาดใหญ่ จังหวัดสงขลา เอฟ.เอ็ม. 102.75 MHz

*“…เริ่มต้นจากกลุ่มสหภาพแรงงานรถไฟ เพราะเดิมเคยเรียกร้องสิทธิแรงงานผ่าน*

*สื่ออื่นๆ เช่น สิ่งพิมพ์แต่ก็สู้สื่อหลักๆ ไม่ได้ ไปออกอากาศรายการของสถานีหลักๆ พอเป็นเรื่องที่รุนแรงทางสถานีก็ของดออกอากาศ แบนไม่ให้รายการออก แล้วยังต้องเสียค่าเช่ารายการแพงต่อเดือน จัดรายการได้เพียงชั่วโมงเดียว เนื้อหาที่จะให้รายละเอียดก็ลงรายละเอียดไม่ได้ เลยลองออกแบบสอบถามสำรวจคนฟังบริเวณใกล้เคียงว่าอยากมีวิทยุเป็นของตัวเองหรือไม่ 90% บอกว่าอยากมีเป็นของตัวเอง เลยรวมตัวกันจัดตั้งและออกอากาศในเดือนธันวาคม 2547 จากการระดมทุน ทอดผ้าป่าจากกลุ่มสหภาพแรงงานรถไฟ ค่าสมาชิกภาพ…”*

*“ …ตอนออกอากาศแรกๆ เป็นประเด็นการแปรรูปรัฐวิสาหกิจ ไม่อยากให้เอา*

*สมบัติของชาติที่ประเทศลงทุนไปให้ต่างชาติบริหาร แรกๆ คนฟังก็ถามอย่างอาจารย์ว่ามีบริษัทต่างชาติมาลงทุนไม่ดีเหรอ เพราะจะได้มีเงินมีสวัสดิการ แต่สหภาพแรงงานมองว่า สิ่งที่รัฐลงทุนมันมีค่ามากกว่าจะให้ใครเข้ามาเอาไปและคนไทยเป็นเพียงคนที่ถูกจ้างงานเท่านั้น แต่เรายอมรับเรื่องการปฏิรูปให้งานบริหารมันดีขึ้นทำให้ทุกอย่างมันดีขึ้น ท้ายสุดก็ล้มเลิกไปในตัวร่างพระราชบัญญัติ ไม่เข้าสภาอนุมัติจนถึงวันนี้ รัฐวิสาหกิจทั้ง 43 แห่งก็ไม่ได้ผลอะไร…”* (วิรุฬ สะแกคุ้ม ประธานสหภาพแรงงานรถไฟ สาขาหาดใหญ่, สัมภาษณ์, 15 พฤษภาคม 2554)

แม้ว่ากลุ่มคนที่กล่าวมาข้างต้น จะได้รับโอกาสในการออกอากาศผ่านทางสถานีวิทยุของกรมประชาสัมพันธ์ที่มีสถานีเครือข่ายทุกจังหวัดแต่ด้วยข้อจำกัดในเรื่องของเวลา งบประมาณ และความหลากหลายของรายการ ทำให้เนื้อหารายการที่ควรได้รับการเจาะลึกลงไปในประเด็น หรือเป็นประเด็นที่ขัดแย้งกับแนวทางการทำงานของรัฐบาลก็จะไม่ได้รับการออกอากาศเพราะผู้บริหารสถานีไม่อยากให้เกิดความขัดแย้งกับรัฐบาล

สถานีวิทยุหลักเดิมที่เป็นของภาครัฐ ได้แก่ กรมตำรวจ ทหาร ทหารอากาศยังจัดสรรคลื่นความถี่โดยการให้ประมูลคลื่นเข้ามาจัดรายการวิทยุ ส่งผลให้กลุ่มทุนขนาดใหญ่มีโอกาสเข้ามาจัดรายการวิทยุมากกว่ากลุ่มทุนขนาดเล็ก รายการวิทยุในต่างจังหวัดจึงเป็นเพียงช่องทางการขายโฆษณา การประชาสัมพันธ์เพลงของค่ายเพลงต่างๆ อันเป็นปัญหาสำคัญของวิทยุกระจายเสียงในประเทศไทย และนำไปสู่กระบวนการดำเนินรายการวิทยุในแนวทางเดียวกัน เนื้อหาสาระที่แตกต่างกันในชุมชน ในพื้นที่ หรือข่าวสาร ข่าวประชาสัมพันธ์ต่างๆ ไม่ได้รับการถ่ายทอดและนำเสนอให้กับคนในพื้นที่ ส่งผลกระทบต่อการสร้างความเข้มแข็งให้กับคนในพื้นที่ และการบริหารจัดการปัญหาต่างๆ ในชุมชน

ทั้งนี้การรวมตัวกันของคนในชุมชนโดยมีผู้นำชุมชนและตัวแทนชุมชนที่มีจิตอาสาสมัคร หรือมองเห็นความสำคัญและมีความอดทนเพียงพอที่จะดำเนินการ ต่อสู้ และอดทนเพื่อรอให้สิ่งที่เรียกร้องเพื่อความถูกต้องกลับคืนมาในพื้นที่ หรือรอคอยเพื่อให้มองเห็นการแก้ไขปัญหาต่างๆ เป็นไปอย่างลุล่วงนั้นเป็นสิ่งที่ต้องอาศัยระยะเวลา ไม่เพียงเท่านั้นประเด็นของเด็กและเยาวชน ซึ่งเป็นอีกจุดเริ่มต้นหนึ่งของสิทธิเด็กและเยาวชนในการมีพื้นที่เพื่อสื่อสารและแสดงออกทางความคิดต่อสาธารณะ รวมทั้งยังเป็นเวทีในการฝึกฝนทักษะการผลิตรายการวิทยุ

นอกจากนี้วิทยุยังเป็นเครื่องมือที่ไม่ต้องอาศัยการลงทุนสูง ใช้เวลาในการฝึกฝน การประกอบเครื่องมือ การจัดตั้งสถานีไม่นานเท่ากับสื่อโทรทัศน์ หรือแม้กระทั่งการอาศัยทักษะการอ่านของประชาชนที่ไม่ได้รับโอกาสทางการศึกษา ระดับการอ่านออกเขียนได้น้อย หรือแม้กระทั่งผู้ที่พิการทางสายตาก็จะสามารถมีสื่อเป็นของตัวเอง (Right to Communicate) ซึ่งมีการรวมตัวกันของกลุ่มผู้พิการทางสายตาในลักษณะของสมาคมอยู่แล้วเพื่อเรียกร้องสิทธิต่างๆ ของสมาชิกกลุ่ม ขณะเดียวกันการเกิดขึ้นของสมาคม ชมรมผู้พิการทางด้านอื่นๆ ที่ควรจะได้รับสิทธิต่างๆ หรือได้รับทราบข้อมูลของกลุ่มคนเดียวกันซึ่งโดยส่วนใหญ่จะเป็นประธานกลุ่มเท่านั้นที่ไปรับฟังสาระสำคัญ และใช้วิธีการประชุม แต่การเข้าร่วมประชุมของกลุ่มคนดังกล่าวมีข้อจำกัดเรื่องของการเดินทางและเวลา ดังนั้นวิทยุกระจายเสียงจะเป็นช่องทางสำคัญในการสื่อสารไปยังกลุ่มคนจำนวนมาก ไม่เพียงเท่านั้นเทคโนโลยีที่เอื้อให้กับคนพิการทางสายตายังมีส่วนสำคัญในการเปิดโอกาสให้คนกลุ่มนี้ได้รู้จักใช้เครื่องมือสำหรับการจัดรายการวิทยุ เช่น โปรแกรม JAWS ที่สามารถออกเสียงแป้นพิมพ์ในขณะที่คีย์ข้อมูลเข้าคอมพิวเตอร์ได้ เป็นต้น

1. **รูปแบบเนื้อหารายการ วิธีการบริหารจัดการ รวมถึงรูปแบบการมีส่วนร่วม**

**- รูปแบบเนื้อหารายการ**

ด้วยเหตุที่การเริ่มต้นของโครงการทดลองจัดตั้งจุดปฏิบัติการเรียนรู้วิทยุกระจาย

เสียงชุมชนใน 19 จังหวัด โดยนักวิชาการกับชุมชนที่มีความพร้อมในเรื่องของบุคลากร จึงได้รับการฝึกอบรมโดยองค์กรสนับสนุนจากสถาบันพัฒนาองค์กรชุมชน (พอช.) และสำนักงานปฏิรูประบบประกันสุขภาพแห่งชาติ (สปรส.) ทำให้เกิดการกระจายหลักการดำเนินงานและการวางแผนผังรายการที่มีความหลากหลาย เพื่อตอบสนองคนในชุมชนซึ่งมีความหลากหลายในด้านประชากรศาสตร์และกระจายตัวอยู่ตามพื้นที่ต่างๆ เป็นส่วนใหญ่ แม้บางสถานีจะเริ่มต้นจากประเด็นปัญหาในชุมชนที่ต้องการให้เกิดกระบวนการขับเคลื่อน การเคลื่อนไหว และการต่อสู้ แต่วิทยุจะต้องทำหน้าที่ในการนำเสนอข้อมูลด้านอื่นๆ ให้ตอบสนองวัตถุประสงค์ของสื่อ คือ การให้ความรู้ การให้ความบันเทิง เป็นประการสำคัญ สัดส่วนของสถานีวิทยุจึงหลากหลาย ครอบคลุมเนื้อหารายการทางด้านเกษตรเป็นหลัก รองมา คือ ด้านสุขภาพ ด้านศาสนา ด้านเด็กและเยาวชน ด้านสตรี และเปิดเพลงที่ตอบสนองคนฟังเป็นหลัก ซึ่งจากกลุ่มตัวอย่างทั้งหมด (100%) มีการจัดวางผังรายการและกำหนดสัดส่วนรายการดังกล่าวโดยเฉลี่ยเท่ากันรายการละหนึ่งชั่วโมงต่อวันและสัปดาห์ นอกจากนั้นเป็นรายการที่เกิดจากความร่วมมือของหน่วยงานในท้องถิ่น อาทิ ห้องสมุดประชาชน โรงพยาบาลประจำตำบล อาสาสมัครประจำหมู่บ้าน นักกฎหมายในท้องถิ่น พระ นักเรียน โรงเรียน ที่จะเข้ามาจัดรายการวิทยุโดยไม่เสียค่าใช้จ่าย แต่ทุกสถานีจะต้องทำการถ่ายทอดข่าวของกรมประชาสัมพันธ์ ซึ่งเป็นข้อกำหนดหลัก ขณะที่สถานีวิทยุชุมชนเกษไชโย จังหวัดอ่างทองใช้วิธีการเชื่อมสัญญาณข่าวต้นชั่วโมงกับ อสมท.

สำหรับสถานีวิทยุกรรมกร สถานีวิทยุสหภาพแรงงาน และสถานีวิทยุกระจายเสียง

โรงพยาบาล ได้แสดงความคิดเห็นว่าหากมีการระบุเรื่องของวิทยุกระจายเสียงที่มุ่งเน้นในเชิงประเด็นก็จะจัดผังรายการให้เน้นประเด็นหลักโดยให้มีรายการเป็นสัดส่วน 50% เป็นสำคัญ แต่ก็ยังต้องมีการจัดสรรรายการอื่นๆ จากหน่วยงานที่เข้ามามีส่วนร่วมให้เข้ามาอยู่ในผังรายการ อีกทั้งจะทำการเชื่อมโยงสัญญาณเครือข่ายในกลุ่มประเด็นในแต่ละภูมิภาค เพื่อให้ลดต้นทุนการผลิตรายการ และเวลาในการเข้ามารับผิดชอบรายการ ทั้งนี้ได้แสดงความคิดเห็นสอดคล้องกันว่า วิทยุไม่สามารถที่จะเปิดเพลงทั้งวันได้แบบรายการวิทยุภาคธุรกิจ หรือไม่สามารถเปิดบทสวดมนต์หรือรีรันเทปทั้งวันอย่างสถานีที่มีสาขาทุกจังหวัดทั่วประเทศไทย เพราะวิทยุกระจายเสียงชุมชนไม่ได้ตอบสนองต่อกลุ่มคนฟังที่หลากหลายเช่นนั้นได้

- **วิธีการบริหารสถานี**

หลักการบริหารสถานียังยึดหลักการมีส่วนร่วมของคนในชุมชนเป็นสำคัญเพราะถือเป็นหัวใจของการปฏิรูปสื่อและสังคม โดยมีวิทยุเป็นเครื่องมือที่ทำหน้าที่เป็นสื่อสาธารณะให้ทุกคนได้เข้ามามีส่วนร่วม หรือเข้ามาแสดงความคิดเห็นอย่างมีเสรีภาพ อีกทั้งยังเป็นเวทีสำคัญที่ทำให้ประชาชนในพื้นที่ได้กลายเป็นผู้ส่งสารมากกว่าจะเป็นผู้รับสารเพียงอย่างเดียว ไม่เพียงเท่านั้นการบริหารจัดการที่ให้หน่วยงานของรัฐในพื้นที่ชุมชนเข้ามาดำเนินการจะช่วยสร้างความเชื่อมโยงและความเข้าใจระหว่างกันได้ดีกว่าการสื่อสารจากบนลงล่าง (Top - down approach) และจะเห็นว่าการเข้ามาเป็นกรรมการ จะสอดคล้องกับเนื้อหารายการและสัดส่วนของรายการอีกด้วย ซึ่งโดยส่วนใหญ่แล้วแบ่งออกเป็นคณะกรรมการภายในชุมชน 10 คน และตัวแทนภาครัฐ 10 คน เป็นมาตรฐาน โดยแบ่งออกเป็นตำแหน่ง นายสถานี กรรมการบริหาร กรรมการฝ่ายเทคนิค กรรมการฝ่ายผลิตรายการ และหน่วยงานที่เป็นกลุ่มต่างๆ อาทิ กลุ่มอนุรักษ์ลุ่มน้ำ กลุ่มอนุรักษ์สิ่งแวดล้อม กลุ่มแม่บ้าน กลุ่มสตรีอาสาสมัคร กลุ่มเกษตรกร กลุ่มเยาวชน สภาองค์กรเด็กและเยาวชน กลุ่มผู้นำศาสนา เป็นต้น หน่วยงานในชุมชน อาทิ องค์การบริหารส่วนตำบล ศูนย์การศึกษานอกโรงเรียน ผู้ใหญ่บ้าน กำนัน วัด โรงเรียน สาธารณสุขประจำตำบล เป็นต้น

**วิทยุกระจายเสียงที่มุ่งเน้นในประเด็นและเยาวชน** จะมีวิธีการบริหารจัดการโดยคณะกรรมการที่มีตำแหน่งเช่นเดียวกันกับที่กล่าวข้างต้น เป็นเด็กและเยาวชนอายุไม่เกิน 25 ปีทั้งหมด ทั้งนี้มาจากสภาเด็กและเยาวชน ที่ทำหน้าที่เป็นผู้อำนวยการ ฝ่ายเทคนิค ฝ่ายพัฒนารายการ ฝ่ายผลิตรายการ แต่มีสมาคม ประชาสังคมจังหวัดเป็นที่ปรึกษาและให้คำปรึกษาโดยไม่มีการหารายได้ด้วยการโฆษณาแต่อย่างใด เช่น สถานีวิทยุเด็กและเยาวชน จังหวัดเลย

**วิทยุกระจายเสียงที่มุ่งเน้นในประเด็นสุขภาพ** และจัดตั้งในวิทยาลัยพยาบาล หรือในโรงพยาบาล จะมีสัดส่วนของบุคคลากรโดยตำแหน่งของวิทยาลัยและโรงพยาบาลเป็นคณะกรรมการหลักและบริหารจัดการแบบภาครัฐ เช่น โรงพยาบาลวชิระภูเก็ต จังหวัดภูเก็ต หรือวิทยุมะฮอกกานี ที่จดทะเบียนเป็นวิทยุสาธารณะแต่ให้บริษัทเอกชนเข้ามาดำเนินรายการ และมีคณะกรรมการเป็นบุคลากรในโรงพยาบาล หารายได้เข้าสถานีและมีสปอตโฆษณาคั่นแต่ละชั่วโมง ซึ่งแตกต่างจากสถานีวิทยุมายอ โรงพยาบาลมายอ จังหวัดปัตตานี ที่ดำเนินการแบบสาธารณะและไม่แสวงหารายได้ แต่ได้รับงบประมาณสนับสนุนจากโรงพยาบาล การบริจาค และการมีส่วนร่วมของรายการต่างๆ เช่นเดียวกับสถานีวิทยุชุมชนคนด่านซ้าย โรงพยาบาลสมเด็จพระยุพราช อำเภอด่านซ้าย จังหวัดเลย ที่ไม่ได้เกิดจากการเป็นวิทยุสื่อสุขภาพแต่เกิดจากการเป็นวิทยุกระจายเสียงชุมชนที่มีบุคลากรจากโรงพยาบาลเข้ามาให้ความรู้ สาระในการดูแลสุขภาพในสัดส่วนที่เท่ากับรายการวัฒนธรรม ประเพณี

**วิทยุกระจายเสียงที่มุ่งเน้นในประเด็นแรงงาน** อย่างเช่น สถานีวิทยุสหภาพแรงงาน

รถไฟ มีสัดส่วนของสหภาพแรงงานที่เป็นสมาชิกภาพแรงงานรถไฟ 70% อีก 30% เป็นหน่วยงานที่เข้ามาร่วมจัดรายการเช่นเดียวกับวิทยุอื่นๆ ที่กล่าวมาข้างต้น อาทิ กลุ่มแม่บ้านแรงงานรถไฟ กลุ่มเอนจีโอ กลุ่มคุ้มครองผู้บริโภค

ภายหลังจากที่จะต้องทำใบขออนุญาตกับกรมประชาสัมพันธ์และ กสทช. ทำให้ต้องลดจำนวนคณะกรรมการลงแค่ 7 - 8 คน ตามระเบียบแบบแผนที่กำหนดไว้ ประกอบกับช่วงวิกฤตวิทยุและการกระจายตัวของวิทยุที่เพิ่มมากขึ้น การซ้อนทับคลื่น และความว่างเปล่าทางกฎหมายทำให้กรรมการที่มีอยู่เดิมจำนวนมากได้ออกจากหน้าที่ และไม่ได้เข้ามามีส่วนร่วมในการบริหารจัดการสถานีเช่นเดิม คงเหลือแต่เพียงที่ยังคงเห็นความสำคัญของการมีวิทยุในพื้นที่

**- รูปแบบการมีส่วนร่วม**

สถานีวิทยุเด็กและเยาวชนจังหวัดเลย และสถานีวิทยุกระจายเสียงฟ้าใส จังหวัด

ยะลา เน้นเรื่องการมีส่วนร่วมของเด็กและเยาวชนในชุมชน

*“…เด็กๆ จะทำหน้าที่กันเองทั้งหมด ตั้งแต่การกำหนดเนื้อหาและผังรายการ และ*

*การจัดโครงการสร้างการบริหารจัดการ ( ผู้อำนวยการ/ ฝ่ายเทคนิค/ ฝ่ายพัฒนารายการ/ ฝ่ายผลิตรายการ ) โดยมีผู้ใหญ่ใจดีจากสมาคมประชาสังคมจังหวัดเลยและผู้ปกครองทำหน้าที่ให้คำปรึกษาและไม่มีการโฆษณาใดๆ ทั้งสิ้น…”*

*“…มีการออนไลน์หน้าไมค์ และมีแฟนคลับของนักจัดรายการแต่ละคน จะโทรเข้า*

*มากันเอง มีผู้ปกครองของน้องๆ เข้ามาร่วมจัดรายการ และทหารเข้ามามีส่วนร่วม ให้สถานีทั้ง 10 สถานี ในจังหวัดยะลาที่เป็นสถานีวิทยุชุมชนที่จะเข้ามาร่วมจัด คือ ทำดีมีอาชีพ ว่าไปทำอะไรมาบ้าง กลุ่มเศรษฐกิจพอเพียงที่ได้รับงบจากสมเด็จพระเทพฯ ในหลวง ราชินี เสื้อสีเขียว สภาสันติสุข ที่จะมาเล่าให้ฟังว่าในหมู่บ้านทำอะไรบ้าง กลุ่มผู้นำศาสนา ด้านจริยธรรม ศีลธรรม เพื่อเชื่อมโยงระหว่างกันใน 10 สถานี…”*

การมีส่วนร่วมของเด็กและเยาวชนถือเป็นหัวใจสำคัญของการจัดตั้งสถานีวิทยุกระจายเสียงที่มุ่งเน้นในเชิงประเด็นของกลุ่มนี้ ทั้งนี้การบริหารจัดการและการมีส่วนร่วมจะมีปัญหาสำคัญ คือ การเปลี่ยนแปลงตัวบุคคล การโยกย้ายสถานที่ศึกษา และความต่อเนื่องของงาน หลายสถานีเผชิญปัญหาการไหลออกของเยาวชน กล่าวคือ เมื่อเยาวชนมีความสามารถทางด้านการจัดรายการ จะย้ายไปจัดรายการสถานีหลักที่มีค่าตอบแทนชัดเจนและทำให้เกิดชื่อเสียง ส่วนเยาวชนที่ยังอยู่ในพื้นที่จะติดปัญหาเรื่องเวลาเรียน เวลากิจกรรรมในโรงเรียน ทำให้การจัดสรรความรับผิดชอบเป็นสิ่งสำคัญที่ต้องบริหารจัดการอย่างต่อเนื่องตลอดเวลา ไม่แตกต่างจากปัญหาของการบริหารการมีส่วนร่วมของสถานีอื่นๆ ที่ในช่วงเริ่มต้นของการจัดตั้งสถานีวิทยุ พบว่า มีกลุ่มคนฟังอยู่มาก โดยส่วนใหญ่เป็นคนในพื้นที่ แต่หลังจากที่มีการอนุญาตให้เกิดโฆษณาและมีเรื่องของวิทยุภาคธุรกิจ แฝงเข้ามาในรูปแบบของวิทยุชุมชนที่เปิดเพลงทั้งวัน ตลอดจนการมีเครือข่ายของสถานีศาสนาซึ่งกระจายตัวไปตามจังหวัดต่างๆ และเกิดรบกวนคลื่นวิทยุสถานีชุมชนในบางพื้นที่ ส่งผลให้พฤติกรรมในการเข้ามีส่วนร่วมในการจัดรายการ และการโทรศัพท์เข้ามาในรายการลดลง

สถานีวิทยุชุมชนคนเมืองปาย กล่าวว่า การมีส่วนร่วมของสถานีอาศัยความพยายามอย่างมาก เพราะต้องเผชิญหน้ากับกลุ่มวิทยุเอกชนที่เกิดขึ้นใหม่ในพื้นที่

*“…ของป้านี้มีนักวิชาการจากประเทศอินเดียมาศึกษาดูงาน ก็มาดูวิทยุของเราเพราะว่าเราทำได้ดีมาก เขาบอกว่าเราทำถูกหลักวิชาการ ที่เขามีเราไม่มี ที่เรามีเขาไม่มีก็แลกเปลี่ยนความคิดกัน ของเราเป็นวิทยุที่เป็นไปตามหลักการวิทยุชุมชน คือ ไม่มีธุรกิจเข้ามาเกี่ยวข้อง คือเราช่วยเหลือกันเองเกื้อกูลกันเองของคนในชุมชน แม้กระทั่งค่าน้ำค่าไฟ ขาดเหลืออะไรเราก็บอกผ่านทางรายการวิทยุแม้แต่เวลาจัดรายการก็มีคนเอาข้าวมาแขวนไว้ที่หน้าห้อง คนในชุมชนมีส่วนร่วมในทุกภาคส่วน เช่น เราอยากได้อะไรเขาก็จะนำมาให้ วิทยุชุมชนเราเป็นของประชาชน แม้กระทั่งพระสงฆ์องค์เจ้าก็ยังมาบริจาคให้เราเพราะท่านเห็นความสำคัญตรงนี้และเราก็ทำประโยชน์ให้กับคนปายมากมายมหาศาล ผู้ฟังถ้าสนใจอยากจะมาจัดเราก็เปิดโอกาสให้ตลอด 24 ชั่วโมงไมได้ปิดกั้นใครเพียงแต่ว่ามีเพียงภาษาที่เราฟังไม่รู้เรื่องเช่น ภาษาเผ่าลีซอ เพราะกลัวว่าเขาจะสื่อสารกันเรื่องค้ายาเสพติด เรามีการประชุมกัน ประชาสังคม วันดีคืนดีก็จะมานั่งกินข้าวกันพูดถึงปัญหาต่างๆทุกเรื่องในเมืองปาย ใครจะพูดอะไรเราก็ถ่ายทอดให้ได้ฟังตามความต้องการของคนในชุมชน ที่เราจะมาทำในส่วนนี้เอื้อประโยชน์คนในชุมชน บางคนมาไม่ได้อยู่บ้านแล้วอยากฟังก็ฝากมาเป็นคำพูดเราก็จัดรายการให้ เราจัดให้หมดถ้าเป็นสิ่งที่มีประโยชน์มีคุณค่ากับคนในชุมชน ของเราจะจัดให้ได้ฟังทุกภาษา แต่ภาษาที่เราไม่มีจัดคือภาษาลีซอ เพราะเราฟังภาษาเขาไม่ออก ภาษาที่ใช้จัดรายการก็คือ ภาษาพื้นเมือง ไทยส่วนกลาง ไต (ไทยใหญ่) โดยส่วนมากแล้วจะเป็นภาษาไต ภาษาปกากะญอ นานๆ ก็จะมีที ทางพี่น้องชาวลีซอจะฟังของเราอย่างเดียวเพราะเราฟังเขาไม่รู้เรื่อง แต่ถ้าเป็นกลุ่มลูกหลานของเขาอยากจะพูดเราก็ให้มาพูดแต่ต้องพูดภาษาไทยกลาง ของเราจะเป็นไปตามกฏระเบียบของเรา 18 ข้อ จรรยาบรรณอีก 10 ข้อ…”*

สถานีวิทยุคนตาบอด จังหวัดเชียงใหม่ กล่าวว่า

*“…คลื่นวิทยุนี้เราก็จะมีให้ผู้ฟังโทรศัพท์เข้ามาแสดงความคิดเห็นหรือให้เขาแสดง*

*ความเห็นในเรื่องความชัดเจนของสัญญาณว่าฟังชัดหรือไม่ก็จะพยายามให้เขาส่งข้อมูลมาทางโทรศัพท์หรือ SMS เพราะเรามีวิทยุออนไลน์ด้วย ผู้ฟังส่วนใหญ่โทรศัพท์เข้ามา ส่วนใหญ่จะโทรมาขอเพลง เคยบ้างโทรมาเสนอแนะว่าอยากให้รายการเป็นรูปแบบอย่างนี้เขาก็ชี้แนะ อย่างบางช่วงที่เขาสนใจอย่างคนพิการอยากฟังการถ่ายทอดสดฟุตบอล เรามีแต่การจัดทั่วไปไม่มีการถ่ายทอด บอลคู่ไหนดีเขาก็อยากจะขอให้เราถ่ายทอดเสียงได้ไหม หรืออย่างกองสลากฯ เมื่อก่อนนี้มีออกทีวีฟังกันทั่วประเทศ เดี๋ยวนี้ออก AM จะฟังก็ฟังไม่ได้หวยออกก็ฟังกันไม่ได้ วิทยุ AM อาจฟังได้เพียงบางจุด เขาก็ขอให้มีการถ่ายทอด เราก็ดูจากดาวเทียมที่ชัดเจนแล้วถ่ายทอดออกไป ส่วนเรื่องอาชีพเราก็มีหมอชาวบ้าน หมอสมุนไพรเกี่ยวกับการนวดมาแนะนำเพราะว่าอาชีพคนพิการนั้นหายาก ส่วนใหญ่จะรณรงค์อาชีพของคนพิการให้หน่วยงานต่างๆรับคนพิการเข้าทำงาน เราก็จะพยายามตรงนี้…”*

การโทรศัพท์เข้ามาในรายการร้อยละ 80 เป็นการขอเพลง ส่วนร้อยละ 20 เป็นการ

แสดงความคิดเห็นหรือร้องเรียน และมีการแจ้งข่าวประชาสัมพันธ์จากหน่วยงานในลักษณะของเอกสาร จดหมาย อีเมล์ ส่ง SMS

สถานีวิทยุชุมชนคนหนองรี จังหวัดชลบุรี ยังคงมีแม่ค้าในตลาดเข้ามาจัดรายการวิทยุโดยจ่ายเงินค่าจัดรายการวิทยุในลักษณะของการบริจาคเงินวันละ 20 บาท เป็นค่าบำรุงสถานี แม้จะมาได้ไม่บ่อยครั้งแต่ก็เป็นการเข้ามามีส่วนร่วมด้วยความรู้สึกทางใจอย่างแท้จริง

จากการสัมภาษณ์เพิ่มเติมสถานีวิทยุชุมชนคนบ้านนา จังหวัดนครนายก ทำให้ทราบว่าชาวบ้านจะไม่มีเวลาในการเข้ามาดำเนินรายการวิทยุ หรือเข้ามาประชุม แม้ในช่วงแรกของการจัดตั้งจะมีคนในพื้นที่ให้ความสนใจ แต่เมื่อระยะเวลาผ่านไปสามปี การมีส่วนร่วมเริ่มลดลง แต่ที่น่าแปลกใจคือการบริจาคยังคงมี

*“…เช่นล่าสุดสถานีของผมจัดระดมทุนเพื่อซ่อมแซมอุปกรณ์ ปรากฏว่าได้มาเจ็ดหมื่นกว่าบาท จากการระดมทุน เขาชอบบริจาค เขามองว่าเป็นการทำบุญ แต่เขาจะไม่มีเวลามาจัดรายการกัน ไม่มีเวลามาประชุมกัน หรือบางทีก็โทรเข้ามาขอเพลงบ้างเท่านั้น…”*

จะเห็นได้ว่าความเปลี่ยนแปลงทางโครงสร้างสังคม เศรษฐกิจมีส่วนทำให้เกิดการเปลี่ยนแปลงในเรื่องของการมีส่วนร่วม และการมีส่วนร่วมส่วนใหญ่จะมีปัจจัยและองค์ประกอบทางด้านงบประมาณเป็นหลัก ทั้งค่าเดินทาง และเวลาที่ต้องให้กับงานประจำ โดยส่วนใหญ่แล้วหน่วยงานราชการหรือองค์กรที่มีงบประชาสัมพันธ์จะสามารถให้ความร่วมมือในส่วนนี้ได้อย่างดี แต่ประชาชนทั่วไปจะเป็นเพียงผู้ฟัง เช่น วิทยุชุมชนคนพิมาย จังหวัดนครราชสีมา

*“…ที่นี่มีทั้งผู้สูงอายุ พระ เณร ผู้หญิง คนพิการ วิถีชุมชน สิ่งแวดล้อม แล้วแต่ว่าจะ*

*มีอะไรเกิดขึ้นในแต่ละวัน มีอาสาสมัครสิ่งแวดล้อมเข้ามาจัดรายการสิ่งแวดล้อม น้ำไม่ไหล ไฟดับ ปัญหาที่จะบ่น เราก็ทำหน้าที่เชื่อมต่อให้…”*

**3. ความแตกต่างระหว่างกิจการวิทยุกระจายเสียงที่มุ่งเน้นในเชิงประเด็นและกิจการวิทยุกระจายเสียงที่มุ่งเน้นเชิงพื้นที่ตามาที่ปรากฏในประเทศไทย**

3.1 กลุ่มตัวอย่างจำนวน 20 คน มี 14 คน ไม่สามารถอธิบายความแตกต่างของวิทยุกระจายเสียงที่มุ่งเน้นเชิงประเด็นและวิทยุกระจายเสียงที่มุ่งเน้นเชิงพื้นที่ได้ โดยกล่าวคล้ายกันว่า

- ไม่เข้าใจ เพราะเป็นภาษาที่ยาก หรือไม่เข้าใจ แล้วหากวิทยุกลุ่มไม่ทำเพื่อสาธารณะจะมีประโยชน์ต่อชุมชนอย่างไร (วิทยุเกษไชโย จังหวัดอ่างทอง) เพราะไม่เข้าใจภาษาไทย (วิทยุตะวันอุน ปัตตานี)

- ไม่เข้าใจ เพราะเห็นว่าไม่สามารถแยกสองคำนี้ออกจากกัน หากกลุ่มกะเทย กลุ่มผู้หญิงอกหักอยากมีวิทยุเป็นของตัวเองบ้างแล้วนำเสนอประเด็นของกลุ่มจะทำให้สังคมเสื่อมจริยธรรมกันไปใหญ่ จนเกิดความแตกแยกได้ เช่น เกิดโทรทัศน์สีเหลือง สีแดงอย่างที่เราทราบกันทุกวันนี้ เพราะต่างก็แสวงหาผลประโยชน์ของกลุ่มมากกว่าจะเห็นว่าสาธารณะจะได้ประโยชน์อะไรจากการเปิดรับฟัง (วิทยุพระพุทธศาสนาควนรู รัตภูมิ จังหวัดสงขลา)

- สับสน เพราะไม่เคยได้ยินมาก่อน และไม่เข้าใจว่าจะมีสองคำแยกออกมาทำไม (วิทยุด่านซ้าย จังหวัดเลย)

- สับสนเพราะเห็นว่ามันเป็นนิยามที่ซ้อนทับกับวิทยุชุมชน ส่วนวิทยุที่เน้นให้กลุ่มคนฟังกลุ่มใดกลุ่มหนึ่งฟังก็น่าจะจัดเป็นวิทยุกระจายเสียงที่มุ่งเน้นในเชิงประเด็นได้ แต่ปัญหาไฟฟ้าดับ ชุมชนมีเรื่องร้องเรียนที่ไม่ใช่ประเด็นของกลุ่มแล้ววิทยุจะมีไปเพื่ออะไร (วิทยุชุมชนคนพิมาย จังหวัดนครราชสีมา)

- ไม่เคยได้ยินสองคำนี้มาก่อน และเห็นว่าไม่ควรแยกสองคำนี้ออกจากกัน (วิทยุมายอ จังหวัดปัตตานี)

- ไม่ควรมีคำนี้ เพราะเห็นว่าวิทยุที่กำหนดไว้สามคำ คือ วิทยุสาธารณะ วิทยุธุรกิจ วิทยุภาครัฐ เป็นคำที่ครอบคลุมลักษณะของวิทยุที่เกิดขึ้นในประเทศไทยอย่างชัดเจนอยู่แล้ว หากจะแยกออกมาเป็นวิทยุกระจายเสียงที่มุ่งเน้นในเชิงประเด็นก็ต้องอยู่ภายใต้วิทยุสาธารณะหรือไม่อย่างไร (วิทยุคนด่านซ้าย จังหวัดเลย)

- ไม่แตกต่างกัน แต่อธิบายว่าเป็นวิทยุที่ใช้ถ้อยคำภาษาแตกต่างกัน แต่ยังคงอยู่ในพื้นที่ในชุมชนเช่นเดิม (วิทยุชุมชนคนเมืองลี้ จังหวัดลำพูน) เห็นว่าวิทยุกระจายเสียงที่มุ่งเน้นในเชิงประเด็นเกี่ยวข้องกับกลุ่มชนเผ่า ซึ่งก็ไม่จำเป็นที่จะต้องมีเพียงเรื่องของชนเผ่าเท่านั้น แต่อาจจะออกอากาศเป็นภาษาถิ่น เช่น ภาษาไทโส้ ภาษาโพล่ง (วิทยุชุมชนคนเมืองปาย จังหวัดแม่ฮ่องสอน วิทยุไทโส้ จังหวัดกาฬสินธุ์ วิทยุชุมชนคนเหนือเขื่อน จังหวัดเชียงใหม่)

- ตอบไม่ได้เลย และอธิบายอย่างสับสน เห็นว่าเป็นเรื่องของการหารายได้กับไม่หารายได้มากกว่าตามความหมายของคำ (วิทยุหนองรี จังหวัดชลบุรี)

3.2 ที่มีความเข้าใจจำนวน 6 คน ได้แก่ สถานีวิทยุชุมชนคนสอยดาว จังหวัดจันทบุรี สถานีวิทยุแรงงานรถไฟหาดใหญ่ จังหวัดสงขลาและจังหวัดนครราชสีมา สถานีวิทยุชุมชนคนเมืองลี้ จังหวัดลำพูน สถานีวิทยุคลื่นหัวใจฟ้าใส จังหวัดยะลา และสถานีวิทยุกลุ่มสัจจะสะสมทรัพย์ จังหวัดจันทบุรี สามารถอธิบายได้เพราะได้เข้าร่วมประชุม สัมมนา แต่ก็ยังไม่สามารถให้รายละเอียดได้มาก ต้องการศึกษาเพิ่มเติม

โดยอธิบายว่าวิทยุกระจายเสียงที่มุ่งเน้นในเชิงประเด็นเป็นเรื่องของกลุ่มคนพิการ กลุ่มชนเผ่า กลุ่มคนด้อยโอกาสทางสังคม กลุ่มสิ่งแวดล้อม กลุ่มเด็กและเยาวชน โดยที่สามารถออกอากาศได้ไม่จำกัดรัศมีการส่ง เสาสูง และพื้นที่ในการขยายสัญญาณ ซึ่งกลุ่มคนฟังเหมือนกันจะสามารถเปิดรับฟังได้โดยไม่ต้องอยู่ภายใต้ข้อกำหนด 30 - 15 - 15 เช่น วิทยุชุมชน และไม่ควรแสวงหารายได้ แต่จะมีรายได้จากการเข้าเป็นสมาชิกของกลุ่ม รวมทั้งรายได้จากหน่วยงานที่เข้ามาดำเนินการหลัก เช่น สิ่งแวดล้อม มีกลุ่มอนุรักษ์ลุ่มน้ำ (สถานีวิทยุปากทรง พะโต๊ะ จังหวัดชุมพร) กลุ่มผู้พิการทางสายตาจากมูลนิธิคนตาบอด กลุ่มสหภาพแรงงานจากสมาชิกในสหภาพแรงงานทั่วประเทศ กลุ่มสถาบันการศึกษา มหาวิทยาลัยราชภัฎ และเอกชน กลุ่มสตรี กลุ่มเด็กและเยาวชน มูลนิธิเด็กและเยาวชน นอกจากนี้ควรจะมีการนำเสนอเนื้อหารายการตามประเด็นความสนใจของกลุ่มเป็นสัดส่วน 80% โดยการเปิดสปอตของกลุ่มที่ส่งมาให้เปิด ส่วนที่เหลือ 20% ให้มีเนื้อหาสาระทั่วไป บันเทิง

ขณะที่สถานีวิทยุแรงงานสหภาพรถไฟ กล่าวว่าเป็นกลุ่มแรกที่นำเสนอให้มีวิทยุกระจายเสียงที่มุ่งเน้นในเชิงประเด็นหลังปลายปี พ.ศ. 2548 ถึงต้นปี พ.ศ. 2549 เพื่อเป็นการเปิดประเด็นให้สังคมรับรู้เรื่องของกลุ่ม โดยเปรียบเทียบกับวิทยุพระพุทธศาสนาที่มีของกลุ่มตัวเอง แรงงานก็น่าจะมีวิทยุของตัวเองเพื่อให้นำเสนอเรื่องของกลุ่มและสร้างความเข้าใจให้คนนอกกลุ่มเข้าใจได้อย่างถูกต้องตามกฎหมาย ที่ไม่ใช่เพียงคนในพื้นที่เท่านั้นที่รับรู้แต่อยากให้คนทั้งหมดรับรู้ (หมายถึง สถานีวิทยุแรงงานหาดใหญ่ จังหวัดสงขลา สถานีวิทยุสหภาพแรงงานรถไฟ จังหวัดนครราชสีมา) โดยวิทยุทำหน้าที่เป็นเครื่องมือในการเชื่อมเครือข่าย มีเวลานัดพบระหว่างกันของกลุ่มคนเดียวกัน และนำเสนอปัญหาที่พบผ่านทางรายการซึ่งปัญหาเหล่านี้ไม่สามารถนำเสนอผ่านสถานีวิทยุของรัฐหรือวิทยุที่รัฐเปิดให้เอกชนเข้ามาประมูลได้ ทั้งนี้เพราะวิทยุของรัฐไม่นำเสนอให้เกิดความขัดแย้ง และวิทยุของเอกชนไม่อยากขัดแย้งกับรัฐ นั่นหมายความว่าปัญหาของกลุ่มแรงงานที่ไม่ใช่เพียงแรงงานรถไฟ แต่เป็นแรงงานกรรมกรของอุตสาหกรรมจะได้รับการแลกเปลี่ยนนำไปสู่การแก้ไขปัญหาเพื่อให้เกิดความยุติธรรม เดิมวิทยุสหภาพแรงงานรถไฟเคยถ่ายทอดสัญญาณเสียงจาก ASTV แต่มาภายหลังเกิดความขัดแย้งภายในกลุ่มจึงงดออกอากาศ และกำลังทำการปรับผังรายการวิทยุให้มีการเชื่อมโยงเครือข่ายสัญญาณระหว่างภูมิภาคเพื่อลดต้นทุนการผลิตรายการ

อย่างไรก็ตามวิทยุกระจายเสียงที่มุ่งเน้นในเชิงประเด็นก็มิได้จำกัดเนื้อหารายการเพียงด้านใดด้านหนึ่งเท่านั้น เช่น สถานีวิทยุชุมชนปากทรง พะโต๊ะ จังหวัดชุมพร ที่มองประเด็นเรื่องของสิ่งแวดล้อมรวมความทั้งดิน น้ำ ลม ไฟ และการต่อสู้เพื่อรักษาสภาพแวดล้อมในพื้นที่อยู่อาศัยให้ยังคงเดิม นอกจากนั้นยังนำเสนอประเด็นสิทธิชุมชนในการจัดการทรัพยากรและชุมชนเข้าไปจัดการสิ่งแวดล้อมและทรัพยากร ภูมิปัญญาชาวบ้าน ความมั่นคงทางด้านอาหารและพันธุกรรม รวมทั้งการตั้งกองทุนเพื่อการจัดการทรัพยากร ให้เป็นทุนของชุมชน ซึ่งเป็นหนึ่งในเรื่องของรัฐสวัสดิการ

*“คนในสังคมก็เน้นทางด้านเรื่องทุน อย่างการประกันราคาข้าว เงินคนแก่ แต่มัน*

*ไม่คุ้มกันกับทรัพยากร เช่น คุณอัมพรมีเงินสะสมหนึ่งร้อยล้านบาทในกองทุน เมื่อเทียบกับการนำเอาเงินให้ชาวบ้านไปจัดสรรทรัพยากรที่ต้องก่อให้เกิดประโยชน์จากทรัพยากรเพิ่มขึ้นอย่างไร ที่บ้านผมก็ทำวิจัยร่วมกับ พอช และกระทรวงเกษตร และมหาลัยในหาดใหญ่ ว่า มูลค่าการจัดการทรัพยากรในตำบล ที่สถานีวิทยุชุมชนนำไปออกอากาศ เกี่ยวกับผักป่าพื้นบ้านที่เราเก็บไปยี่สิบเจ็ดล้านบาท ซึ่งหมายถึงพืชสมุนไพรที่หายาก และน้ำผึ้งที่มีราคาแพง นอกจากนี้ปีที่เกิดเอลนิโญ่ และลานินญ่า ที่ทำให้แล้งจัด หากสมมติว่าเราซื้อน้ำมันใส่เครื่องสูบน้ำประมาณสี่ร้อยล้านบาท แต่เรารักษาป่าไว้ได้…เราพยายามทำหน้าที่ผ่านสื่อ ให้ข้อมูลกับอาจารย์ รวมทั้งสาธารณะสุข ในตำบลมาออกอากาศ ว่ายาฆ่ายา และสารเคมีเกษตรที่เข้ามาให้ความรู้ว่ามันเกิดผลกระทบต่อสุขภาพอย่างไร แต่ก็ติดเรื่องการนำเสนอชื่อสินค้าไม่ได้ เพราะมันผิดกฎหมาย แต่นักวิชาการก็เข้ามาช่วยเหลือ เพราะเราส่งน้ำเข้าไปตรวจแล้วพบว่ามีสารเคมีหลงอยู่แต่นักวิชาการไม่กล้าบอกว่าเป็นอะไร เพราะมันเป็นเรื่องเปิดเสรีทางการค้าที่อาจจะถูกฟ้องร้องได้ในทางกฎหมาย…แต่เราให้เด็กสัมภาษณ์ชาวบ้านที่เขตหลังสวน ลุ่มน้ำหลังสวนตอนแรก ที่มาทำประปาหลังสวน ว่ามีผลต่อร่างกายอย่างไร”*

*“เรื่องของพันธุกรรมพูดถึงธนาคารต้นไม้ที่เราประกาศจัดตั้งเป็นธนาคารต้นไม้*

*แห่งแรกในประเทศไทยตั้งแต่ปี 2548 - 2550 สมัยที่มีสภาผู้นำชุมชนแห่งชาติ ไพบูลย์ ดำรงเป็นประธานภายใต้ชื่อโครงการปลูกไม้ใช้หนี้ และพัฒนามาสู่โครงการธนาคารต้นไม้ แต่รัฐบาลอภิสิทธิไม่ได้ทำอะไรต่อ เพราะติดปัญหาข้อกฎหมาย เพราะเราเสนอให้ต้นไม้ไปประกันหนี้สินของสหกรณ์ เพราะมันเป็นงบกลางของ ธกส ที่เราต้องทำความเข้าใจกับชาวบ้านตลอดเวลา ทำให้ไม้พื้นบ้านที่มีค่าทางเศรษฐกิจ เช่น ตะเคียนทอง จำปาทอง ซึ่งเป็นไม้ที่ขายเนื้อ “ไม้อนาถา” ที่ไม่มีใครสนใจ แต่ไปทำลายไม้พันๆ ชนิดที่ทำให้สูญเสียพันธุ์ไม้อื่นๆ ไปอีกเยอะ”*

*“เห็นไหมครับประเด็นสิ่งแวดล้อมประเด็นเดียวแต่ทำให้เนื้อหารายการแตก*

*ออกไปเยอะหลายด้าน ที่จะเกิดเป็นประเด็นต่างๆ แต่ความเป็นไปได้ที่จะเกิดเป็นวิทยุเชิงประเด็นนั้นมีปัญหาเรื่องของพื้นที่ ซึ่งวิทยุชุมชนจะสามารถทำหน้าที่ในการนำเสนอเนื้อหาที่อยู่ในพื้นที่ได้ แต่วิทยุเชิงประเด็นจะต้องเป็นเรื่องของการต่อสู้ร่วม ปัญหาร่วม เช่น ยี่สิบสองโครงการขนาดยักษ์ที่จะต้องเชื่อมร้อยเครือข่ายกับกลุ่มเข้าด้วยกัน” (จินดา บุญจันทร์, สัมภาษณ์ 12 พฤษภาคม 2554)*

สำหรับความเข้าใจเกี่ยวกับวิทยุเชิงพื้นที่ ทั้ง 6 คนที่กล่าวข้างต้นอธิบายตรงกันว่าเป็นเรื่องของการให้บริการชุมชนและการบริการสาธารณะโดยทั่วไป ให้คนในพื้นที่มีโอกาสเข้าถึงโดยไม่เสียค่าใช้จ่าย เช่น กิจกรรมกลุ่มเครือข่าย หน่วยงานราชการ และหน่วยงานที่เกี่ยวข้อง รายได้มาจากการบริจาค การทอดผ้าป่า มีคนในพื้นที่เข้ามาเป็นกรรมการบริหาร เป็นอาสาสมัครนักจัดรายการและเน้นนำเสนอเรื่องราวในพื้นที่มากกว่าจะนำเสนอเนื้อหาที่เป็นเรื่องของส่วนกลาง และควรเน้นให้มีการอนุรักษ์คุณค่าทรัพยากรในท้องถิ่น และการจัดสรรทรัพยากรธรรมชาติให้เป็นทุนทางสังคมที่สำคัญ โดยไม่จำเป็นต้องมีเนื้อหาเดียวหรือมีเนื้อหาเพื่อกลุ่มคนกลุ่มใดกลุ่มหนึ่ง แต่ให้อยู่เขตพื้นที่ของชุมชนเดียวกัน ซึ่งปัจจุบันนี้ไม่สามารถใช้กำลังส่งตามที่กำหนดไว้เท่าเดิมได้เนื่องจากมีการซ้อนทับสัญญาณคลื่นวิทยุที่ดำเนินการโดยวิทยุธุรกิจ ซึ่งมีงบประมาณในการขยายสัญญาณได้แรงและไกล ชัดเจนจนทำให้ซ้อนทับกับวิทยุชุมชน และไม่มีหน่วยงานใดเข้ามารับผิดชอบหรือสามารถจัดการปัญหานี้ได้อย่างจริงจัง

**4. ประโยชน์ของวิทยุกระจายเสียงที่มุ่งเน้นในเชิงประเด็นในประเทศไทย**

4.1 โดยส่วนใหญ่จะมองว่าวิทยุกระจายเสียงมีความสำคัญต่อการทำหน้าที่ในการสื่อสารของคนในชุมชนที่ดีกว่าโทรทัศน์เนื่องจากโทรทัศน์เป็นสื่อที่อาศัยงบประมาณในการลงทุนสูง และต้องอาศัยทักษะในการบริหารจัดการ การผลิตรายการสูง ทั้งนี้มีสถานีโทรทัศน์ไทยพีบีเอสที่เข้ามาทำหน้าที่ในการนำเสนอเรื่องราวของคนในชุมชนแม้จะมีเวลาในการออกอากาศที่จำกัด ขณะเดียวกันสถานีเคเบิลก็เป็นอีกช่องทางหนึ่งที่ควรจะเข้ามาร่วมมือกับชุมชนในการจัดสรรและผลิตรายการร่วมกัน

4.2 วิทยุกระจายเสียงยังเป็นสื่อกลางที่ทำให้คนในชุมชนเข้าถึงสื่อของชุมชน โดยไม่ต้องมีผู้มีอำนาจเข้ามาจัดการ หรือมีนายทุนเข้ามาควบคุมนโยบายการบริหารจัดการ เปิดเวทีสาธารณะให้คนในพื้นที่นำเสนอเรื่องราวของตัวเองได้อย่างเสรี ทำหน้าที่แจ้งข้อมูลข่าวสารให้กับคนในพื้นที่ทั้งข่าวสารจากภายในและภายนอก นำเสนอปัญหาภายในชุมชน เช่น สถานีวิทยุชุมชนคนพิมาย จังหวัดนครราชสีมา แม้ทุกวันนี้จะมีวิทยุเกิดขึ้นมากมายซ้อนทับ และมีความแรงในการเผยแพร่สัญญาณ แต่สถานีวิทยุชุมชนคนพิมายยังคงทำหน้าที่เป็นเครื่องมือของคนในชุมชนเพื่อเผยแพร่ข้อมูล

*“วิทยุเชื่อมโยงชุมชนเข้าหากัน ทำหน้าที่ในพื้นที่เล็กๆ เรื่องของคนกลุ่มเล็กที่หลากหลาย เรื่องร้องทุกข์ที่พูดหรือเดินไปพูดไม่ได้กับราชการ เราก็ทำหน้าที่สื่อสารให้ และถ้าในหนึ่งพื้นที่มีวิทยุขนาดใหญ่มาคลุมก็จะขาดวิทยุขนาดเล็ก และเนื้อหาที่หลากหลายจะเหลือเนื้อหาเดียว คนฟังไม่มีทางเลือกต้องฟังอย่างเดียวกัน แต่ถ้าในพื้นที่เล็กๆ มีวิทยุสองสามสถานี ในอำเภอ ในจังหวัดจะมีวิทยุอีกสิบยี่สิบแห่ง ที่ทำให้เกิดทางเลือกและหลากหลายในการรับฟัง แล้วแต่จะฟัง แล้วแต่จะออกมาอย่างไรไม่ใช่มีสองสามสถานีทั้งจังหวัดแล้วฟังเพลงทั้งวัน ไม่แข่งกันในเรื่องฝีมือจัดรายการแต่แข่งกันที่เทคนิคการกระจายเสียงให้ไกลและครอบคลุมพื้นที่กว้าง ส่วนตัวผมอยากให้แข่งกันที่ฝีมือจัดรายการ เนื้อหารายการมากกว่าสมาชิกในกลุ่มองค์กรชุมชนจะได้เข้ามาแลกเปลี่ยนส่งข่าวสาร หรือทำหน้าที่ถ่ายทอดสด รับรู้ข่าวสารจากวิทยุส่วนกลาง รณรงค์เรื่องแอลกอฮอล์กฎหมายสำหรับผู้บริโภค ร้องเรียนเรื่องน้ำปลา หม้อแปลงไฟฟ้าระเบิด เป็นหน้าที่ที่ยังมีประโยชน์อยู่มาก”* (สันทนา ธรรมสาโรจน์, สัมภาษณ์, 12 พฤษภาคม 2554)

4.3 วิทยุกระจายเสียงเป็นเวทีในการให้ความรู้ข่าวสารและฝึกทักษะการจัดรายการวิทยุให้กับเด็กและเยาวชนในพื้นที่ และสามารถนำเสนอด้วยภาษาถิ่น เช่น ภาษาโผล่ง ภาษาไทโส้ ภาษามลายู ภาษาอาหรับ ไม่เพียงเท่านั้นยังทำหน้าที่ในการสอนภาษาอื่นๆ ให้กับเยาวชนในพื้นที่ เช่น สถานีวิทยุตาวันอุน จังหวัดปัตตานี ที่มีรายการสอนภาษาอังกฤษ ภาษาไทย ภาษามลายู (ดูจากผังรายการสถานีวิทยุตาวันอุนประกอบในภาคผนวก)

4.4 วิทยุกระจายเสียงยังเป็นสื่อที่ทำให้คนรู้เท่าทันการบริโภคและไม่ตกเป็นเหยื่อของนายทุน โดยเฉพาะประเด็นผลกระทบทางสุขภาพ แม้จะมีกฎหมายบังคับว่าไม่สามารถนำเสนอชื่อสินค้าได้แต่ก็สามารถที่จะเตือนให้ชาวบ้านรับรู้ถึงอันตรายต่างๆ ที่จะได้รับจากการบริโภคสารเคมีดังกล่าวทางไหนและอย่างไร วิทยุทำหน้าที่ในการเตือนภัย เช่น น้ำท่วม เพราะวิทยุของรัฐไม่สามารถรับรู้สถานการณ์ภัยธรรมชาติที่เกิดขึ้นได้ ไม่เพียงเท่านั้นยังทำหน้าที่เป็นเวทีให้คนรับรู้เรื่องของการบุกรุกทำลายป่าและการเข้ามาเบียดบังทรัพยากรธรรมชาติของกลุ่มนายทุน การสร้างเขื่อน การระเบิดภูเขา ซึ่งเป็นประเด็นที่ภาคใต้เผชิญปัญหามากที่สุด เช่น สถานีวิทยุชุมชนรัตภูมิ อำเภอควนรู จังหวัดสงขลา ซึ่งยังคงดำเนินการบริหารสถานีโดยอาศัย กลยุทธทางศาสนาผ่านการบายศรีสู่ขวัญ เพื่อนำเงินบริจาคโดยศรัทธาให้กับที่พักสงฆ์เกาะบกมาบำรุงสถานีวิทยุให้สามารถดำเนินการเพื่อชุมชน นำเรื่องราวจากภายนอกชุมชนมาถ่ายทอดสดด้วยเครื่องมือถ่ายทอดเสียงที่พกพาได้บนรถมอเตอร์ไซต์ และทุกครั้งของการที่ผู้อำนวยการสถานีมีโอกาสได้ออกไปรับรู้เรื่องราวภายนอกก็จะทำการถ่ายทอดเสียงผ่านสัญญาณโทรศัพท์มือถือเข้าสู่สถานีและเชื่อมโยงในกลุ่มวิทยุพระพุทธศาสนาให้ผู้ฟังที่เปิดรับฟังได้รับรู้อย่างเท่าเทียมกัน

*“ผมเคยไปประชุมอาเซียนแล้วก็ถ่ายทอดสัญญาณมาที่สถานีมีฝรั่งมาพูดก็ต้องมา*

*นั่งแปลกันเป็นภาษาใต้ สนุกดี คนฟังงง นึกว่าผิดรายการแต่ก็สนุกดี แปลกันให้วุ่นวาย แต่คนที่นี่ก็รู้ว่าอาเซียนคืออะไรจากความงงอันนั้น”*

*“อย่างวิทยุของคนที่นี่มันเริ่มต้นจากการรวมกันเพื่อหยุดนายทุนทำลายภูเขา แล้ว*

*มันก็เป็นสื่อกลางสำคัญ แม้ตอนแรกผมต้องเดินทางไปบอกให้ชาวบ้านเปิดฟังตอนแรก พวกคนชอบธรรมะอย่างหัวรุนแรงก็จะเปิดฟังพระครูท่านตอนเช้า เหมือนนัดกัน ที่สำคัญวัดพึ่งพาคน คนพึ่งพาวัด จุดนี้สำคัญ มีวิทยุในวัดทำให้มีคนมาทำบุญ คนมาทำบุญก็ทำให้มีเงินบำรุงสถานีวิทยุ มีเงินจ่ายค่าไฟ ซื้อเครื่องมือใหม่ๆ มาทำ ค่าแอร์ เด็กมาดูแลสถานีก็ต้องมีให้เขาบ้าง ผมชอบทำวิทยุเลยอยู่กับมัน ลาออกจากราชการมาทำเต็มตัว เอาเครื่องถ่ายทอดสดถ่ายทอดสัญญาณให้ชาวบ้านฟังว่าผมไปฟังอะไรบ้าง เขาได้ความรู้ ผมได้ทำงานที่ชอบทำ พระก็ได้เทศน์ มันก็พึ่งพากัน เสียอย่างเดียวอยากให้ กสทช (ใช่มั้ย มันเป็นยัง) เขาจัดสรรเงินส่วนที่จะสนับสนุนวิทยุชุมชนอย่างที่เคยบอกไว้ในกฎหมาย เมื่อไรจะเป็นจริง ก็รออยู่ อยู่ได้ด้วยเงินบริจาค เงินโครงการ แล้วไม่มีวิทยุ คนฟังขับรถผ่านรัตภูมิก็โทรมาบอกเองว่าอย่าเลย ผมฟังตอนผมขับรถมาทำงานหาดใหญ่ ผมอยากรู้เรื่องสงขลา ผมไม่อยากรู้เรื่องกรุงเทพ อย่าปิดนะ ตอนนั้นผมแกล้งบอกว่าจะปิดสถานี เพราะไม่มีเงิน ก็เลยบอกให้เขาบริจาคเงินตามศรัทธา ก็มีมานะร้อยสองร้อย ทำบุญให้วัด วัดก็เอามาบำรุงสถานี วัดเราไม่ใหญ่เหมือนวัด (ธรรมกาย หรืออุดร) ก็ต้องอยู่กันแบบเหมาะสม เล็กๆ เงินน้อยๆ ต่อไป”* (ปาฏิหาริย์ บุญรัตน์, สัมภาษณ์, 15 พฤษภาคม 2554)

4.5 วิทยุกระจายเสียงทำหน้าที่ในการต่อสู้เพื่อให้คนในชุมชนมีแกนกลางในการรวมตัวกัน ไม่กระจัดกระจายทางความคิด และขาดเสถียรภาพทางการต่อสู้ เช่น สถานีวิทยุชุมชนคนฮักถิ่น เอฟ.เอ็ม. 100.75 MHz ชุมชนบ้านโนนสมบูรณ์ ต.ห้วยสาวพาด อ.ประจักษ์ศิลปาคม จ. อุดรธานี

*“…วิทยุชุมชนเป็นสื่อทางเลือกที่ให้โอกาสแก่ทุกคนในชุมชนได้มีส่วนร่วมมีสิทธิ*

*และเสรีภาพในการสื่อสารที่เท่าเทียมกันตามความต้องการของชุมชนผ่านสื่อวิทยุ และนักจัดรายการดำเนินการด้วยใจอาสาสมัครไม่แสวงหาผลประโยชน์ หรือกำไร เป็นสื่อที่ใช้สร้างความสามัคคีอันเป็นการเพิ่มความเข้มแข็งให้แก่ชุมชนอีกทางหนึ่ง ตลอดจนเป็นเครื่องมือในการต่อสู้กับการแสวงหาประโยชน์จากทรัพยากร ในชุมชนของนายทุน อย่างโครงการเหมืองแร่โปแตชอุดรธานี ที่จะส่งผลกระทบต่อสิ่งแวดล้อม สังคมวัฒนธรรมเศรษฐกิจในท้องถิ่น และจะทำลายวิถีชีวิตความเป็นชุมชนดั้งเดิมจนหมดสิ้น วิทยุชุมชนคนฮักถิ่น จึงเป็นเครื่องมือในการต่อสู้ของประชาชนโดยแท้จริง…”*

*“…ทุกวันนี้ก็ยังเดินทางมาทำเวทีเสวนากับชาวบ้านเรื่องเหมืองแร่โปรแตสอย่าง*

*ต่อเนื่องเพราะนายทุนยังไม่หยุดที่จะเอาพื้นที่มาทำเหมือง การต่อสู้ของชาวบ้านเป็นเรื่องของการขายข้าว ขายสินค้าเกษตร จากตัวอย่างที่เก็บข้อมูลสัมภาษณ์เชิงลึกพบว่าวิทยุที่เริ่มต้นในช่วงแรกภายใต้คำว่า จุดปฏิบัติการเรียนรู้วิทยุชุมชน ยังคงยืนหยัดที่จะทำหน้าที่ของตนเองให้กับคนในพื้นที่และแม้ว่าจะต้องเผชิญหน้ากับปัญหาทางด้านการเงินก็ยังคงทำหน้าที่ของสถานีวิทยุเพื่อคนในพื้นที่แต่ไม่สามารถนำเสนอประเด็นใดประเด็นเดียว เพราะความต้องการของกลุ่มคนฟังที่หลากหลายทำให้รายการวิทยุจะต้องนำเสนอให้เข้ากับผู้จัดรายการมากกว่าจะคำนึงถึงว่าคนฟังอยากฟังเนื้อหาอะไร เพราะโดยส่วนใหญ่การเปิดสายหน้าไมค์ให้โทรศัพท์เข้ามารายการคนฟังจะโทรเข้ามาขอเพลง อันเป็นบทบาทหนึ่งของสถานีวิทยุในการทำหน้าที่เพื่อความบันเทิง จนกระทั่งเมื่อมีการนำเสนอประเด็นใดประเด็นหนึ่งขึ้นมาคนฟังกลุ่มหนึ่งจะแสดงความคิดเห็นเข้ามาในรายการ…”* (ปัญญา โคตรเพชร. สัมภาษณ์ 18 พฤษภาคม 2554)

**5. คุณลักษณะทางเทคนิคของวิทยุที่ใช้ส่งกระจายเสียง แลกเปลี่ยน และเชื่อมโยงรายการของวิทยุกระจายเสียงที่มุ่งเน้นในเชิงประเด็นในประเทศไทย**

โดยส่วนใหญ่ไม่มีสถานีวิทยุใดที่เปลี่ยนแปลงเรื่องของเสาอากาศ ยังคงสูง 30 เมตร เช่นเดิม แต่อาจจะตั้งเสาอยู่ในพื้นที่ราบ พื้นที่สูง บนภูเขา หรือบนอาคารแตกต่างกัน จึงมีผลต่อการส่งสัญญาณได้ในระยะใกล้ไกลแตกต่างกัน ยกเว้นของวิทยุสหภาพรถไฟหาดใหญ่ที่มีเสาสูง 40 เมตร หลังการปรับปรุงสถานีเพราะอุทกภัยครั้งใหญ่ของหาดใหญ่

กำลังส่งของทุกสถานีอยู่ระหว่าง 350 - 500 กิโลวัตต์ ซึ่งเป็นไปตามข้อกำหนด แต่การออกอากาศอาจจะกระจายตัวออกไปกว้างกว่า 15 กิโลเมตรในพื้นที่ จึงเป็นปัญหาของสัญญาณทับซ้อนและไม่ชัดเจน ยกเว้นสถานีวิทยุชุมชนคนพิมายที่ออกอากาศเท่าเดิม ไม่มีการเปลี่ยนแปลงเทคนิคใดๆ เลย

เครื่องส่งสัญญาณ และคอมพิวเตอร์จะเหมือนกันทุกสถานี คือ มิกเซอร์ 12 - 24 แทรกซ์ มีคอมพิวเตอร์ไว้สำหรับการเชื่อมสัญญาณอินเตอร์เน็ตในการรับส่งข้อมูลข่าวสาร ค้นหาข่าวสาร ค้นหาเพลงที่ดาวน์โหลดโดยไม่ต้องเสียเงินจากเว็บไซต์ เชื่อมโยงสัญญาณข่าวจากสถานีโทรทัศน์ ยกเว้นวิทยุชุมชนคนพิมายไม่มีการเชื่อมต่อสัญญาณอินเตอร์เน็ต แต่มีเครื่องแฟกซ์ ทุกสถานีมีคอมพิวเตอร์สำหรับจัดเก็บข้อมูล (แบ็คอัพหรือสำรองข้อมูลเนื้อหารายการ) ไมโครโฟน เครื่องเล่นซีดี

มีการผลิตรายการโดยใช้คอมพิวเตอร์มากขึ้นกว่าเดิม ทั้งเสียงสนทนา เสียงดนตรี เสียงประกอบ เพลงประกอบ ฯลฯ อยู่ในรูปแบบไฟล์เสียง เช่น สถานีวิทยุชุมชนคนล้านนา สถานีวิทยุชุมชนคนเมืองลี้ สถานีวิทยุชุมชนเกษไชโย เป็นต้น นอกจากนี้ยังมีการจัดทำเว็บไซต์สถานีเกือบทุกสถานี เช่น สถานีวิทยุชุมชนรัตภูมิ สถานีวิทยุชุมชนคนเมืองลี้

**บทสรุป**

จากการศึกษาการมีอยู่ของวิทยุกระจายเสียงที่มุ่งเน้นในเชิงประเด็นในประเทศไทย พบว่า ยังไม่เคยมีการรับรู้หรือมีการเรียกขานคำว่า “วิทยุกระจายเสียงที่มุ่งเน้นในเชิงประเด็น” มาก่อนเลย ถึงแม้จากการศึกษาในครั้งนี้จะพบว่ามีการพูดถึงเนื้อหาที่เน้นหนักไปในเรื่องใดเรื่องหนึ่งโดยเฉพาะก็ตาม แต่ส่วนใหญ่มักจะเรียกชื่อสถานีหรือคลื่นที่มีการนำเสนอเรื่องราวเฉพาะหรือเนื้อหาเฉพาะว่า เป็นสถานีที่มีเนื้อหาเฉพาะหรือเป็นสถานีที่มีเนื้อหาหลัก ซึ่งจะสามารถพบลักษณะของสถานีที่นำเสนอเนื้อหาหลักดังกล่าวได้ ในทุกๆ กิจการของวิทยุกระจายเสียง ไม่ว่าจะเป็นสถานีวิทยุกระจายเสียงภาครัฐ/สาธารณะ หรือวิทยุกระจายเสียงภาคเอกชน หรือวิทยุกระจายเสียงชุมชน

อย่างไรก็ตามจากผลการศึกษาพบว่าในการกระจายเสียงโดยคลื่นวิทยุในช่วง 10 ปีที่ผ่านมา สถานีคลื่นวิทยุกระจายเสียงในประเทศได้มีรูปแบบที่สรุปแบบวิธีการนำเสนอเนื้อหาที่แตกต่างไปจากอดีตกล่าวคือเป็นสถานีที่มีเนื้อหาเฉพาะเพื่อสนองตอบความสนใจ ความต้องการของผู้ฟังกลุ่มต่างๆ มากขึ้น สำหรับสาเหตุของการเกิดสถานีวิทยุกระจายเสียงเฉพาะขึ้นนี้เนื่องจากพบว่า มีการเปลี่ยนแปลงในลักษณะเช่นเดียวกันนี้ในต่างประเทศ โดยในต่างประเทศจะพูดถึงสถานีวิทยุกระจายเสียงประเภทนี้ว่า เป็นสถานีวิทยุกระจายเสียงชุมชนที่มีความสนใจพิเศษ (Interest Communication Radio หรือ Issue - based Oriented) ในอดีตวิทยุกระจายเสียงเป็นกิจการสื่อสารมวลชนที่เริ่มต้นจากตัวผู้ส่งสาร ซึ่งได้แก่ตัวเจ้าของสถานีเป็นหลัก ในการส่ง เผยแพร่ และการกระจายเสียง เพื่อส่งเนื้อหาในรูปแบบต่างๆ ไปยังประชาชน หรือเป็นการส่งสารในสาธารณะ ผู้ส่งสารเป็นผู้เริ่ม (Sender Oriented) หรือการสื่อสารที่ผู้ส่งสารเป็นผู้ควบคุม (Sender Control)

และเนื่องจากการลงทุนในสื่อวิทยุกระจายเสียงเป็นการลงทุนที่สูง ผู้ที่จะสามารถลงทุนในกิจการสื่อประเภทนี้ได้จะต้องเป็นผู้ที่มีอิทธิพลทางการเมืองหรือทางธุรกิจ การบริหารจัดการในกิจการวิทยุกระจายเสียงในอดีตจึงมีลักษณะการบริหารจัดการแบบบนลงล่าง (Top - Down) มาโดยตลอด โดยมีเป้าหมายหลักคือ เพื่อดำรงรักษาไว้ซึ่งอำนาจทางการเมืองและอำนาจทางธุรกิจ และถึงแม้ว่าต่อมากิจการวิทยุกระจายเสียงจะเริ่มถูกมองว่าเป็นสื่อที่สามารถนำมาใช้เป็นเครื่องมือในการพัฒนาประเทศได้ตามยุคของการใช้การสื่อสารเพื่อการพัฒนา (Development Communication) ก็ตาม แต่การใช้สื่อวิทยุกระจายเสียงก็ยังคงมีลักษณะการถูกนำมาใช้แบบบนลงล่างอยู่เช่นเดิม โดยรัฐหรือหน่วยงานพัฒนาต่างๆ เป็นผู้สั่งการหรือกำหนดเนื้อหาหลักที่จะทำให้เกิดการเปลี่ยนแปลงความรู้ (Knowledge Change) เปลี่ยนแปลงทัศนคติ (Attitude Change) หรือเปลี่ยนแปลงพฤติกรรม (Performance Change) ของประชาชนซึ่งเป็นฝ่ายที่ต้องยอมรับตามนโยบายและแผนงานนั้นๆ

ต่อมาเมื่อโลกเปลี่ยนแปลงไปสู่สังคมแบบประชาธิปไตยที่ให้ความสำคัญกับสิทธิเสรีภาพของประชาชน หรือสื่อมวลชนเป็นหลัก ซึ่งการที่จะทำให้ทั้งสื่อและประชาชนมีสิทธิเสรีภาพได้นั้นจำเป็นต้องปลดปล่อยประชาชนและสื่อออกจากอำนาจ 2 ส่วน คือ อำนาจรัฐและอำนาจทุน ซึ่งถือว่าเป็นอำนาจที่เข้ามามีบทบาทและครอบงำสิทธิเสรีภาพของสื่อและประชาชนไว้

และเพื่อให้เป็นไปตามเจตนารมณ์ของรัฐธรรมนูญดังกล่าว ดังนั้น สื่อมวลชนที่จะเกิดขึ้นใหม่ในยุคของโลกและสังคมแห่งประชาธิปไตยแบบมีส่วนร่วมนี้ ก็ควรเป็นสื่อที่เกิดขึ้นจากตัวของประชาชนเองเป็นหลักและควรเป็นสื่อที่สนองตอบต่อประโยชน์ของชุมชน สังคม และประเทศชาติอย่างแท้จริง

วิทยุกระจายเสียงที่มุ่งเน้นในเชิงประเด็น เป็นสื่อกระจายเสียงชนิด/ประเภทใหม่ที่เริ่มถูกนำมาเรียกและกล่าวขานถึงราวปี ค.ศ.1948 (อ้างใน Division of Freedom Expression, Democracy and Peace, Communication and Information Sector, UNESCO (2003), “Legistration on Community Radio Broadcasting : Comparative Study of the Legislation of 13 Countries” น. 103) ซึ่งในต่างประเทศใช้เรียกว่าเป็นสถานี “Issue - base Radio” หรือ “Community Interest Radio” ดังตัวอย่างในประเทศสหราชอาณาจักร (อังกฤษ) และในประเทศออสเตรเลีย เป็นต้น ส่วนในประเทศไทยพบว่า มีการเรียกสถานีหรือคลื่นวิทยุที่เป็นสถานีคลื่นวิทยุกระจายเสียงที่มุ่งเน้นในเชิงประเด็น ในปี พ.ศ. 2546 (สัมภาษณ์, พระครูอรรถกิจนันทคุณ, 2554)

โดยทางสถานีวิทยุกระจายเสียงชุมชนวัดป่าบ้านตาดที่จัด/ระบุกลุ่มสถานีวิทยุกระจายเสียงของตนเองว่าเป็นสถานีวิทยุกระจายเสียงที่มุ่งเน้นในเชิงประเด็นและมีความแตกต่างไปจากสถานีวิทยุกระจายเสียงชุมชนหรือกระจายเสียงในลักษณะอื่นๆ ซึ่งหากนำสาระและหลักการของสถานีวิทยุกระจายเสียงแต่ละกิจการมาศึกษาพิจารณาเปรียบเทียบดูทั้งในเรื่องที่มา รูปแบบการก่อตั้ง รูปแบบเนื้อหารายการ วิธีการบริหารจัดการ รูปแบบการมีส่วนร่วม และประโยชน์ของวิทยุกระจายเสียง พบเห็นข้อเหมือนและข้อแตกต่างกันดังนี้

1. ที่มา จะเห็นได้ว่ากิจการวิทยุกระจายเสียงภาครัฐมีที่มาและเกิดขึ้นโดยรัฐ ส่วนกิจการวิทยุกระจายเสียงชุมชนมีที่มาจากความต้องการของประชาชนดำเนินการเพื่อผลประโยชน์ของตัวประชาชนเอง

2. รูปแบบการก่อตั้ง สถานีวิทยุกระจายเสียงของรัฐมีรูปแบบการดำเนินการในระบบราชการ (Buerocracy) มีโครงสร้างของสถานีชัดเจน มีการกำหนดบทบาทหน้าที่ และการกำกับสั่งการเป็นลำดับขั้นในลักษณะแบบรวมศูนย์ (Centralization) มีการสั่งการจากบนลงล่าง (Top - Down) การดำเนินการใช้ผู้ดำเนินการแบบมืออาชีพ (Professional) ในการสร้างสาร ผลิต และเผยแพร่ผลงานต่างๆ ไปสู่ประชาชนส่วนมาก

สำหรับการดำเนินการของภาคประชาชน เป็นรูปแบบคณะกรรมการซึ่งเป็นตัวแทนจากประชาชนกลุ่มต่างๆ เข้ามาดำเนินการโดยเน้นการสื่อสารแบบการประสานงาน ถึงแม้จะมีรูปแบบโครงสร้างในการดำเนินงานอยู่แต่อาจนำมาใช้เพียงบางครั้งบางคราว ในกรณีที่สำคัญๆ เท่านั้น เช่น การประชุมหารือเรื่องการจัดหางบประมาณหรือการมีข้อขัดแย้งกับคลื่นอื่นๆ บ้างเท่านั้น แต่โดยส่วนใหญ่ในการดำเนินการจะใช้วิธีการอาสาสมัครให้ประชาชนได้เข้ามามีส่วนร่วม (Participation) ในการกำหนดเนื้อหาและการจัดรูปแบบรายการ การใช้วิธีการจิตอาสา จึงทำให้ผู้ที่เข้ามามีส่วนร่วมอาจไม่ได้มีความรู้แบบมืออาชีพ แต่มีลักษณะของการเรียนรู้ร่วมกัน

1. รูปแบบเนื้อหารายการ การกำหนดเนื้อหาและรูปแบบเนื้อหาของสถานีหรือของ

คลื่นวิทยุกระจายเสียงในกิจการต่างๆ พบว่า

ในกิจการวิทยุกระจายเสียงภาครัฐจะเป็นผู้กำหนดเนื้อหาและรูปแบบรายการในการนำเสนอเนื้อหาเกือบทั้งหมดโดยยึดถือตามนโยบายรัฐ หรือแผนพัฒนาเศรษฐกิจและสังคมเป็นหลักว่าสถานีควรนำเสนอเนื้อหาใดบ้างในฐานะที่เป็นเครื่องมือการประชาสัมพันธ์ของรัฐเพื่อให้รัฐบรรลุเป้าหมายหรือวัตถุประสงค์ในฐานะที่เป็นเครื่องมือทั้งในแง่การเป็นกระบอกเสียงของรัฐและในการเป็นเครื่องมือพัฒนาประเทศ ดังนั้นเนื้อหาส่วนใหญ่จึงเน้นสาระความรู้ (Information and Education) รูปแบบเนื้อหาที่กิจการของรัฐมักนำเสนอคือข่าว สารคดี บทความ ปกิณกะ สนทนาพูดคุย เป็นต้น

ในภาคประชาชนนั้นเนื้อหาที่พบส่วนใหญ่ในกิจการวิทยุกระจายเสียงชุมชนคือ เนื้อหาประเภทข่าว สาระความรู้ และศิลปวัฒนธรรมประเพณีที่สนองตอบต่อความต้องการ ความสนใจของท้องถิ่น หรือชุมชน ส่วนรูปแบบในการนำเสนอนั้นจะได้แก่รายการจะมีความหลากหลาย เช่น รายการเพลง รายการพูดคุย หรือรายการสัมภาษณ์

1. วิธีการบริหารจัดการ พบว่า ในสถานีหรือคลื่นวิทยุกระจายเสียงในกิจการภาครัฐมีการ

บริหารจัดการด้วยวิธีการบริหารแบบ MBO (Management by Objective) กล่าวคือมีการตั้งเป้าหมายไว้ก่อนแล้วจึงจัดการในส่วนของบุคลากรซึ่งมีเงินเดือนประจำ และงบประมาณตามเป้าหมาย กล่าวคือเมื่อรัฐบาลเข้ามาบริหาร ก็จะมีการกำหนดนโยบายและเป้าหมายเพื่อให้สถานีได้รับไปดำเนินการ มีการมอบหมายให้มีการรับผิดชอบในการดำเนินการอย่างชัดเจน มีการตั้งและใช้งบประมาณตามเงื่อนไข และระเบียบการใช้เงินงบประมาณแผ่นดิน ในส่วนของเนื้อหาอาจถูกผลิตมาจากส่วนกลาง แล้วนำมาออกอากาศถ่ายทอดไปยังสถานีลูกข่ายต่างๆ หรืออาจให้สถานีผลิตเองแต่เนื้อหาต้องอยู่ในกรอบที่รัฐกำหนดไว้ ส่วนเงินสนับสนุนใช้งบประมาณแผ่นดินในการดำเนินการ

สำหรับภาคประชาชนเนื่องจากวิทยุกระจายเสียงชุมชนมาจากประชาชน โดยชุมชน ของชุมชน และเพื่อชุมชน เน้นการบริหารจัดการแบบมีส่วนร่วม (Participaratory) เป็นหลัก ดังนั้นการบริหารจัดการจึงมีลักษณะแบบเครือญาติ แบบเพื่อน ที่มีสถานภาพเท่าเทียมกัน มีการแลกเปลี่ยนหรือใช้ความรู้ ความสามารถร่วมกัน (Sharing) เช่น คนที่มีความรู้ในเรื่องการพูดก็จะมาทำหน้าที่จิตอาสามาเป็นดีเจ ผู้ที่มีความรู้ด้านเครื่องมือก็จะมาเป็นฝ่ายเทคนิค หรือคนที่มีความรู้เรื่องสาระวัฒนธรรมมาก็มาดูแลเนื้อหาให้ เป็นต้น และเนื้อหาจากการทำงานจะทำด้วยใจอาสาสมัคร ไม่มีเงินเดือนหรือค่าตอบแทนใดๆ ดังนั้นจึงอาจมีการเปลี่ยนแปลงในตัวบุคลากรที่ทำหน้าที่ต่างๆ ค่อนข้างบ่อย มีปัญหาเกิดขึ้นตลอดเวลาทั้งในเรื่องเครื่องมืออุปกรณ์ และงบประมาณที่จะมาสนับสนุน ทำให้ต้องใช้วิธีการแก้ปัญหาเฉพาะหน้าอยู่เป็นประจำ ลักษณะการวางแผนในการดำเนินงานทำได้ค่อนข้างน้อยเนื่องจากยังขาดแคลนบุคลากรที่มีความรู้ความสามารถในด้านนี้ค่อนข้างมาก เนื่องจากประชาชนเป็นผู้ลงมือทำทุกอย่างเอง การวางแผนเนื้อหารายการอาจทำได้อย่างกว้างๆ ไม่อาจลงรายละเอียดได้เนื่องจากต้องมีการปรับเปลี่ยนอยู่ตลอดเวลาตามความรู้ความชำนาญของผู้ที่มีจิตอาสามาทำงาน

5. รูปแบบการมีส่วนร่วมในกิจการวิทยุกระจายเสียงภาครัฐนั้นพบว่า ประชาชนหรือผู้ฟังมีส่วนร่วมกับสถานีค่อนข้างต่ำมาก เนื่องจากโดยลักษณะการบริหารงานแบบบนลงล่างทำให้ถูกกำหนดในระดับนโยบายไว้แล้ว โอกาสในการมีส่วนร่วมของผู้ฟังจึงมีลักษณะการมีส่วนร่วมในฐานะผู้เข้าร่วมรายการบ้างหรือการมีส่วนร่วมในฐานะผู้ฟัง และผู้ให้ความเห็นต่อรายการบ้างเท่านั้น เนื่องจากผู้ฟังเป้าหมายของสถานีคือคนหรือประชาชนทั่วไปจึงไม่อาจนำความเห็นของคนใดคนหนึ่ง กลุ่มใดกลุ่มหนึ่งมาเปลี่ยนแปลง ปรับปรุงสถานีได้

สำหรับการมีส่วนร่วมในกิจการวิทยุกระจายเสียงชุมชนนั้นพบว่ามีมากที่สุดนับตั้งแต่การกำหนดนโยบายของสถานี การบริหารจัดการ ไปจนถึงการฟัง และการแสดงความคิดเห็น ฯลฯ การมีส่วนร่วมของประชาชนหรือชุมชนจะมีลักษณะตั้งแต่การให้ข้อมูลให้ความเห็น การบริจาคเงินเพื่อสนับสนุนการดำเนินงานของสถานีเป็นต้น ดังนั้นจึงนับได้ว่าการมีส่วนร่วมของประชาชนในสถานีวิทยุกระจายเสียงภาคประชาชนเป็นการมีส่วนร่วมโดยตรง (Direct Participation) อันเป็นการสะท้อนถึงสิทธิและเสรีภาพของประชาชนในระบบการปกครองประชาธิปไตยแบบมีส่วนร่วมอย่างแท้จริง

6. ประโยชน์ของวิทยุกระจายเสียงพบว่า วิทยุกระจายเสียงที่มุ่งเน้นในเชิงประเด็นในทั้ง 2 กิจการมีประโยชน์ดังนี้

กิจการวิทยุกระจายเสียงที่มุ่งเน้นในเชิงประเด็นภาครัฐมีประโยชน์ในแง่การให้บริการสาธารณะโดยรวม เป็นการสร้างความรู้ความเข้าใจระหว่างภาครัฐและประชาชนที่เน้นการให้สาระความรู้ และข้อมูลข่าวสารเป็นหลัก เป็นเครื่องมือของรัฐที่ใช้ในการแก้ปัญหาในเรื่องภัยพิบัติต่างๆ และการบรรลุเป้าหมายนโยบายของรัฐ เป็นการเปลี่ยนแปลงจากองค์กรหรือสถาบันการพัฒนาของรัฐเพื่อพัฒนาประเทศในระดับใหญ่ (Macro Level) ที่มุ่งเน้นรักษาอัตลักษณ์ วัฒนธรรม ประเพณีของชาติ/ประเทศให้ดำรงไว้

ในส่วนของกิจการวิทยุกระจายเสียงชุมชนที่มุ่งเน้นในเชิงประเด็นพบว่า ในสื่อวิทยุกระจายเสียงชุมชนมีประโยชน์หลายประการนับตั้งแต่เป็นสื่อที่บอกถึงความต้องการของตนต่อภาครัฐหรือสังคม เป็นพื้นที่ในการถ่ายทอดอัตลักษณ์ ความเชื่อ วัฒนธรรม ประเพณีของชุมชน ให้สังคมอื่นได้รู้จัก และเข้าใจ นอกจากนี้ยังมีประโยชน์ในแง่ของการเป็นช่องทางในการถ่ายทอดภาพแห่งความเป็นจริงของชุมชนนั้นๆ ด้วย

**ตารางที่ 3.5 แสดงข้อดี และข้อเสียของกิจการวิทยุกระจายเสียงภาครัฐและกิจการวิทยุกระจายเสียงชุมชน**

**กิจการวิทยุกระจายเสียงภาครัฐ**

|  |  |
| --- | --- |
| **ข้อดี** | **ข้อเสีย** |
| 1. เข้าถึงผู้รับได้ครอบคลุมกว้างขวาง | 1. ขาดการสนองตอบต่อความสนใจ ความต้องการเฉพาะ |
| 1. มีแหล่งเงินทุนสนับสนุนเข้มแข็งอยู่   รอด | 2. มีลักษณะการบริหารจากอำนาจรัฐ (Top - Down) |
| 1. สามารถควบคุมเนื้อหากระบวนการ   ผลิตได้ | 3. มีการควบคุมอำนาจแบบ Centralization |
| 1. เนื้อหาเหมาะกับคนทั่วไป ไม่   เฉพาะเจาะจง | 4. ไม่สามารถระบุกลุ่มเป้าหมายที่ชัดเจนแน่นอนได้ (General Audience) ดังนั้นเนื้อหาต้องหลากหลาย (Variety) |
| 1. ถ้าเป็นประเด็นของภาพรวมทางสังคม   จะดี เพราะกำหนดทิศทางได้ | 5. เนื้อหาอาจไม่เป็นที่สนใจ เพราะต้องทำออกมาหลากหลาย |
| 6. ไม่มีข้อจำกัดเรื่องเทคโนโลยี | 6. มีส่วนร่วมได้บางส่วน เช่น นโยบายอาจมี แต่เป็นแบบทางอ้อมมากกว่าทางตรง คืออาจมาในรูปตัวแทนส่วนใหญ่ |
| 7. บุคลากรมีความเป็นมืออาชีพสูง มีเงินเดือนตอบแทนในการทำงาน | 7. ขาดความตั้งใจและจิตวิญญาณที่แท้จริงในการทำงาน |
| 8. มีแผนในการบริหารจัดการ |  |

**กิจการวิทยุกระจายเสียงชุมชน**

|  |  |
| --- | --- |
| **ข้อดี** | **ข้อเสีย** |
| 1. มีเนื้อหาที่สนองตอบความต้องการเฉพาะได้ | 1. มีขอบเขตที่ครอบคลุมน้อยกว่า |
| 2. ปลอดจากอำนาจรัฐและธุรกิจ (ไม่มี  โฆษณา) | 2. ขาดแหล่งเงินทุนที่มั่นคงสนับสนุน อาจจะเสี่ยงต่อการล้มเหลวตายจาก |
| 3. มีการกระจายอำนาจ เน้นการมีส่วน  ร่วม (Decentralization) | 3. เน้นจิตอาสาใช้อำนาจแบบแนวนอน (Horizontal) จะควบคุมยากในการดำเนินงาน |
| 4. เนื้อหาเฉพาะเจาะจงกับคนที่สนใจที่  ต้องการตามกลุ่มต่างๆ ที่หลากหลายในสังคมได้ดี | 4. มีข้อจำกัดในเรื่องเทคโนโลยีเนื่องจากถูกกำหนดจากการตีความ จากกฎหมายที่ยังไม่ได้ให้ความสำคัญกับคำว่าชุมชนในแง่ความสนใจร่วม / ความต้องการร่วม |
| 5. เนื้อหาสนองตอบ มีกลุ่มผู้ฟังที่  แน่นอนชัดเจน | 5. บุคลากรขาดความเป็นมืออาชีพ ไม่มีความมั่นคงในการทำงานเพราะไม่มีเงินเดือน |
| 6. สนองตอบต่อเจตนารมณ์ของรัฐธรรมนูญที่เป็นสิทธิการสื่อสาร (Communication Rights) ของประชาชน | 6. การมีแผนแบบไม่ละเอียดจะแสดงให้เห็นถึงธรรมชาติและความยืดหยุ่นในการดำเนินการตามความต้องการของผู้ฟังอย่างแท้จริง |
| 7. การมีส่วนร่วมเป็นการมีส่วนร่วมที่แท้จริงจากผู้ฟังและคนในชุมชนตั้งแต่การกำหนดนิยาม การดำเนินการ และการแสดงความคิดเห็นต่อการดำเนินการ |  |
| 8. ทำงานโดยการใช้อาสาสมัคร ไม่มีค่าตอบแทน คนทำจะทำด้วยจิตวิญญาณที่แท้จริง |  |

7. ความแตกต่างระหว่างกิจการวิทยุกระจายเสียงที่มุ่งเน้นในเชิงประเด็นและกิจการวิทยุกระจายเสียงที่มุ่งเน้นในเชิงพื้นที่พบว่าในกิจการวิทยุกระจายเสียงภาครัฐจะเน้นการเผยแพร่ข้อมูลข่าวสารโดยคำนึงถึงความครอบคลุมของพื้นที่เป็นหลักตามพื้นที่การพัฒนาของประเทศ และเนื่องจากเป้าหมายของสื่อรัฐคือความต้องการให้คนทุกคนในสังคมได้รับรู้ เข้าใจในสิ่งที่รัฐต้องการ ดังนั้นรัฐจึงคาดหวังในเรื่องของการเข้าถึงเนื้อหา ข้อมูล ข่าวสาร เกี่ยวกับนโยบายของรัฐในภูมิภาคต่างๆ

ส่วนในกิจการวิทยุกระจายเสียงชุมชนนั้นพบว่า มีการบริหารจัดการทั้งในรูปแบบทั้งเชิงพื้นที่และเชิงประเด็น โดยสถานีวิทยุกระจายเสียงชุมชนที่มุ่งเน้นในเชิงพื้นที่ส่วนใหญ่จะเป็นสถานีวิทยุที่มีการบริหารแบบรายเดียว ให้บริการในชุมชนเพียงแห่งเดียว ส่วนสถานีวิทยุกระจายเสียงชุมชนที่มุ่งเน้นในเชิงประเด็น จะพิจารณาตามความต้องการ และความสนใจของผู้ฟังเป็นหลัก ดังนั้นไม่ว่าผู้ฟังจะอาศัยอยู่ในพื้นที่แห่งใดก็ตามก็จะสามารถรับฟังเนื้อหาหลักหรือประเด็นที่ตนเองต้องการได้ ซึ่งการที่จะทำให้ชุมชนตามความสนใจสามารถเปิดรับเนื้อหาเชิงประเด็นได้นั้น การเผยแพร่กระจายเสียงต้องกระทำในลักษณะเครือข่าย (Network) โดยอาศัยเครื่องมือเทคโนโลยีสมัยใหม่เข้าช่วย เช่น อินเทอร์เน็ต หรือดาวเทียม เป็นต้น

8. เทคนิคและเทคโนโลยีที่ใช้ในวิทยุกระจายเสียงที่มุ่งเน้นในเชิงประเด็นนั้น การกระจายเสียงในสื่อวิทยุจะมีช่วงของการกระจายเสียงตั้งแต่ 87.5 - 107.5 MHz และมีระบบของการส่งกระจายเสียง 2 ระบบ คือเอ.เอ็ม. (AM) และเอฟ.เอ็ม. (FM) ซึ่งมีคุณสมบัติที่แตกต่างกันไป กล่าวคือในคลื่น AM จะสามารถส่งกระจายเสียงไปได้ไกลกว่าแต่คุณภาพเสียงอาจต่ำกว่าระบบ FM ซึ่งมีคุณภาพเสียงดีกว่าแต่ส่งได้ในระยะใกล้ ซึ่งคลื่นของภาครัฐจะใช้ทั้งระบบ AM และ FM

จากข้อสรุปดังกล่าวจึงอาจสรุปได้ว่าสถานีวิทยุกระจายเสียงที่มุ่งเน้นในเชิงประเด็นในประเทศไทยมีอยู่จริงและได้ดำเนินการมาเป็นเวลานานแล้ว ทั้งในกิจการภาคสาธารณะ และชุมชน แต่ยังไม่มีการเรียก หรือแบ่งประเภทของสถานีวิทยุกระจายเสียงนี้ขึ้น และเพื่อให้เป็นไปตามเจตนารมณ์ของรัฐธรรมนูญแห่งราชอาณาจักรไทย พ.ศ. 2550 ที่ต้องการให้สื่อมวลชนที่เกิดขึ้นต่อไปในสังคมนี้ เป็นสื่อที่เกิดจากการมีส่วนร่วมของประชาชนโดยตรง

อย่างไรก็ตามจากที่กล่าวมาแล้วข้างต้น อาจพิจารณาขอบเขตความหมายของ “วิทยุกระจายเสียงที่มุ่งเน้นในเชิงประเด็นในประเทศไทย” จากองค์ประกอบต่างๆ ดังต่อไปนี้

องค์ประกอบในด้านหลักการ ได้แก่

* คำประกาศในเรื่อง “ประเด็นทางสังคม” ของสำนักงานข้าหลวงใหญ่

สหประชาชาติ (1989) และสิทธิในการสื่อสาร

* การปฏิรูปกิจการการสื่อสารในเรื่องการมีส่วนร่วมของภาคประชาชน การ

กระจายอำนาจ และการสอดส่องดูแล ตรวจสอบจากภาคประชาชน

องค์ประกอบในด้านสิ่งที่มีอยู่จริงในประเทศไทยตามหลักการข้างต้น ได้แก่ วิทยุกระจายเสียงชุมชน ซึ่งเกิดขึ้นตามกฎหมายวิทยุชุมชน

องค์ประกอบในด้านนิยามความหมายของคำว่า “ชุมชน” ได้แก่ ความหมายในเชิงกายภาพหรือพื้นที่ และความหมายในเชิงความสนใจร่วม จึงไม่ถูกจำกัดโดยพื้นที่ทางกายภาพ (พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 มาตรา 7)

จึงอนุมานได้ว่า “วิทยุกระจายเสียงที่มุ่งเน้นในเชิงประเด็น ซึ่งเป็นประเด็นหลักในการศึกษานี่ก็คือ “วิทยุกระจายเสียงชุมชน”นั่นเอง

ดังนั้น เมื่อพิจารณาจัดประเภทกิจการวิทยุกระจายเสียงที่มุ่งเน้นในเชิงประเด็นในกิจการวิทยุกระจายเสียง แล้วอาจวิเคราะห์ได้ดังนี้

1. โดยปรัชญาของวิทยุกระจายเสียงชุมชนที่มุ่งเน้นเพื่อประโยชน์สาธารณะ ดังนั้น วิทยุกระจายเสียงที่มุ่งเน้นในเชิงประเด็นในลักษณะอื่นที่ชุมชนไม่ได้บริหารจัดการเอง จึงไม่อาจถือว่าเป็นชุมชน ตามหลักปรัชญาที่เน้นปรัชญาโดยชุมชน ของชุมชน เพื่อชุมชนได้

2. ด้วยจุดกำเนิดของสถานีวิทยุกระจายเสียงที่มุ่งเน้นในเชิงประเด็นที่เกิดขึ้นจากความต้องการ ความสนใจของประชาชนเอง ดังนั้น เป็นการเกิดขึ้นด้วยอุดมการณ์ ด้วยความตั้งใจดี ปรารถนาดี จากคนในชุมชนเอง เป็นปฐมบท ซึ่งสอดคล้องกับเจตนารมณ์ของรัฐธรรมนูญ จึงสมควรให้วิทยุกระจายเสียงชุมชนอยู่ในส่วนของวิทยุกระจายเสียงที่มุ่งเน้นในเชิงประเด็น

3. การเกิดขึ้นของสถานีวิทยุกระจายเสียงชุมชนที่มุ่งเน้นในเชิงประเด็นจะต้องมีประวัติศาสตร์ มีความต่อเนื่อง มีลักษณะการเกิดแบบค่อยเป็นค่อยไป ไม่ใช่เกิดแบบฉับพลันที่แก้ไขเฉพาะหน้า เช่น ปัญหาอุทกภัยที่เกิดขึ้นกะทันหัน/เฉพาะกิจ และเลิกไปในเวลาไม่นาน โดยต้องมีร่องรอยของประวัติศาสตร์ที่ดำเนินงานต่อเนื่องกันไม่ต่ำกว่า 2 ปี

4. ต้องมีรูปแบบการบริหารจัดการแบบมีส่วนร่วม (Participatory Management) นับตั้งแต่การกำเนิดจัดตั้งสถานีไปจนถึงการดำรงอยู่ของสถานี ซึ่งในวิทยุกระจายเสียงกิจการสาธารณะ ภาครัฐจะเริ่มต้นจัดการให้เกิดและดำรงอยู่ มีลักษณะบนลงล่าง (Top - Down)

5. ประเด็นจะต้องหมายถึง เนื้อหา เรื่องราวที่เป็นที่สนใจ ซึ่งเป็นที่ต้องการและเป็นประโยชน์ร่วม (Common Interest) ของผู้ที่เกี่ยวข้องกับการสื่อสารเชิงอัตลักษณ์ (Identity) และมีความเป็นอันหนึ่งอันเดียวกัน (Unity) โดยความต้องการในด้านต่างๆ นั้นจะต้องเกี่ยวข้องกับความดีงาม ความสุข ความสงบ ความเข้าใจอันดีระหว่างคนในชาติ

6. รูปแบบการสื่อสารที่ใช้ในการดำเนินการหรือบริหารสถานีวิทยุกระจายเสียงต้องมีลักษณะจากล่างขึ้นบน (Bottom up) กล่าวคือประชาชนจะต้องเป็นผู้ที่มีอำนาจในการควบคุมดูแลการบริหารจัดการของสถานี (Empowerment)

7. ต้องพร้อมที่จะผ่านการตรวจสอบจากภาคประชาชนและสังคมในทุกขั้นตอนของการดำเนินการและการบริหารจัดการ

8. ปราศจากการครอบงำจากอิทธิพล/อำนาจขององค์กร สถาบัน หรือหน่วยงานใดๆ ไม่ว่าจะเป็นอำนาจทางการเมือง อำนาจทางธุรกิจ หรืออำนาจของความไม่ดีงาม ซึ่งอาจขัดต่อวัฒนธรรมประเพณีอันดีงามของสังคมไทย

**เหตุผลที่ไม่อาจจัดให้อยู่ในกิจการวิทยุกระจายเสียงที่มุ่งเน้นในเชิงประเด็นภาครัฐ/สาธารณะ**

วัตถุประสงค์ของกิจการวิทยุกระจายเสียงภาครัฐ/สาธารณะ คือ การให้บริการสาธารณะในระดับชาติซึ่งพบว่าเป้าหมายของการใช้สื่อวิทยุกระจายเสียงจะเน้นในขอบเขตที่มีระดับกว้าง แม้ว่าในกระบวนการของความพยายามที่จะใช้สื่อวิทยุกระจายเสียงของภาครัฐ/สาธารณะให้พัฒนาไปสู่วิทยุกระจายเสียงสาธารณะที่พยายามให้ประชาชนผู้ฟังเข้ามามีส่วนร่วมในเรื่องการกำหนดนโยบายการดำเนินงานหรือในฐานะผู้ฟังก็ตาม แต่โดยพื้นฐานของความเป็นสื่อระดับชาติที่มุ่งใช้วิทยุกระจายเสียงเพื่อการเปลี่ยนแปลงในระดับโครงสร้างของสังคม จึงอาจขัดต่อปรัชญาของวิทยุกระจายเสียงเชิงประเด็นที่มุ่งเน้นว่าจะต้องเกิดจากความสนใจร่วม ความต้องการร่วมของชุมชนซึ่งเป้าหมายของการแพร่กระจายจะมีขอบเขตที่จำกัดกว่า ดังนั้นจึงมีเหตุผลอยู่ 5 ประการที่อธิบายว่าเพราะเหตุใดวิทยุกระจายเสียงที่มุ่งเน้นในเชิงประเด็นจึงไม่เหมาะที่จะอยู่ในกิจการกระจายเสียงภาครัฐ/สาธารณะ ดังนี้

1. ปรัชญาของรัฐทำเพื่อประโยชน์สาธารณะก็จริง แต่เป็นการกำหนดจากรัฐที่ใช้เป็นกระบอกเสียงของรัฐบาลเป็นหลัก ไม่ได้เกิดจากอุดมการณ์จากตัวประชาชนเอง

2. ลักษณะการบริหารจะเป็นแบบการรวมศูนย์ (Centralization) ที่ถูกคิด ถูกดำเนินการโดยรัฐเป็นเบื้องต้น ดังนั้นจึงไม่ถือว่ามีจุดกำเนิดมาจากประชาชนอย่างแท้จริง (รัฐอาจเป็นผู้กำหนดประเด็นตามนโยบายรัฐ ฯลฯ)

3. การสื่อสารส่วนใหญ่เป็นแบบบนลงล่าง (Top - down) กล่าวคือ รัฐจะเป็นผู้สั่งการในการพิจารณาคัดเลือกประเด็นที่จะทำในขณะนั้นว่า ควรจะทำเรื่องใดประเด็นใด

4. การดำเนินการบริหารจัดการไม่ได้มีลักษณะแบบจิตอาสาที่เกิดจากความเต็มใจ ความตั้งใจในการทำสิ่งนั้นๆ อาจมีการใช้การจูงใจโดยวิธีการใดวิธีการหนึ่ง อาจเป็นผลประโยชน์เชิงเงินทอง หรือผลประโยชน์ในแง่สังคมอื่นๆ เช่น ความมีชื่อเสียง ฯลฯ

5. ไม่ได้ปลอดจากการครอบงำที่แท้จริง เพราะรัฐอาจใช้วิธีการ ช่องทางรูปแบบใดรูปแบบหนึ่งเข้ามาครอบงำ อาจผ่านทางกฎหมายหรือนโยบาย เป็นต้น

จากผลการศึกษาเกี่ยวกับวิทยุกระจายเสียงที่มุ่งเน้นเชิงประเด็นในประเทศไทยพบว่า มีความสอดคล้องกับวิทยุกระจายเสียงในเชิงประเด็น หรือวิทยุที่มีความต้องการร่วมหรือความสนใจร่วมที่ปรากฏอยู่ในต่างประเทศ ทั้งในเรื่องของการเกิด ซึ่งพบว่ามีการเกิดจากชุมชนที่มีความสนใจร่วมกัน มีความต้องการร่วมกันในเรื่องใดเรื่องหนึ่ง หรือในชุมชนใดชุมชนหนึ่ง เป็นลักษณะการเกิดที่มาจากผู้ที่ต้องการฟังในเรื่องราวที่ตนต้องการวัตถุประสงค์ที่เกิดขึ้นเพื่อประโยชน์สาธารณะที่การบริหารงานเป็นการบริหารที่ปลอดจากอิทธิพล หรือการถูกครอบงำจากอำนาจรัฐหรืออำนาจทางธุรกิจ

อย่างไรก็ตาม แม้ว่าผลจากการศึกษาจะพบว่า มีวิทยุกระจายเสียงที่มุ่งเน้นในเชิงประเด็นเกิดขึ้นแล้วจริงในประเทศไทย และขณะนี้กำลังมีปัญหาว่าจะดำเนินการกำกับดูแลวิทยุกระจายเสียงประเภทนี้อย่างไรภายใต้กฎหมายที่มีอยู่ คือ พระราชบัญญัติกิจการวิทยุกระจายเสียง กิจการโทรทัศน์ พ.ศ. 2551 รวมทั้งกฎหมายอื่นๆ ที่เกี่ยวข้อง ซึ่งผู้ศึกษาจะได้หยิบยกพระราชบัญญัติฉบับนี้และกฎหมายอื่นๆ ที่เกี่ยวข้องมาพิจารณาวิเคราะห์ถึงสาระต่างๆ ว่าจะมีความเป็นไปได้หรือไม่ อย่างไร ในการใช้กำกับดูแลวิทยุกระจายเสียงที่มุ่งเน้นในเชิงประเด็นทั้งในส่วนของการออกใบอนุญาตและการขอใบอนุญาต ดังนี้

**บทที่ 4**

**บทวิเคราะห์ความเป็นไปได้ของการพิจารณาอนุญาต**

**ประกอบกิจการกระจายเสียงที่มุ่งเน้นในเชิงประเด็นสำหรับประเทศไทย ภายใต้**

**พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายอื่นๆ ที่เกี่ยวข้อง**

ในบทนี้เป็นการนำเสนอรายงานผลการศึกษาวิเคราะห์ความเป็นไปได้ของการพิจารณาอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทย ภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายอื่นๆ ที่เกี่ยวข้อง โดยการวิเคราะห์ดังกล่าวนี้ได้พิจารณาตามเนื้อความของพระราชบัญญัติฯ เฉพาะในหมวดและมาตราที่เกี่ยวข้องกับการพิจารณาอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทยเท่านั้น โดยในการวิเคราะห์ครั้งนี้อาศัยพื้นฐานข้อมูล การบูรณาการและประมวลองค์ความรู้จากแหล่งข้อมูล 3 แหล่งดังต่อไปนี้

(1) พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายอื่นๆ ที่เกี่ยวข้อง

(2) ข้อมูลจากผลการศึกษาที่เกี่ยวข้องกับกิจการวิทยุกระจายเสียงที่มุ่งเน้นในเชิงประเด็นในต่างประเทศและกรณีศึกษาการประกอบกิจการวิทยุกระจายเสียงที่มุ่งเน้นในเชิงประเด็นในประเทศไทย โดยการเก็บรวบรวมข้อมูลเชิงทุติยภูมิ เอกสาร บทความ รายงานการศึกษาต่างๆ เกี่ยวข้อง และการเก็บข้อมูลในเชิงปฐมภูมิ อาทิ การสัมภาษณ์ผู้บริหาร ผู้ประกอบการ และบุคลากรระดับปฏิบัติการของสถานีวิทยุกระจายเสียงที่มุ่งเน้นในเชิงประเด็นในประเทศไทย ในช่วงระหว่างเดือนมกราคม - พฤษภาคม พ.ศ. 2554

(3) การสัมมนากลุ่ม และการสัมภาษณ์นักวิชาการ ผู้ประกอบวิชาชีพวิทยุกระจายเสียง ผู้เชี่ยวชาญและผู้ทรงคุณวุฒิในสาขาต่างๆ จำนวน 23 คน โดยเป็ นการนำเสนอทรรศนะแบบสหวิทยาการเกี่ยวกับพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และการประกอบกิจการกระจายเสียงที่มุ่งเน้นในเชิงประเด็นในประเทศไทย ดังมีรายนามดังต่อไปนี้

รศ.ดร. อุบลรัตน์ ศิริยุวศักดิ์ นักวิชาการด้านนิเทศศาสตร์

ผศ.ดร. กุลทิพย์ ศาสตระรุจิ นักวิชาการด้านนิเทศศาสตร์

อ. กุลนารี เสือโรจน์ นักวิชาการด้านนิเทศศาสตร์

ผศ. พนิดา จงสุขสมสกุล นักวิชาการด้านนิเทศศาสตร์

รศ. พิศิษฐ์ ชวาลาธวัช นักวิชาการด้านกฎหมายสื่อสารมวลชน

อ. กิตติพงษ์ กมลธรรมวงศ์ นักวิชาการด้านกฎหมาย

อ. เจษฎา อนุจารี นักวิชาการด้านกฎหมาย

อ.ดร. ประชา คุณธรรมดี นักวิชาการด้านเศรษฐศาสตร์

รศ. เล็ก สมบัติ นักวิชาการด้านสังคมวิทยา

ศ.ดร. ถวิล พึ่งมา นักวิชาการด้านเทคนิควิศวกรรม

คุณสุภิญญา กลางณรงค์ นักรณรงค์ปฏิรูปสื่อ

ผศ.ดร. วิทยาธร ท่อแก้ว เจ้าหน้าที่ภาครัฐด้านนโยบาย

อ. เศรษฐพร คูศรีพิทักษ์ อดีต กทช. และอธิบดีกรมไปรษณีย์โทรเลข

คุณไพบูลย์ วัฒนศิริธรรม อดีตรัฐมนตรีว่าการกระทรวงพัฒนาสังคมและความมั่นคงของมนุษย์

คุณองอาจ คล้ามไพบูลย์ รัฐมนตรีประจำสำนักนายกรัฐมนตรี

คุณสุรเวช ดีมาก ผู้อำนวยการสถานีวิทยุกระจายเสียงแห่งประเทศไทย

คุณอำนวย ปู่สวัสดิ์ ประธานสหภาพแรงงานรัฐวิสาหกิจการรถไฟแห่งประเทศไทย

คุณไปรเวท สถาพัตย์ ผู้จัดรายการวิทยุชุมชนคนตาบอด

คุณกุลพงษ์ ธรรมโชติ ผู้จัดรายการวิทยุชุมชนคนเมืองสิงห์

คุณสาวิตย์ แก้วหวาน วิทยุชุมชนเสียงกรรมกร

คุณมันทนา ศรีเพ็ญประภา สถานีวิทยุกระจายเสียงและวิทยุโทรทัศน์รัฐสภา

คุณยูลัด ดำริห์เลิศ สถานีวิทยุกระจายเสียงและวิทยุโทรทัศน์รัฐสภา

คุณช้างน้อย กุญชร ณ อยุธยา ผู้จัดรายการคลื่น Fat Radio

การนำเสนอผลการศึกษาในบทนี้จะแบ่งออกเป็น 2 ส่วน คือ ส่วนที่ 1 บทวิเคราะห์ความเป็นไปได้ตามเนื้อหาของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ในมาตราและหมวดที่เกี่ยวข้องกับการพิจารณาอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทย และส่วนที่ 2 การสรุปรูปแบบและความเป็นไปได้ของการพิจารณาอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทย ตามกรอบพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551

ซึ่งผลจากการวิเคราะห์พบว่า ตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 (รายละเอียดดูในภาคผนวก ก) มีมาตราที่เกี่ยวข้องกับวิทยุกระจายเสียงที่มุ่งเน้นในเชิงประเด็นในส่วนของการพิจารณาอนุญาตประกอบกิจการกระจายเสียงอยู่ 47 มาตรา ในส่วนที่เกี่ยวข้องนี้จะมีมาตราที่อาจจำเป็นต้องแก้ไขเพิ่มเติมด้วยเหตุผลต่างๆ อยู่ 36 มาตรา อันได้แก่ มาตรา 3 – 5, 7 - 12, 16, 31-32, 34, 39 - 52 และ 57 - 65 ส่วนอีก 11 มาตราที่เกี่ยวข้องกับวิทยุกระจายเสียงที่มุ่งเน้นในเชิงประเด็นโดยไม่ต้องมีการแก้ไขข้อความและเนื้อหาใดๆ อันได้แก่ มาตรา 17, 29 - 30, 35 - 38 และ 53 - 56 และในอีก 25 มาตรา ซึ่งไม่เกี่ยวข้องกับวิทยุกระจายเสียงที่มุ่งเน้นในเชิงประเด็นในส่วนของการพิจารณาอนุญาตประกอบกิจการกระจายเสียง แต่ยังคงให้มีสาระคงไว้ตามเดิม อันได้แก่ มาตรา 1 - 2, 6, 13 - 15, 18 - 28, 33 และ 66 - 72 โดยในมาตราที่เกี่ยวข้องสามารถวิเคราะห์ได้ดังนี้

**ส่วนที่ 1 บทวิเคราะห์ความเป็นไปได้ตามเนื้อหาของพระราชบัญญัติการประกอบกิจการกระจายเสียงและกิจการโทรทัศน์ พ.ศ.2551 ในมาตราและหมวดที่เกี่ยวข้องกับ การพิจารณาอนุญาตประกอบกิจการกระจายเสียงที่มุ่งเน้นในเชิงประเด็น สำหรับประเทศไทย และกฎหมายอื่นๆ ที่เกี่ยวข้อง**

**บททั่วไป**

**บทยกเลิกกฎหมาย**

**มาตรา 3**  ให้ยกเลิก

(1) พระราชบัญญัติวิทยุกระจายเสียงและวิทยุโทรทัศน์ พ.ศ. 2498

(2) พระราชบัญญัติวิทยุกระจายเสียงและวิทยุโทรทัศน์ (ฉบับที่ 2) พ.ศ. 2502

(3) พระราชบัญญัติวิทยุกระจายเสียงและวิทยุโทรทัศน์ (ฉบับที่ 3) พ.ศ. 2521

(4) พระราชบัญญัติวิทยุกระจายเสียงและวิทยุโทรทัศน์ (ฉบับที่ 4) พ.ศ. 2530

**บทวิเคราะห์**

ตามความในมาตรา 3 ของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ได้ยกเลิกพระราชบัญญัติวิทยุกระจายเสียงและวิทยุโทรทัศน์ พ.ศ. 2498พระราชบัญญัติวิทยุกระจายเสียงและวิทยุโทรทัศน์ (ฉบับที่ 2) พ.ศ. 2502 พระราชบัญญัติวิทยุกระจายเสียงและวิทยุโทรทัศน์ (ฉบับที่ 3) พ.ศ. 2521 และพระราชบัญญัติวิทยุกระจายเสียงและวิทยุโทรทัศน์ (ฉบับที่ 4) พ.ศ. 2530 ไปแล้ว ดังนั้นในการพิจารณาอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทย ต้องพิจารณาตามกรอบของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551

**คำนิยาม**

**มาตรา 4**  ในพระราชบัญญัตินี้

“กิจการกระจายเสียง” หมายความว่า กิจการกระจายเสียงตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

“กิจการกระจายเสียงหรือกิจการโทรทัศน์ที่ใช้คลื่นความถี่” หมายความว่า กิจการกระจายเสียงหรือกิจการโทรทัศน์ซึ่งต้องขอรับการจัดสรรคลื่นความถี่ตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

“กิจการกระจายเสียงหรือกิจการโทรทัศน์ที่ไม่ใช้คลื่นความถี่” หมายความว่า กิจการกระจายเสียงหรือกิจการโทรทัศน์ซึ่งไม่ต้องขอรับการจัดสรรคลื่นความถี่ตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

“โครงข่าย” หมายความว่า ระบบการเชื่อมโยงของกลุ่มเครื่องส่งหรือถ่ายทอดสัญญาณเสียง หรือภาพที่ผู้ประกอบกิจการกระจายเสียงหรือกิจการโทรทัศน์ใช้ในการส่งข่าวสารสาธารณะหรือรายการจากสถานีไปยังเครื่องรับ ไม่ว่าจะโดยสื่อตัวนำที่เป็นสาย คลื่นความถี่ แสง คลื่นแม่เหล็กไฟฟ้า หรือสื่อตัวนำอื่นใด

“เจ้าของโครงข่าย” หมายความว่า บุคคลที่มีโครงข่ายเป็นของตนเองหรือผู้มีสิทธิในการดำเนินกิจการโครงข่าย ไม่ว่าจะเป็นผู้ประกอบกิจการกระจายเสียงหรือกิจการโทรทัศน์หรือไม่ก็ตาม

“สถานี” หมายความว่า สถานที่ที่ใช้สำหรับทำการส่งข่าวสารสาธารณะหรือรายการของการประกอบกิจการกระจายเสียงหรือกิจการโทรทัศน์ ไม่ว่าจะเป็นการส่งผ่านโครงข่ายของตนเองหรือของผู้อื่นก็ตาม

“กองทุน” หมายความว่า กองทุนพัฒนากิจการกระจายเสียงและกิจการโทรทัศน์เพื่อประโยชน์สาธารณะตาม กฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

“แผนแม่บทกิจการกระจายเสียงและกิจการโทรทัศน์” หมายความว่า แผนแม่บทกิจการกระจายเสียงและกิจการโทรทัศน์ตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

“คลื่นความถี่” หมายความว่า คลื่นวิทยุหรือคลื่นแฮรตเซียนซึ่งเป็นคลื่นแม่เหล็กไฟฟ้าที่มีความถี่ต่ำกว่าสามล้านเมกะเฮิรตซ์ลงมาที่ถูกแพร่กระจายในที่ว่างโดยปราศจากสื่อนำที่ ประดิษฐ์ขึ้น

“คณะกรรมการ” หมายความว่า คณะกรรมการกิจการกระจายเสียงและกิจการโทรทัศน์แห่งชาติตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

“กรรมการ” หมายความว่า กรรมการกิจการกระจายเสียงและกิจการโทรทัศน์แห่งชาติ

“สำนักงาน” หมายความว่า สำนักงานคณะกรรมการกิจการกระจายเสียงและกิจการโทรทัศน์แห่งชาติ

“เลขาธิการ” หมายความว่า เลขาธิการคณะกรรมการกิจการกระจายเสียงและกิจการโทรทัศน์แห่งชาติ

“พนักงานเจ้าหน้าที่” หมายความว่า ผู้ซึ่งคณะกรรมการกิจการกระจายเสียงและกิจการโทรทัศน์แห่งชาติแต่งตั้งให้ปฏิบัติการตามพระราชบัญญัตินี้

**บทวิเคราะห์**

ตามความในมาตรา 4 ในพระราชบัญญัตินี้ ให้นิยามคำว่า “กิจการกระจายเสียง หมายความว่า กิจการกระจายเสียงตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม” นั้น ตามคำนิยามดังกล่าวได้ครอบคลุมกิจการวิทยุกระจายเสียงในทุกประเภทอยู่แล้ว ดังนั้น หากมีกิจการวิทยุกระจายเสียงที่มุ่งเน้นในเชิงประเด็นเกิดขึ้นก็ไม่จำเป็นต้องมีนิยามใหม่ในพระราชบัญญัติฉบับนี้ เนื่องจากวิทยุกระจายเสียงที่มุ่งเน้นในเชิงประเด็นเป็นกิจการวิทยุกระจายเสียงประเภทหนึ่งเช่นเดียวกับวิทยุกระจายเสียงภาครัฐ วิทยุกระจายเสียงภาคเอกชน และวิทยุกระจายเสียงชุมชน ซึ่งคำเหล่านี้ก็ไม่ได้มีการนิยามไว้เช่นกัน และหากจะต้องทำความเข้าใจเกี่ยวกับคำว่าวิทยุกระจายเสียงที่มุ่งเน้นในเชิงประเด็นก็ให้นำความหมายไปอธิบายไว้ในมาตรา 10 ที่ว่าด้วยประเภทของใบอนุญาตกิจการวิทยุกระจายเสียงประเภทต่างๆ เช่นเดียวกันกับใบอนุญาตประกอบกิจการวิทยุกระจายเสียงภาครัฐ ใบอนุญาตประกอบกิจการวิทยุกระจายเสียงภาคเอกชน และใบอนุญาตประกอบกิจการวิทยุกระจายเสียงชุมชน โดยระบุการเรียกใบอนุญาตวิทยุกระจายเสียงที่มุ่งเน้นในเชิงประเด็นในแต่ละประเภทของกิจการ อาทิ ใบอนุญาตวิทยุกระจายเสียงชุมชนเชิงประเด็น เป็นต้น

สำหรับในมาตรา 4 นี้ จะพบว่า มีคำนิยามเกี่ยวกับวิทยุกระจายเสียงอยู่หลายคำ อาทิ กิจการกระจายเสียง โครงข่าย สถานี กองทุน เป็นต้น ซึ่งผู้วิจัยเห็นว่า สมควรให้มีการนิยามคำต่างๆ ดังกล่าวข้างต้นตามเดิม และควรมีการนิยามคำเพิ่มเติม เพื่อให้มีความชัดเจนในการนำไปใช้ ซึ่งได้แก่ วิทยุกระจายเสียงสาธารณะ วิทยุกระจายเสียงเอกชน วิทยุกระจายเสียงชุมชน วิทยุกระจายเสียงที่มุ่งเน้นในเชิงประเด็น เนื้อหาสาระความรู้ เนื้อหาบันเทิง และเนื้อหาเชิงประเด็น ดังนี้

วิทยุกระจายเสียงสาธารณะ หมายถึง สถานีวิทยุที่ทำการกระจายเสียงในการส่งหรือแพร่กระจายข้อมูลข่าวสารสาระความรู้ และความบันเทิงต่างๆ โดยมีวัตถุประสงค์เพื่อให้เกิดประโยชน์ต่อสาธารณะในระดับชาติ

วิทยุกระจายเสียงเอกชน หมายถึง สถานีวิทยุกระจายเสียงที่ทำการกระจายเสียง ส่ง หรือแพร่กระจายข้อมูลข่าวสาร ความรู้ และความบันเทิงไปยังสาธารณะ โดยมีวัตถุประสงค์หลัก คือ เพื่อประโยชน์ด้านธุรกิจหรือกำไร

วิทยุกระจายเสียงชุมชน หมายถึง สถานีวิทยุกระจายเสียงที่ทำการกระจายเสียง หรือแพร่กระจายข้อมูลข่าวสารสาระความรู้ และความบันเทิงต่างๆ โดยมีวัตถุประสงค์เพื่อให้เกิดประโยชน์ต่อสาธารณะในระดับชุมชน

วิทยุกระจายเสียงที่มุ่งเน้นในเชิงประเด็น หมายถึง สถานีวิทยุกระจายเสียงที่ทำการกระจายเสียง ส่ง หรือแพร่กระจายข้อมูลข่าวสาร เนื้อหา ความรู้ และความบันเทิง ที่เฉพาะเจาะจง ลึกซึ้งในเรื่องใดเรื่องหนึ่งหรือประเด็นใดประเด็นหนึ่งที่ประชาชนหรือชุมชนให้ความสนใจ และเป็นประโยชน์ต่อสาธารณะในระดับชาติหรือระดับชุมชน

เนื้อหาสาระความรู้ หมายถึง เนื้อหาที่เกี่ยวข้องกับข้อมูล เรื่องราว ที่เป็นประโยชน์ต่อการพัฒนาความคิด สติปัญญา และเพิ่มพูนประสบการณ์ของประชาชนในด้านต่างๆ อาทิ ด้านการเมือง เศรษฐกิจ สังคม วิทยาศาสตร์ มนุษยศาสตร์ จิตวิทยา ฯลฯ

เนื้อหาบันเทิง หมายถึง เนื้อหาที่เกี่ยวข้องกับเรื่องราว ข้อมูล ที่มีผลต่อความรู้สึกและอารมณ์ของประชาชน มีประโยชน์ในการช่วยผ่อนคลายความทุกข์และความเครียดให้แก่ผู้รับ

เนื้อหาเชิงประเด็น หมายถึง เนื้อหาที่เกี่ยวข้องกับเรื่องใดเรื่องหนึ่งหรือประเด็นใดประเด็นหนึ่งที่เกิดจากความสนใจหรือความต้องการร่วมกันของประชาชนหรือชุมชน ดังนั้น เนื้อหาเชิงประเด็นจึงเป็นเนื้อหาที่มีลักษณะเฉพาะ มีความกว้างขวางและลึกซึ้งในประเด็นที่นำเสนอ

**อำนาจหน้าที่ของคณะกรรมการ**

**มาตรา 5**ให้คณะกรรมการมีอำนาจแต่งตั้งพนักงานเจ้าหน้าที่และออกประกาศเพื่อปฏิบัติการตามพระราชบัญญัตินี้

ประกาศคณะกรรมการตามพระราชบัญญัตินี้ต้องจัดให้มีการรับฟังความคิดเห็นของผู้ที่มีส่วนเกี่ยวข้องด้วย

ประกาศนั้นเมื่อประกาศในราชกิจจานุเบกษาแล้วให้ใช้บังคับได้

**บทวิเคราะห์**

ตามความในมาตรา 5 วรรคที่ 1 การพิจารณาอนุญาตประกอบกิจการกระจายเสียงที่มุ่งเน้นในเชิงประเด็น พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ให้อำนาจคณะกรรมการกิจการกระจายเสียงและกิจการโทรทัศน์แห่งชาติตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม เป็นผู้มีอำนาจซึ่ง “คณะกรรมการ” ตามมาตรา 4 แห่งพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 จึงหมายถึง คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 เป็นผู้แต่งตั้งพนักงานเจ้าหน้าที่และออกประกาศเพื่อปฏิบัติการตามพระราชบัญญัตินี้

แต่ทั้งนี้ *“ประกาศคณะกรรมการตามพระราชบัญญัตินี้ต้องจัดให้มีการรับฟังความคิดเห็นของผู้ที่มีส่วนเกี่ยวข้องด้วย”* นั่นมีความหมายอย่างชัดเจนว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะออกประกาศ ข้อกำหนด และกฎระเบียบใดๆ ที่เกี่ยวข้องกับการพิจารณาอนุญาตประกอบกิจการกระจายเสียงที่มุ่งเน้นในเชิงประเด็น ต้องผ่านขั้นตอนหรือกระบวนการรับฟังความคิดเห็นของผู้ที่เกี่ยวข้อง ดังนั้น การจัดสัมมนา การจัดเวทีเพื่อการระดมความคิดเห็น การเปิดช่องทางผ่านสื่อ และวิธีการสื่อสารต่างๆ ในประเด็นที่เกี่ยวข้องกับการพิจารณาอนุญาตประกอบกิจการฯ จึงเป็นข้อกำหนดพื้นฐานตามกฎหมายที่มีความจำเป็นอย่างยิ่ง

**หมวด 1**

**การประกอบกิจการกระจายเสียงและกิจการโทรทัศน์**

**คุณลักษณะของผู้ขอรับใบอนุญาตประกอบกิจการกระจายเสียงและกิจการโทรทัศน์**

**มาตรา 7** ผู้ใดประกอบกิจการกระจายเสียงหรือกิจการโทรทัศน์ต้องได้รับใบอนุญาตจากคณะกรรมการตามความในหมวดนี้

ให้คณะกรรมการมีอํานาจกําหนดลักษณะกิจการที่ไม่ถือเป็นการประกอบกิจการกระจายเสียงและกิจการ โทรทัศน์ตามพระราชบัญญัตินี้

**มาตรา 8** ผู้ขอรับใบอนุญาตตามพระราชบัญญัตินี้ต้องเป็นบุคคลสัญชาติไทยและไม่อยู่ในระหว่างถูกสั่งพักใช้ใบอนุญาตหรือถูกเพิกถอนใบอนุญาตมาแล้วยังไม่ครบสามปี

**มาตรา 9** ใบอนุญาตประกอบกิจการกระจายเสียงและกิจการโทรทัศน์เป็นสิทธิเฉพาะตัวของผู้ได้รับใบอนุญาตจะโอนแก่กันมิได้

ผู้รับใบอนุญาตประกอบกิจการกระจายเสียงและกิจการโทรทัศน์จะต้องประกอบกิจการด้วยตนเอง การแบ่งเวลาให้ผู้อื่นดําเนินรายการให้กระทําได้ตามหลักเกณฑ์และวิธีการที่คณะกรรมการตามพระราชบัญญัตินี้กําหนด

**บทวิเคราะห์**

ตามความในมาตรา 7 การประกอบกิจการวิทยุกระจายเสียงที่มุ่งเน้นในเชิงประเด็น ต้องได้รับใบอนุญาตการประกอบกิจการจากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ก่อนที่จะดําเนินกิจการเช่นเดียวกับกิจการกระจายเสียงประเภทอื่นๆ ทั้งนี้ คําว่ากิจการกระจายเสียงได้อธิบายไว้ในมาตรา 4 ตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551

ในมาตรา 8 ผู้รับใบอนุญาตต้องเป็นบุคคลสัญชาติไทย ดังนั้น ผู้ที่มีความประสงค์เป็นผู้ขอใบอนุญาตประกอบกิจการวิทยุกระจายเสียงที่มุ่งเน้นในเชิงประเด็นแต่มิได้มีสัญชาติไทยหรือ เป็นคนต่างด้าวย่อมเป็นผู้ไม่มีสิทธิในการขอใบอนุญาตตามที่กฎหมายกําหนด นอกจากนี้ผู้ที่อยู่ใน ระหว่างถูกสั่งพักใช้ใบอนุญาตหรือถูกเพิกถอนใบอนุญาตมาแล้วยังไม่ครบสามปีก็ถือเป็นผู้ขาดคุณสมบัติด้วย เนื่องจากวิทยุกระจายเสียงที่มุ่งเน้นในเชิงประเด็นมีเนื้อหาที่มุ่งเน้นประเด็นใดประเด็นหนึ่งตามความสนใจร่วมหรือความต้องการร่วมของชุมชน ซึ่งเนื้อหาดังกล่าวอาจมีผลกระทบต่อวัฒนธรรม ประเพณีอันดีงาม หรืออาจกระทบต่อความมั่นคงของชาติ อาทิ ความสนใจร่วมในเรื่องวัฒนธรรมต่างชาติ หรือความสนใจร่วมในอุดมการณ์ทางการเมืองที่ไม่เหมาะสมต่อสังคมไทย ดังนั้น ความเป็นสัญชาติไทยจึงเป็นคุณสมบัติสำคัญสำหรับการประกอบกิจการวิทยุกระจายเสียงที่มุ่งเน้นในเชิงประเด็น อย่างไรก็ตาม แม้เนื้อหาเชิงประเด็นอาจมีปัญหาดังกล่าวแต่ก็ไม่ได้เป็นเหตุผลที่จะนำมาปิดกั้นการเกิดวิทยุกระจายเสียงที่มุ่งเน้นในเชิงประเด็นได้ ทั้งนี้เนื่องจากตามรัฐธรรมนูญแห่งราชอาณาจักรไทยพุทธศักราช 2550 หมวด 3 ระบุว่า ประชาชนไทยย่อมต้องได้รับสิทธิเสรีภาพตามรัฐธรรมนูญ ดังนั้น ประชาชนทุกคนมีสิทธิเสรีภาพในการสื่อสารตามความสนใจและความต้องการของตนเองได้ มาตรา 47 ของรัฐธรรมนูญแห่งราชอาณาจักรไทยพุทธศักราช 2550 คลื่นความถี่เป็นทรัพยากรสาธารณะที่ประชาชนมีสิทธิในการดำเนินกิจการสื่อมวลชนสาธารณะ ดังนั้น ผู้ที่ต้องการประกอบกิจการวิทยุกระจายเสียงที่มุ่งเน้นในเชิงประเด็นจึงมีสิทธิตามมาตรานี้ ทั้งนี้การประกอบกิจการดังกล่าวต้องเป็นไปด้วยความรับผิดชอบของสังคม

ตามมาตรา 9 ในวรรค 1 บัญญัติไว้ชัดเจนว่า *“ใบอนุญาตประกอบกิจการกระจายเสียง เป็นสิทธิเฉพาะตัวของผู้ได้รับใบอนุญาตจะโอนแก่กันมิได้”* ดังนั้น ใบอนุญาตวิทยุกระจายเสียงที่มุ่งเน้นในเชิงประเด็นดังกล่าวจึงมิใช่สิทธิที่บุคคลหนึ่งจะโอนต่อหรือสืบทอดให้อีกบุคคลอื่นใดต่อไปได้

แต่ทั้งนี้เป็นที่น่าสังเกตว่า ตามมาตรา 9 ในวรรค 2 *“ผู้รับใบอนุญาตประกอบกิจการกระจายเสียงและกิจการโทรทัศน์จะต้องประกอบกิจการด้วยตนเอง การแบ่งเวลาให้ผู้อื่น ดําเนินรายการให้กระทําได้ตามหลักเกณฑ์และวิธีการที่คณะกรรมการตามพระราชบัญญัตินี้กําหนด”* นั่นหมายความว่าผู้รับใบอนุญาตประกอบกิจการวิทยุกระจายเสียงที่มุ่งเน้นในเชิงประเด็นมีสิทธิที่จะแบ่งเวลาให้ผู้อื่นร่วมผลิตและหรือนําเสนอรายการของทางสถานีได้ ประเด็นที่ต้องพิจารณาคือ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)ต้องออกหลักเกณฑ์และวิธีการเกี่ยวกับการแบ่งเวลาให้ผู้อื่นดําเนินรายการให้ชัดเจนถึง วิธีการ ลักษณะ ขอบเขต และสัดส่วนที่เหมาะสมที่สถานีจะสามารถแบ่งเวลาให้ผู้อื่นดําเนินรายการ เพื่อเป็นกรอบกําหนดเพื่อให้ปฏิบัติได้อย่างถูกต้อง ซึ่งหากหลักเกณฑ์ดังกล่าวไม่ชัดเจนอาจก่อให้ เกิดปัญหาเกี่ยวกับการแทรกแซงการสวมทับสิทธิโดยการใช้เวลาในการออกอากาศจากบุคคล กลุ่มบุคคลอื่นๆ ที่อาจส่งผลให้เจตนารมณ์ และวัตถุประสงค์การดําเนินการของสถานีผิดไปจากที่ยื่นขอรับใบอนุญาตไว้

ในการออกหลักเกณฑ์และวิธีการเกี่ยวกับการแบ่งเวลาให้ผู้อื่นดําเนินรายการนั้นคณะกรรมการต้องมีข้อพึงระวังในการพิจารณา ดังนี้

1. ควรให้ความหมายคําว่า การแบ่งเวลาให้ชัดเจน เนื่องจากอาจมีความหมายได้หลายนัย เช่น การแบ่งเวลาให้บุคคลภายนอกเข้ามาจัดหรือการแบ่งเวลาให้ผู้อื่นนํารายการเข้ามาถ่ายทอด ซึ่งอาจจะทําให้เกิดผลกระทบต่อวัตถุประสงค์ของวิทยุกระจายเสียงที่มุ่งเน้นในเชิงประเด็นที่ได้ตั้งไว้

2. ควรพิจารณารูปแบบของการแบ่งเวลาเนื่องจากอาจทําให้เกิดการสอดแทรกเนื้อหาอื่นๆ ที่ไม่เหมาะสม จึงควรมีมาตรการที่รอบคอบในการกําหนดวิธีการ และรูปแบบในการแบ่งเวลา

3. ควรกําหนดให้ผู้ประกอบการต้องชี้แจงว่าใครจะเป็นผู้ได้รับการแบ่งช่วงเวลา แนว สังเขปของรายการช่วงเวลาในการออกอากาศ เพื่อป้องกันมิให้เกิดการหาผลประโยชนจากการได้ รับแบ่งช่วงเวลานั้น

สําหรับในต่างประเทศมีหลักเกณฑ์ในการแบ่งช่วงเวลา คือ การแบ่งเวลาจะแบ่งให้เฉพาะผู้ที่เกี่ยวข้องกับประเด็นเนื้อหาที่สถานีวิทยุนั้นจัดอยู่เท่านั้น แต่ไม่มีการกําหนดสัดส่วนเวลาในการ แบ่งช่วงเวลาให้แก่บุคคลที่เกี่ยวข้อง โดยใช้การพิจารณาตามความเหมาะสมแทน เช่น สถานีวิทยุกระจายเสียงที่มุ่งเน้นในเชิงประเด็นผู้พิการทางสายตาอาจแบ่งเวลาให้กับจักษุแพทย์มาให้ความรู้และข้อมูลเกี่ยวกับการป้องกันและรักษาดวงตาให้กับผู้ฟัง เป็นต้น

**ประเภทของใบอนุญาต**

**กิจการกระจายเสียงหรือกิจการโทรทัศน์ที่ใช้คลื่นความถี่**

**มาตรา 10**  ใบอนุญาตประกอบกิจการกระจายเสียงหรือกิจการโทรทัศน์โดยใช้คลื่นความถี่มีสามประเภทดังนี้

(1) ใบอนุญาตประกอบกิจการบริการสาธารณะ ได้แก่ ใบอนุญาตที่ออกให้สำหรับการประกอบกิจการที่มีวัตถุประสงค์หลักเพื่อการบริการสาธารณะ แบ่งเป็นสามประเภท

(ก) ใบอนุญาตประกอบกิจการบริการสาธารณะประเภทที่หนึ่ง ออกให้สำหรับกิจการกระจายเสียงหรือกิจการโทรทัศน์ที่มีวัตถุประสงค์หลักเพื่อการส่งเสริมความรู้ การศึกษา ศาสนา ศิลปะและวัฒนธรรม วิทยาศาสตร์เทคโนโลยีและสิ่งแวดล้อม การเกษตร และการส่งเสริมอาชีพอื่น ๆ สุขภาพ อนามัย กีฬา หรือการส่งเสริมคุณภาพชีวิตของประชาชน

(ข) ใบอนุญาตประกอบกิจการบริการสาธารณะประเภทที่สอง ออกให้สำหรับกิจการกระจายเสียงหรือกิจการโทรทัศน์ที่มีวัตถุประสงค์หลักเพื่อความมั่นคงของรัฐหรือความปลอดภัยสาธารณะ

(ค) ใบอนุญาตประกอบกิจการบริการสาธารณะประเภทที่สาม ออกให้สำหรับกิจการกระจายเสียงหรือกิจการโทรทัศน์ที่มีวัตถุประสงค์หลัก เพื่อการกระจายข้อมูลข่าวสารเพื่อส่งเสริมความเข้าใจอันดีระหว่างรัฐบาลกับ ประชาชนและรัฐสภากับประชาชน การกระจายข้อมูลข่าวสารเพื่อการส่งเสริมสนับสนุนในการเผยแพร่และให้การศึกษา แก่ประชาชนเกี่ยวกับการปกครองในระบอบประชาธิปไตยอันมีพระมหากษัตริย์ทรงเป็น ประมุข บริการข้อมูลข่าวสารอันเป็นประโยชน์สาธารณะแก่คนพิการ คนด้อยโอกาส หรือกลุ่มความสนใจที่มีกิจกรรมเพื่อประโยชน์สาธารณะหรือบริการข้อมูลข่าวสาร อันเป็นประโยชน์สาธารณะอื่น

(2) ใบอนุญาตประกอบกิจการบริการชุมชน ได้แก่ ใบอนุญาตสำหรับการประกอบกิจการที่มีวัตถุประสงค์เช่นเดียวกับการประกอบกิจการบริการสาธารณะ แต่ต้องเป็นประโยชน์ตามความต้องการของชุมชนหรือท้องถิ่นที่รับบริการ

(3) ใบอนุญาตประกอบกิจการทางธุรกิจ ได้แก่ ใบอนุญาตสำหรับการประกอบกิจการตามวัตถุประสงค์ของผู้ประกอบกิจการเพื่อแสวงหากำไรในทางธุรกิจ  ทั้งนี้ ตามหลักเกณฑ์ที่คณะกรรมการประกาศกำหนด อย่างน้อยแบ่งเป็นสามประเภท

(ก) ใบอนุญาตประกอบกิจการทางธุรกิจระดับชาติ ออกให้สำหรับกิจการกระจายเสียงหรือกิจการโทรทัศน์ที่มีพื้นที่ให้บริการครอบคลุมทุกภาคของประเทศ

(ข) ใบอนุญาตประกอบกิจการทางธุรกิจระดับภูมิภาค ออกให้สำหรับกิจการกระจายเสียงหรือกิจการโทรทัศน์ที่มีพื้นที่การให้บริการในกลุ่มจังหวัด

(ค) ใบอนุญาตประกอบกิจการทางธุรกิจระดับท้องถิ่น ออกให้สำหรับกิจการกระจายเสียง หรือกิจการโทรทัศน์ที่มีพื้นที่การให้บริการในจังหวัด

**บทวิเคราะห์**

จากการศึกษาข้อมูล และกรณีศึกษารูปแบบการดำเนินกิจการสถานีวิทยุกระจายเสียงที่มุ่งเน้นในเชิงประเด็นทั้งในประเทศและต่างประเทศ ตลอดจนจากการสัมภาษณ์ผู้เชี่ยวชาญเกี่ยวกับ การให้ใบอนุญาตประกอบกิจการกระจายเสียงหรือกิจการโทรทัศน์ที่ใช้คลื่นความถี่นั้นมีสาระสำคัญที่เกี่ยวข้องกับการออกใบอนุญาตกิจการวิทยุกระจายเสียงที่มุ่งเน้นในเชิงประเด็น ได้ดังนี้

(1) ตามมาตรา 10 ใบอนุญาตประกอบกิจการกระจายเสียงหรือกิจการโทรทัศน์โดยใช้คลื่นความถี่มี 3 ประเภท คือ ใบอนุญาตประกอบกิจการบริการสาธารณะ ใบอนุญาตประกอบกิจการบริการชุมชน และใบอนุญาตประกอบกิจการทางธุรกิจ แต่ยังไม่มีการแบ่งประเภทของใบอนุญาตประกอบกิจการวิทยุกระจายเสียงที่มุ่งเน้นในเชิงประเด็นและจากผลการศึกษาในต่างประเทศพบว่า มีลักษณะการประกอบกิจการกระจายเสียงในประเภทวิทยุบริการสาธารณะที่มีวัตถุประสงค์เฉพาะเจาะจง และประเภทวิทยุชุมชนที่มีเนื้อหาความสนใจร่วม/ประเด็นร่วม ส่วนในประเทศไทยพบว่า มีเนื้อหาเชิงประเด็นในวิทยุเชิงธุรกิจที่มุ่งประเด็นหรือกลุ่มเป้าหมายเฉพาะด้วย อย่างไรก็ตาม เนื่องจากเจตนารมณ์ของรัฐธรรมนูญแห่งราชอาณาจักรไทยพุทธศักราช 2550 ต้องการให้คนทุกกลุ่มทุกภาคส่วนในสังคมได้มีสิทธิเสรีภาพในการสื่อสารอย่างเสมอภาคและเท่าเทียมกัน เพื่อให้เกิดการพัฒนาอย่างยั่งยืน ดังนั้น วิทยุกระจายเสียงที่มุ่งเน้นในเชิงประเด็นที่จะเกิดขึ้นจึงควรมีวัตถุประสงค์ที่เป็นไปเพื่อประโยชน์สาธารณะ ซึ่งอยู่ใน 2 ประเภทของกิจการกระจายเสียง คือ กิจการกระจายเสียงภาคสาธารณะและกิจการกระจายเสียงภาคชุมชน และควรนิยามคำว่า กิจการวิทยุกระจายเสียงที่มุ่งเน้นในเชิงประเด็นไว้ในมาตรานี้ให้ชัดเจน ซึ่งกิจการวิทยุกระจายเสียงที่มุ่งเน้นในเชิงประเด็นในต่างประเทศ เช่น สหราชอาณาจักร ออสเตรเลีย เป็นต้น พบว่าไม่มีคำนิยามโดยตรง แต่มีการใช้คำที่มีความหมายใกล้เคียง คือ “ชุมชนความสนใจร่วม/ประโยชน์ร่วม” (Community of Interest) หรือการประกอบกิจการวิทยุกระจายเสียงอย่างในภูมิภาคอื่นๆ อาทิ ในประเทศแคนาดาก็มีการให้ใบอนุญาตประกอบการในลักษณะกิจการวิทยุเพื่อเป้าหมาย/กลุ่มเป้าหมายเฉพาะเจาะจง เช่น สถานีเพื่อศาสนา การศึกษา สิ่งแวดล้อม และชาวพื้นเมือง เป็นต้น

ส่วนกรณีศึกษาในประเทศไทย จากการสัมภาษณ์นักวิชาการหลายท่านพบว่า มีการนิยามความหมายที่คล้ายคลึงกัน คือ วิทยุกระจายเสียงที่มุ่งเน้นในเชิงประเด็น หมายถึง กิจการวิทยุกระจายเสียงที่เกิดขึ้นจากความสนใจร่วม ความต้องการร่วม และผลประโยชน์ร่วมของคนในชุมชนที่อยู่ใกล้ชิดกัน

*“วิทยุชุมชนเชิงประเด็นเป็นสถานีวิทยุที่ให้บริการกระจายเสียงเพื่อตอบสนองความสนใจร่วมกันของประชาชนโดยไม่ถูกจำกัดด้วยขอบเขตของพื้นที่ แต่ถูกจำกัดด้วยประเด็นของเนื้อหาสาระของรายการวิทยุที่มีลักษณะเฉพาะ”* (กุลทิพย์ ศาสตระรุจิ, สัมภาษณ์, 16 พฤษภาคม 2554)

*“เป็นเรื่องที่เกิดจากความสนใจ ความต้องการของคนในสังคมในเรื่องต่างๆ ซึ่งส่วนใหญ่มักเป็นเรื่องของปัญหาของผู้คนในสังคม เป็นการร่วมกันหาทางออก แก้ไขปัญหาในเรื่องใดเรื่องหนึ่งของคนจำนวนมาก ซึ่งในปัจจุบันแสดงออกได้ง่ายขึ้นผ่านเครือข่ายการสื่อสารต่างๆ”* (ประชา คุณธรรมดี, สัมภาษณ์, 18 พฤษภาคม 2554)

(2) มีความเป็นไปได้ในการให้ใบอนุญาตกิจการวิทยุกระจายเสียงที่มุ่งเน้นในเชิงประเด็นในประเภทใบอนุญาตประกอบกิจการใน 2 ประเภท ซึ่งเป็นกิจการที่มีวัตถุประสงค์เพื่อประโยชน์สาธารณะกล่าวคือ

2.1 ใบอนุญาตประกอบกิจการบริการสาธารณะประเภทที่ 1 ซึ่งระบุวัตถุประสงค์ที่มีความชัดเจนในเรื่องของการส่งเสริมความรู้ การศึกษา ศาสนา ศิลปวัฒนธรรม สิ่งแวดล้อม การเกษตร การส่งเสริมอาชีพต่างๆ สุขภาพ อนามัย กีฬา และการส่งเสริมคุณภาพชีวิตของประชาชน เนื่องจากวิทยุกระจายเสียงที่มุ่งเน้นในเชิงประเด็นให้ความสำคัญกับเรื่องใดเรื่องหนึ่งที่เป็นประโยชน์ต่อสาธารณะ

*“ในการพัฒนาสังคมไทย ก็จะมีหลายประเด็นที่จะต้องพัฒนา เช่น การศึกษา การส่งเสริมคุณภาพชีวิตของคน ซึ่งในการพัฒนาต้องทำอย่างต่อเนื่องไม่มีวันจบ พัฒนาไป เรียนรู้ไป เพื่อเป็นการเตรียมการสำหรับอนาคต”* (ไพบูลย์ วัฒนศิริธรรม, สัมภาษณ์, 9 มีนาคม 2554)

ใบอนุญาตประกอบกิจการบริการสาธารณะประเภทที่ 2 ซึ่งจะเกี่ยวข้องกับ

ประเด็นความปลอดภัยสาธารณะ ก็อาจพบสถานีวิทยุประเภทนี้ได้เช่นกัน อาทิ สถานีวิทยุของทหาร เป็นต้น็นควาดั

และใบอนุญาตประกอบกิจการบริการสาธารณะประเภทที่ 3 ออกให้สำหรับ

กิจการกระจายเสียงหรือกิจการโทรทัศน์ที่มีวัตถุประสงค์หลัก เพื่อการกระจายข้อมูลข่าวสารเพื่อส่งเสริมความเข้าใจอันดีระหว่างรัฐกับประชาชน การกระจายข้อมูลข่าวสารเพื่อการส่งเสริมสนับสนุนในการเผยแพร่และให้การศึกษาแก่ประชาชนเกี่ยวกับการปกครองในระบอบประชาธิปไตยอันมีพระมหากษัตริย์ทรงเป็นประมุข บริการข้อมูลข่าวสารอันเป็นประโยชน์สาธารณะแก่คนพิการ คนด้อยโอกาส เช่น สถานีวิทยุรัฐสภา เป็นต้น

2.2 ใบอนุญาตประกอบกิจการบริการชุมชน เนื่องด้วยคำว่า “ชุมชน” ในปัจจุบัน

สามารถแบ่งออกเป็น 2 ประเภท คือ ชุมชนทางภูมิศาสตร์/กายภาพ และชุมชนกลุ่มสนใจร่วม/ประโยชน์ร่วม ซึ่งตามพระราชบัญญัติฉบับนี้ได้กำหนดขอบเขตของการบริการไว้ให้มีวัตถุประสงค์เช่นเดียวกับการประกอบกิจการบริการสาธารณะ แต่ต้องเป็นประโยชน์ตามความต้องการของชุมชนที่รับบริการ และในกรณีศึกษาของต่างประเทศก็พบการแบ่งความหมายของคำว่า “ชุมชน” ในลักษณะเดียวกัน ตัวอย่างเช่นในสหราชอาณาจักร มีการนิยามคำว่า “ชุมชน” ตามระเบียบการประกอบกิจการวิทยุชุมชน ค.ศ. 2004 ตามมาตรา 2 ไว้ 2 ลักษณะ คือ “(ก) ประชาชนผู้ที่อยู่อาศัย หรือทำงานอยู่หรือกำลังศึกษาอยู่ในเขตพื้นที่อาณาเขตเฉพาะหรือเขตชุมชนท้องถิ่นเฉพาะ หรือ (ข) ประชาชนที่มีความสนใจร่วมหรือประโยชน์ร่วมกันอย่างใดอย่างหนึ่ง หรือมีคุณลักษณะทางหนึ่งทางใดที่เหมือนกัน” และกรณีศึกษาในส่วนของการดำเนินกิจการวิทยุชุมชนกลุ่มความสนใจร่วม/ประโยชน์ร่วม พบว่ามีการแบ่งการประกอบกิจการตามกลุ่มต่างๆ ที่หลากหลาย อาทิ สถานีวิทยุชุมชนเชิงประเด็นสำหรับผู้สูงอายุ กลุ่มชาติพันธุ์ (ชนกลุ่มน้อย) กลุ่มผู้พิการ กลุ่มผู้รักดนตรี และศิลปะ กลุ่มเพศที่สาม ฯลฯ (ดูกรณีศึกษาในบทที่ 2) เช่น ในสหราชอาณาจักรก็มีสถานีวิทยุเพื่อผู้สูงอายุ (Angel Radio) ซึ่งเป็นสถานีที่มีแนวคิดส่งเสริมมุมมองความคิดเกี่ยวกับชีวิตด้านบวกให้กับผู้สูงอายุตั้งแต่ 60 ปีขึ้นไป เป็นเวทีสื่อสารให้กับผู้สูงอายุ

ในส่วนใบอนุญาตประกอบกิจการบริการชุมชนนั้นพบว่า สอดคล้องและเป็นไปตามคุณลักษณะของวิทยุกระจายเสียงที่มุ่งเน้นในเชิงประเด็นตามนิยามของต่างประเทศ และในประเทศ คือ เกิดจากความต้องการ ความสนใจของชุมชน (Community Interest) หรือเป็นประเด็นที่คนในชุมชนสนใจ (Issue Base) และเป็นไปเพื่อประโยชน์ของชุมชน

ส่วนใบอนุญาตประกอบกิจการทางธุรกิจ ซึ่งมีวัตถุประสงค์เพื่อแสวงหากำไรนั้นและมีเนื้อหาเชิงประเด็นได้เช่นกัน แต่เนื่องจากการดำเนินการเป็นไปเพื่อผลประโยชน์ทางธุรกิจและเนื้อหาถูกกำหนดโดยตลาด ดังนั้น จึงอาจไม่สอดคล้องกับวิทยุกระจายเสียงที่มุ่งเน้นในเชิงประเด็นที่มุ่งให้เกิดความเสมอภาคและความเท่าเทียมกันของคนกลุ่มต่างๆ ในสังคม อย่างไรก็ตาม ในความเห็นของผู้ที่เกี่ยวข้องกับการกำหนดนโยบายโดยตรงมีความเห็นดังนี้

“*ผมว่าประเภทใบอนุญาตของวิทยุเชิงประเด็นจัดอยู่ได้ทั้งประเภทสาธารณะ ธุรกิจ หรือชุมชนก็ได้ ดังมาตรา 10 ระบุใบอนุญาตประกอบกิจการกระจายเสียงกิจการโทรทัศน์โดยใช้คลื่นความถี่มี 3 ประเภท ซึ่งในความเห็นผมนะ ผมมองว่าไม่จำเป็นต้องออกกฎหมายใดเพื่อการนี้โดยตรงสำหรับเรื่องวิทยุเชิงประเด็น เพราะว่าในความเป็นจริงการประกอบกิจการวิทยุกระจายเสียงมาตรา 10 ที่ผมบอก สรุปคือการขอใบอนุญาตแบบนี้ก็สามารถนำมาใช้กับวิทยุกระจายเสียงที่มุ่งเน้นในเชิงประเด็นได้ เพราะมันก็เป็นวิทยุเชิงประเด็นทั้งนั้น*” (องอาจ คล้ามไพบูลย์, สัมภาษณ์, 10 มีนาคม 2554)

**ตารางที่ 4.1 แสดงเนื้อหาเชิงประเด็นที่ปรากฏในกิจการวิทยุกระจายเสียงประเภทต่างๆ**

|  |  |
| --- | --- |
| **เนื้อหาเชิงประเด็นในประเภทใบอนุญาตประกอบกิจการบริการสาธารณะทั้งในประเภทที่ 1, 2 และ 3** | **เนื้อหาเชิงประเด็นในประเภทใบอนุญาตประกอบกิจการบริการชุมชน** |
| **(ก) สถานีวิทยุบริการสาธารณะที่มุ่งเน้นในเชิงประเด็นภายใต้ใบอนุญาตประกอบกิจการบริการสาธารณะประเภทที่ 1**  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมความรู้ การศึกษา  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมศาสนา  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมศิลปะและวัฒนธรรม  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมวิทยาศาสตร์เทคโนโลยีและสิ่งแวดล้อม  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมการเกษตร  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมอาชีพอื่นๆ  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมสุขภาพอนามัย  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมกีฬา  สถานีวิทยุบริการสาธารณะที่มุ่งเน้นในเชิงประเด็นเพื่อการส่งเสริมคุณภาพชีวิตของประชาชน | **(ก) สถานีวิทยุชุมชนที่มุ่งเน้นในเชิงประเด็นตามกรอบแนวคิดการบริการสาธารณะ**  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นความรู้ การศึกษา  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นศาสนา  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นศิลปะและวัฒนธรรม  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นวิทยาศาสตร์เทคโนโลยีและสิ่งแวดล้อม  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นการเกษตร  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นศาสนาการส่งเสริมอาชีพอื่นๆ  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นสุขภาพอนามัย  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นกีฬา  สถานีวิทยุชุมชนกลุ่มความสนใจร่วม/ประโยชน์ร่วมที่มุ่งเน้นในเชิงประเด็นการส่งเสริมคุณภาพชีวิตของประชาชน |
| **เนื้อหาเชิงประเด็นในประเภทใบอนุญาตประกอบกิจการบริการสาธารณะทั้งในประเภทที่ 1, 2 และ 3** | **เนื้อหาเชิงประเด็นในประเภทใบอนุญาตประกอบกิจการบริการชุมชน** |
| **(ข) สถานีวิทยุบริการสาธารณะที่มุ่งเน้นในเชิงประเด็นภายใต้ใบอนุญาตประกอบกิจการบริการสาธารณะประเภทที่ 2**  สถานีวิทยุบริการสาธารณะที่มุ่งเน้นในเชิงประเด็นเพื่อความมั่นคงของรัฐหรือความปลอดภัยสาธารณะ  **(ค) สถานีวิทยุบริการสาธารณะที่มุ่งเน้นในเชิงประเด็นภายใต้ใบอนุญาตประกอบกิจการบริการสาธารณะประเภทที่ 3**  สถานีวิทยุบริการสาธารณะที่มุ่งเน้นในเชิงประเด็นเพื่อส่งเสริมการปกครองในระบอบประชาธิปไตย (อาทิ วิทยุรัฐสภา) | **(ข) กิจการวิทยุชุมชนที่มุ่งเน้นในเชิงประเด็นตาม กลุ่มความสนใจร่วม/ประโยชน์ร่วม สามารถแบ่งการประกอบกิจการตามกลุ่มต่างๆ ที่หลากหลาย** อาทิ สถานีวิทยุชุมชนเชิงประเด็นสำหรับผู้สูงอายุ กลุ่มชาติพันธุ์ (ชนกลุ่มน้อย) กลุ่มผู้พิการ กลุ่มผู้รักดนตรีและศิลปะ ฯลฯ |

**คุณสมบัติของผู้ขอรับใบอนุญาตประกอบกิจการสาธารณะ**

**มาตรา 11**  ผู้ขอรับใบอนุญาตประกอบกิจการบริการสาธารณะ ต้องเป็น

(1) กระทรวง ทบวง กรม องค์กรอิสระตามรัฐธรรมนูญ องค์กรปกครองส่วนท้องถิ่น องค์กรมหาชน หรือหน่วยงานอื่นใดของรัฐที่มิใช่รัฐวิสาหกิจ ซึ่งมีหน้าที่ตามกฎหมายหรือมีความจำเป็นต้องดำเนินกิจการกระจายเสียงหรือกิจการโทรทัศน์ตามหลักเกณฑ์ที่คณะกรรมการประกาศกำหนด

(2) สมาคม มูลนิธิ หรือนิติบุคคลอื่นที่จัดตั้งขึ้นตามกฎหมายไทยที่มีวัตถุประสงค์ในการดำเนินกิจการเพื่อประโยชน์สาธารณะโดยไม่แสวงหากำไรในทางธุรกิจ ซึ่งมีความเหมาะสมกับการประกอบกิจการบริการสาธารณะตามลักษณะและหลักเกณฑ์ที่คณะกรรมการประกาศกำหนด

(3) สถาบันอุดมศึกษาเพื่อการใช้ประโยชน์ด้านการเรียนการสอนหรือการเผยแพร่ความรู้สู่สังคมตามลักษณะและหลักเกณฑ์ที่คณะกรรมการประกาศกำหนด

**บทวิเคราะห์**

ในฐานะผู้อนุญาตคณะกรรมการต้องพิจารณาอนุญาตประกอบกิจการวิทยุกระจายเสียงโดยพิจารณาให้เป็นไปตามคุณสมบัติที่พระราชบัญญัติกำหนดในข้อ 1 ข้อ 2 และข้อ 3 ข้อสังเกตคือ กิจการวิทยุกระจายเสียงในการบริการสาธารณะจำเป็นจะต้องมีประเด็นที่ชัดเจนและมีพันธกิจที่สนองตอบตามเป้าหมายที่ได้กำหนดไว้ และเพื่อให้เข้าถึงสาธารณะได้อย่างกว้างขวาง ครอบคลุมทั่วถึงการส่งหรือการเผยแพร่กระจายเสียงในลักษณะนี้จึงควรใช้คลื่นทั้ง AM และ FM เพื่อให้เป็นไปตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553

ตามความเห็นขององอาจ คล้ามไพบูลย์ และวิทยาธร ท่อแก้ว ที่ว่าวิทยุกระจายเสียงที่มุ่งเน้นในเชิงประเด็น อาจดำเนินการส่งกระจายเสียงได้ทั้งใน 3 ลักษณะประเภทใบอนุญาตของกิจการสำหรับประเภทที่ 1 ได้แก่ กระทรวง ทบวง กรม ซึ่งเกี่ยวข้องกับคนจำนวนมาก อาจนำเสนอเนื้อหาเชิงประเด็นในเรื่องที่เกี่ยวข้องกับนโยบายของภาครัฐ ส่วนในสมาคม มูลนิธิ หรือนิติบุคคลอาจนำเสนอเนื้อหาเชิงประเด็นในแง่ความสนใจร่วมที่เกี่ยวข้องกับประเด็นหรือเหตุการณ์ที่เกิดขึ้นเฉพาะ เช่น ภัยพิบัติต่างๆ ที่เกิดขึ้นในสังคม ส่วนในสถาบันอุดมศึกษาส่วนใหญ่จะมุ่งเน้นในประเด็นเรื่องของการพัฒนาการศึกษา การเรียนการสอน และการเผยแพร่ความรู้ ซึ่งการเผยแพร่สาระประโยชน์เหล่านี้ให้เข้าถึงประชาชนได้อย่างครอบคลุมและทั่วถึง จึงจำเป็นต้องใช้คลื่นวิทยุประเภท AM และ FM รวมทั้งการใช้เทคโนโลยีอื่นๆ เข้ามาผสมผสานด้วย (องอาจ คล้ามไพบูลย์, สัมภาษณ์, 10 มีนาคม 2554 และวิทยาธร ท่อแก้ว, สัมภาษณ์, 15 พฤษภาคม 2554)

**คุณสมบัติของผู้ขอรับใบอนุญาตประกอบกิจการบริการชุมชน**

**มาตรา 12**  ผู้ขอรับใบอนุญาตประกอบกิจการบริการชุมชน ต้องเป็นสมาคม มูลนิธิ นิติบุคคลอื่นที่จัดตั้งขึ้นตามกฎหมายไทย ซึ่งไม่ใช่หน่วยงานของรัฐและมีวัตถุประสงค์ในการดำเนินกิจการเพื่อประโยชน์สาธารณะโดยไม่แสวงหากำไรในทางธุรกิจ หรือกลุ่มคนในท้องถิ่นที่ไม่เป็นนิติบุคคล ซึ่งรวมตัวกันเพื่อสร้างความเข้มแข็งให้แก่ชุมชน  ทั้งนี้ ต้องมีความเหมาะสมกับการประกอบกิจการบริการชุมชนตามลักษณะที่คณะกรรมการประกาศกำหนด

ในการกำหนดลักษณะตามวรรคหนึ่ง ให้คณะกรรมการคำนึงถึงประโยชน์ในการส่งเสริมการประกอบกิจการกระจายเสียงและ กิจการโทรทัศน์ให้เป็นไปอย่างมีประสิทธิภาพสามารถตอบสนองความต้องการที่หลากหลายของประชาชนในชุมชนหรือในท้องถิ่น รวมทั้งป้องกันการครอบงำการประกอบกิจการดังกล่าว

**บทวิเคราะห์**

ในต่างประเทศวิทยุกระจายเสียงที่มุ่งเน้นในเชิงประเด็นส่วนใหญ่จะปรากฏอยู่ในประเภทชุมชนโดยมีชุมชนเฉพาะที่หลากหลายทั้งศาสนา กรรมกร สิ่งแวดล้อม คนพิการและผู้สูงอายุ ฯลฯ เช่นเดียวกับในประเทศไทยวิทยุกระจายเสียงที่มุ่งเน้นในเชิงประเด็นจะปรากฏอย่างชัดเจนในประเภทกิจการบริการชุมชนเช่นกัน อาทิ มูลนิธิหลวงตามหาบัวเป็นผู้ดำเนินการสถานีวิทยุชุมชนวัดป่าบ้านตาด สมาพันธ์กรรมกรรถไฟมีสถานีวิทยุเสียงกรรมกร เป็นต้น ดังข้อมูลและคำให้สัมภาษณ์ดังนี้

ประเด็นในเรื่องกลุ่มคนในท้องถิ่นที่ไม่เป็นนิติบุคคล ซึ่งรวมตัวกันเพื่อสร้างความเข้มแข็งให้แก่ชุมชนนั้นพบว่า ในความเป็นจริงวิทยุชุมชนหลายแห่งในประเทศไทยที่ไม่มีการจดทะเบียนที่เป็นนิติบุคคล มีแต่เป็นคณะกรรมการที่ตั้งขึ้นมาเพื่อดำเนินการในการกำหนดเป้าหมาย และเนื้อหา รวมถึงการดำเนินการ ส่วนกรณีวิทยุเสียงธรรม ซึ่งมีการกระจายเสียงให้แก่ชุมชนขนาดใหญ่ พบว่า มีการดำเนินการในรูปแบบมูลนิธิ สำหรับกรณีสถานีวิทยุกระจายเสียงที่มุ่งเน้นในเชิงประเด็นในต่างประเทศ จะอยู่ในรูปแบบบริษัทหรือเป็นนิติบุคคล เช่น RPH - Radio Print - Handicaped ดำเนินการโดย Vision Australia ของเมลเบิร์น เป็นต้น

สำหรับความคิดเห็นของนักวิชาการด้านวิศวกรรมศาสตร์ ถวิล พึ่งมา ได้ให้ความเห็นในประเด็นของการใช้คลื่นของกิจการวิทยุชุมชนว่าสำหรับการบริการชุมชนนั้นอยากให้กำหนดการให้บริการตามพื้นที่มากกว่าการกำหนดตามชุมชนสนใจ หากชุมชนที่มีความสนใจร่วม/ความต้องการร่วมมีขนาดใหญ่เกินพื้นที่ ควรจะไปใช้คลื่นวิทยุหลักของประเทศ (ถวิล พึ่งมา, สัมภาษณ์, 10 พฤษภาคม 2554)

ส่วนผู้ปฏิบัติการด้านวิทยุชุมชนมีบางส่วนได้ให้ความเห็นตรงกันกับนักวิชาการด้าน นิเทศศาสตร์ และนักวิชาการด้านสังคมวิทยาว่า เนื่องจากเทคโนโลยีในปัจจุบันมีความก้าวหน้าไปมาก และมีความสนใจและความต้องการของคนเฉพาะกลุ่มเพิ่มขึ้น ดังนั้น การใช้คลื่นความถี่ในลักษณะพื้นที่จึงอาจไม่สอดคล้องกับสถานการณ์ในโลกปัจจุบัน (กุลทิพย์ ศาสตระรุจิ, สัมภาษณ์, 16 พฤษภาคม 2554 เล็ก สมบัติ, สัมภาษณ์, 20 พฤษภาคม 2554 ประชา คุณธรรมดี, สัมภาษณ์, 18 พฤษภาคม 2554 พระอาจารย์อดุลย์ มุตตจิตโต,2554 และสาวิตย์ แก้วหวาน, สัมภาษณ์, 4 พฤษภาคม 2554)

**การยื่นคำขอรับใบอนุญาต**

**มาตรา 16** การยื่นคําขอรับใบอนุญาตและการอนุญาตให้เป็นไปตามหลักเกณฑ์ วิธีการและเงื่อนไขที่คณะกรรมการประกาศกําหนดโดยต้องให้ผู้ขอรับใบอนุญาตระบุสถานี ระบบ และวิธีการที่จะใช้ในการส่ง วิทยุกระจายเสียงหรือวิทยุโทรทัศน์ รวมทั้งต้องเสนอแผนบริการกิจการกระจายเสียงหรือกิจการโทรทัศน์ให้คณะกรรมการพิจารณาด้วย

ประกาศตามวรรคหนึ่งต้องสอดคล้องกับแผนแม่บทกิจการกระจายเสียงหรือกิจการโทรทัศน์และแผนความถี่วิทยุตามกฎหมายว่าด้วยองค์กรจัดสรรคลื่นความถี่และกํากับการประกอบกิจการวิทยุกระจายเสียง วิทยุ โทรทัศน์ และกิจการโทรคมนาคม

**บทวิเคราะห์**

ณ ขณะนี้ยังไม่มีใบอนุญาตวิทยุกระจายเสียงที่มุ่งเน้นในเชิงประเด็น แต่ในความเป็นจริงวิทยุกระจายเสียงที่มีเนื้อหามุ่งเน้นเชิงประเด็นได้เกิดขึ้นมานานแล้วทั้งต่างประเทศและในประเทศ และแนวโน้มในอนาคตเนื้อหาในลักษณะมุ่งเน้นเชิงประเด็นจะมีเพิ่มขึ้น เนื่องจากโลกได้ก้าวเข้าสู่ยุคสังคมสารสนเทศที่การสื่อสารจะมีลักษณะเด่น 3 ประการ คือ มีการโต้ตอบกันระหว่างผู้ส่งสารและผู้รับสารได้ง่ายขึ้น เนื้อหาที่สื่อสารจะมีลักษณะที่มีความเฉพาะเจาะจงตามความต้องการและความสนใจมากขึ้น เนื้อหาที่ให้บริการแบบมวลชนจะลดน้อยลง และผู้ส่งสารกับผู้รับสารจะสามารถติดต่อกันได้โดยไร้ข้อจำกัดในเรื่องเวลาและระยะทาง ดังนั้น จึงเห็นว่าควรมีใบอนุญาตวิทยุกระจายเสียงที่มุ่งเน้นในเชิงประเด็น เพื่อให้สามารถนำไปใช้ให้เกิดประโยชน์แก่สังคมได้ดีมากยิ่งขึ้น

นอกจากนี้ ยังมีคำนิยามคำว่า ชุมชน ไว้ในพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 ที่นิยาม ชุมชน ว่า หมายถึง กลุ่มประชาชนที่มีพื้นที่อาศัยในแหล่งเดียวกันไม่ว่าจะในเมืองหรือในชนบท และให้หมายความรวมถึงกลุ่มประชาชนที่มีความสนใจร่วมกันและอยู่ในพื้นที่ใกล้เคียงกันหรือสื่อสารถึงกันได้ โดยมีผลประโยชน์ด้านสังคมและวัฒนธรรมเกี่ยวข้องเชื่อมโยงกัน ทำกิจกรรมอันชอบด้วยกฎหมายและศีลธรรมร่วมกัน มีการดำเนินการอย่างต่อเนื่อง มีการจัดการและการแสดงเจตนาแทนกลุ่มได้ ซึ่งสอดคล้องกับสภาพการสื่อสารของโลกในยุคปัจจุบันที่มีการเชื่อมโยงกันในลักษณะเครือข่าย เนื่องจากเทคโนโลยีการสื่อสารที่พัฒนาไปอย่างไร้ขอบเขตพรมแดน ทำให้คนที่มีความสนใจร่วมกันและมีความต้องการร่วมกันสามารถติดต่อสื่อสารกันได้ ดังนั้นจึงอาจเกิดชุมชนความต้องการร่วม หรือชุมชนความสนใจร่วมกันได้โดยง่าย และหากเกิดวิทยุกระจายเสียงที่มุ่งเน้นในเชิงประเด็น ซึ่งอาจอยู่ในประเภทของวิทยุชุมชนเชิงประเด็นก็เห็นสมควรให้นำไปพิจารณาในการวางแผนแม่บทกิจการกระจายเสียง หรือกิจการโทรทัศน์ และควรกำหนดแผนความถี่สำหรับวิทยุกระจายเสียงที่มุ่งเน้นในเชิงประเด็นไว้ในกฎหมายว่าด้วยองค์กรจัดสรรคลื่นความถี่ และกำกับกิจการวิทยุกระจายเสียง วิทยุโทรทัศน์ และกิจการโทรคมนาคมด้วย

**การป้องกันการผูกขาด**

**มาตรา 31**  เพื่อป้องกันมิให้บุคคลใดบุคคลหนึ่งครอบงำกิจการในลักษณะที่เป็นการจำกัดโอกาสในการรับรู้ข้อมูลข่าวสารสาธารณะที่มาจากแหล่งข้อมูลที่หลากหลายหรือกระทำการอันเป็นการผูกขาดการประกอบกิจการสื่อมวลชนหลายประเภทในเวลาเดียวกันห้ามผู้รับใบอนุญาตถือครองธุรกิจในกิจการประเภทเดียวกัน หรือครองสิทธิข้ามสื่อในกิจการกระจายเสียงและกิจการโทรทัศน์ที่ใช้คลื่นความถี่เกินสัดส่วนที่คณะกรรมการประกาศกำหนด

ในกรณีที่ผู้รับใบอนุญาตฝ่าฝืนประกาศของคณะกรรมการตามวรรคหนึ่ง คณะกรรมการมีอำนาจสั่งให้ผู้รับใบอนุญาตแก้ไขการฝ่าฝืนนั้นภายในเก้าสิบวัน เพื่อให้การถือครองธุรกิจเป็นไปตามประกาศดังกล่าว

**มาตรา 32**  เพื่อส่งเสริมการแข่งขันอย่างเสรีและเป็นธรรม และป้องกันมิให้มีการกระทำอันเป็นการผูกขาด ลดหรือจำกัดการแข่งขันในการประกอบกิจการกระจายเสียงหรือกิจการโทรทัศน์ให้การประกอบกิจการของผู้รับใบอนุญาตอยู่ในบังคับของกฎหมายว่าด้วยการแข่งขันทางการค้าและมาตรการเฉพาะที่คณะกรรมการประกาศกำหนดตามลักษณะการประกอบกิจการกระจายเสียงหรือกิจการโทรทัศน์

การกระทำอันเป็นการผูกขาด ลด หรือจำกัดการแข่งขันในการประกอบกิจการกระจายเสียงหรือกิจการโทรทัศน์ ให้หมายความรวมถึงการถือครองธุรกิจในกิจการที่เกี่ยวเนื่องกันหรือการใช้วัสดุหรืออุปกรณ์ที่ติดตั้งเป็นพิเศษเพื่อรับสัญญาณเสียงหรือภาพในลักษณะที่กีดกันการแข่งขันอย่างเป็นธรรม

**บทวิเคราะห์**

ในต่างประเทศมีกฎหมายที่เกี่ยวข้องกับการอนุญาตในกิจการวิทยุกระจายเสียงเช่นกัน ดังปรากฏทั้งในกฎระเบียบของ ACMA และ Ofcom ดังนั้น ในการดำเนินกิจการวิทยุกระจายเสียงที่มุ่งเน้นในเชิงประเด็นจึงเห็นควรให้เป็นไปตามมาตรา 31 โดยมีข้อสังเกต ดังนี้

1. ส่วนใหญ่การครอบงำเกิดขึ้นเมื่อขาดกฎหมายเข้ามาดูแลหรือจัดการ ดังนั้นเมื่อมี กสทช. ก็ควรให้มีการกำหนดมาตรการป้องกันการผูกขาดเพื่อให้เป็นไปตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ.2553 เช่น การพิจารณาระยะเวลาของใบอนุญาต ในการดำเนินกิจการวิทยุกระจายเสียงที่มุ่งเน้นในเชิงประเด็น ซึ่งหากบางประเด็นอาจเปลี่ยนแปลงไปตามกาลสมัย ดังนั้น อาจให้ใบอนุญาตมีอายุ 5 ปี ซึ่งเมื่อครบต้องดำเนินการขอใหม่ เพื่อให้คณะกรรมการพิจารณา โดยใช้พื้นฐานในเรื่องผลประโยชน์ของสังคมและของชาติเป็นหลัก

2. ความอ่อนแอของระบอบการเมืองแบบรัฐสภาสะท้อนให้เห็นถึงปัญหาเชิงโครงสร้างที่เกิดขึ้นติดต่อกันเป็นเวลานานเรื่องปัญหาความไม่เสมอภาคของประชาชนส่วนใหญ่ที่ด้อยโอกาส ยากจน ทำให้คนกลุ่มนี้ไม่ได้รับการสนับสนุน รวมทั้งความไม่เท่าทันสื่อของผู้ฟัง ดังคำสัมภาษณ์

*“ระบบรัฐสภาของเราสะท้อนให้เห็นความอ่อนแอในเชิงโครงสร้างการเมือง เศรษฐกิจ สังคม และเป็นความพึงพอใจของรัฐบาล เพราะเป็นเรื่องของผลประโยชน์ของนักการเมืองที่ยังเห็นแก่พรรคพวกพ้องมากกว่าประโยชน์ของสาธารณะ การแก้ปัญหาต้องทำให้เห็นว่าคนในสังคมมีความเท่าเทียมกันอย่างแท้จริง”* (พิศิษฐ์ ชวาลาธวัช, สัมภาษณ์, 23 พฤษภาคม 2554)

**หมวด 2**

**รายการของกิจการกระจายเสียงและกิจการโทรทัศน์**

**ผังรายการ**

**มาตรา 34**  ผู้รับใบอนุญาตต้องจัดทำผังรายการให้เหมาะสมกับวัตถุประสงค์ของการประกอบกิจการที่ได้รับใบอนุญาต  ทั้งนี้ ให้เป็นไปตามหลักเกณฑ์ที่คณะกรรมการประกาศกำหนดสำหรับใบอนุญาตแต่ละประเภท

ในกรณีจำเป็นเพื่อคุ้มครองเด็กและเยาวชน คณะกรรมการอาจประกาศกำหนดช่วงเวลาของการออกอากาศรายการบางประเภทได้

ให้ผู้รับใบอนุญาตเสนอผังรายการให้คณะกรรมการอย่างน้อยสิบห้าวันก่อนวันเริ่มให้บริการกิจการกระจายเสียงหรือกิจการโทรทัศน์

ในกรณีที่คณะกรรมการเห็นว่าผังรายการไม่เป็นไปตามหลักเกณฑ์ที่คณะกรรมการประกาศกำหนด ให้คณะกรรมการสั่งให้ผู้รับใบอนุญาตแก้ไขผังรายการให้ถูกต้องได้เมื่อคณะกรรมการเห็นชอบกับผังรายการที่ได้แก้ไขแล้ว ให้ผู้รับใบอนุญาตเริ่มให้บริการกิจการกระจายเสียงหรือกิจการโทรทัศน์ตามผังรายการที่คณะกรรมการเห็นชอบแล้วได้

ในกรณีที่ผู้รับใบอนุญาตประสงค์จะเปลี่ยนแปลงผังรายการที่คณะกรรมการเห็นชอบแล้วให้เสนอคณะกรรมการพิจารณาก่อนทำการเปลี่ยนแปลงไม่น้อยกว่าเจ็ดวันและให้นำความในวรรคสี่มาใช้บังคับโดยอนุโลม

ในกรณีที่มีเหตุจำเป็นเร่งด่วน ผู้รับใบอนุญาตอาจดำเนินรายการที่แตกต่างจากผังรายการได้ตามหลักเกณฑ์ที่คณะกรรมการประกาศกำหนด

**บทวิเคราะห์**

1) เพื่อเป็นหลักประกันว่าสถานีวิทยุกระจายเสียงที่มีเนื้อหามุ่งเน้นในเชิงประเด็นได้ดำเนินการตามวัตถุประสงค์และภารกิจ ดังนั้น จึงต้องแสดงผังรายการที่สมบูรณ์ให้คณะกรรมการพิจารณา โดยคณะกรรมการอาจใช้มาตรฐานสัดส่วนเนื้อหา ตามผลการศึกษาจากต่างประเทศที่มีความแตกต่างกันไป เช่น ในบางประเทศมีเนื้อหาเชิงประเด็นร้อยละ 90 บางประเทศมีเนื้อหาเชิงประเด็นร้อยละ 70 ดังนั้น สำหรับประเทศไทย ซึ่งตามหมวด 3 ของพระราชบัญญัติการประกอบกิจการกระจายเสียง และกิจการโทรทัศน์ พ.ศ.2551 ได้กำหนดสัดส่วนของวิทยุกระจายเสียงสาธารณะและชุมชนไว้ว่าจะต้องมีเนื้อหาไม่ต่ำกว่าร้อยละ 70 นั่นอาจนำมาใช้เป็นมาตรฐานว่าวิทยุกระจายเสียงที่มุ่งเน้นในเชิงประเด็นควรมีเนื้อหาเชิงประเด็นไม่ต่ำกว่าร้อยละ 70 2) เนื่องจากวิทยุกระจายเสียงที่มุ่งเน้นในเชิงประเด็นเกิดจากความสนใจร่วม ความต้องการร่วมของกลุ่มคน ซึ่งบางประเด็นอาจมีความล่อแหลมอาจก่อให้เกิดความเสียหายต่อส่วนรวม และแม้สื่อมวลชนหรือบุคคลจะมีสิทธิเสรีภาพในการเผยแพร่ข้อมูลข่าวสาร ความคิดเห็นใดๆ ได้ แต่ข้อมูลและความคิดเห็นดังกล่าวต้องไม่เป็นข้อมูลข่าวสารที่มีคุณลักษณะตามมาตรา 37 ของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 คือ จะต้องไม่กระทบต่อความมั่นคงกับการปกครองในระบอบประชาธิปไตย ต้องไม่เป็นเนื้อหาลามกอนาจาร และไม่เป็นเนื้อหาที่กระทบต่อการให้เกิดความเสื่อมทรามทางจิตใจหรือสุขภาพของประชาชนอย่างร้ายแรงหรือถ้าหากฝ่าฝืนอาจถูกดำเนินคดีตามกฎหมายแพ่ง กฎหมายอาญา และกฎหมายอื่นๆ อาทิ พระราชบัญญัติคุ้มครองผู้บริโภค พ.ศ. 2522 มาตรา 3 มาตรา 21 มาตรา 22 และมาตรา 47 เป็นต้น และจริยธรรมจรรยาบรรณของสื่อมวลชนประเภทวิทยุกระจายเสียงและวิทยุโทรทัศน์ 3) สำหรับเนื้อหาเชิงประเด็นที่อาจหมิ่นเหม่หรือไม่เหมาะสมกับกลุ่มเด็ก/เยาวชนควรมีการพิจารณาผังการออกอากาศและเนื้อหารายการอย่างเข้มงวด (พระราชบัญญัติคุ้มครองเด็ก พ.ศ. 2546 อาทิ มาตรา 22 และมาตรา 50)

**หมวด 3**

**การส่งเสริมและควบคุมจริยธรรมแห่งวิชาชีพ**

**และการคุ้มครองผู้เสียหายจากการประกอบกิจการกระจายเสียงและกิจการโทรทัศน์**

**การส่งเสริมและควบคุมจริยธรรมแห่งวิชาชีพและการคุ้มครองผู้เสียหาย**

**มาตรา 39**  ให้คณะกรรมการดำเนินการส่งเสริมการรวมกลุ่มของผู้ รับใบอนุญาต ผู้ผลิตรายการ และผู้ประกอบวิชาชีพสื่อสารมวลชนที่เกี่ยวกับกิจการกระจายเสียงและกิจการ โทรทัศน์เป็นองค์กร

ในรูปแบบต่าง ๆ เพื่อทำหน้าที่จัดทำมาตรฐานทางจริยธรรมของการประกอบอาชีพหรือวิชาชีพและควบ คุมการประกอบอาชีพหรือวิชาชีพกันเองภายใต้มาตรฐานทางจริยธรรม

การจัดทำมาตรฐานทางจริยธรรมขององค์กรตามวรรคหนึ่ง ต้องคำนึงถึงการคุ้มครองการได้รับรู้ข้อมูลข่าวสารสาธารณะของประชาชน และการคุ้มครองผู้บริโภคจากการประกอบกิจการกระจายเสียงและกิจการโทรทัศน์ รวมทั้งการคุ้มครองสิทธิและเสรีภาพของผู้ประกอบอาชีพและวิชาชีพขององค์กร

ในการควบคุมการประกอบอาชีพหรือวิชาชีพขององค์กรตามวรรคหนึ่ง ให้แต่ละองค์กรตามวรรคหนึ่งจัดตั้งคณะกรรมการควบคุมจริยธรรมขึ้นโดยมีองค์ ประกอบและให้คำนึงถึงสัดส่วนที่เหมาะสมระหว่างผู้ประกอบอาชีพและวิชาชีพ นักวิชาการ และผู้ทรงคุณวุฒิภายนอก

องค์กรตามวรรคหนึ่งที่มีการจัดทำมาตรฐานทางจริยธรรม คณะกรรมการอาจให้การส่งเสริมจากกองทุนตามมาตรา 52 ก็ได้

**มาตรา 40**  ผู้ที่ได้รับความเสียหายเนื่องจากรายการที่ออกอากาศเป็นเท็จหรือละเมิดสิทธิ เสรีภาพ เกียรติยศ ชื่อเสียง สิทธิในครอบครัว หรือความเป็นอยู่ส่วนตัวของบุคคลอาจร้องเรียนต่อคณะกรรมการ

ให้คณะกรรมการส่งเรื่องพร้อมความเห็นของคณะกรรมการให้องค์กรควบคุมการประกอบอาชีพหรือวิชาชีพตามมาตรา 39 เพื่อให้ดำเนินการเยียวยาให้แก่ผู้เสียหายโดยเร็ว และให้คณะกรรมการติดตามผลการดำเนินการขององค์กรควบคุมการประกอบอาชีพหรือวิชาชีพตามมาตรา 39 เมื่อองค์กรควบคุมการประกอบอาชีพหรือวิชาชีพตามมาตรา 39 ได้แจ้งผลการดำเนินการให้คณะกรรมการทราบแล้ว ให้แจ้งผู้ร้องเรียนทราบผลการดำเนินการโดยเร็ว

ผลการดำเนินการในหมวดนี้ ให้เป็นส่วนหนึ่งของการดำเนินการตามมาตรา 51 (1)

**บทวิเคราะห์**

โดยหน้าที่คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) จะต้องสนับสนุนและส่งเสริมให้มีการรวมกลุ่มของผู้รับใบอนุญาตวิทยุกระจายเสียง เพื่อร่วมกันจัดทำมาตรฐานทางจริยธรรมของผู้ประกอบการวิทยุกระจายเสียงอยู่แล้ว ดังนั้น สำหรับวิทยุกระจายเสียงที่มุ่งเน้นในเชิงประเด็น คณะกรรมการฯจึงควรสนับสนุนให้มีการรวมกลุ่มกันเพื่อจัดทำจริยธรรมในส่วนนี้ด้วยเพื่อ

1. ให้เป็นไปตามเจตนารมณ์ของพระราชบัญญัติฉบับนี้ ในเรื่องของการส่งเสริมให้มีการควบคุมตนเองของสื่อวิทยุกระจายเสียงที่มุ่งเน้นในเชิงประเด็นโดยการตั้งคณะกรรมการที่เป็นผู้ที่มีความรู้ความเชี่ยวชาญ ในเรื่องของสื่อวิทยุกระจายเสียง และประเด็นเนื้อหาที่ดำเนินการเผยแพร่ รวมทั้งนักกฎหมายเฉพาะด้านมาร่วมกันร่างจริยธรรม จรรยาบรรณของวิทยุกระจายเสียงที่มุ่งเน้นในเชิงประเด็น โดยใช้หลักปรัชญาทางวิชาชีพการทำหน้าที่ของสื่อมวลชน และหลักกฎหมายที่สำคัญในสังคม อาทิ กฎหมายการละเมิดสิทธิเสรีภาพผู้อื่น เป็นต้น

2. การนำเอาวิธีการประเมินผลประสิทธิภาพ และคุณภาพของการดำเนินการวิทยุกระจายเสียงที่มุ่งเน้นในเชิงประเด็นมาพิจารณาในการให้ต่อใบอนุญาตในคราวต่อไป

ซึ่งในต่างประเทศ ทั้งในสหราชอาณาจักร ประเทศออสเตรเลีย จะมีการตั้งสมาคมวิชาชีพสื่อที่รับรองโดย ACMA และ Ofcom เพื่อดำเนินการคุ้มครองสิทธิดังกล่าว ทั้งในแง่ของผู้รับใบอนุญาตและผู้ฟัง ซึ่งถือว่าเป็นการสนับสนุนให้สื่อมีการควบคุมกันเอง (Self Control) เพื่อป้องกันมิให้เกิดการกระทำผิดกฎหมายและเป็นการป้องกันมิให้เกิดการจำกัดสิทธิเสรีภาพของการทำงานของสื่อในสังคม

**หมวด 4**

**การสร้างโครงข่ายพื้นฐาน การใช้ และเชื่อมต่อโครงข่าย**

**ในการประกอบกิจการกระจายเสียงและกิจการโทรทัศน์**

**การสร้างโครงข่ายพื้นฐาน การใช้ และเชื่อมต่อโครงข่าย**

**มาตรา 41**  ภายใต้บังคับมาตรา 49 ในการดำเนินกิจการกระจายเสียงและกิจการโทรทัศน์ ถ้าผู้รับใบอนุญาตมีเหตุต้องปักหรือตั้งเสา หรือเดินสาย วางท่อ หรือติดตั้งอุปกรณ์ประกอบใดและจำเป็นต้องใช้สิทธิตามมาตรานี้ ให้ผู้รับใบอนุญาตจัดทำแผนผังแสดงรายละเอียดของลักษณะทิศทาง และแนวเขตในการปักหรือตั้งเสา เดินสาย วางท่อและการติดตั้งอุปกรณ์ประกอบใด เสนอต่อคณะกรรมการเพื่อให้ความเห็นชอบก่อนดำเนินการ

เมื่อคณะกรรมการได้ให้ความเห็นชอบตามวรรคหนึ่งแล้ว ให้ผู้รับใบอนุญาตมีสิทธิดำเนินการต่อไปได้โดยให้นำความในหมวด 4 แห่งพระราชบัญญัติการประกอบกิจการโทรคมนาคม พ.ศ. 2544มาใช้บังคับโดยอนุโลม  ทั้งนี้ โดยให้อำนาจหน้าที่ของคณะกรรมการกิจการโทรคมนาคมแห่งชาติเป็นอำนาจหน้าที่ของคณะกรรมการตามพระราชบัญญัตินี้ และสิทธิหน้าที่ใดที่กำหนดให้เป็นของผู้รับใบอนุญาตประกอบกิจการโทรคมนาคมเป็นสิทธิหน้าที่ของผู้รับใบอนุญาตตามพระราชบัญญัตินี้

ในกรณีที่บทบัญญัติในหมวด 4 แห่งพระราชบัญญัติการประกอบกิจการโทรคมนาคม พ.ศ. 2544 บัญญัติให้การกระทำใด ๆ เป็นความผิดและมีบทกำหนดโทษสำหรับความผิดนั้นให้นำมาใช้บังคับกับผู้รับใบอนุญาตด้วยโดยให้ถืออัตราโทษอย่างเดียวกัน (ต่อ)

**มาตรา 42**  เจ้าของโครงข่ายต้องยินยอมให้ผู้รับใบอนุญาตใช้หรือเชื่อมต่อโครงข่ายของตนตามหลักเกณฑ์และวิธีการที่คณะกรรมการประกาศกำหนด

เจ้าของโครงข่ายอาจปฏิเสธไม่ให้ความยินยอมให้ใช้หรือเชื่อมต่อโครงข่ายได้เฉพาะกรณีดังต่อไปนี้

(1) โครงข่ายที่มีอยู่ไม่เพียงพอแก่การให้ผู้รับใบอนุญาตใช้หรือเชื่อมต่อ

(2) การใช้หรือเชื่อมต่อโครงข่ายอาจกระทบต่อความมั่นคงของรัฐ

(3) การใช้หรือเชื่อมต่อโครงข่ายอาจก่อให้เกิดการรบกวนหรือเป็นเหตุขัดขวางการให้บริการกิจการกระจายเสียงหรือกิจการโทรทัศน์ของเจ้าของโครงข่ายหรือผู้ใช้ บริการโครงข่ายรายอื่น

(4) กรณีอื่นตามที่คณะกรรมการประกาศกำหนด

ให้เจ้าของโครงข่ายซึ่งปฏิเสธไม่ให้ใช้หรือเชื่อมต่อโครงข่ายตามวรรคสองมีหน้าที่พิสูจน์ถึงเหตุแห่งการปฏิเสธนั้น

การเรียกเก็บค่าตอบแทนการใช้หรือเชื่อมต่อโครงข่ายต้องเป็นไปอย่างสมเหตุสมผล และเป็นธรรมต่อเจ้าของโครงข่ายกับผู้รับใบอนุญาตที่ขอใช้หรือเชื่อมต่อโครง ข่าย และต้องมีความเท่าเทียมกันในระหว่างผู้รับใบอนุญาตทุกราย

การกำหนดหลักเกณฑ์และวิธีการตามวรรคหนึ่ง ให้คณะกรรมการจัดให้มีการรับฟังความคิดเห็นจากผู้รับใบอนุญาตและเจ้าของโครงข่ายที่เกี่ยวข้องด้วย

**มาตรา 43**  ในกรณีที่มีการปฏิเสธไม่ให้ใช้หรือเชื่อมต่อโครงข่ายหรือมีข้อที่ตกลงกันไม่ได้ในการเจรจาทำสัญญาการใช้หรือเชื่อมต่อโครงข่าย คู่กรณีมีสิทธิร้องขอให้คณะกรรมการพิจารณาได้ตามหลักเกณฑ์และวิธีการที่คณะกรรมการประกาศกำหนดคำวินิจฉัยของคณะกรรมการให้เป็นที่สุด

การวินิจฉัยให้ใช้หรือเชื่อมต่อโครงข่ายตามวรรคหนึ่ง ต้องคำนึงถึงความปลอดภัยและการป้องกันความเสียหายที่อาจเกิดขึ้นด้วย

ในระหว่างการพิจารณาของคณะกรรมการตามวรรคหนึ่ง ถ้ามีเหตุอันควรเชื่อได้ว่า การปฏิเสธไม่ให้ใช้หรือเชื่อมต่อโครงข่ายน่าจะไม่เป็นไปตามมาตรา 42 วรรคสอง คณะกรรมการอาจสั่งให้ใช้หรือเชื่อมต่อโครงข่ายไปพลางก่อน ตามหลักเกณฑ์และวิธีการที่คณะกรรมการประกาศกำหนดได้

**มาตรา 44**  ข้อตกลงเกี่ยวกับการใช้หรือเชื่อมต่อโครงข่ายต้องมีลักษณะดังนี้

(1) ไม่เป็นการเลือกปฏิบัติหรือกีดกันผู้รับใบอนุญาตรายอื่น

(2) ข้อกำหนดทางเทคนิค ณ จุดที่มีการใช้หรือเชื่อมต่อโครงข่ายต้องชัดเจนมีความเป็นไปได้ทางเทคนิค และไม่ก่อให้เกิดภาระแก่ผู้ขอใช้หรือเชื่อมต่อโครงข่ายเกินสมควร

(3) มีการกำหนดหน้าที่และความรับผิดชอบของผู้รับใบอนุญาตที่ขอใช้หรือเชื่อมต่อโครงข่ายและเจ้าของโครงข่ายที่ชัดเจน

(4) มีการกำหนดอัตราค่าตอบแทนการใช้หรือเชื่อมต่อโครงข่ายตามมาตรา 42 วรรคสี่

(5) ลักษณะอื่นตามที่คณะกรรมการประกาศกำหนด (ต่อ)

\

ให้เจ้าของโครงข่ายจัดส่งสำเนาข้อตกลงให้คณะกรรมการภายในสิบวันนับแต่วันที่ได้มีการลงนามในข้อตกลง ถ้าคณะกรรมการเห็นว่าข้อตกลงดังกล่าวไม่เป็นไปตามลักษณะในวรรคหนึ่งคณะกรรมการมีอำนาจสั่งให้ดำเนินการแก้ไขภายในระยะเวลาที่กำหนด ให้เจ้าของโครงข่ายปฏิบัติตามคำสั่งของคณะกรรมการ แต่ถ้าผู้ขอใช้หรือขอเชื่อมต่อโครงข่ายไม่ปฏิบัติตามคำสั่งของคณะกรรมการให้ข้อตกลงนั้นเป็นอันสิ้นผล

**มาตรา 45**  เจ้าของโครงข่ายต้องเปิดเผยข้อตกลงการใช้หรือเชื่อมต่อโครงข่าย รวมทั้งอัตราค่าตอบแทนการใช้หรือเชื่อมต่อโครงข่ายตามวิธีการที่คณะกรรมการประกาศกำหนด

**มาตรา 46**  ในกรณีที่ข้อเท็จจริงเปลี่ยนแปลงไปเป็นเหตุให้ค่าตอบแทนการใช้หรือเชื่อมต่อโครงข่ายไม่เป็นไปตามมาตรา 42 วรรคสี่ และคู่กรณีไม่อาจตกลงกันได้ ให้คู่กรณีร้องขอต่อคณะกรรมการเพื่อวินิจฉัยชี้ขาด คำวินิจฉัยของคณะกรรมการให้เป็นที่สุด

**มาตรา 47**  เจ้าของโครงข่ายต้องแจ้งข้อมูลที่ถูกต้องและจำเป็นในการใช้หรือเชื่อมต่อโครงข่ายให้ผู้รับใบอนุญาตที่ใช้หรือเชื่อมต่อโครงข่ายทราบ

เจ้าของโครงข่ายต้องไม่กระทำการใดๆ อันเป็นเหตุให้การใช้หรือเชื่อมต่อโครงข่ายตามวรรคหนึ่งไม่สามารถใช้งานได้ตามปกติ

ในกรณีที่มีการเปลี่ยนแปลงแก้ไขโครงข่ายอันมีผลกระทบต่อการใช้หรือเชื่อมต่อโครงข่าย เจ้าของโครงข่ายต้องแจ้งให้ผู้รับใบอนุญาตที่ใช้หรือเชื่อมต่อโครงข่ายทราบ แต่ถ้าการเปลี่ยนแปลงแก้ไขนั้นจะมีผลกระทบต่อผู้ใช้บริการ ให้เจ้าของโครงข่ายประกาศให้ทราบถึงการเปลี่ยนแปลงแก้ไขดังกล่าวเป็นการล่วงหน้าไม่น้อยกว่าหกเดือน

**มาตรา 48**  เพื่อประโยชน์ในการรับบริการกระจายเสียงหรือโทรทัศน์ของผู้บริโภคและการคุ้มครองรักษาสิ่งแวดล้อม ส่วนราชการ รัฐวิสาหกิจ หรือหน่วยงานอื่นของรัฐซึ่งครอบครองที่ดิน สถานที่ สิ่งก่อสร้าง เสาหรือโครงสร้างอื่นในทำนองเดียวกัน ซึ่งอยู่ในทำเลที่เหมาะสมในการรับ ส่ง หรือแพร่สัญญาณเสียงหรือภาพ หากยินยอมให้ผู้รับใบอนุญาตหรือเจ้าของโครงข่ายรายใดใช้ประโยชน์ในการติดตั้งวัสดุหรืออุปกรณ์เพื่อรับ ส่ง หรือแพร่สัญญาณเสียงหรือภาพก็ต้องยินยอมให้ผู้รับใบอนุญาตหรือเจ้าของโครงข่ายรายอื่นติดตั้งวัสดุหรืออุปกรณ์เพื่อการดังกล่าวด้วยเช่นเดียวกัน  ทั้งนี้ เมื่อได้รับค่าตอบแทนอันเหมาะสมแล้ว และให้นำความในมาตรา 44 มาใช้บังคับโดยอนุโลม

ส่วน ราชการ รัฐวิสาหกิจ หรือหน่วยงานอื่นของรัฐซึ่งครอบครองตามวรรคหนึ่งอาจปฏิเสธไม่ให้ความยินยอม ให้ผู้รับใบอนุญาตหรือเจ้าของโครงข่ายรายหนึ่งรายใดใช้ที่ดินสถานที่ สิ่งก่อสร้าง เสาหรือโครงสร้างอื่นในทำนองเดียวกันได้เฉพาะกรณีดังต่อไปนี้

(1) การติดตั้งวัสดุหรืออุปกรณ์เพิ่มเติมจะก่อให้เกิดอันตราย หรือรบกวน หรือมีผลเป็นการลดประสิทธิภาพของระบบที่ติดตั้งอยู่เดิม

(2) ก่อให้เกิดภาระหรือขัดขวางการใช้ประโยชน์ในทรัพย์สินเกินความจำเป็น

**มาตรา 49**  ในการใช้หรือเชื่อมต่อโครงข่ายระหว่างการประกอบกิจการกระจายเสียงและกิจการโทรทัศน์กับการประกอบกิจการโทรคมนาคม ให้เป็นไปตามหลักเกณฑ์และวิธีการที่คณะกรรมการร่วมตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคมกำหนด

**มาตรา 50**  ห้ามมิให้ผู้รับใบอนุญาตตามพระราชบัญญัตินี้ หรือผู้รับใบอนุญาตประกอบกิจการโทรคมนาคมตามกฎหมายว่าด้วยการประกอบกิจการโทรคมนาคม หรือเจ้าของโครงข่ายให้บริการการส่งหรือการแพร่ข่าวสารสาธารณะหรือรายการที่มีลักษณะเป็นการประกอบกิจการกระจายเสียงหรือกิจการโทรทัศน์แก่ผู้อื่นซึ่งมิใช่เป็นผู้รับใบอนุญาตตามพระราชบัญญัตินี้

**บทวิเคราะห์**

ให้เป็นไปตามพระราชบัญญัตินี้ โดยมีข้อสังเกตเพิ่มเติม ดังนี้

1. นักวิชาการด้านด้านวิศวกรรมได้ให้ความเห็นทางด้านเทคนิคเกี่ยวกับการสร้างโครงข่าย และการใช้บริการจากโครงข่ายว่า ในการทำวิทยุกระจายเสียงชุมชนเชิงประเด็นว่าควรเน้นในเรื่องของการใช้พื้นที่เป็นหลัก โดยการกระจายเสียงให้เป็นไปตามข้อกำหนดของการกระจายเสียงของวิทยุกระจายเสียงชุมชนเชิงพื้นที่ คือ 15 – 15 - 30 และเพื่อแก้ไขปัญหาและป้องกันการรบกวนกันของคลื่นของสถานีวิทยุกระจายเสียงที่อยู่ในบริเวณใกล้เคียงกัน ควรใช้การจัดความถี่ที่เรียกว่า Frequency Reuse หรือจัดแบบ Cellular ทั้งนี้ในการดำเนินการจะต้องเริ่มจากการจัดทำแผนแม่บทการจัดคลื่นความถี่วิทยุกระจายเสียงชุมชนทีละจังหวัดจนครบ (ถวิล พึ่งมา, สัมภาษณ์, 10 พฤษภาคม 2554)

2. นักวิชาการด้านเศรษฐศาสตร์ได้ให้ความเห็นว่า ในการติดต่อสื่อสารในปัจจุบัน สังคมได้ใช้เทคโนโลยีสมัยใหม่เพื่อเชื่อมต่อระบบการส่งและรับสารสนเทศอย่างเต็มรูปแบบเป็นการหลอมรวมสื่อครั้งยิ่งใหญ่ที่ทำให้สื่อแต่ละสื่อไม่สามารถแยกออกจากกันได้อย่างชัดเจน ในลักษณะของรูปแบบที่เรียกว่า Convergence หรือการหลอมรวมสื่อ ซึ่งถ้าหากคิดในเชิงเศรษฐศาสตร์การผสมผสานเทคโนโลยีในโครงข่ายต่างๆ นับเป็นการลงทุนที่คุ้มค่า เนื่องจากสามารถลดต้นทุนในการเข้าถึงสื่อแต่ละชนิดลงได้อย่างมาก ทำให้ประชาชนสามารถใช้ข้อมูลข่าวสารได้ทันท่วงที และเป็นประโยชน์ สนองตอบต่อความต้องการของคนกลุ่มต่างๆ ที่มีอยู่ในสังคมได้เป็นอย่างดี (ประชา คุณธรรมดี, สัมภาษณ์, 18 พฤษภาคม 2554)

3. นักวิชาการด้านนิเทศศาสตร์ได้ให้ความเห็นว่า หากวิทยุกระจายเสียงชุมชนเชิงประเด็นต้องการเผยแพร่หรือส่งเนื้อหาในระดับที่กว้าง และให้ครอบคลุมชุมชนที่มีความสนใจร่วมกัน ก็ควรใช้ระบบ AM ซึ่งจะไปมีผลต่อการขอใบอนุญาต กล่าวคือ ต้องขอใบอนุญาตที่เป็น License เพียงใบเดียว (สุภิญญา กลางณรงค์, สัมภาษณ์, 11 พฤษภาคม 2554)

4. นักปฏิบัติการวิทยุกระจายเสียงชุมชนเชิงประเด็นให้ความเห็นว่า คำว่า ชุมชน มีความหมายที่ไม่ใช่เฉพาะเชิงพื้นที่แต่เพียงอย่างเดียว แต่หมายถึงชุมชนที่ประกอบไปด้วยบุคคลที่มีความสนใจ ความต้องการร่วมในเรื่องใดเรื่องหนึ่งซึ่งบางประเด็นอาจไม่ใช่เหตุการณ์ที่เกี่ยวข้องเฉพาะในพื้นที่เท่านั้นแต่อาจเป็นประเด็นที่เกี่ยวข้องกับคนที่อยู่ในพื้นที่ที่แตกต่างกันไป เช่น ผู้ที่มีความสนใจร่วมในเรื่องของความเชื่อหรือความศรัทธา หรือในต่างประเทศก็จะมีชุมชนที่มีความสนใจร่วมกันในเรื่องต่างๆ มากมาย ทั้งผู้สูงอายุ ผู้พิการ พวกชนเผ่า หรือแม้แต่วิทยุพวกเพศที่สาม ซึ่งในต่างประเทศก็มีการดำเนินการในรูปแบบลักษณะของเครือข่ายเช่นกัน เช่น วิทยุ RPH หรือวิทยุกระจายเสียงผู้พิการทางสายตาก็มีการส่งกระจายเสียงในลักษณะเครือข่าย โดยมีแม่ข่ายอยู่ที่รัฐเมลเบิร์น เป็นต้น (พระอาจารย์อดุลย์ มุตตจิตโต, 2554)

อย่างไรก็ตาม จากประสบการณ์ต่างประเทศพบว่ามีการออกอากาศในลักษณะเครือข่ายมากทั้งในประเทศอังกฤษและออสเตรเลีย ในประเทศสเปน และในประเทศยุโรปอื่นๆ ซึ่งการออกในลักษณะเครือข่ายดังกล่าวก็ได้รับใบอนุญาตให้สามารถประกอบกิจการวิทยุกระจายเสียงในลักษณะดังกล่าวได้

ดังนั้นการพิจารณาในเรื่องโครงข่ายหรือเครือข่ายนั้น กสทช. อาจนำรูปแบบของต่างประเทศมาพิจารณาในการออกใบอนุญาตในลักษณะโครงข่ายได้

**หมวด 5**

**การส่งเสริมและการพัฒนากิจการกระจายเสียงและกิจการโทรทัศน์**

**การส่งเสริมและการพัฒนา**

**มาตรา 51**  ในการส่งเสริมและพัฒนากิจการกระจายเสียงและกิจการโทรทัศน์ ให้คณะกรรมการดำเนินการดังต่อไปนี้

(1) จัดให้มีการประเมินความมีประสิทธิภาพและผลสัมฤทธิ์ของการประกอบกิจการกระจาย เสียงและกิจการโทรทัศน์ตามแผนแม่บทกิจการกระจายเสียงและกิจการโทรทัศน์และ การปฏิบัติตามพระราชบัญญัตินี้ ความหลากหลายของการแสดงความเห็น การให้บริการคนพิการและคนด้อยโอกาส การรับเรื่องร้องเรียน โอกาสในการเข้าสู่ตลาดของผู้ประกอบการรายใหม่

(2) จัดให้มีการประเมินคุณภาพรายการ โดยพิจารณาถึงประโยชน์ต่อสังคมและศีลธรรมอันดีของประชาชน

(3) จัดให้มีการรับฟังความคิดเห็นของผู้รับใบอนุญาต ผู้ประกอบวิชาชีพและผู้บริโภคในการดำเนินการตาม (1) และ (2)

การประเมินตามวรรคหนึ่ง ให้เป็นไปตามหลักเกณฑ์และวิธีการที่คณะกรรมการประกาศกำหนด ซึ่งอย่างน้อยต้องมีการแสดงข้อเท็จจริงให้ปรากฏทั้งในเรื่องประสิทธิผล ประสิทธิภาพ การพัฒนาองค์กร การได้รับการสนับสนุนจากประชาชน และรายละเอียดอื่นที่จำเป็น

**มาตรา 52**  ในกรณีที่คณะกรรมการเห็นว่ารายการใดเป็นประโยชน์ต่อสังคมหรือสมควรส่งเสริมให้มีการผลิตรายการ หรือผู้ประกอบการรายใดปฏิบัติตามมาตรการในการส่งเสริมและคุ้มครองสิทธิของคนพิการและคนด้อยโอกาสตามมาตรา 36 คณะกรรมการอาจพิจารณาให้การสนับสนุนค่าใช้จ่ายจากกองทุนได้ตามหลักเกณฑ์ที่คณะกรรมการประกาศกำหนด

**บทวิเคราะห์**

ในต่างประเทศได้มีการประเมินผลการดำเนินงานของสถานี โดยสมาคมวิชาชีพวิทยุกระจายเสียงเป็นแบบประเมินที่สร้างและกำหนดขึ้นโดยกลุ่มนักวิชาการ นักวิชาชีพ และองค์กรในด้านต่างๆ อาทิ จิตวิทยา กรมแรงงาน ตัวแทนด้านกฎหมาย ฯลฯ ดังนั้น เพื่อให้วิทยุกระจายเสียงที่มุ่งเน้นในเชิงประเด็นอยู่ในแนวทางที่ถูกที่ควร จึงเห็นควรให้เป็นไปตามพระราชบัญญัติฉบับนี้โดยมีข้อสังเกต ดังนี้

1. ควรให้ กสทช. ร่วมกับผู้ปฏิบัติการวิทยุกระจายเสียงที่มุ่งเน้นในเชิงประเด็นตั้งคณะกรรมการที่มีความรู้ความสามารถในด้านวารสารศาสตร์ นิเทศศาสตร์ อาทิ ด้านสิ่งแวดล้อม ผู้พิการ และเยาวชน เป็นต้น ตลอดจนผู้ประกอบการวิทยุกระจายเสียงที่มุ่งเน้นในเชิงประเด็นร่วมสร้างแบบประเมินรายการวิทยุเพื่อนำไปใช้ในการประเมินวิทยุกระจายเสียงที่มุ่งเน้นในเชิงประเด็นที่มีอยู่ในประเทศไทย เพื่อให้สถานีวิทยุกระจายเสียงนำผลการประเมินไปใช้พัฒนา ปรับปรุงสถานีให้มีคุณภาพ และเป็นไปตามวัตถุประสงค์ของวิทยุกระจายเสียงที่มุ่งเน้นในเชิงประเด็น

2. ในการประเมินผลควรจัดให้มีการประเมินผลในช่วงสิ้นปีของการดำเนินการ และควรรายงานผลของการประเมินให้ประชาชนได้รับทราบ

**หมวด 7**

**บทกำหนดโทษ**

**โทษทางปกครอง**

**มาตรา 57**  โทษปรับทางปกครอง มีดังต่อไปนี้

(1) โทษปรับทางปกครองชั้น 1 ต้องระวางโทษปรับไม่เกินห้าหมื่นบาท

(2) โทษปรับทางปกครองชั้น 2 ต้องระวางโทษปรับตั้งแต่ห้าหมื่นบาท แต่ไม่เกินห้าแสนบาท

(3) โทษปรับทางปกครองชั้น 3 ต้องระวางโทษปรับตั้งแต่ห้าแสนบาท แต่ไม่เกินห้าล้านบาท

**มาตรา 58**  ผู้รับใบอนุญาตหรือผู้ใด

(1) ฝ่าฝืนหรือไม่ปฏิบัติตามหลักเกณฑ์ที่คณะกรรมการประกาศกำหนดตามมาตรา 24

(2) ฝ่าฝืนหรือไม่ปฏิบัติตามมาตรา 44 วรรคสอง หรือมาตรา 47 วรรคหนึ่งหรือวรรคสาม

(3) ฝ่าฝืนหรือไม่ปฏิบัติตามคำสั่งของคณะกรรมการตามมาตรา 44 วรรคสอง

ต้องระวางโทษปรับทางปกครองชั้น 1 (ต่อ)

**มาตรา 59**  ผู้รับใบอนุญาตหรือผู้ใด

(1) ฝ่าฝืนหรือไม่ปฏิบัติตามมาตรา 34 วรรคห้า มาตรา 35 หรือมาตรา 38

(2) ฝ่าฝืนหรือไม่ปฏิบัติตามหลักเกณฑ์ วิธีการ มาตรการ หรือประกาศที่คณะกรรมการประกาศกำหนดตามมาตรา 34 วรรคหนึ่ง มาตรา 36 หรือมาตรา 45

(3) ฝ่าฝืนหรือไม่ปฏิบัติตามคำสั่งของคณะกรรมการตามมาตรา 34 วรรคสี่ หรือมาตรา 37 วรรคหนึ่ง

ต้องระวางโทษปรับทางปกครองชั้น 2

**มาตรา 60**  ผู้รับใบอนุญาตหรือผู้ใด

(1) ฝ่าฝืนหรือไม่ปฏิบัติตามมาตรา 47 วรรคสอง มาตรา 48 วรรคหนึ่ง หรือมาตรา 50

(2) ฝ่าฝืนหรือไม่ปฏิบัติตามหลักเกณฑ์หรือประกาศที่คณะกรรมการประกาศกำหนดตามมาตรา 22 มาตรา 23 มาตรา 34 วรรคสอง หรือมาตรา 42 วรรคหนึ่ง

(3) ฝ่าฝืนหรือไม่ปฏิบัติตามคำสั่งของคณะกรรมการตามมาตรา 43

ต้องระวางโทษปรับทางปกครองชั้น 3

**มาตรา 61**  ถ้าการกระทำความผิดซึ่งมีโทษปรับทางปกครองเป็นความผิดต่อเนื่องและคณะกรรมการได้พิจารณาสั่งลงโทษปรับทางปกครองสำหรับความผิดนั้น ผู้กระทำต้องระวางโทษปรับรายวันอีกในอัตราดังต่อไปนี้ นับแต่วันที่มีคำสั่งลงโทษปรับทางปกครองดังกล่าว ตลอดเวลาที่ยังฝ่าฝืนหรือไม่ปฏิบัติตามหรือจนกว่าจะปฏิบัติให้ถูกต้อง

(1) กรณีโทษปรับทางปกครองชั้น 1 ให้ปรับวันละไม่เกินห้าพันบาท

(2) กรณีโทษปรับทางปกครองชั้น 2 ให้ปรับวันละไม่เกินสองหมื่นบาท

(3) กรณีโทษปรับทางปกครองชั้น 3 ให้ปรับวันละไม่เกินห้าหมื่นบาท

ให้คณะกรรมการดำเนินการบังคับให้มีการชำระค่าปรับรายวันทุกสิบห้าวัน

**มาตรา 62**  ให้สำนักงานเป็นผู้รวบรวมข้อเท็จจริงเกี่ยวกับการกระทำความผิดที่มีโทษทางปกครองเพื่อเสนอต่อคณะกรรมการพิจารณาสั่งลงโทษทางปกครอง ตามหลักเกณฑ์และวิธีการที่คณะกรรมการประกาศกำหนด

ในการพิจารณาสั่งลงโทษทางปกครอง คณะกรรมการต้องคำนึงถึงพฤติการณ์แห่งการกระทำและความเสียหายที่เกิดจากการกระทำนั้น แต่คณะกรรมการอาจตักเตือนผู้กระทำความผิดโดยไม่ลงโทษปรับทางปกครองก็ได้ในกรณีที่คณะกรรมการเห็นว่าการกระทำนั้นมีลักษณะดังต่อไปนี้

(1) เป็นความผิดซึ่งมีโทษปรับทางปกครองชั้น 1

(2) มิใช่ความผิดต่อเนื่อง

(3) เป็นการกระทำความผิดเป็นครั้งแรกซึ่งกระทำโดยไม่จงใจ และ

(4) ไม่ก่อให้เกิดความเสียหาย (ต่อ)

**มาตรา 63**  เมื่อคณะกรรมการมีคำสั่งลงโทษปรับทางปกครองสำหรับผู้รับใบอนุญาตผู้ใดแล้ว ในกรณีที่เห็นสมควร คณะกรรมการอาจมีคำสั่งให้ผู้รับใบอนุญาตผู้นั้น กระทำการหรืองดเว้นกระทำการเพื่อป้องกันมิให้เกิดการฝ่าฝืนหรือกระทำความผิดอย่างเดียวกันซ้ำอีกได้

**มาตรา 64**  คณะกรรมการอาจพิจารณาสั่งพักใช้หรือเพิกถอนใบอนุญาตได้เมื่อปรากฏข้อเท็จจริงดังต่อไปนี้

(1) ผู้รับใบอนุญาตเพิกเฉยไม่ปฏิบัติตามคำสั่งของคณะกรรมการตามมาตรา 31 หรือมาตรา 63

(2) ผู้รับใบอนุญาตฝ่าฝืนมาตรา 37 และเป็นกรณีที่เกิดความเสียหายอย่างร้ายแรง

(3) ผู้รับใบอนุญาตฝ่าฝืนหรือกระทำความผิดตามพระราชบัญญัตินี้ หรือหลักเกณฑ์หรือคำสั่งที่กำหนดตามพระราชบัญญัตินี้อีก หรือกรณีที่เกิดความเสียหายอย่างร้ายแรง

(4) ผู้รับใบอนุญาตฝ่าฝืนหรือกระทำความผิดที่มีโทษทางอาญาตามพระราชบัญญัตินี้

(5) ผู้รับใบอนุญาตต้องคำพิพากษาถึงที่สุดว่ากระทำความผิดเกี่ยวกับงานแพร่เสียง แพร่ภาพอันเป็นการละเมิดลิขสิทธิ์ตามกฎหมายว่าด้วยลิขสิทธิ์

การสั่งพักใช้ใบอนุญาตให้เป็นไปตามที่คณะกรรมการกำหนด แต่ต้องไม่เกินครั้งละสามสิบวัน

**มาตรา 65**  ในกรณีที่ผู้ถูกลงโทษปรับทางปกครองไม่ยอมชำระค่าปรับทางปกครองหรือชำระไม่ครบถ้วนถูกต้อง ให้นำบทบัญญัติเกี่ยวกับการบังคับทางปกครองตามกฎหมายว่าด้วยวิธีปฏิบัติราชการทางปกครองมาใช้บังคับโดยอนุโลม

**บทวิเคราะห์**

เห็นควรบังคับให้เป็นไปตามพระราชบัญญัติฉบับนี้ โดยมีข้อสังเกตจาก

1. นักวิชาการด้านเศรษฐศาสตร์ให้ความเห็นเพิ่มเติมว่า การออกกฎหมายไม่จำเป็นต้องมีมาก แต่ควรมีบทลงโทษที่หนัก

2. นักวิชาการด้านนิเทศศาสตร์ และด้านกฎหมายให้ความเห็นว่า นอกจากมีการลงโทษแล้วควรมีมาตรการในการส่งเสริมควบคู่กันไปด้วย เช่น การให้รางวัลแก่ผู้ที่ทำดี ส่งเสริมทุนสนับสนุน ลดหย่อนค่าธรรมเนียม เป็นต้น

3. การปฏิบัติลงโทษต้องทำเป็นมาตรฐานเดียวกัน

**ส่วนที่ 2 สรุปผลการวิเคราะห์ความเป็นไปได้ของการพิจารณาอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทยภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายอื่นๆ ที่เกี่ยวข้อง**

1. คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เกิดจากรัฐธรรมนูญมีบทบาทหน้าที่ดำเนินการให้สนองตอบรัฐธรรมนูญแห่งราชอาณาจักรไทย พุทธศักราช 2550 ในเรื่อง Communication Rights เรื่อง การมีส่วนร่วม Participatory Democracy

2. กิจการวิทยุกระจายเสียงที่เอื้อต่อการก่อให้เกิด Communication Rights คือ กิจการกระจายเสียงสาธารณะและกิจการกระจายเสียงบริการชุมชน

3. ความสนใจร่วม ความต้องการร่วม ผลประโยชน์ร่วมเป็นรากฐานของการมีส่วนร่วม (Participatory) จาก Bottom up เพราะฉะนั้นควรเริ่มจากผู้ต้องการ (ฟัง) Receiver Oriented ไม่ใช่ Sender Oriented แต่ประเทศไทยอาจมี 2 อย่าง คือ Sender Oriented จากรัฐ นโยบาย Receiver Oriented คือ ชุมชน

4. ผู้ให้ควรสนับสนุนวิทยุเชิงประเด็นให้เกิดขึ้นในประเทศไทย เพื่อสนองตอบต่อเจตนารมณ์ รัฐธรรมนูญ และสภาพสังคมที่ประชาชนมีความต้องการที่หลากหลายของกลุ่มต่างๆ

5. กฎหมายที่มีอยู่สามารถรองรับได้ เพียงแต่เพิ่มเติมในบางส่วนให้ครอบคลุมมากขึ้น อาทิ - เพิ่มเติมคำนิยาม วิทยุกระจายเสียงที่มุ่งเน้นในเชิงประเด็น

- เพิ่มเติมกฎเกณฑ์ที่จะนำมาบังคับใช้ เช่น ประเด็นใดบ้างในระยะเริ่มแรก

- สัดส่วนเนื้อหา ไม่น้อยกว่าร้อยละ 70

- การกำกับดูแลเน้นดูแลตนเอง(Self Requiration) ร้อยละ 80 รัฐควบคุม ร้อยละ 20

- ให้อยู่ได้ใน 2 ประเภท สาธารณะ และชุมชน

ใช้กฎหมายอื่นๆ ร่วมด้วย อาทิ พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ.2553 พระราชบัญญัติวิทยุคมนาคม พ.ศ. 2498 พระราชบัญญัติคุ้มครองผู้บริโภค ฯลฯ

**ภาพที่ 4.1 แสดงสรุปกระบวนการพิจารณาให้ใบอนุญาตภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551**

คณะกรรมการ กสทช.

* กรอบ กฎระเบียบเกี่ยวกับการอนุญาตผลประโยชน์สูงสุดของประชาชนระดับชาติ ระดับภูมิภาค และระดับท้องถิ่นในด้านการศึกษา ศิลปะและวัฒนธรรม ความมั่นคงของชาติ และประโยชน์สาธารณะอื่นๆ การแข่งขันอย่างเสรีและเป็นธรรม กระจายการใช้ประโยชน์ในกิจการด้านต่างๆ ให้สมแก่การเป็นทรัพยากรการสื่อสารเพื่อประโยชน์

สาธารณะ

ใบอนุญาตประเภทกิจการ

วิทยุกระจายเสียงภาคสาธารณะ

* ออกให้กับกิจการที่มีวัตถุประสงค์เพื่อบริการสาธารณะเน้นประโยชน์สาธารณะระดับชาติ
* จัดสรรไว้สำหรับภาครัฐ
* สัดส่วนร้อยละ 40

ใบอนุญาตประเภทกิจการ

วิทยุกระจายเสียงชุมชน

* บริการสาธารณะเน้นประโยชน์ชุมชนไม่น้อยกว่าร้อยละ 20

วิธีการ

* ยื่นคำขอรับใบอนุญาตต้องระบุระบบและวิธีการกระจายเสียง
* ต้องเสนอแผนวิธีการบริการ
* ต้องเสนอผังรายการ (อย่างน้อย 15 วัน ก่อนออกอากาศ
* ต้องมีนโยบาย

วิธีการ

* ยื่นคำขอรับใบอนุญาตต้องระบุสถานี ระบบและวิธีการในการส่งกระจายเสียง
* ต้องเสนอแผนบริการกิจการกระจายเสียง
* ต้องเสนอผังรายการที่เหมาะสมกับวัตถุประสงค์ (อย่างน้อย 15 วัน ก่อนออกอากาศ
* แผนบันทึกรายการที่ออกอากาศเพื่อการตรวจสอบ

ใบอนุญาตประเภทกิจการ

วิทยุกระจายเสียงภาคสาธารณะ

ใบอนุญาตประเภทกิจการ

วิทยุกระจายเสียงชุมชน

คุณสมบัติ

* ต้องเป็นสัญชาติไทย ไม่ถูกพัก/เพิกถอนใบอนุญาต
* พิจารณาภารกิจ/วัตถุประสงค์ให้เป็นไปตามสัดส่วนการจัดสรรคลื่นความถี่กิจการสาธารณะ
* ต้องสนองความต้องการของสาธารณะ
* โฆษณาได้ (ประเภทที่ 2)
* ต้องมีสาระที่เป็นประโยชน์สาธารณะไม่น้อยกว่าร้อยละ 70
* หากมีการสร้างโครงข่ายต้องร่วมต้องเสนอแผนด้วย

คุณสมบัติ

* ต้องเป็นสัญชาติไทย ไม่ถูกพัก/เพิกถอนใบอนุญาต
* พิจารณาภารกิจ/วัตถุประสงค์
* ต้องพิจารณาถึงความต้องการที่หลากหลาย ความพร้อม และประโยชน์สาธารณะของชุมชน
* โฆษณาได้ (ประเภทที่ 2)
* ต้องมีสาระประโยชน์ต่อชุมชนไม่น้อยกว่าร้อยละ 70

อัตราค่าธรรมเนียม

* ร้อยละ 2 ของรายได้ที่ได้จากราชการ รัฐวิสาหกิจ หรืออาจลดหย่อนได้ตามความจำเป็น

อัตราค่าธรรมเนียม

* ร้อยละ 2 หรืออาจพิจารณาลดหย่อนได้ หากสถานีวิทยุที่เป็นประโยชน์สาธารณะ และมีความจำเป็น

รายได้

* เงินอุดหนุนจากกองทุน การอุดหนุนต้องอุดหนุนสถานีไม่ใช่รายการ
* ต้องได้จากการบริจาค

รายได้

* เงินอุดหนุนจากกองทุน
* การบริจาค
* การโฆษณา

สิทธิในการได้รับใบอนุญาต

* สิทธิได้ใบอนุญาตทั้งกิจการกระจายเสียงได้ทั้งใบอนุญาตประกอบการและใบอนุญาตให้ใช้คลื่นความถี่/มีใช้เครื่องมืออุปกรณ์โทรคมนาคม วิทยุและโทรทัศน์ได้
* ต้องปฏิบัติตาม มาตรา 82 ของ พระราชบัญญัติองค์กรจัดสรรคลื่นความถี่และการกำกับการประกอบกิจการวิทยุ

กระจายเสียง วิทยุโทรทัศน์ และ

กิจการโทรคมนาคม พ.ศ. 2553

ใบอนุญาตประเภทกิจการ

วิทยุกระจายเสียงภาคสาธารณะ

สิทธิในการได้รับใบอนุญาต

* อายุดำเนินการไม่เกิน 1 ปี
* ได้สิทธิในการเป็นผู้ใช้คลื่น/การประกอบกิจการ/การมี/ใช้วิทยุคมนาคม
* จะโอนให้คนอื่นถือครองได้
* ต้องปฏิบัติตาม มาตรา 82

ใบอนุญาตประเภทกิจการ

วิทยุกระจายเสียงชุมชน

**บทที่ 5**

**บทวิเคราะห์ความเป็นไปได้ของการขออนุญาตพร้อมทั้งแนวทางการพิจารณาคำขอรับใบอนุญาตให้มี ใช้ และตั้งสถานีวิทยุคมนาคม ตามพระราชบัญญัติวิทยุคมนาคม พ.ศ. 2498 กรณีกิจการกระจายเสียงที่มุ่งเน้นในเชิงประเด็นภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายต่างๆ ที่เกี่ยวข้อง**

**ส่วนที่ 1 ผลการศึกษาวิเคราะห์ความเป็นไปได้ของการขออนุญาตพร้อมแนวทางการพิจารณาคำขอรับใบอนุญาตให้มี ใช้ และตั้งสถานีวิทยุคมนาคม ตาม พระราชบัญญัติวิทยุคมนาคม พ.ศ. 2498**

ผู้ประกอบกิจการวิทยุกระจายเสียงที่มุ่งเน้นในเชิงประเด็นจะต้องปฏิบัติตามพระราชบัญญัติวิทยุคมนาคม พ.ศ. 2498 ดังนี้

**1. การขออนุญาต**

“คลื่นแฮรตเซียน” หมายความว่า คลื่นแม่เหล็กไฟฟ้าที่มีความถี่ระหว่าง 10 กิโลไซเกิลต่อวินาที และ 3,000,000 เมกกาไซเกิลต่อวินาที

“วิทยุคมนาคม” หมายความว่า การส่งหรือรับ เครื่องหมาย สัญญาณ ตัวหนังสือ ภาพ และเสียง หรือการอื่นใด ซึ่งสามารถให้เข้าในความหมายคลื่นแฮรตเซียน เพราะฉะนั้นคลื่นวิทยุกระจายเสียงทุกประเภทรวมถึงการส่งคลื่นวิทยุกระจายเสียงที่มุ่งเน้นในเชิงประเด็นก็เข้าข่ายตามพระราชบัญญัติฉบับนี้ (มาตรา 4)

ตามพระราชบัญญัติวิทยุคมนาคม พ.ศ. 2498 ผู้ประกอบกิจการวิทยุกระจายเสียงที่มุ่งเน้นในเชิงประเด็นจะทำ มี ใช้ นำเข้า นำออก หรือค้า ซึ่งวิทยุคมนาคมต้องได้รับใบอนุญาตจากเจ้าพนักงานซึ่งรัฐมนตรีแต่งตั้งตามพระราชบัญญัตินี้ก่อน (มาตรา 6)

**2. ใบอนุญาต**

อายุของใบอนุญาตในการให้มี ให้ใช้ มีดังนี้

* ใบอนุญาตให้ทำ มีอายุ 180 วัน
* ใบอนุญาตให้มี มีอายุ 1 ปี
* ใบอนุญาตให้ใช้ ให้มีอายุตลอดอายุของเครื่องวิทยุคมนาคม
* นำเข้า มีอายุ 180 วัน
* นำออก มีอายุ 30 วัน
* ให้ค้า มีอายุ 1 ปี

- ใบอนุญาตให้ตั้งสถานีวิทยุคมนาคม ให้มีอายุตลอดระยะเวลาที่ผู้รับใบอนุญาตใช้สถานีตามที่ระบุไว้ในใบอนุญาตเป็นสถานีวิทยุคมนาคม

* ใบอนุญาตพนักงานวิทยุคมนาคมให้มีอายุ 5 ปี (มาตรา 9)

**3. เงื่อนไขใบอนุญาต**

ผู้ประกอบกิจการวิทยุกระจายเสียงที่มุ่งเน้นในเชิงประเด็นต้องปฏิบัติตามเงื่อนไขของรัฐมนตรีที่กำหนดเกี่ยวกับสถานีวิทยุการบิน เพื่อประโยชน์แห่งความปลอดภัย (มาตรา 10)

ห้ามมิให้สถานีวิทยุกระจายเสียงที่มุ่งเน้นในเชิงประเด็นดำเนินการบริการวิทยุคมนาคม เพื่อประโยชน์อื่นใดที่นอกเหนือจากที่ระบุไว้ในใบอนุญาต (มาตรา 12)

กรณีสถานีวิทยุกระจายเสียงที่มุ่งเน้นในเชิงประเด็นออกกระจายเสียง เนื้อหาซึ่งขัดต่อความสงบเรียบร้อยของประชาชน หรือกระทบต่อความมั่นคงของราชอาณาจักร รัฐมนตรีมีอำนาจออกคำสั่งเฉพาะกาลให้พนักงานยึดไว้ ห้ามใช้หรือห้ามยักย้ายเครื่องมือวิทยุคมนาคมส่วนใดๆ ในระหว่างเวลาและภายใต้เงื่อนไขที่กำหนดไว้ในคำสั่งนั้น (มาตรา 14)

**4. การรบกวน**

ห้ามทำให้เกิดการรบกวน ขัดขวาง ต่อการวิทยุคมนาคม หากพบจะถูกสั่งระงับหรือให้เปลี่ยนแปลงแก้ไข หรือให้ย้ายสิ่งที่ก่อให้เกิดการรบกวนออกไป (มาตรา 15)

ผู้ประกอบการวิทยุกระจายเสียงที่มุ่งเน้นในเชิงประเด็นต้องปฏิบัติตามพระราชบัญญัติวิทยุคมนาคมในเรื่องการห้ามมิให้ส่ง/จัดส่งข้อความใดๆ ที่เป็นเท็จ/อาจก่อให้เกิดความเสียหายแก่ประเทศชาติ/ประชาชน (มาตรา 16)

**5. โทษ**

ในกรณีที่ผู้รับใบอนุญาตวิทยุกระจายเสียงที่มุ่งเน้นในเชิงประเด็นฝ่าฝืนต่อบทแห่งพระราชบัญญัติที่พนักงานผู้ออกใบอนุญาตมีอำนาจสั่งเพิกถอนหรือพักใช้ใบอนุญาตได้ (มาตรา 19)

รัฐไม่ต้องรับผิดชอบในการสูญหาย/เสียหายอย่างหนึ่งอย่างใด ซึ่งเกิดขึ้นเพราะเครื่องวิทยุคมนาคมของรัฐใช้การไม่สะดวกและไม่ต้องรับผิดชอบในการรับ ส่ง/มอบข่าวสารใดๆ (เว้นทำด้วยความจงใจ/ฉ้อฉล) (มาตรา 20)

หากวิทยุกระจายเสียงที่มุ่งเน้นในเชิงประเด็นกระทำผิดตามพระราชบัญญัตินี้ ศาลจะสั่งรับสิ่งที่ใช้ในการกระทำความผิดนั้นไว้ในราชการได้ (มาตรา 22)

หากฝ่าฝืนมาตรา (6) มีใช้โดยไม่รับอนุญาต

หากฝ่าฝืนมาตรา (11) ไม่ได้รับอนุญาตให้ตั้งสถานี

หากฝ่าฝืนมาตรา (16) ส่งข้อความเท็จ

ต้องระวางโทษปรับไม่เกิน 1 แสนบาท จำคุกไม่เกิน 5 ปี หรือทั้งปรับทั้งจำ (มาตรา 23)

ผู้ร่วมกระทำผิด มีโทษปรับ 4 หมื่นบาท จำคุก 2 ปี (มาตรา 24)

ผู้ใดฝ่าฝืน ในการทำหน้าที่พนักงานวิทยุคมนาคม โดยไม่ได้รับอนุญาต รับโฆษณาจากต่างประเทศ ดักฟังข้อมูล ปรับ 4 หมื่น จำคุก 2 ปี (มาตรา 25)

ทำให้เกิดการรบกวน ขัดขวาง วิทยุคมนาคมอื่น มีความผิดปรับ 1 แสน จำคุก 5 ปี (มาตรา 26)

ฝ่าฝืนคำสั่งของเจ้าพนักงานผู้ออกใบอนุญาตปรับไม่เกิน 4 หมื่น จำคุก 2 ปี (มาตรา 27)

ใบอนุญาตที่ได้ออกไว้ก่อนมีพระราชบัญญัตินี้ให้ใช้ได้จนถึงสิ้นกำหนดอายุใบอนุญาต (มาตรา 28)

**ส่วนที่ 2 ผลการศึกษาวิเคราะห์ความเป็นไปได้ในการขออนุญาตภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายต่างๆ ที่เกี่ยวข้อง**

ตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ในมาตรา 3 ได้นิยามความหมายที่สำคัญเพื่อใช้ในการอธิบายและทำความเข้าใจเกี่ยวกับคำต่างๆ เพื่อประโยชน์ในการนำไปใช้บังคับการประกอบกิจการกระจายเสียงและกิจการโทรทัศน์ เช่น คำว่า กิจการกระจายเสียง กิจการโทรทัศน์ กิจการกระจายเสียงหรือกิจการโทรทัศน์ที่ใช้คลื่นความถี่ กิจการกระจายเสียงหรือกิจการโทรทัศน์ที่ไม่ใช้คลื่นความถี่ โครงข่าย เจ้าของโครงข่าย สถานี ฯลฯ แต่ไม่พบคำนิยามหรือการให้ความหมายของคำว่า “ผู้รับใบอนุญาต” แต่จะพบความหมายของผู้รับใบอนุญาตในประกาศคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ ซึ่งได้ให้ความหมายของ “ผู้รับใบอนุญาต” ว่า หมายถึง ผู้ได้รับอนุญาตให้ประกอบกิจการตามประกาศคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ซึ่งแบ่งการเรียกผู้รับใบอนุญาตตามประเภทของใบอนุญาตในกิจการกระจายเสียงที่ได้รับแบบรวมๆ คือ ผู้รับใบอนุญาตประกอบกิจการวิทยุกระจายเสียง ผู้รับใบอนุญาตประกอบกิจการวิทยุโทรทัศน์ และผู้รับใบอนุญาตประกอบกิจการโทรคมนาคม

ดังนั้น ถือว่าแม้จะมีวิทยุกระจายเสียงที่มุ่งเน้นในเชิงประเด็นเกิดขึ้นก็ไม่จำเป็นต้องมีการให้คำนิยามคำว่าผู้รับใบอนุญาตสำหรับวิทยุกระจายเสียงที่มุ่งเน้นในเชิงประเด็นเพิ่มเติมในพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 อีก

เนื่องจาก หากแม้มีวิทยุกระจายเสียงที่มุ่งเน้นในเชิงประเด็นเกิดขึ้น ก็สามารถใช้คำเรียกผู้รับใบอนุญาตประกอบกิจการวิทยุกระจายเสียงได้เช่นเดียวกันเพราะการเรียกผู้รับใบอนุญาตก็จะเรียกตามประเภทของใบอนุญาตประกอบกิจการวิทยุกระจายเสียง ตามประเภทของกิจการการประกอบกิจการวิทยุกระจายเสียง 3 ประเภท คือ ผู้รับใบอนุญาตประกอบกิจการวิทยุกระจายเสียงสาธารณะ ผู้รับใบอนุญาตประกอบกิจการวิทยุกระจายเสียงเอกชน ผู้รับใบอนุญาตประกอบกิจการวิทยุกระจายเสียงชุมชน ดังนั้น เมื่อมีวิทยุกระจายเสียงที่มุ่งเน้นในเชิงประเด็นเกิดขึ้น ซึ่งอาจถูกนำไปอยู่ภายใต้ประเภทของการประกอบกิจการวิทยุกระจายเสียงประเภทใดประเภทหนึ่ง ใน 2 กิจการ คือ กิจการสาธารณะและกิจการชุมชนตามขอบเขตการวิจัยก็ให้เรียกว่าผู้รับใบอนุญาตประกอบกิจการวิทยุกระจายเสียงที่มุ่งเน้นในเชิงประเด็นภายใต้กรอบของกิจการนั้นๆ ไปได้เลย เช่น หากอยู่ในกิจการสาธารณะก็ให้เรียกวิทยุกระจายเสียงสาธารณะเชิงประเด็น หากอยู่ในกิจการชุมชนให้เรียกวิทยุกระจายเสียงชุมชนเชิงประเด็น โดยการนิยามหรือการให้ความหมายของวิทยุกระจายเสียงที่มุ่งเน้นในเชิงประเด็นดังกล่าว ให้นำไประบุไว้ในประกาศของกิจการวิทยุกระจายเสียงที่มุ่งเน้นในเชิงประเด็นในแต่ละประเภทต่างหาก และในส่วนที่เกี่ยวข้องกับการขอใบอนุญาตอาจวิเคราะห์การดำเนินการขออนุญาตวิทยุกระจายเสียงที่มุ่งเน้นในเชิงประเด็นตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายที่เกี่ยวข้อง ในมาตราต่างๆ ดังนี้

ซึ่งผลจากการวิเคราะห์พบว่า ตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 (รายละเอียดดูในภาคผนวก ก) มีมาตราที่เกี่ยวข้องกับวิทยุกระจายเสียงที่มุ่งเน้นในเชิงประเด็นในส่วนของการขออนุญาตการประกอบกิจการกระจายเสียงอยู่ 41 มาตรา ในส่วนที่เกี่ยวข้องนี้จะมีมาตราที่อาจจำเป็นต้องแก้ไขเพิ่มเติมด้วยเหตุผลต่างๆ อยู่ 9 มาตรา อันได้แก่ มาตรา 11 - 12, 14, 16, 19, 31, 33, 34 และ 39 ส่วนอีก 32 มาตราที่เกี่ยวข้องกับวิทยุกระจายเสียงที่มุ่งเน้นในเชิงประเด็นโดยไม่ต้องมีการแก้ไขข้อความและเนื้อหาใดๆ อันได้แก่ มาตรา 29 - 30, 35 - 38, 41- 50 และ 57 - 72 และในอีก 31 มาตรา ซึ่งไม่เกี่ยวข้องกับวิทยุกระจายเสียงที่มุ่งเน้นในเชิงประเด็นในส่วนของการขออนุญาตการประกอบกิจการกระจายเสียง แต่ยังคงให้มีสาระคงไว้ตามเดิม อันได้แก่ มาตรา 1 - 10, 13, 15, 17 - 18, 20 - 28, 32, 40 และ 51 - 56 โดยในมาตราที่เกี่ยวข้องสามารถวิเคราะห์ได้ดังนี้

**หมวด 1**

**การประกอบกิจการกระจายเสียงและกิจการโทรทัศน์**

**หน่วยงานที่เกี่ยวข้องในการขอรับใบอนุญาตประกอบกิจการสาธารณะ**

**มาตรา 11** ผู้ขอรับใบอนุญาตประกอบกิจการบริการสาธารณะ ต้องเป็น

(1) กระทรวง ทบวง กรม องค์กรอิสระตามรัฐธรรมนูญ องค์กรปกครองส่วนท้องถิ่น องค์กรมหาชน หรือหน่วยงานอื่นใดของรัฐที่มิใช่รัฐวิสาหกิจ ซึ่งมีหน้าที่ตามกฎหมายหรือมีความจำเป็นต้องดำเนินกิจการกระจายเสียงหรือกิจการโทรทัศน์ตามหลักเกณฑ์ที่คณะกรรมการประกาศกำหนด

(2) สมาคม มูลนิธิ หรือนิติบุคคลอื่นที่จัดตั้งขึ้นตามกฎหมายไทยที่มีวัตถุประสงค์ในการดำเนินกิจการเพื่อประโยชน์สาธารณะโดยไม่แสวงหากำไรในทางธุรกิจ ซึ่งมีความเหมาะสมกับการประกอบกิจการบริการสาธารณะตามลักษณะและหลักเกณฑ์ที่คณะกรรมการประกาศกำหนด

(3) สถาบันอุดมศึกษาเพื่อการใช้ประโยชน์ด้านการเรียนการสอนหรือการเผยแพร่ความรู้สู่สังคมตามลักษณะและหลักเกณฑ์ที่คณะกรรมการประกาศกำหนด

**บทวิเคราะห์**

ซึ่งหากวิทยุกระจายเสียงที่มุ่งเน้นในเชิงประเด็นถูกจัดไว้ในการประกอบกิจการประเภทสาธารณะ ผู้ที่มีสิทธิขอใบอนุญาตประกอบกิจการสาธารณะเชิงประเด็น ควรอยู่ในประเภทที่ 1 คือ กระทรวง ทบวง กรม องค์กรอิสระตามรัฐธรรมนูญ ซึ่งจะนำเสนอเนื้อหาที่มีความเป็นประเด็นในลักษณะกว้างๆ อันได้แก่ เนื้อหาเกี่ยวกับเนื้อหาด้านวิทยาศาสตร์ สุขภาพ กีฬา ฯลฯ ซึ่งสนองความต้องการในประเด็นต่างๆ ให้แก่สาธารณชนทั่วไป

ดังนั้น ผู้ที่มีสิทธิในการขอใบอนุญาตวิทยุกระจายเสียงที่มุ่งเน้นในเชิงประเด็นในกิจการสาธารณะน่าจะเป็นกลุ่มที่ 1 คือ กระทรวง ทบวง กรม องค์กรอิสระตามรัฐธรรมนูญ องค์กรปกครองส่วนท้องถิ่น องค์กรมหาชนหรือหน่วยงานอื่นใดของรัฐที่มิใช่รัฐวิสาหกิจ

เนื่องจากการประกอบกิจการวิทยุกระจายเสียงสาธารณะเป็นกิจการที่ดำเนินกิจการเพื่อประโยชน์สาธารณะ โดยไม่แสวงผลในทางธุรกิจ ซึ่งในการดำเนินกิจการวิทยุกระจายเสียงที่มุ่งเน้นในเชิงประเด็นก็มีวัตถุประสงค์ที่ไม่แสวงหาผลกำไรเช่นกัน จึงสามารถใช้ มาตรา 11 นี้ในการขออนุญาตดำเนินกิจการวิทยุกระจายเสียงที่มุ่งเน้นในเชิงประเด็นได้เลย โดยไม่จำเป็นต้องเพิ่มเติมประเภทของผู้ขอรับใบอนุญาตประกอบกิจการบริการสาธารณะอื่นๆ อีก

**หน่วยงานที่เกี่ยวข้องในการขอรับใบอนุญาตประกอบกิจการบริการชุมชน**

**มาตรา 12**  ผู้ขอรับใบอนุญาตประกอบกิจการบริการชุมชน ต้องเป็นสมาคม มูลนิธิ นิติบุคคลอื่นที่จัดตั้งขึ้นตามกฎหมายไทย ซึ่งไม่ใช่หน่วยงานของรัฐและมีวัตถุประสงค์ในการดำเนินกิจการเพื่อประโยชน์สาธารณะโดยไม่แสวงหากำไรในทางธุรกิจ หรือกลุ่มคนในท้องถิ่นที่ไม่เป็นนิติบุคคล ซึ่งรวมตัวกันเพื่อสร้างความเข้มแข็งให้แก่ชุมชน  ทั้งนี้ ต้องมีความเหมาะสมกับการประกอบกิจการบริการชุมชนตามลักษณะที่คณะกรรมการประกาศกำหนด

ในการกำหนดลักษณะตามวรรคหนึ่ง ให้คณะกรรมการคำนึงถึงประโยชน์ในการส่งเสริมการประกอบกิจการกระจายเสียงและ กิจการโทรทัศน์ให้เป็นไปอย่างมีประสิทธิภาพสามารถตอบสนองความต้องการที่หลากหลายของประชาชนในชุมชนหรือในท้องถิ่น รวมทั้งป้องกันการครอบงำการประกอบกิจการดังกล่าว

**บทวิเคราะห์**

ผู้วิจัยเห็นว่าสาระของมาตรานี้สามารถนำมาบังคับใช้ในการกำหนดคุณสมบัติของผู้รับใบอนุญาตประกอบกิจการบริการชุมชนเชิงประเด็นได้เลยโดยไม่ต้องมีการแก้ไข

เนื่องจากกิจการวิทยุกระจายเสียงที่มุ่งเน้นในเชิงประเด็นที่เกิดขึ้นในต่างประเทศพบว่าอยู่ในกิจการวิทยุกระจายเสียงชุมชนเป็นส่วนใหญ่ โดยในต่างประเทศจะเรียกสถานีวิทยุกระจายเสียงชุมชนความสนใจ (Community Interest Radio) ที่เกิดจากความต้องการ ความสนใจของชุมชน และไม่ได้แสวงหากำไร มุ่งเน้นประโยชน์สาธารณะในระดับชุมชน ดังนั้น ผู้วิจัยจึงเห็นว่าวิทยุกระจายเสียงชุมชนเชิงประเด็นในประเทศไทย ผู้ที่จะสามารถขอใบอนุญาตประกอบกิจการบริการชุมชนเชิงประเด็นก็ควรเป็นกลุ่มสมาคม มูลนิธิ หรือบุคคลในท้องถิ่นที่ไม่เป็นนิติบุคคล ตามมาตรา 12 ของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 นี้เช่นกัน

**คุณสมบัติและลักษณะต้องห้ามของผู้ขอรับใบอนุญาต**

**มาตรา 14** ผู้ขอรับใบอนุญาตตามมาตรา 11 (2) และ (3) และมาตรา 12 นอกจากมีคุณสมบัติ และไม่มีลักษณะต้องห้ามตามมาตรา 8 แล้ว ต้องมีคุณสมบัติและไม่มีลักษณะต้องห้าม ดังต่อไปนี้

(1) บุคคลผู้มีอํานาจกระทําการผูกพันผู้ขอรับใบอนุญาตต้องมีสัญชาติไทย

(2) ไม่มีกรรมการหรือบุคคลผู้มีอํานาจกระทําการผูกพันผู้ขอรับใบอนุญาตที่เคยเป็นกรรมการหรือบุคคลผู้มี อํานาจกระทําการผูกพันของผู้รับใบอนุญาตอื่น ซึ่งถูกเพิกถอนใบอนุญาต อันเป็นผลมาจากการบริหารกิจการของผู้นั้นและระยะเวลาการถูกเพิกถอนใบอนุญาตยังไม่ครบกําหนดสามปี

**บทวิเคราะห์**

จากสาระเดิมของมาตรานี้ ผู้วิจัยเห็นว่า ในการกำกับดูแลวิทยุกระจายเสียงที่มุ่งเน้นในเชิงประเด็นในประเทศไทยควรใช้สาระตามมาตรานี้ไปบังคับใช้โดยไม่ต้องมีการแก้ไขเพิ่มเติมเช่นกัน

เหตุผลเนื่องจากวิทยุกระจายเสียงที่มุ่งเน้นในเชิงประเด็นเน้นในเรื่องการนำเสนอเนื้อหาเชิงลึกที่เกิดจากความต้องการร่วม ความสนใจร่วม ทำให้ชุมชนความสนใจร่วม ความต้องการร่วมมีความเข้มแข็ง ดังนั้น หากเนื้อหาเชิงประเด็นเป็นไปตามกฎระเบียบประเพณีอันดีงามของสังคม วิทยุเชิงประเด็นจะมีความสำคัญในเรื่องการสร้างความเข้มแข็งของระบบรากหญ้า แต่หากเนื้อหาเชิงประเด็นเป็นเนื้อหาที่เสนอความไม่ดีงามของสังคมหรือเป็นภัยต่อสังคม ดังนั้น การระบุว่าผู้ขอรับจะต้องเป็นสัญชาติไทยและต้องมีคุณสมบัติที่ดีมากและเป็นพิเศษ เพื่อให้เกิดประโยชน์มากที่สุด

**การยื่นคำขอรับใบอนุญาต**

**มาตรา 16** การยื่นคำขอรับใบอนุญาตและการอนุญาตให้เป็นไปตามหลักเกณฑ์ วิธีการและเงื่อนไขที่คณะกรรมการประกาศกำหนด โดยต้องให้ผู้ขอรับใบอนุญาตระบุสถานี ระบบและวิธีการที่จะใช้ในการส่งวิทยุกระจายเสียงหรือวิทยุโทรทัศน์ รวมทั้งต้องเสนอแผนบริการกิจการกระจายเสียงหรือกิจการโทรทัศน์ให้คณะกรรมการพิจารณาด้วย

ประกาศตามวรรคหนึ่งต้องสอดคล้องกับแผนแม่บทกิจการกระจายเสียงหรือกิจการโทรทัศน์และแผนความถี่วิทยุตามกฎหมายว่าด้วยองค์กรจัดสรรคลื่นความถี่และกํากับกิจการวิทยุกระจายเสียง วิทยุโทรทัศน์ และกิจการโทรคมนาคม

**บทวิเคราะห์**

ประกาศตามวรรค 1 ของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ต้องสอดคล้องกับแผนแม่บทกิจการกระจายเสียงหรือกิจการโทรทัศน์และแผนความถี่วิทยุตามกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ.2553 ซึ่งนิยามคลื่นความถี่ว่า หมายความถึง คลื่นวิทยุหรือคลื่นแฮรตเซียน ซึ่งเป็นคลื่นแม่เหล็กไฟฟ้าที่มีความถี่ต่ำกว่า 3 ล้าน เมกะเฮิร์ตซ์ลงมาที่ดูแพร่กระจายในที่ว่าง โดยปราศจากสื่อนำที่ประดิษฐ์ขึ้นและตามความในมาตรา 41 ของพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ.2553 ให้ถือว่าการยื่นขอใบอนุญาตให้ใช้คลื่นความถี่ตามวรรค 1 เป็นการยื่นขออนุญาตประกอบกิจการกระจายเสียงตามกฎหมายว่าด้วยการประกอบกิจการกระจายเสียง และเมื่อคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) อนุญาตให้ใช้คลื่นความถี่แล้วให้ถือว่าอนุญาตให้ประกอบกิจการกระจายเสียงและให้ถือว่าได้รับอนุญาต ให้มีและใช้เครื่องวิทยุคมนาคม และตั้งสถานีวิทยุคมนาคมตามกฎหมายว่าด้วยวิทยุคมนาคมด้วย

ดังนั้น ตามมาตรานี้ ผู้ขอรับใบอนุญาตจะต้องระบุชื่อสถานี ระบบ และวิธีการที่จะใช้ในการส่งวิทยุกระจายเสียง รวมทั้งต้องเสนอแผนบริหารกิจการกระจายเสียงต่อคณะกรรมการเพื่อพิจารณา

วิทยุกระจายเสียงที่มุ่งเน้นในเชิงประเด็นเป็นประเภทของวิทยุกระจายเสียงประเภทหนึ่งที่มีวัตถุประสงค์หลักคือสนองตอบต่อความสนใจร่วม ความต้องการร่วมของชุมชน จึงจำเป็นต้องทำตามระเบียบข้อบังคับที่พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 กำหนด และจำเป็นต้องระบุการกำหนดการใช้คลื่นวิทยุกระจายเสียงที่มุ่งเน้นในเชิงประเด็นไว้ในแผนแม่บทกิจการกระจายเสียงหรือกิจการโทรทัศน์และแผนความถี่วิทยุตามกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 ด้วย หากวิทยุกระจายเสียงที่มุ่งเน้นในเชิงประเด็นถูกจัดอยู่ในกิจการสาธารณะ คลื่นที่ใช้จะอยู่ในระบบ AM แต่หากอยู่ในกิจการชุมชน คลื่นที่ใช้คือระบบ FM เป็นต้น

**การชำระค่าธรรมเนียมใบอนุญาต**

**มาตรา 19** ค่าธรรมเนียมใบอนุญาตให้เป็นไปตามที่คณะกรรมการกำหนดตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม

ผู้รับใบอนุญาตต้องชำระค่าธรรมเนียมการใช้คลื่นความถี่และการประกอบกิจการกระจายเสียงและกิจการโทรทัศน์แต่ละประเภทของใบอนุญาตเป็นรายปีตามอัตราที่คณะกรรมการกำหนด

การกำหนดอัตราค่าธรรมเนียมตามวรรคสองจะต้องไม่เป็นภาระแก่ผู้ประกอบการหรือผู้ใช้บริการโดยไม่สมเหตุผล ทั้งนี้ ให้คณะกรรมการคำนึงถึงประโยชน์สาธารณะ ความคุ้มค่า ความขาดแคลนและวิธีการจัดสรรทรัพยากร

อาจลดหย่อนหรือยกเว้นค่าธรรมเนียมใบอนุญาตตามวรรคหนึ่งและวรรคสองให้แก่ผู้ขอใบอนุญาตหรือผู้รับใบอนุญาตตามพระราชบัญญัตินี้ หากผู้นั้นแสดงให้เป็นที่ประจักษ์แก่คณะกรรมการว่าการประกอบกิจการกระจายเสียงหรือกิจการโทรทัศน์ของตนมีรายการข่าวสารหรือสาระที่เป็นประโยชน์ต่อสาธารณะเกินกว่าสัดส่วนของรายการที่เป็นข่าวสารหรือสาระที่เป็นประโยชน์ต่อสาธารณะตามที่คณะกรรมการประกาศกำหนด

หลักเกณฑ์และวิธีการดำเนินการตามวรรค 4 ให้เป็นไปตามระเบียบที่คณะกรรมการกำหนด

**บทวิเคราะห์**

ควรให้เป็นไปตามสาระของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ที่ว่าด้วยค่าธรรมเนียมใบอนุญาต โดยผู้ได้รับใบอนุญาตต้องจ่ายเป็นรายปีสำหรับกิจการวิทยุกระจายเสียงที่มุ่งเน้นในเชิงประเด็นนั้น เนื่องจากเป็นวิทยุกระจายเสียงที่จัดเนื้อหาเชิงประเด็นที่ก่อให้เกิดประโยชน์ต่อสาธารณะ ไม่ว่าในระดับประเทศหรือชุมชนก็ตาม ซึ่งโดยทั่วไปวิทยุกระจายเสียงที่มุ่งเน้นในเชิงประเด็นส่วนใหญ่จะได้รับเงินสนับสนุนจากการบริจาคเป็นหลักซึ่งพบว่าอาจมีสถานีวิทยุกระจายเสียงที่มุ่งเน้นในเชิงประเด็นบางส่วน เช่น สถานีวิทยุชุมชนคนพิการ คนตาบอด อาจอยู่ในสภาพความขาดแคลนในเรื่องงบประมาณในการจัดแต่เป็นเนื้อหาในประเด็นที่มีประโยชน์ ดังนั้นสถานีวิทยุกระจายเสียงที่มุ่งเน้นในเชิงประเด็นดังกล่าวอาจขอการสนับสนุนจากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้เพื่อให้การดำเนินกิจการวิทยุกระจายเสียงที่มุ่งเน้นในเชิงประเด็นสามารถดำเนินไปได้อันจะ ก่อให้เกิดประโยชน์ต่อสังคม ชุมชน และประเทศชาติต่อไปจึงเห็นสมควรให้คงสาระเดิมของพระราชบัญญัติฉบับนี้ไว้

**การป้องกันการผูกขาด**

**มาตรา 31**  เพื่อป้องกันมิให้บุคคลใดบุคคลหนึ่งครอบงำกิจการในลักษณะที่เป็นการจำกัดโอกาสในการรับรู้ข้อมูลข่าวสารสาธารณะที่มาจากแหล่งข้อมูลที่หลากหลายหรือกระทำการอันเป็นการผูกขาดการประกอบกิจการสื่อมวลชนหลายประเภทในเวลาเดียวกันห้ามผู้รับใบอนุญาตถือครองธุรกิจในกิจการประเภทเดียวกัน หรือครองสิทธิข้ามสื่อในกิจการกระจายเสียงและกิจการโทรทัศน์ที่ใช้คลื่นความถี่เกินสัดส่วนที่คณะกรรมการประกาศกำหนด

ในกรณีที่ผู้รับใบอนุญาตฝ่าฝืนประกาศของคณะกรรมการตามวรรคหนึ่ง คณะกรรมการมีอำนาจสั่งให้ผู้รับใบอนุญาตแก้ไขการฝ่าฝืนนั้นภายในเก้าสิบวัน เพื่อให้การถือครองธุรกิจเป็นไปตามประกาศดังกล่าว

**บทวิเคราะห์**

การยินยอมให้บุคคลใดบุคคลหนึ่งกลุ่มใดกลุ่มหนึ่งถือครองในกิจการด้านสื่อหลายประเภท เป็นสภาพที่อาจก่อให้เกิดการครอบงำขึ้นในสังคม สำหรับในกิจการวิทยุกระจายเสียงที่มุ่งเน้นในเชิงประเด็นที่มีเนื้อหาในเชิงลึกและมีความเข้มข้นในการนำเสนอเนื้อหา หากเป็นผู้ที่เป็นเจ้าของหลายสื่อ อาจมีความหมิ่นเหม่ต่อการทำให้เกิดสภาพการครอบงำขึ้นได้ ซึ่งในต่างประเทศก็ตระหนักในเรื่องนี้เช่นกัน โดยในพระราชบัญญัติการประกอบกิจการกระจายเสียงและกิจการโทรทัศน์ ค.ศ. 1990 ของสหราชอาณาจักร และในอีกหลายประเทศได้กำหนดเงื่อนไขของการเป็นเจ้าของกิจการสื่อไว้ ดังนั้น ผู้วิจัยจึงเห็นสมควรให้ระบุสถานะของสถานีให้ชัดเจนว่าเผยแพร่ข้อมูลหรือกระจายเสียงผ่านสื่อประเภทใดบ้างเพื่อให้สะดวกในการกำกับดูแลการดำเนินการของการ กระจายเสียงเชิงประเด็น

**หมวด 2**

**รายการของกิจการกระจายเสียงและกิจการโทรทัศน์**

**สัดส่วนรายการกิจการกระจายเสียง**

**มาตรา 33** ผู้รับใบอนุญาตประกอบกิจการกระจายเสียงและกิจการโทรทัศน์ที่ใช้คลื่นความถี่แต่ละประเภทต้องจัดผังรายการให้มีสัดส่วนรายการ ดังต่อไปนี้

(1) ผู้รับใบอนุญาตประกอบกิจการบริการสาธารณะต้องกำหนดให้มีรายการที่เป็นข่าวสารหรือสาระที่เป็นประโยชน์ต่อสาธารณะในสัดส่วนไม่น้อยกว่าร้อยละ 70

(2) ผู้รับใบอนุญาตประกอบกิจการบริการชุมชนต้องกำหนดให้มีรายการที่เป็นข่าวสารหรือสาระที่เป็นประโยชน์ต่อชุมชนหรือท้องถิ่นที่รับบริการในสัดส่วนไม่น้อยกว่าร้อยละ 70

รายการที่เป็นข่าวสารหรือสาระที่เป็นประโยชน์ต่อสาธารณะตามวรรคหนึ่งหมายความรวมถึงรายการข่าวสาร รายการส่งเสริมความรู้ ความเข้าใจในการปกครองในระบอบประชาธิปไตย รายการส่งเสริมการศึกษา จริยธรรม ศิลปะ วัฒนธรรม การให้ความรู้ความเข้าใจในการพัฒนาเศรษฐกิจ สังคม คุณภาพชีวิต และสิ่งแวดล้อม

**บทวิเคราะห์**

วิทยุกระจายเสียงที่มีเนื้อหามุ่งเน้นเชิงประเด็นเป็นวิทยุกระจายเสียงที่ต้องแสดงให้เห็นว่าเป็นวิทยุกระจายเสียงที่มีวัตถุประสงค์และเป้าหมายหลักของสถานี โดยต้องนำเสนอเนื้อหาที่เป็นประโยชน์ต่อสาธารณะ ดังนั้น การกำหนดสัดส่วนเนื้อหารายการ จึงเป็นสิ่งที่ผู้รับใบอนุญาตวิทยุกระจายเสียงประเภทนี้ จำเป็นต้องแสดงให้คณะกรรมการและสาธารณชนได้เห็นถึงจุดประสงค์และความปรารถนา อุดมการณ์ของตัวสถานีเองว่ามีทิศทางเป็นอย่างไร ดังนั้น ในการกำหนดกฎเกณฑ์เกี่ยวกับการรับใบอนุญาตวิทยุกระจายเสียงประเภทนี้จึงควรจะต้องระบุสัดส่วนของเนื้อหารายการซึ่งต้องไม่ต่ำไปกว่าที่พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 กำหนด คือ ร้อยละ 70

ในส่วนการให้คำอธิบายว่ารายการที่เป็นข่าวสารหรือสาระที่เป็นประโยชน์ต่อสาธารณะนั้น หมายรวมถึง รายการข่าวสาร รายการส่งเสริมความรู้ ความเข้าใจในการปกครองในระบอบประชาธิปไตย รายการส่งเสริมการศึกษา จริยธรรม ศิลปะ วัฒนธรรม การให้ความรู้ความเข้าใจในการพัฒนาเศรษฐกิจ สังคม คุณภาพชีวิต และสิ่งแวดล้อมนั้น ผู้วิจัยเห็นว่า สำหรับวิทยุกระจายเสียงที่มุ่งเน้นในเชิงประเด็นควรจะมีเนื้อหาที่เฉพาะตามความต้องการและความสนใจมากกว่าการให้เนื้อหาในลักษณะทั่วไปดังที่กล่าวไว้ข้างต้นดังนั้น จึงควรนิยามคำว่า รายการที่เป็นเนื้อหาเชิงประเด็นเพิ่มเติมเข้าไปในประกาศวิทยุกระจายเสียงที่มุ่งเน้นในเชิงประเด็นฉบับชั่วคราวว่าหมายถึงข้อมูลข่าวสารเรื่องราวที่เกี่ยวกับเรื่องใดเรื่องหนึ่งประเด็นใดประเด็นหนึ่งที่ลึกซึ้งในเรื่องหรือในประเด็นเป็นเนื้อหาที่สามารถสนองตอบต่อความต้องการ ความสนใจของคนในชุมชนนั้นได้เป็นอย่างดี อาทิ เนื้อหาเกี่ยวกับคนพิการ เนื้อหาเกี่ยวกับกรรมกร หรือเนื้อหาศาสนา ซึ่งอาจเป็นศาสนาที่เฉพาะเจาะจงลงไป เช่น วิทยุธรรมะสายวิปัสสนาปฏิปทา เป็นต้น

ดังนั้น ผู้วิจัยจึงเห็นสมควรให้เพิ่มคำนิยามคำว่าเนื้อหารายการเชิงประเด็นไว้ด้วยเพื่อให้เกิดความเข้าใจที่ตรงกันและเพื่อให้การกำกับดูแลเนื้อหาของวิทยุกระจายเสียงประเภทนี้เป็นไปตามเป้าหมายของการประกอบกิจการวิทยุกระจายเสียงที่มุ่งเน้นในเชิงประเด็นทั้งในกิจการกระจายเสียงสาธารณะและชุมชน

**ผังรายการ**

**มาตรา 34** ผู้รับใบอนุญาตต้องจัดทำผังรายการให้เหมาะสมกับวัตถุประสงค์ของการประกอบกิจการที่ได้รับใบอนุญาต ทั้งนี้ ให้เป็นไปตามหลักเกณฑ์ที่คณะกรรมการประกาศกำหนดสำหรับใบอนุญาตแต่ละประเภท

ในกรณีจำเป็นเพื่อคุ้มครองเด็กและเยาวชน คณะกรรมการอาจประกาศกำหนดช่วงเวลาของการออกอากาศรายการบางประเภทได้

ให้ผู้รับใบอนุญาตเสนอผังรายการให้คณะกรรมการอย่างน้อยสิบห้าวันก่อนวันเริ่มให้บริการกิจการกระจายเสียงหรือกิจการโทรทัศน์

ในกรณีที่คณะกรรมการเห็นว่าผังรายการไม่เป็นไปตามหลักเกณฑ์ที่คณะกรรมการประกาศกำหนด ให้คณะกรรมการสั่งให้ผู้รับใบอนุญาตแก้ไขผังรายการให้ถูกต้องได้เมื่อคณะกรรมการเห็นชอบกับผังรายการที่ได้แก้ไขแล้ว ให้ผู้รับใบอนุญาตเริ่มให้บริการกิจการกระจายเสียงหรือกิจการโทรทัศน์ตามผังรายการที่คณะกรรมการเห็นชอบแล้วได้

ในกรณีที่ผู้รับใบอนุญาตประสงค์จะเปลี่ยนแปลงผังรายการที่คณะกรรมการเห็นชอบแล้วให้เสนอคณะกรรมการพิจารณาก่อนทำการเปลี่ยนแปลงไม่น้อยกว่าเจ็ดวันและให้นำความในวรรคสี่มาใช้บังคับโดยอนุโลม

ในกรณีที่มีเหตุจำเป็นเร่งด่วน ผู้รับใบอนุญาตอาจดำเนินรายการที่แตกต่างจากผังรายการได้ตามหลักเกณฑ์ที่คณะกรรมการประกาศกำหนด

**บทวิเคราะห์**

ในต่างประเทศพบว่าไม่มีการกำหนดสัดส่วนของเนื้อหาเชิงประเด็นไว้อย่างตายตัวเพียงแค่มีการกำหนดว่าเนื้อหาจะต้องให้เกิดประโยชน์ต่อสังคม (Social Gain) สำหรับประเทศไทยนั้น เพื่อให้สอดคล้องกับลักษณะของวิทยุเชิงประเด็น เนื้อหาในผังรายการของผู้ขอรับใบอนุญาตจะต้องเสนอเนื้อหารายการที่ให้เกิดประโยชน์สูงสุดต่อสาธารณะหรือต่อชุมชน ดังนั้น หากมีวิทยุกระจายเสียงที่มุ่งเน้นในเชิงประเด็นเกิดขึ้นในสังคม จึงจำเป็นต้องแสดงให้เห็นถึงความบริสุทธิ์ใจและอุดมการณ์ของผู้รับใบอนุญาตและผู้ดำเนินการ โดยผังรายการจะต้องมีรายการเชิงประเด็นตามวัตถุประสงค์ที่กำหนดไว้ในมาตรา 34 นี้

**การส่งเสริมและควบคุมจริยธรรมแห่งวิชาชีพ**

**และการคุ้มครองผู้เสียหายจากการประกอบกิจการกระจายเสียงและกิจการโทรทัศน์**

**การส่งเสริมและควบคุมจริยธรรมแห่งวิชาชีพและการคุ้มครองผู้เสียหาย**

**มาตรา 39** ให้คณะกรรมการดำเนินการส่งเสริมการรวมกลุ่มของผู้รับใบอนุญาต ผู้ผลิตรายการ และผู้ประกอบวิชาชีพสื่อสารมวลชนที่เกี่ยวกับกิจการกระจายเสียงและกิจการโทรทัศน์เป็นองค์กรในรูปแบบต่าง ๆ เพื่อทำหน้าที่จัดทำมาตรฐานทางจริยธรรมของการประกอบอาชีพหรือวิชาชีพและควบคุมการประกอบอาชีพหรือวิชาชีพกันเองภายใต้มาตรฐานทางจริยธรรม

การจัดทำมาตรฐานทางจริยธรรมขององค์กรตามวรรคหนึ่ง ต้องคำนึงถึงการคุ้มครองการได้รับรู้ข้อมูลข่าวสารสาธารณะของประชาชน และการคุ้มครองผู้บริโภคจากการประกอบกิจการกระจายเสียงและกิจการโทรทัศน์ รวมทั้งการคุ้มครองสิทธิและเสรีภาพของผู้ประกอบอาชีพและวิชาชีพขององค์กร

ในการควบคุมการประกอบอาชีพหรือวิชาชีพขององค์กรตามวรรคหนึ่ง ให้แต่ละองค์กรตามวรรคหนึ่งจัดตั้งคณะกรรมการควบคุมจริยธรรมขึ้นโดยมีองค์ประกอบและให้คำนึงถึงสัดส่วนที่เหมาะสมระหว่างผู้ประกอบอาชีพและวิชาชีพ นักวิชาการ และผู้ทรงคุณวุฒิภายนอก

องค์กรตามวรรค 1 ที่มีการจัดทำมาตรฐานทางจริยธรรม คณะกรรมการอาจให้การส่งเสริมจากกองทุนตามมาตรา 52 ก็ได้

**บทวิเคราะห์**

ในต่างประเทศมีการจัดตั้งสมาคมวิชาชีพวิทยุกระจายเสียง กลุ่มความสนใจร่วมได้ตั้งกรอบจริยธรรมในการปฏิบัติงานไว้ทั้งในสหราชอาณาจักร ประเทศออสเตรเลีย และในประเทศอื่นๆ เพื่อให้เกิดอิสรภาพในการดำเนินงานและจากการสัมภาษณ์เจาะลึก ผู้ให้สัมภาษณ์ อาทิ รศ.ดร. อุบลรัตน์ ศิริยุวศักดิ์ ได้ให้ความเห็นว่าเรื่องการควบคุมตนเอง (Self Control) เป็นสิ่งสำคัญประการหนึ่งสำหรับความมีเสรีภาพของสื่อ ส่วนผู้วิจัยเห็นว่าเนื่องจากเนื้อหาเชิงประเด็นเป็นเนื้อหาเฉพาะและเป็นเนื้อหาเชิงลึก รวมทั้งเป็นเนื้อหาที่เกิดจากความสนใจความต้องการของคน/ ชุมชนใดชุมชนหนึ่งโดยเฉพาะ ซึ่งเนื้อหาดังกล่าวอาจไม่สอดคล้องต่อจารีต วัฒนธรรมประเพณีอันดีของสังคมหรืออาจมีเนื้อหาที่กระทบกระเทือนต่อสถาบันใดสถาบันหนึ่ง ความเชื่อใดความเชื่อหนึ่งของสังคม จึงสมควรมีการร่วมกันกำหนดกรอบจริยธรรมแห่งวิชาชีพและควรมีการดำเนินการตามจริยธรรมดังกล่าวอย่างเคร่งครัดโดยอาจมีกระบวนการในการยกระดับคุณภาพของสถานีวิทยุกระจายเสียงที่มุ่งเน้นในเชิงประเด็นโดยวิธีการมอบรางวัลหรือการประกาศเกียรติคุณให้แก่สถานีวิทยุกระจายเสียงที่มุ่งเน้นในเชิงประเด็นที่มีคุณธรรม จริยธรรมดีเด่น เป็นต้น

**ส่วนที่ 3 สรุปผลการศึกษาวิเคราะห์ความเป็นไปได้ของการขออนุญาตพร้อมทั้ง แนวทางการพิจารณาคำขอรับใบอนุญาตให้มี ใช้ และตั้งสถานีวิทยุคมนาคม ตามพระราชบัญญัติวิทยุคมนาคม พ.ศ. 2498 กรณีกิจการกระจายเสียงที่มุ่งเน้นในเชิงประเด็นภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายต่างๆ ที่เกี่ยวข้อง**

**สรุปผลการศึกษาวิเคราะห์ความเป็นไปได้ของการขออนุญาตภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายต่างๆ ที่เกี่ยวข้อง**

1. ประชาชนมีสิทธิตามรัฐธรรมนูญแห่งราชอาณาจักรไทย พุทธศักราช 2550 ในการสื่อสารเพื่อสนองตอบความต้องการ ความสนใจของตนเองได้อย่างเท่าเทียมกัน

2. การพัฒนาระบบการเมือง การปกครอง และสังคม เน้นเรื่องการมีส่วนร่วมของประชาชนในทุกระดับ ดังนั้น การสื่อสารเป็นเครื่องมือสำคัญในการพัฒนาประเทศ วิทยุกระจายเสียงเป็นช่องทางในการสร้างความร่วมมือ

3. เนื้อหาเชิงประเด็นเป็นการสื่อสารจาก Bottom-up จากฐานรากของสังคม จึงควรส่งเสริมเพื่อสร้างความเข้มแข็ง และความยั่งยืนในการพัฒนา สังคม และประเทศ เป็นตัวแสดง (Communication Rights)

4. คลื่นวิทยุกระจายเสียงและคลื่นโทรทัศน์เป็นสาธารณสมบัติที่ทุกส่วนในสังคมมีสิทธิในการเป็นเจ้าของ

5. ประชาชนมีสิทธิในการยื่นขออนุญาตดำเนินกิจการวิทยุกระจายเสียงที่มุ่งเน้นในเชิงประเด็นได้ ทั้งนี้ประชาชนต้องดำเนินการด้วยความรับผิดชอบต่อสังคมและประเทศชาติ

6. การยื่นขอใบอนุญาต การดำเนินการส่งกระจายเสียงวิทยุเชิงประเด็นต้องเป็นไปตามกฎเกณฑ์ พระราชบัญญัติประกอบกิจการกระจายเสียงและกิจการโทรทัศน์ พ.ศ. 2551 ที่อาจมีการพัฒนาปรับเปลี่ยนให้มีความเหมาะสมกับการมีวิทยุกระจายเสียงที่มุ่งเน้นในเชิงประเด็นเกิดขึ้น อาทิ ในเรื่องการนิยาม ความเข้มแข็งในการดำเนินกิจการ การใช้เทคโนโลยีในการแพร่กระจายเสียงให้สอดคล้องเหมาะสมกับความต้องการของผู้ฟัง การสร้างเกณฑ์ด้านจริยธรรมจรรยาบรรณของวิชาชีพ เพื่อการควบคุมตนเอง Self Control เพื่อให้ได้มาซึ่งสิทธิและเสรีภาพอย่างแท้จริง การระมัดระวังในเรื่องการครอบงำ

**ขั้นตอนการขอรับใบอนุญาต**

หากผู้ใดมีความประสงค์ที่จะดำเนินกิจการกระจายเสียงเพื่อเผยแพร่ข้อมูลข่าวสาร จำเป็นต้องยื่นขอใบอนุญาตจากคณะกรรมการเพื่อให้คณะกรรมการพิจารณาออกใบอนุญาตให้ก่อนจึงจะสามารถประกอบกิจการวิทยุกระจายเสียงได้ตามใบอนุญาตที่ขออนุญาตไปนั้น ซึ่งในการขอใบอนุญาตนั้น ในทางปฏิบัติพบว่ามีขั้นตอนสำคัญๆ ดังนี้คือ

ขั้นตอนที่ 1 ขั้นการยื่นขอใบอนุญาตต่อคณะกรรมการตรวจรับใบอนุญาตในภูมิภาคต่างๆ

ขั้นตอนที่ 2 ขั้นการตรวจสอบความถูกต้องความสมบูรณ์ของใบอนุญาต ให้เป็นไปตามประกาศที่คณะกรรมการกำหนด

ขั้นตอนที่ 3 ขั้นการกลั่นกรองจากคณะอนุกรรมการเพื่อพิจารณาถึงความสมควรหรือไม่สมควรในการได้รับใบอนุญาต

ขั้นตอนที่ 4 ขั้นการพิจารณาจากคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ในการออกใบอนุญาต/ไม่ออกใบอนุญาต

**ภาพที่ 5.1 แบบจำลองแสดงขั้นตอนการขอใบอนุญาต**

**กสทช พิจารณา**

เห็นชอบให้ใบอนุญาตทดลองออกอากาศ 1 เดือน

เห็นว่าไม่ควรออกใบอนุญาต

**คณะอนุกรรมการพิจารณาออกใบอนุญาต**

* คุณสมบัติตามที่กำหนดไว้ในประกาศตามพระราชบัญญัติฯ พ.ศ.2551
* ความพร้อม, วัตถุประสงค์, การบริหาร ฯลฯ ตรวจสอบเครื่องมืออุปกรณ์ตามที่คณะกรรมการกำหนด

นำไปปรับปรุงแก้ไข

**คณะกรรมการรับใบเสนอขออนุญาตในภูมิภาคต่าง ๆ**

* พิจารณาความถูกต้อง ครบถ้วน ความสมบูรณ์ของใบเสนอขออนุญาต

**ผู้รับใบขออนุญาต**

**ยื่นแบบพร้อมใบอนุญาต ซึ่งประกอบด้วย**

* ชื่อผู้ขอใบอนุญาต/วัตถุประสงค์/การดำเนินการ
* สำเนาบัตรประชาชน
* สำเนาทะเบียนบ้าน
* สถานที่ตั้งสถานี
* แผนการให้บริการ
* แผนเทคนิคการกระจายเสียง

ซึ่งจากขั้นตอนต่างๆ มีรายละเอียดดังนี้

ขั้นตอนที่ 1 ขั้นการยื่นขอใบอนุญาตต่อคณะกรรมการ ผู้ที่มีความประสงค์จะดำเนินกิจการต้องยื่นแบบฟอร์มที่มีรายละเอียดดังนี้ คือ

- ชื่อ นามสกุล ผู้ขอใบอนุญาต

- วัตถุประสงค์ในการดำเนินกิจการ รูปแบบการดำเนินการ

- สำเนาบัตรประชาชน

- สำเนาทะเบียนบ้าน

- เอกสารแผนที่ระบุที่ตั้งสถานี

- คลื่นความถี่ที่ใช้ในการออกอากาศ

- มาตรฐาน อุปกรณ์ เครื่องมือ (เครื่องส่ง)

- แผนการให้บริการ ผังรายการ 24 ชั่วโมง

- แผนด้านการเงินสนับสนุน

ซึ่งเมื่อผู้ที่ประสงค์ขอรับใบอนุญาตยื่นขอต่อคณะกรรมการแล้ว คณะกรรมการจะตรวจเอกสารว่าครบถ้วนสมบูรณ์และถูกต้องหรือไม่ หากไม่ถูกต้อง ต้องแก้ไขหรือหาหลักฐานเพิ่มเติมให้ครบ กรณีที่เอกสารครบถ้วนถูกต้องสมบูรณ์แล้ว คณะกรรมการจะรับใบขออนุญาตไว้เพื่อเสนอต่อคณะอนุกรรมการ พิจารณาออกใบอนุญาต ซึ่งจะเป็นผู้กลั่นกรองความสมควรในการได้รับใบอนุญาตหรือไม่ต่อไป

ขั้นตอนที่ 2 คณะอนุกรรมการ กสทช. พิจารณาความสมควรในการได้รับใบอนุญาตในการประกอบกิจการกระจายเสียง ซึ่งคณะอนุกรรมการชุดนี้จะต้องพิจารณาในประเด็นต่างๆ ทั้งในเรื่องความเหมาะสมของการกระจายเสียงตามวัตถุประสงค์ที่ได้แจ้งไว้ ความพร้อมของการดำเนินการในกิจการวิทยุกระจายเสียง ความถูกต้องทางด้านเทคนิคชนิดของคลื่นที่ยื่นขอ รวมไปถึงผังเนื้อหารายการที่เสนอมาว่ามีความเหมาะสมสอดคล้องกับวัตถุประสงค์มากน้อยเพียงใด ฯลฯ รวมถึงการจัดให้มีการตรวจสอบมาตรฐานของอุปกรณ์และเครื่องส่งต่างๆ สถานีว่าเป็นไปตามมาตรฐานที่คณะกรรมการกำหนดไว้หรือไม่ เช่น ขนาดความสูงของเสาส่ง กำลังของเครื่องส่ง ฯลฯ โดยอุปกรณ์เครื่องมือดังกล่าวผู้ขอรับใบอนุญาตต้องนำไปยังศูนย์ตรวจที่คณะกรรมการได้ระบุไว้ตามภูมิภาคต่างๆ ซึ่งหากพบว่าเครื่องส่งอุปกรณ์ยังไม่ถูกต้องเป็นไปตามมาตรฐานที่คณะกรรมการกำหนด ก็จะไม่ส่งใบขออนุญาตให้คณะกรรมการพิจารณาในขั้นต่อไป

ขั้นตอนที่ 3 คณะกรรมการพิจารณาออกใบอนุญาตในขั้นนี้ คณะกรรมการซึ่งมีอำนาจในการออกใบอนุญาตจะเป็นผู้พิจารณาว่า เมื่อคณะอนุกรรมการได้ส่งรายชื่อสถานีของผู้ที่สมควรได้รับใบอนุญาตมาให้แก่ กสทช. แล้ว กสทช. จะได้พิจารณาถึงความเหมาะสมอีกครั้งในประเด็นต่างๆ อาทิ วัตถุประสงค์ของสถานีเป็นไปโดยมีเจตนาดีต่อชุมชน สังคม และประเทศหรือไม่ เนื้อหาสอดคล้องกับวัตถุประสงค์มากน้อยเพียงใด ระบบต่างๆ ทั้งด้านเทคนิคและปัญหาอื่นๆ มีหรือไม่ อย่างไร เป็นต้น ซึ่งเมื่อพิจารณาแล้วเห็นว่าควรออกใบอนุญาตให้แก่สถานีใด ก็จะให้สถานีนั้นได้รับใบแทนใบอนุญาตเพื่อนำไปใช้ดำเนินการทดลองออกอากาศก่อนเป็นเวลา 1 เดือนเพื่อติดตามดูศักยภาพความสามารถในการกระจายเสียงของสถานีนั้นว่าสามารถปฏิบัติได้จริงหรือไม่ หากสถานีดังกล่าวสามารถดำเนินการกระจายเสียงได้ ก็จะออกใบอนุญาตชั่วคราวในการประกอบกิจการกระจายเสียงได้ต่อไป ซึ่งสิทธิเกี่ยวกับระยะเวลาในการใช้ใบอนุญาตในขณะนี้มีลักษณะชั่วคราวเป็นใบอนุญาตที่มีอายุเป็นเวลา 1 ปี จนกว่าจะมี กสทช. ที่เป็นไปตามรัฐธรรมนูญเกิดขึ้น

ซึ่งจากกระบวนการและขั้นตอนในการขอใบอนุญาตในการประกอบกิจการวิทยุกระจายเสียงประเภทวิทยุชุมชนนั้นได้ถูกถ่ายทอดจากประสบการณ์ของผู้ขอใบอนุญาตดังนี้

จากการสัมภาษณ์ของอาจารย์เสน่ห์ จินาจันทร์ เจ้าของสถานีวิทยุชุมชนคนเมืองลี้ จังหวัดลำพูนได้เล่าถึงขั้นตอนในเรื่องของการขอรับใบอนุญาตได้เล่าถึงขั้นตอนว่า

*“อันดับแรก ถ้าเราจะยื่นเอกสารเพื่อแจ้งความประสงค์จะประกอบกิจการวิทยุกระจายเสียงชุมชน (วิทยุชุมชน) ต้องกรอกเอกสาร รายละเอียดตั้งแต่ผังรายการ ในสัปดาห์หนึ่ง มีรายการอะไรบ้าง เปิดสถานีตั้งแต่เวลาใดถึงเวลาใด สรุปรายการทั้งสัปดาห์ มีรายการที่มีสาระและเป็นประโยชน์กี่รายการ คิดเป็นร้อยละเท่าไหร่ รายการที่เป็นสาระสำคัญกี่รายการ รายการที่เป็นบันเทิง กี่รายการ ฯลฯ ยื่นแบบเอกสารเพื่อขอประกอบกิจการ ในแบบกลุ่มบุคคลหรือนิติบุคคล มีหนังสือมอบอำนาจกลุ่มคน/นิติบุคคล แบบฟอร์มเหล่านี้สามารถดาวน์โหลดได้จากเว็บของ กสทช. ครับ เข้าไปในเว็บ กสทช. แล้ว ไปที่แบนเนอร์ ฝ่ายกิจการวิทยุกระจายเสียงฯเขาจะมีทั้งหมดเลยครับ เมื่อเอกสารทั้งหมดตรวจสอบถูกต้อง ครบถ้วนแล้ว เอาไปส่งที่ฝ่ายกิจการฯไม่ต้องเข้าเล่ม หนีบไป ถ้าหากเจ้าหน้าที่ฝ่ายตรวจสอบเอกสารเขานัดหมายให้ลงไปพบเจ้าหน้าที่ฝ่ายตรวจสอบ (ทั้งวัน) เขาจะอธิบายชี้แจงรายละเอียดทั้งหมดและปรับปรุงแก้ไข (ผมเอาโน๊ตบุ๊คลงไปด้วย) เมื่อถูกต้องแล้ว ส่งตัวจริง 1 ชุด สำเนา 2 ชุด หลังจากนั้นก็รอเขาพิจารณาตามขั้นตอน เริ่มจากฝ่ายตรวจสอบเอกสารก่อน เมื่อถูกต้อง เจ้าหน้าที่จะนำเข้าที่ประชุมอนุฯ (แต่ปัจจุบันนี้ไม่ทราบว่าจะต้องลัดขั้นตอนหรือไม่ เพราะเขาโอนกิจการของ กทช. ให้ กสทช. แล้วกรรมการ กทช.หลายท่านลาออกไปลงสมัครเป็น กสทช. ส่วนใหญ่) ผมรอเกือบเป็นปีครับ เมื่อผ่านอนุฯแล้วจะต้องนำผ่าน กสทช. อีก เมื่อผ่านแล้ว เขาจะแจ้งผลการอนุมัติให้เป็นผู้ประกอบกิจการฯให้จากนั้นภายใน 90 วัน ให้นำเครื่องส่งลงไปตรวจคุณลักษณะทางวิชาการที่ กสทช. (ในช่วงนี้ต้องยุติการออกอากาศก่อน) เมื่อนำเครื่องลงไปตรวจที่ กสทช. เขาจะมีขั้นตอนการตรวจหลายขั้นตอน (ต้องเดินเอกสารหลายตึก) เพื่อเปรียบเทียบปรับและยื่นขออนุญาตมีและใช้เครื่องส่งและอุปกรณ์ สุดท้ายจะจบที่ตึก 3 ฝ่ายรับเครื่องส่ง (ถ้านำเครื่องเข้าตอนเช้า ตอนบ่ายไม่เกิน 4 โมงเย็น) จะได้ใบรับว่าได้รับเครื่องของเราไว้ตรวจแล้ว (ทุกขั้นตอน ถ่ายเอกสารหนังสือมอบอำนาจ สำเนาหนังสือที่ได้รับแจ้งผลการอนุมัติประกอบกิจการลงไปด้วย เพราะจะเป็นใบเบิกทางอย่างดี) หลังจากเขารับเครื่องของเราแล้วก็นั่งรอนอนรอ ว่าจะผ่านหรือไม่ผ่าน (ตามหลักการ เขาแจ้งว่าประมาณ 5 วันทำการ แต่จริงๆอาจจะนานกว่านั้น) กรณีตรวจแล้วไม่ผ่าน เขาให้ปรับปรุงแก้ไขได้ 3 ครั้ง สำหรับปัญหาอุปสรรคในขั้นตอนต่างมีหลายประการนับตั้งแต่การได้มาซึ่งแบบฟอร์มการขอ ถ้าเป็นชาวบ้านก็จะยุ่งครับ ไม่ค่อยรู้วิธีการ บางรายก็รู้หนังสือน้อย ยิ่งขั้นตอนซับซ้อนเท่าไหร่ก็จะยิ่งลำบากไม่ค่อยเข้าใจ ผมเลยเหมือนเป็นพี่เลี้ยงคอยให้คำปรึกษาว่าต้องทำอย่างไร ยิ่งในขั้นตอนตรวจเช็คเครื่องส่ง ยิ่งมีปัญหามากเพราะไม่มีหรอกครับที่จะตรงตามมาตรฐานของ กสทช. ชาวบ้านซื้อเครื่องก็ซื้อตามช่างบอก พอไม่ได้มาตรฐานก็ต้องแบกไปแบกมาก็เหนื่อยมาก แล้วก็เปลืองเงินเปลืองทองด้วย”* (เสน่ห์ จินาจันทร์, สัมภาษณ์, 8 มิถุนายน 2554)

**วิเคราะห์ความเป็นไปได้เชิงกฎหมายของวิทยุเชิงประเด็นภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551**

ผลจากการศึกษาพบว่า วิทยุกระจายเสียงที่มุ่งเน้นในเชิงประเด็นมีอยู่แล้ว และตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ได้ออกใบอนุญาตให้แก่คลื่นวิทยุกระจายเสียงที่ประกอบกิจการวิทยุกระจายเสียงในทั้ง 3 กิจการ ซึ่งเป็นการแบ่งประเภทตามกิจการลักษณะการกระจายเสียง ไม่ว่าจะในกิจการกระจายเสียงภาคสาธารณะ กิจการกระจายเสียงภาคเอกชน และกิจการกระจายเสียงภาคชุมชน ดังนั้นการแบ่งประเภทของวิทยุกระจายเสียงที่มุ่งเน้นในเชิงประเด็นจึงเป็นการแบ่งประเภทวิทยุกระจายเสียงออกตามประเภทของเนื้อหา โดยจำแนกประเภทของวิทยุกระจายเสียงที่มุ่งเน้นในเชิงประเด็น และเพื่อให้วิทยุกระจายเสียงที่มุ่งเน้นในเชิงประเด็นเป็นประเภทของวิทยุกระจายเสียงที่สามารถนำมาใช้ในการพัฒนาประเทศให้เกิดประโยชน์สูงสุด จึงควรจัดแยกประเภทของวิทยุกระจายเสียงที่มุ่งเน้นในเชิงประเด็นออกมาให้ชัดเจนว่าใครบ้างที่จะได้รับใบอนุญาตวิทยุกระจายเสียงที่มุ่งเน้นในเชิงประเด็นและผู้ที่จะได้ยื่นใบขออนุญาตและการให้ใบอนุญาตวิทยุกระจายเสียงที่มุ่งเน้นในเชิงประเด็นควรทำอย่างไร ควรมีคุณสมบัติอย่างไร และจะกำกับดูแลวิทยุกระจายเสียงที่มุ่งเน้นในเชิงประเด็นอย่างไร

เหตุผลที่ควรมีการจัดแบ่งประเภทวิทยุกระจายเสียงที่มุ่งเน้นในเชิงประเด็นเพราะในปัจจุบันโลกการสื่อสารได้เปลี่ยนแปลงไปมาก และมีผลต่อการรับรู้ ความสนใจ ความคิด และพฤติกรรมของคนในสังคม เครื่องมือหรือสื่อสมัยใหม่ในการสื่อสารทำให้คนในสังคมมีการแลกเปลี่ยนปฏิสัมพันธ์กันได้ง่ายขึ้นและสะดวกมากขึ้นสามารถเอาชนะเวลา (Time) และระยะทาง (Space) ได้ การเปลี่ยนแปลงดังกล่าวทำให้ความต้องการ ความสนใจของคนในสังคมมีลักษณะเฉพาะและหลากหลายมากขึ้น เป็นเนื้อหาที่มีความลึกซึ้งมากกว่าเนื้อหาที่ถูกนำเสนอเพื่อคนทั่วไปซึ่งอาจมีผลกระทบกับบุคคลกับชุมชนหรือกับสังคม ทั้งในเชิงบวกและเชิงลบ ดังนั้นการจำแนกหรือการแยกประเภทวิทยุกระจายเสียงที่มุ่งเน้นในเชิงประเด็นนั้นอาจมีความสำคัญเพื่อให้สามารถติดตามดูแลได้ง่ายยิ่งขึ้น

ตามสาระเดิมของพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ได้ให้ความหมายหรือนิยามคำต่างๆ ที่สำคัญและถูกนำมาใช้ในการกล่าวถึงตามพระราชบัญญัตินี้ไว้หลายคำดังที่ปรากฏอยู่ในมาตรา 4 อาทิ นิยามคำว่า กิจการกระจายเสียง กิจการโทรทัศน์ กิจการกระจายเสียงหรือกิจการโทรทัศน์ที่ใช้คลื่นความถี่ กิจการกระจายเสียงหรือกิจการโทรทัศน์ที่ไม่ใช้คลื่นความถี่ โครงข่าย เจ้าของโครงข่ายสถานี กองทุน แผนแม่บทกิจการกระจายเสียงและกิจการโทรทัศน์ คลื่นความถี่ คณะกรรมการ กรรมการ สำนักงาน เลขาธิการ พนักงานเจ้าหน้าที่ ซึ่งเป็นการนิยาม อธิบายคำที่ใช้อย่างกว้างๆ และครอบคลุมลักษณะต่างๆ ของกระจายเสียงเอาไว้ ดังนั้นจึงควรมีการนิยาม คำว่า วิทยุกระจายเสียงที่มุ่งเน้นในเชิงประเด็นเพิ่มเติม เพื่อให้เกิดความเข้าใจที่ตรงกันทั้งในฝ่ายผู้ให้และผู้รับใบอนุญาต ดังนี้

“วิทยุกระจายเสียงที่มุ่งเน้นในเชิงประเด็น” หมายถึง คลื่นวิทยุที่กระจายเสียงหรือแพร่กระจายข้อมูลข่าวสารสาระต่างๆ ที่มีเนื้อหาหรือประเด็นเฉพาะซึ่งเกิดขึ้นจากความสนใจ ความต้องการร่วมของกลุ่มใดกลุ่มหนึ่ง ของชุมชนใดชุมชนหนึ่ง โดยประเด็นดังกล่าวต้องเป็นประเด็นที่เป็นประโยชน์ต่อสาธารณะ ทั้งในระดับชุมชนหรือระดับชาติ

ส่วนในหมวดที่ 1 การประกอบกิจการกระจายเสียงและกิจการโทรทัศน์มาตรา 7 มาตรา 8 และมาตรา 9 ที่ระบุว่าการจะจัดการวิทยุกระจายเสียงที่มุ่งเน้นในเชิงประเด็นจะต้องได้รับใบอนุญาตก่อน และผู้รับใบอนุญาตตามพระราชบัญญัตินี้ต้องเป็นบุคคลสัญชาติไทย และใบอนุญาตที่ได้รับเป็นสิทธิเฉพาะตัวไม่สามารถโอนให้แก่ผู้อื่นได้ ผู้รับใบอนุญาตต้องประกอบกิจการด้วยตนเอง ซึ่งสาระของมาตราทั้ง 3 มาตราดังกล่าว มีสาระที่สามารถนำมาบังคับใช้กับวิทยุกระจายเสียงที่มุ่งเน้นในเชิงประเด็นได้อยู่แล้ว จึงให้คงสาระเดิมตามมาตราต่างๆ ไว้ เนื่องจากมีหลักเกณฑ์ที่ชัดเจนดีอยู่แล้ว ดังนั้นเมื่อผู้ใดจะประกอบกิจการวิทยุกระจายเสียงที่มุ่งเน้นในเชิงประเด็นได้ ก็ต้องได้รับใบอนุญาตก่อน และผู้ที่ขอใบอนุญาตจะต้องมีสัญชาติไทย ใบอนุญาตวิทยุกระจายเสียงที่มุ่งเน้นในเชิงประเด็นที่ผู้รับใบอนุญาตได้รับเป็นสิทธิเฉพาะตัวของผู้ขอ จะโอนให้แก่ผู้ใดไม่ได้ เช่นเดียวกับวิทยุกระจายเสียงในคลื่นอื่นๆ ตามที่กฎหมายกำหนด

สำหรับในมาตรา 10 ซึ่งเป็นเรื่องใบอนุญาตประกอบกิจการกระจายเสียงหรือกิจการโทรทัศน์โดยแบ่งตามลักษณะของการใช้คลื่นความถี่และแบ่งใบอนุญาตการประกอบกิจการกระจายเสียงเป็น 3 ประเภท ที่ครอบคลุมกิจการกระจายเสียงประเภทใหญ่ๆ และกว้างๆ อยู่แล้ว คือ (1)ใบอนุญาตประกอบกิจการบริการสาธารณะอนุญาตให้แก่ผู้ประกอบกิจการที่มีวัตถุประสงค์หลักเพื่อการบริการสาธารณะ ซึ่งยังแบ่งแยกย่อยออกไปอีกเป็น 3 กลุ่ม คือ กลุ่มที่มีวัตถุประสงค์เพื่อการส่งเสริมความรู้ การศึกษา ศาสนา ศิลปะและวัฒนธรรม วิทยาศาสตร์เทคโนโลยีและสิ่งแวดล้อม การเกษตร และการส่งเสริมอาชีพอื่นๆ สุขภาพ อนามัย กีฬา หรือการส่งเสริมคุณภาพชีวิตของประชาชน ส่วนใบอนุญาตสาธารณะประเภทที่สองออกให้สำหรับกิจการกระจายเสียงหรือกิจการโทรทัศน์ที่มีวัตถุประสงค์หลักเพียงความมั่นคงของรัฐหรือความปลอดภัยสาธารณะ ส่วนใบอนุญาตประกอบกิจการสาธารณะประเภทที่สามออกให้สำหรับกิจการกระจายเสียงหรือกิจการโทรทัศน์ มีวัตถุประสงค์หลักเพื่อการกระจายข้อมูลข่าวสาร เพื่อส่งเสริมความเข้าใจอันดีระหว่างรัฐบาลกับประชาชน และรัฐสภากับประชาชน การกระจายข้อมูลข่าวสาร เพื่อการส่งเสริมสนับสนุนในการเผยแพร่และให้การศึกษาแก่ประชาชนเกี่ยวกับการปกครองในระบอบประชาธิปไตยอันมีพระมหากษัตริย์ทรงเป็นประมุข บริการข้อมูลข่าวสารอันเป็นประโยชน์สาธารณะแก่คนพิการ คนด้อยโอกาสหรือกลุ่มความสนใจที่มีกิจกรรมเพื่อประโยชน์สาธารณะหรือบริการข้อมูลข่าวสารอันเป็นสาธารณประโยชน์

ซึ่งในความเห็นของผู้วิจัยเห็นว่าสาระของมาตรา 10 นั้นอาจวิเคราะห์ได้ว่าวิทยุเชิงประเด็นอาจเข้าข่ายตามการอธิบายถึงประเภทของวิทยุกระจายเสียงกิจการสาธารณะกลุ่มที่ 1 ซึ่งได้กล่าวถึงกลุ่มเนื้อหาที่มีความใกล้เคียงกับเชิงประเด็นคือ เป็นเรื่องที่เกี่ยวกับศาสนา ศิลปวัฒนธรรม วิทยาศาสตร์ เทคโนโลยี กีฬา สุขอนามัย คุณภาพชีวิต

ดังนั้น อาจเป็นไปได้หรือไม่ที่วิทยุเชิงประเด็นอาจถูกกำหนดไว้ในกิจการบริการสาธารณะประเภทที่ 1 ในกรณีที่กิจการวิทยุกระจายเสียงที่มุ่งเน้นในเชิงประเด็น เน้นการให้บริการประเด็นดังกล่าวกับคนทั่วไป อย่างไรก็ตาม ในกรณีที่เนื้อหาเชิงประเด็นเป็นเรื่องที่เกิดจากความต้องการของชุมชนใดชุมชนหนึ่งโดยเฉพาะ ซึ่งอาจไม่ได้จัดอยู่ในประเด็นตามกิจการสาธารณะ กล่าวคือไม่ใช่ศาสนาพุทธกว้างๆ ทั่วไป แต่เป็นสายพุทธเฉพาะหรือเป็นคุณภาพชีวิต แต่ไม่ใช่ชีวิตของคนชนบท แต่เป็นคุณภาพชีวิตของพวกเร่ร่อน พวกเกย์ ดังนั้น เชิงประเด็นสำหรับชุมชนจึงน่าจะมีความหมายที่แตกต่างไปจากประเด็นทางสาธารณะ เนื่องจากสาระของมาตรา 10 ได้อธิบายว่าใบอนุญาตประกอบกิจการวิทยุกระจายเสียงสาธารณะได้ระบุว่าเป็นกิจการที่มีวัตถุประสงค์เพื่อประโยชน์สาธารณะที่เป็นสาธารณะในระดับชาติ และแบ่งออกไปอีก 3 ประเภทซึ่งแต่ละประเภทได้อธิบายรายละเอียดเนื้อหาของวิทยุกระจายเสียงประเภทต่างๆ ที่สามารถนำมาใช้ในการอธิบายครอบคลุมถึงวิทยุกระจายเสียงที่มุ่งเน้นในเชิงประเด็นได้อยู่แล้ว ไม่ว่าจะเป็นเนื้อหาที่เกี่ยวกับสุขภาพ กลุ่มอาชีพ กีฬา หรือผู้ด้อยโอกาสก็ตาม เพียงแต่อาจเพิ่มเติมประเด็นต่างๆ ที่สำคัญ และเป็นเรื่องเฉพาะประเด็นเฉพาะต่อสังคมไทยให้ครบถ้วนและชัดเจนมากขึ้น เช่น วิทยุคนพิการ คนตาบอด วิทยุกรรมกร หรือวิทยุของศาสนาเช่น ศาสนาคริสต์ อิสลาม หรือสถานีวิทยุพุทธศาสนาในสายต่างๆ เป็นต้น

ส่วนใบอนุญาตประกอบกิจการบริการชุมชนได้แก่ ใบอนุญาตสำหรับการประกอบกิจการที่มีวัตถุประสงค์เช่นเดียวกับการประกอบกิจการบริการสาธารณะ แต่ต้องเป็นประโยชน์ตามความต้องการของชุมชน หรือท้องถิ่นที่ได้รับบริการนั้นเห็นว่าควรให้คงสาระเดิมไว้ แต่หากมีการจัดประเภทวิทยุเชิงประเด็นเกิดขึ้น ก็ควรให้มีการจัดแบ่งประเภทออกไว้อย่างชัดเจน

สำหรับใบอนุญาตวิทยุกระจายเสียงในกิจการบริการชุมชนนั้นเป็นประเภทของใบอนุญาตที่ผู้วิจัยเห็นว่าน่าจะมีความสอดคล้องและใกล้เคียงกับวิทยุกระจายเสียงที่มุ่งเน้นในเชิงประเด็นเช่นเดียวกันกับกิจการสาธารณะ เนื่องจากมีการระบุวัตถุประสงค์ของกิจการว่าต้องเป็นไปตามประโยชน์ความต้องการของชุมชนหรือท้องถิ่น ซึ่งเป็นตามคำนิยามของคำว่าวิทยุกระจายเสียงที่มุ่งเน้นในเชิงประเด็นที่ว่าเป็นการใช้คลื่นวิทยุกระจายเสียงเพื่อสนองความต้องการความสนใจของชุมชนที่มีความต้องการร่วม หรือความสนใจร่วม และ/หรือผลประโยชน์ร่วมเป็นหลัก และวัตถุประสงค์ของกิจการประเภทนี้เน้นที่ประโยชน์สาธารณะในระดับชุมชน

ดังนั้น หากผู้ขอรับใบอนุญาตวิทยุกระจายเสียงที่มุ่งเน้นในเชิงประเด็นในประเภทที่ประกอบกิจการบริการสาธารณะ จึงควรเป็นกระทรวง ทบวง กรม องค์กรอิสระตามรัฐธรรมนูญ องค์กรปกครองส่วนท้องถิ่น องค์กรมหาชน หรือหน่วยงานอื่นใดของรัฐที่มิใช่รัฐวิสาหกิจ ซึ่งในกรณีนี้จากการศึกษาทั้งต่างประเทศและในประเทศ พบว่ามีวิทยุกระจายเสียงที่มุ่งเน้นในเชิงประเด็นที่ดำเนินการทำโดยกระทรวง ทบวง กรม ได้แก่ สถานีวิทยุรัฐสภา เน้นเรื่องการปกครอง สถานีวิทยุทหาร เน้นเรื่องความมั่นคง (คลื่น 95.5 MHz) เป็นต้น

ส่วนองค์กรอิสระตามรัฐธรรมนูญ อาทิ สำนักคณะกรรมการการเลือกตั้ง (กกต.) สำนักงานคณะกรรมการป้องกันและปราบปรามการทุจริตแห่งชาติ (ปปช.) ปัจจุบันองค์กรทั้งสองยังไม่มีคลื่นวิทยุกระจายเสียงในการเผยแพร่ข่าวสารขององค์กรเฉพาะ แต่หากในอนาคต เมื่อมีการพิจารณาว่าวิทยุกระจายเสียงบริการสาธารณะเชิงประเด็นอาจอยู่ในกิจการบริการสาธารณะได้ เช่น องค์กรอิสระดังกล่าวก็สามารถมีคลื่นวิทยุขององค์กรเองในการให้ข้อมูลข่าวสารเฉพาะพิเศษของตนตามมาตรานี้ได้เช่นกัน เพราะนอกจากเป็นการให้ข้อมูลข่าวสารที่ถูกต้องในแง่รายละเอียดเกี่ยวกับข้อมูลสำคัญขององค์กรได้แล้ว ยังทำให้เกิดภาพลักษณ์ที่ดีต่อองค์กร อันจะนำไปสู่การยอมรับและการสนับสนุนจากคนกลุ่มต่างๆ ได้ด้วย

ดังนั้นผู้วิจัยจึงเห็นควรให้คงสาระตามมาตรา 11 ในพระราชบัญญัติฉบับนี้ไว้โดยอาจมีคำอธิบายวิทยุกระจายเสียงสาธารณะเชิงประเด็นนี้ไว้เฉพาะเพื่อง่ายต่อการตีความและการมีความเข้าใจที่ตรงกันว่าเชิงประเด็นในกิจการสาธารณะมุ่งเน้นสนองตอบต่อความสนใจระดับชาติที่อาจไม่ได้เกิดจากความสนใจร่วมหรือความต้องการร่วมของชุมชนเป็นหลัก

ส่วนผู้ที่ขอรับใบอนุญาตประกอบกิจการบริการชุมชนนั้นผู้วิจัยเห็นว่าควรต้องเป็นสมาคม มูลนิธิ นิติบุคคลอื่น ซึ่งไม่ใช่หน่วยงานของรัฐและมีวัตถุประสงค์เพื่อประโยชน์สาธารณะโดยไม่แสวงหากำไรในทางธุรกิจ หรือกลุ่มคนในท้องถิ่นที่ไม่เป็นนิติบุคคล ซึ่งรวมตัวกันเพื่อสร้างความเข้มแข็งให้แก่ชุมชน ซึ่งจากการศึกษาทั้งในประเทศและต่างประเทศพบว่า สถานีวิทยุกระจายเสียงที่ให้บริการแก่ชุมชนและมีเป้าหมายเพื่อประโยชน์สาธารณะในระดับชุมชนไม่ได้แสวงหากำไรทางธุรกิจ ซึ่งสถานีต่างๆ ดังกล่าว บริหารโดยสมาคม มูลนิธิ นิติบุคคลหรือกลุ่มคน ดังเช่น สถานีวิทยุกระจายเสียงชุมชนสถานีวิทยุเสียงธรรมเพื่อประชาชน วัดป่าบ้านตาด จ.อุดรธานี บริหารโดยมูลนิธิ ให้ความรู้และปลูกฝังธรรมะสายวัดป่า ให้แก่ชุมชน ส่วนสถานีวิทยุชุมชนเวียงแหง บริหารโดยกลุ่มบุคคลในท้องถิ่นที่มุ่งให้สาระความรู้ ให้สาระความรู้ความเข้าใจและความตระหนักเกี่ยวกับสิ่งแวดล้อม เป็นต้น ซึ่งสถานีดังกล่าวเป็นสถานีที่เสนอเนื้อหาเฉพาะ เป็นเนื้อหาที่มีกลุ่มชัดเจนเกิดจากความสนใจและต้องการร่วมของชุมชนในประเด็นต่างๆ ดังนั้นสถานีที่มีลักษณะดังกล่าวนี้จึงควรเป็นสถานีวิทยุชุมชนเชิงประเด็น โดยผู้ขอรับใบอนุญาตจากทั้ง 2 กิจการควรมีคุณสมบัติสำคัญ คือ

(1) ต้องมีสัญชาติไทย

(2) ต้องไม่เคยถูกเพิกถอนใบอนุญาต

เนื่องจากวิทยุกระจายเสียงที่มุ่งเน้นในเชิงประเด็นเป็นสถานีวิทยุที่มีเนื้อหาเชิงลึก ซึ่งอาจมีผลหรือมีอิทธิพลต่อความคิด ความรู้สึกและพฤติกรรมของผู้ฟังได้มาก หากผู้รับใบอนุญาตไม่ได้เป็นผู้ที่มีสัญชาติไทยอาจเป็นอันตรายต่อความมั่นคงได้ ดังนั้น หากมีใบอนุญาตวิทยุกระจายเสียงที่มุ่งเน้นในเชิงประเด็น ผู้ขอรับใบอนุญาตวิทยุกระจายเสียงที่มุ่งเน้นในเชิงประเด็นจำเป็นต้องมีสัญชาติไทย

ผู้วิจัยจึงเห็นว่าควรกำหนดคุณสมบัติของผู้รับใบอนุญาตวิทยุกระจายเสียงที่มุ่งเน้นในเชิงประเด็นเป็นไปตามสาระในมาตรา 14 นี้

ในส่วนการยื่นคำขอรับใบอนุญาตและการอนุญาตนั้นให้เป็นไปตามหลักเกณฑ์ วิธีการ และเงื่อนไขที่คณะกรรมการประกาศกำหนด โดยผู้ขอรับใบอนุญาตต้องระบุสถานี ระบบ และวิธีการที่จะใช้ในการส่งกระจายเสียง รวมทั้งต้องเสนอแผนบริการกิจการกระจายเสียงให้คณะกรรมการพิจารณาด้วย โดยประกาศดังกล่าวต้องสอดคล้องกับแผนแม่บทกิจการกระจายเสียงหรือกิจการโทรทัศน์ และแผนความถี่วิทยุตามกฎหมายว่าด้วยองค์กรจัดสรรคลื่นความถี่และกำกับกิจการวิทยุกระจายเสียง วิทยุโทรทัศน์ และกิจการโทรคมนาคม เพื่อให้การกำกับดูแลกิจการวิทยุกระจายเสียงที่มุ่งเน้นในเชิงประเด็นเป็นไปด้วยความเรียบร้อยและเกิดประสิทธิภาพสูงสุด จึงควรนำหลักเกณฑ์ในสาระของมาตรา 16 ตามพระราชบัญญัติการประกอบกิจการวิทยุกระจายเสียงและกิจการโทรทัศน์ พ.ศ. 2551 มาใช้กำหนดในการเสนอขอรับใบอนุญาตวิทยุกระจายเสียงที่มุ่งเน้นในเชิงประเด็นด้วย

อย่างไรก็ตาม การอนุญาตให้ประกอบกิจการกระจายเสียงหรือกิจการโทรทัศน์โดยใช้คลื่นความถี่นั้น ให้คณะกรรมการออกใบอนุญาตประกอบกิจการโดยคำนึงถึงภารกิจหรือวัตถุประสงค์ของการประกอบกิจการ และเป็นไปตามสัดส่วนการจัดสรรคลื่นความถี่ที่กำหนดไว้ในกฎหมายว่าด้วยองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 ดังนี้

ใบอนุญาตของผู้ที่ประกอบกิจการบริการสาธารณะ มุ่งให้บริการสาธารณะ ให้ใช้คลื่นความถี่ที่จัดสรรไว้สำหรับภาครัฐ

ใบอนุญาตประกอบกิจการบริการชุมชน ให้คำนึงถึงความต้องการที่หลากหลายมุ่งประโยชน์ชุมชน ให้ใช้คลื่นความถี่ที่จัดสรรไว้สำหรับภาคประชาชน

สำหรับสถานีวิทยุกระจายเสียงที่มุ่งเน้นในเชิงประเด็นในต่างประเทศ ถูกจัดไว้ในภาคส่วนสาธารณะ หรือในบางประเทศถูกจัดไว้ในกิจการวิทยุกระจายเสียงในกลุ่มพิเศษ แต่สำหรับประเทศไทย หากมีการพิจารณาจัดวิทยุกระจายเสียงที่มุ่งเน้นในเชิงประเด็นไว้ในกิจการสาธารณะ ก็จำเป็นต้องเข้าไปใช้คลื่นความถี่ในสัดส่วนของคลื่นความถี่ที่จัดสรรไว้สำหรับภาครัฐคือร้อยละ40 แต่ถ้าหากวิทยุกระจายเสียงที่มุ่งเน้นในเชิงประเด็นถูกจัดอยู่ในกิจการภาคชุมชน ก็จะต้องไปใช้คลื่นความถี่ในสัดส่วนของคลื่นที่จัดสรรไว้ในภาคประชาชน ซึ่งกำหนดไว้ว่าจะต้องมีสัดส่วนไม่ต่ำกว่าร้อยละ 20

ซึ่งผู้วิจัยเห็นว่าควรมีการพิจารณาวิทยุกระจายเสียงที่มุ่งเน้นในเชิงประเด็นอย่างรอบคอบว่าควรจะอยู่ในกิจการประเภทใดและควรพิจารณาในเรื่องความหลากหลายซึ่งอาจอธิบายได้ทั้งในเชิงความหลากหลายของเนื้อหารูปแบบและความหลากหลายกลุ่มต่างๆ ที่อยู่ในชุมชนหรือสังคมที่มีความต้องการร่วม มีความสนใจร่วมกันด้วย ซึ่งจะได้กล่าวถึงข้อดีข้อเสียของความเหมาะสมในการจัดแบ่งประเภทวิทยุกระจายเสียงที่มุ่งเน้นในเชิงประเด็นในกิจการกระจายเสียงประเภทต่างๆ ต่อไป

สำหรับค่าธรรมเนียมใบอนุญาตนั้น ผู้รับใบอนุญาตต้องชำระค่าธรรมเนียมการใช้คลื่นความถี่และการประกอบกิจการกระจายเสียงเป็นรายปี ทั้งนี้ต้องไม่เป็นภาระแก่ผู้ประกอบการ หรือผู้ใช้บริการ โดยสมเหตุผล ทั้งนี้ให้คณะกรรมการคำนึงถึงประโยชน์สาธารณะ ความคุ้มค่า ความขาดแคลน และวิธีการจัดสรรทรัพยากร ทั้งนี้คณะกรรมการอาจลดหย่อนหรือยกเว้นค่าธรรมเนียมใบอนุญาตให้แก่ผู้ขอใบอนุญาตได้ หากกิจการกระจายเสียงนั้นเสนอข่าวสาร/สาระที่เป็นประโยชน์ต่อสาธารณะ เกินกว่าสัดส่วนของรายการตามที่คณะกรรมการกำหนด

หากวิทยุกระจายเสียงที่มุ่งเน้นในเชิงประเด็นที่มีขึ้นและเป็นไปเพื่อประโยชน์ต่อสังคม ต่อชุมชน และต่อสาธารณะและหากการดำเนินกิจการดังกล่าวมีปัญหาในเรื่องงบประมาณในการบริหารจัดการ ก็เห็นควรให้มีข้อยกเว้นในการชำระค่าธรรมเนียมการใช้คลื่นความถี่ดังกล่าว ทั้งนี้ ให้คณะกรรมการพิจารณาถึงคุณประโยชน์เนื้อหาเชิงประเด็นที่เกิดขึ้นว่ามีประโยชน์มากน้อยเพียงใดในระดับใด ดังนั้นในกิจการวิทยุกระจายเสียงที่มุ่งเน้นในเชิงประเด็นในกิจการสาธารณะและในกิจการชุมชนอาจกำหนดว่าจะต้องมีค่าธรรมเนียมวิทยุกระจายเสียงที่มุ่งเน้นในเชิงประเด็น ในอัตราร้อยละ 2 ต่อปี หรือหากได้รับการพิสูจน์แล้วว่าเนื้อหารายการนั้นมีประโยชน์ต่อสังคม ต่อสาธารณะจริงและการดำเนินในกิจการนั้นประสบปัญหา ก็อาจได้รับข้อยกเว้นอัตราค่าธรรมเนียมรายปีได้

ผู้รับใบอนุญาตประกอบกิจการบริการสาธารณะและกิจการบริการชุมชนจะหารายได้จากโฆษณาไม่ได้ เว้นแต่เป็นการเผยแพร่ข่าวสารเกี่ยวกับงานของหน่วยงานของรัฐ รัฐวิสาหกิจ สมาคม มูลนิธิ หรือนิติบุคคลที่ไม่ใช่การแสวงหากำไร หรือการเสนอภาพลักษณ์ขององค์กร ต้องไม่ใช่การโฆษณาสรรพคุณ คุณประโยชน์ คุณภาพของผลิตภัณฑ์ทั้งโดยตรงและโดยอ้อม

และเพื่อให้วิทยุกระจายเสียงที่มุ่งเน้นในเชิงประเด็นเป็นประโยชน์อย่างแท้จริง เราควรพิจารณาว่าวิทยุกระจายเสียงที่มุ่งเน้นในเชิงประเด็นที่จะเกิดขึ้น ควรเน้นประโยชน์สาธารณะและเพื่อให้เป็นไปตามเจตนารมณ์ของรัฐธรรมนูญตามมาตรา 40 ที่ให้มีองค์กรอิสระชุดหนึ่งซึ่งมีหน้าที่ในการจัดสรรคลื่นความถี่ ซึ่งเป็นทรัพยากรสาธารณะที่ควรให้แก่คนทุกกลุ่มในสังคมได้ใช้ประโยชน์อย่างทั่วถึงและเท่าเทียมกัน สำหรับวิทยุกระจายเสียงที่มุ่งเน้นในเชิงประเด็นในต่างประเทศที่มีแนวทางเดียวกับวิทยุกระจายเสียงที่มุ่งเน้นในเชิงประเด็นในประเทศไทย มีการกำหนดวัตถุประสงค์เพียงประการเดียวคือการพิจารณาว่ากิจการกระจายเสียงในลักษณะที่เป็นความสนใจร่วม ความต้องการร่วมนั้น เป็นประโยชน์ต่อสังคม หรือสังคมจะได้ประโยชน์อะไรจากกิจการวิทยุกระจายเสียงที่มีความสนใจร่วมหรือความต้องการร่วม (Social Gain) บ้าง ดังนั้น ในต่างประเทศได้กำหนดให้กิจการวิทยุกระจายเสียงความสนใจร่วมหรือประโยชน์ร่วมที่จะต้องไม่โฆษณา เพื่อไม่ให้ตกอยู่ภายใต้อำนาจธุรกิจ และเงินที่เข้ามาสนับสนุนจะต้องมาจากการบริจาคหรือได้รับการสนับสนุนจากองค์กรที่ไม่แสวงหากำไรเท่านั้น ซึ่งหากพิจารณาจากผลการศึกษาทั้งต่างประเทศและในประเทศไทยแล้ว อาจสรุปได้ว่า วิทยุกระจายเสียงที่มุ่งเน้นในเชิงประเด็นที่มีที่มาจากความต้องการ ความสนใจของประชาชนนั้น ควรถูกจัดอยู่ในประเภทของวิทยุกระจายเสียงที่มุ่งประโยชน์ต่อสาธารณะเป็นหลักในกรณีที่ประเทศนั้นมีใบอนุญาต 2 ประเภท คือ คลื่นสาธารณะและคลื่นเอกชน ซึ่งตามพระราชบัญญัติการประกอบกิจการวิทยุกระจายเสียงและกิจการโทรทัศน์ พ.ศ. 2551 นั้นจะมีกิจการวิทยุกระจายเสียงที่มุ่งเน้นประโยชน์สาธารณะจะปรากฏอยู่ใน 2 ประเภท คือ กิจการวิทยุกระจายเสียงสาธารณะ และวิทยุกระจายเสียงชุมชน ซึ่งอาจต้องพิจารณาถึงข้อดีและข้อเสีย ข้อจำกัดของทางเลือกทั้งสองทางอีกครั้งว่าจะมีความแตกต่างกันอย่างไรและอย่างไหนจึงก่อให้เกิดประโยชน์สูงสุดกับชุมชนและกับสังคม

และเพื่อให้เกิดความชัดเจนในเรื่องการปราศจากการครอบงำ ดังนั้น ให้ผู้รับใบอนุญาตจัดทำรายงานสถานะทางการเงิน โดยแสดงรายรับรายจ่ายที่ถูกต้องตามความเป็นจริง หรือแสดงถึงความโปร่งใสในเรื่องที่มาที่ไปของรายได้รายจ่าย ซึ่งเป็นการแสดงถึงการดำเนินงานตามเจตนารมณ์ของวิทยุกระจายเสียงว่าทำเพื่อประโยชน์สาธารณะอย่างแท้จริง โดยไม่ตกอยู่ภายใต้อิทธิพลหรืออำนาจทางการเงินของกลุ่มใด แล้วยังเป็นหลักฐานสำหรับยื่นแสดงให้แก่คณะกรรมการเพื่อขอการสนับสนุนทางด้านการเงินได้ในกรณีที่การดำเนินกิจการมีปัญหา หรือเป็นสิ่งที่คอยเตือนให้ผู้ดำเนินการได้มองเห็นถึงปัญหาและการรับมือกับปัญหาของการดำเนินกิจการวิทยุกระจายเสียงที่มุ่งเน้นในเชิงประเด็นด้วย

สำหรับในกิจการกระจายเสียงหรือกิจการโทรทัศน์ที่ไม่ใช่คลื่นความถี่นั้น ผู้ขอใบอนุญาตประกอบกิจการวิทยุกระจายเสียงที่มุ่งเน้นในเชิงประเด็นนั้น ผู้ประกอบกิจการกระจายเสียงหรือกิจการโทรทัศน์ที่ไม่ใช้คลื่นความถี่ต้องมีคุณสมบัติและไม่มีลักษณะต้องห้ามตามมาตรา 8 มาตรา 14 และมาตรา 15

การกระจายเสียงวิทยุกระจายเสียงที่มุ่งเน้นในเชิงประเด็นในต่างประเทศและในประเทศในโลกปัจจุบัน มีทั้งรูปแบบที่ใช้คลื่นและไม่ใช้คลื่น เนื่องจากปัจจุบันเทคโนโลยีได้ก้าวหน้าไปมาก ดังนั้นวิทยุกระจายเสียงได้ใช้วิธีทั้งสองแบบทั้งการใช้คลื่นความถี่และไม่ใช้คลื่นความถี่ในการเผยแพร่ข้อมูลข่าวสาร เช่น การส่งสัญญาณตามคลื่นความถี่และส่งสัญญาณทางอินเตอร์เน็ต เป็นต้น ซึ่งตามพระราชบัญญัติฉบับนี้ได้กำหนดให้การดำเนินการกระจายเสียงในทั้งสองลักษณะต้องมีคุณสมบัติเช่นเดียวกัน ดังนั้นจึงเห็นว่าไม่จำเป็นต้องกำหนดคุณสมบัติในกรณีที่มีการดำเนินการออกอากาศทั้งสองลักษณะผสมกัน ซึ่งรวมไปถึงข้อกำหนดในมาตรา 26 มาตรา 27 และ มาตรา 28 ด้วย

สำหรับการบริหารสถานีซึ่งปรากฏอยู่ในมาตรา 29 และ มาตรา 30 ได้กำหนดให้ผู้อำนวยการสถานีประจำแต่ละสถานีต้องมีสัญชาติไทยและต้องรับผิดชอบดูแลการจัดรายการ ดำเนินรายการ และการออกอากาศของสถานี ให้เป็นไปตามกฎหมายและประกาศต่างๆ และผู้รับใบอนุญาตต้องรับผิดชอบในการกระทำของผู้อำนวยการสถานีได้กระทำไป ยกเว้นพิสูจน์ได้ว่าไม่ได้รู้เห็นหรือยินยอมในการกระทำผิดนั้นเป็นการกำหนดอำนาจหน้าที่และความรับผิดชอบของผู้อำนวยการสถานีและผู้รับใบอนุญาต ซึ่งมีความจำเป็นต้องกำหนดไว้เพื่อให้มีความชัดเจน เนื่องจากในการดำเนินกิจการวิทยุกระจายเสียงในทุกกิจการ ผู้อำนวยการสถานีถือว่าเป็นผู้ที่มีความสำคัญอย่างยิ่ง เปรียบเสมือนหางเสือที่จะคอยกำกับเรือ (สถานี) ให้ไปในทิศทางที่ถูกต้องเหมาะสม จึงเห็นสมควรให้มีการกำหนดสาระตามมาตรานี้ไว้ในวิทยุกระจายเสียงที่มุ่งเน้นในเชิงประเด็นด้วย

ในเรื่องเกี่ยวกับรายการของกิจการกระจายเสียงและกิจการโทรทัศน์ตามมาตรา 33 และ มาตรา 34 นั้นผู้รับใบอนุญาตประกอบกิจการกระจายเสียงและกิจการโทรทัศน์ที่ใช้คลื่นความถี่แต่ละประเภทต้องจัดผังรายการให้มีสัดส่วนรายการ ตามที่กฎหมายกำหนดไว้กล่าวคือ

ในกิจการบริการสาธารณะต้องมีรายการข่าวสารหรือสาระที่เป็นประโยชน์ต่อสาธารณะในสัดส่วนไม่น้อยกว่าร้อยละ 70

ในกิจการบริการชุมชนต้องมีรายการข่าวสารสาระที่เป็นประโยชน์ต่อชุมชนหรือท้องถิ่นควรมีสัดส่วนไม่น้อยกว่าร้อยละ 70

เนื่องจากวิทยุกระจายเสียงที่มุ่งเน้นในเชิงประเด็นต้องนำเสนอเนื้อหาทั้งเชิงกว้างและ เชิงลึก ดังนั้นสัดส่วนของเนื้อหาที่นำเสนอต้องสอดคล้อง/ตรงกับความสนใจและความต้องการ และเป็นประโยชน์ต่อสาธารณะ หรือชุมชน ดังนั้นสัดส่วนของเนื้อหาจึงไม่ควรต่ำกว่าร้อยละ 70 และควรระบุไว้ในสาระของข้อกำหนดในการเสนอเนื้อหาของวิทยุกระจายเสียงที่มุ่งเน้นในเชิงประเด็น พร้อมกับจัดทำผังรายการเสนอต่อคณะกรรมการด้วย

อย่างไรก็ตาม ในกรณีที่มีภัยพิบัติหรือมีเหตุฉุกเฉินเกิดขึ้นในสังคม และจำเป็นต้องออกอากาศเตือนภัยให้ประชาชนทราบ ผู้รับใบอนุญาตวิทยุกระจายเสียงในทุกกิจการต้องดำเนินการออกอากาศตามที่หน่วยงาน/รัฐบาลร้องขอเนื่องจากความเดือดร้อนหรือความทุกข์ของสังคมหรือประเทศชาติ เป็นเรื่องที่มีความสำคัญที่ทุกภาคส่วนต้องร่วมกันรับผิดชอบ ดังนั้น จึงเห็นสมควรให้มีการกำหนดสาระตามมาตรานี้ไว้ในการดำเนินการวิทยุกระจายเสียงที่มุ่งเน้นในเชิงประเด็นด้วย

ดังนั้น จึงให้สถานีทุกสถานีควรกำหนดมาตรการพื้นฐานบางประการ เพื่อให้สิทธิแก่คนพิการและคนด้อยโอกาสได้เข้าถึง รับรู้ และใช้ประโยชน์จากรายการของกิจการกระจายเสียงได้อย่างเสมอภาคกับบุคคลทั่วไป โดยเปิดโอกาสให้คนกลุ่มดังกล่าวเข้ามามีส่วนร่วมในการกำหนดมาตรการดังกล่าว ซึ่งถือว่าเป็นมาตรการส่งเสริมมิใช่เป็นข้อบังคับและเนื่องจากวิทยุกระจายเสียงที่มุ่งเน้นในเชิงประเด็น เป็นกิจการที่มุ่งเน้นในเรื่องการคำนึงถึงสิทธิของกลุ่มคนที่เฉพาะอยู่แล้ว ดังจะเห็นได้ว่า จากทั้งต่างประเทศและในประเทศ วิทยุกระจายเสียงที่มุ่งเน้นในเชิงประเด็นเป็นวิทยุของผู้ด้อยโอกาสในสังคมเป็นส่วนใหญ่ เช่น คนพิการทางสายตา กลุ่มผู้สูงอายุ กลุ่มผู้ป่วยโรคเอดส์ กลุ่มกรรมกร หรือกลุ่มทางศาสนาต่างๆ เป็นต้น ดังนั้นในมาตรานี้สำหรับวิทยุกระจายเสียงที่มุ่งเน้นในเชิงประเด็น อาจไม่จำเป็นต้องระบุไว้เนื่องจากเนื้อหาเชิงประเด็นเป็นเนื้อหาของกลุ่มคนเฉพาะตามสาระของพระราชบัญญัติอยู่แล้ว

นอกจากนี้สิ่งที่สำคัญคือ ห้ามผู้รับใบอนุญาตออกอากาศรายการที่มีเนื้อหาสาระที่ก่อให้เกิดการล้มล้างการปกครองในระบอบประชาธิปไตย มีผลกระทบต่อความมั่นคงของรัฐความสงบเรียบร้อยหรือศีลธรรมอันดีของประชาชน หรือมีเนื้อหาเข้าลักษณะลามกอนาจารมีผลต่อความเสื่อมทรามทางจิตใจหรือสุขภาพของประชาชน ในส่วนของคณะกรรมการในฐานะผู้ควบคุมดูแลจำเป็นต้องกำหนดโทษ

ดังที่ได้กล่าวว่าเนื้อหาที่มุ่งเน้นเชิงประเด็นมักเป็นเนื้อหาเชิงลึกที่เกี่ยวข้อง/เฉพาะประเด็นนั้นๆ ตามความสนใจ ความต้องการของชุมชน ดังนั้นจึงอาจเป็นไปได้ที่จะมีกลุ่มคนที่มีความสนใจหรือมีความต้องการในลักษณะที่ไม่สอดคล้องกับสิ่งที่ดีงามของสังคม ดังนั้น เพื่อไม่ให้การดำเนินการวิทยุกระจายเสียงที่มุ่งเน้นในเชิงประเด็นมีเนื้อหาสาระบิดเบี้ยวไปจากศีลธรรมจริยธรรมอันดีงามของประชาชนหรือของสังคม หรือก่อให้เกิดความวุ่นวายเป็นภัยต่อความมั่นคงของชาติจึงเห็นสมควรให้ระบุเนื้อหา/สาระนี้ไว้ในข้อกำหนดของวิทยุกระจายเสียงที่มุ่งเน้นในเชิงประเด็นและอาจให้มีการพิจารณาว่าควรมีประเด็นใดบ้างที่จะเป็นประเด็นที่ก่อให้เกิดประโยชน์ต่อชุมชน สังคมและประเทศ หากมีการกระทำในแง่ของการเสนอเนื้อหาที่เป็นพิษภัยต่อสังคมก็ควรให้คณะกรรมการดำเนินการลงโทษ หากมีความประพฤติที่ไม่เหมาะสมในประเด็นต่างๆ ดังกล่าว และสิ่งที่ผู้รับใบอนุญาตต้องทำคือต้องบันทึกรายการที่ได้ออกอากาศไปแล้ว ในเทปหรือวัสดุโทรทัศน์อย่างอื่น หรือด้วยวิธีการใดๆ และเก็บรักษาบันทึกนั้น ให้เป็นไปตามที่คณะกรรมการประกาศกำหนด โดยระยะเวลาดังกล่าวต้องไม่น้อยกว่า 30 วันและต้องไม่เป็นภาระแก่ผู้รับใบอนุญาตเกินความจำเป็น

ซึ่งการบันทึกเนื้อหาเป็นวิธีการหนึ่งที่ดีสำหรับการควบคุมดูแลวิทยุกระจายเสียงที่มุ่งเน้นในเชิงประเด็น เพราะหากเกิดข้อสงสัยในการดำเนินการผู้ได้รับใบอนุญาตจะต้องอนุญาตให้คณะกรรมการหรือผู้ที่รับสิทธิอำนาจจากคณะกรรมการสามารถพิจารณาได้ และควรบันทึกวิดีโอนี้ไว้ฉายให้คณะกรรมการดูในกรณีที่มีข้อสงสัยและควรให้เป็นไปตามมาตรา 39 ที่ส่งเสริมให้เกิดการรวมกลุ่มของผู้รับใบอนุญาต ผู้ผลิตรายการ และผู้ประกอบวิชาชีพสื่อมวลชนในรูปแบบต่าง ๆ เพื่อทำหน้าที่จัดทำมาตรฐานทางจริยธรรมของการประกอบอาชีพ/วิชาชีพ โดยให้มีการควบคุมกันเองภายใต้มาตรฐานทางจริยธรรม กรรมการที่มีหน้าที่ร่างจริยธรรม ได้แก่ ผู้ประกอบอาชีพและวิชาชีพ นักวิชาการ และผู้ทรงคุณวุฒิภายนอก

ทั้งนี้เพื่อให้วิทยุกระจายเสียงที่มุ่งเน้นในเชิงประเด็นเกิดประโยชน์ต่อสาธารณชนสูงสุดและเป็นไปตามเป้าหมายของการให้บริการสาธารณะทั้งในระดับชาติและในระดับชุมชน ดังนั้นจึงควรมีการรักษามาตรฐานทางวิชาชีพ เพื่อให้วิทยุกระจายเสียงที่มุ่งเน้นในเชิงประเด็นได้พัฒนาให้มีมาตรฐานที่ดียิ่งขึ้นต่อไปในอนาคต และสามารถทำบทบาทหน้าที่ของการเป็นวิทยุกระจายเสียงที่มุ่งเน้นในเชิงประเด็นได้ตามเจตนารมณ์ของรัฐธรรมนูญ คือการพัฒนาให้สังคมและชุมชนมีความเข้มแข็งสร้างความรู้ความเข้าใจในประเด็นต่างๆ ให้แก่ชุมชน ช่วยแก้ไขปัญหาในระดับชาติและระดับชุมชนและทำให้สังคมและชุมชนมีศักยภาพในเรื่องต่างๆ เป็นพลังที่พร้อมจะพัฒนาสังคมต่อไป จึงเห็นควรให้มีการกำหนดสาระตามมาตรานี้ไว้ในกิจการวิทยุกระจายเสียงที่มุ่งเน้นในเชิงประเด็นด้วย

การส่งเสริมและควบคุมจริยธรรมแห่งวิชาชีพและการคุ้มครองผู้เสียหายจากการประกอบกิจการกระจายเสียงและกิจการโทรทัศน์

ในส่วนของคณะกรรมการฯ ต้องมีบทบาทในการส่งเสริมและสนับสนุนให้มีการตั้งองค์กรเพื่อจัดทำมาตรฐานทางจริยธรรมที่ต้องคำนึงถึงการคุ้มครอง การได้รับรู้ข้อมูลข่าวสารสาธารณะของประชาชน และคุ้มครองผู้บริโภคจากการประกอบกิจการกระจายเสียง รวมทั้งคุ้มครองสิทธิและเสรีภาพของผู้ประกอบวิชาชีพขององค์กรด้วย

คณะกรรมการส่งเรื่องพร้อมความเห็น หากมีการก่อให้เกิดความเสียหายจากรายการและให้ดำเนินการเยียวยาให้แก่ผู้เสียหายโดยเร็ว

ดังนั้นเพื่อให้การคุ้มครองเป็นไปตามสิทธิเสรีภาพของทั้งผู้รับใบอนุญาตและผู้บริโภค เนื้อหาจากสื่อวิทยุกระจายเสียงที่มุ่งเน้นในเชิงประเด็น จึงเห็นสมควรให้เกิดกระบวนการสร้างจริยธรรมที่มีความเข้มข้นและเข็มแข้ง เพื่อให้เกิดการควบคุมตนเอง (Self Control) ได้อย่างแท้จริงในสถานีวิทยุกระจายเสียงที่มุ่งเน้นในเชิงประเด็น ทั้งนี้เพื่อไม่ให้กิจการวิทยุกระจายเสียงที่มุ่งเน้นในเชิงประเด็นตกอยู่ภายใต้อิทธิพล หรืออำนาจทางการเมืองได้

และในกรณีที่ผู้รับใบอนุญาตมีเหตุต้องปักเสาหรือตั้งเสา เดินสาย วางท่อ หรือติดตั้งอุปกรณ์ประกอบใดและจำเป็นต้องใช้สิทธิตามมาตรานี้ ให้ผู้รับใบอนุญาตจัดทำแผนผังแสดงรายละเอียดของลักษณะทิศทาง และแนวเขตในการปักหรือตั้งเสา เดินสาย วางท่อและการติดตั้งอุปกรณ์ประกอบใด เสนอต่อคณะกรรมการเพื่อให้ความเห็นชอบก่อนนั้น

เนื่องจากในกิจการวิทยุกระจายเสียงที่มุ่งเน้นในเชิงประเด็นมีการส่งสัญญาณผ่านทางอินเตอร์เน็ต จึงยังไม่มีการเชื่อมต่อในลักษณะการปักเสา เดินสาย วางท่อ ฯลฯ ดังนั้นจึงเห็นว่าไม่จำเป็นต้องกำหนดสาระในข้อนี้ไว้ในการดำเนินการกระจายเสียงวิทยุกระจายเสียงที่มุ่งเน้นในเชิงประเด็นในเรื่องการส่งเสริมและการพัฒนากิจการกระจายเสียงจำเป็นต้องปฏิบัติตามมาตรา 51 และ มาตรา 52 ในการส่งเสริมและพัฒนากิจการกระจายเสียงซึ่งให้คณะกรรมการดำเนินการดังนี้

(1) จัดให้มีการประเมินความมีประสิทธิภาพและผลสัมฤทธิ์ของการประกอบกิจการกระจายเสียงและกิจการโทรทัศน์

(2) จัดให้มีการประเมินคุณภาพรายการ โดยพิจารณาถึงประโยชน์ต่อสังคมและศีลธรรมอันดีของประชาชน

(3) จัดให้มีการรับฟังความคิดเห็นของผู้รับใบอนุญาต ผู้ประกอบวิชาชีพและผู้บริโภค สำหรับคณะกรรมการหากเห็นว่าเป็นรายการดีมีประโยชน์สามารถพิจารณาให้การสนับสนุนค่าใช้จ่ายจากกองทุนได้ตามหลักเกณฑ์

ดังนั้นเพื่อการพัฒนากิจการวิทยุกระจายเสียงที่มุ่งเน้นในเชิงประเด็นให้ก้าวหน้ามากยิ่งขึ้นเป็นประโยชน์ต่อสาธารณะ จึงเห็นสมควรระบุสาระตามมาตรานี้ไว้ เพื่อใช้เป็นแนวทางในการให้/ออกใบอนุญาตของคณะกรรมการ และเป็นแนวทางในการนำผลการประเมินไปพัฒนา ปรับปรุงของสถานีวิทยุกระจายเสียงที่มุ่งเน้นในเชิงประเด็น

การกำกับดูแล ตามมาตรา 53 เมื่อมีเหตุอันควรสงสัยว่ามีการกระทำอันเป็นการฝ่าฝืนหรือไม่ปฏิบัติตามพระราชบัญญัตินี้ ให้คณะกรรมการและพนักงาน มีอำนาจดังนี้

(1) เรียกผู้ที่เกี่ยวข้องมาชี้แจง/ส่งเอกสาร/พยานหลักฐาน

(2) มีหนังสือเรียกบุคคลใดมาให้ถ้อยคำ/เรียกพยานหลักฐาน

(3) เข้าไปในอาคาร/สถานที่เพื่อตรวจสอบข้อเท็จจริง โดยมีหมายค้น ซึ่งออกโดยศาล ผู้เกี่ยวข้องต้องอำนวยความสะดวกตามสมควรให้แก่คณะกรรมการ/พนักงานเจ้าหน้าที่ และในมาตรา 54 ให้พนักงาน/เจ้าหน้าที่ต้องแสดงบัตรประจำตัวก่อนเข้าไปดำเนินการตรวจค้น

ซึ่งผู้วิจัยเห็นว่าสมควรให้มีการระบุสาระนี้ในข้อกำหนดของวิทยุกระจายเสียงที่มุ่งเน้นในเชิงประเด็นด้วยเพื่อให้มีแนวทางในการปฏิบัติในกรณีที่เกิดการกระทำผิดในการให้บริการกิจการวิทยุกระจายเสียงที่มุ่งเน้นในเชิงประเด็นเกิดขึ้น

และหากผู้ใดทำให้เกิดการรบกวนต่อการรับ ส่งหรือแพร่สัญญาณเสียงของผู้รับใบอนุญาต ให้พนักงาน/เจ้าหน้าที่สั่งระงับการกระทำ/แก้ไขเปลี่ยนแปลง/ให้ย้ายสิ่งดังกล่าวออกไปให้พ้นเขตรบกวน ซึ่งเห็นว่าควรให้มีการระบุสาระนี้ลงในข้อกำหนดของวิทยุกระจายเสียงที่มุ่งเน้นในเชิงประเด็นด้วย เนื่องจากในกิจการวิทยุกระจายเสียงในกิจการชุมชน ซึ่งมีเขตพื้นที่ที่ใกล้ชิดติดกันค่อนข้างมาก ดังนั้น หากผู้รับใบอนุญาตหรือผู้ใช้คลื่นไม่ปฏิบัติตามกฎหมายอย่างเคร่งครัดจะก่อให้เกิดปัญหาในเรื่องการรบกวนคลื่นกันค่อนข้างมาก ดังนั้น จึงเห็นว่าควรมีการกำหนดโทษให้ค่อนข้างหนัก เมื่อพบและพิสูจน์ได้ว่ามีการออกอากาศที่ผิดไปจากมาตรฐานตามที่คณะกรรมการกำหนด หรือได้รับโทษตามกฎหมายต่างๆ อาทิ โทษทางการปกครองตามมาตรา 64 คือให้คณะกรรมการสั่งพัก ใช้/ เพิกถอนใบอนุญาตได้ หรือต้องได้รับโทษทางอาญาตามมาตรา 66 หากพบว่า มีการใช้คลื่นความถี่หรือให้บริการนอกเหนือจากกิจการกระจายเสียง โดยไม่ได้รับอนุญาตต้องระวางโทษจำคุกไม่เกิน 5 ปี ปรับไม่เกิน 5 ล้านบาท หรือทั้งจำทั้งปรับและปรับวันละไม่เกิน 5 หมื่นบาท ตลอดระยะเวลาที่ยังฝ่าฝืน และต้องระวางโทษตามมาตรา 67 หากฝ่าฝืนมาตรา 9 หรือประกาศของคณะกรรมการที่ออกตามมาตรา 31 หรือมาตรา 32 ต้องระวางโทษจำคุกไม่เกิน 3 ปี หรือปรับไม่เกิน 3 ล้านบาท หรือทั้งจำทั้งปรับและปรับวันละไม่เกิน 3 หมื่นบาท ตลอดระยะเวลาที่ยังฝ่าฝืน ถ้ามีโทษตามมาตรา 68 มาตรา 69 และ มาตรา 70

กรณีที่ผู้รับใบอนุญาตรายใดกระทำเพื่อให้เกิดการรบกวนต่อการรับส่ง/แพร่สัญญาณเสียงหรือภาพของผู้รับใบอนุญาตรายอื่น ต้องระวางโทษจำคุกไม่เกิน 3 ปี หรือปรับไม่เกิน 3 ล้านบาท หรือทั้งจำทั้งปรับ และปรับวันละไม่เกิน 3 หมื่นบาทตลอดระยะเวลาที่ยังฝ่าฝืน

หรือกรณีที่ผู้ใดกระทำให้เกิดการรบกวนต่อการรับส่ง/แพร่สัญญาณเสียงหรือภาพของผู้รับใบอนุญาต ต้องระวางโทษจำคุกไม่เกิน 3 ปี หรือปรับไม่เกิน 6 หมื่นบาท หรือทั้งจำทั้งปรับ และปรับวันละไม่เกิน 1 หมื่นบาทตลอดระยะเวลาที่ยังฝ่าฝืน

ผู้ใดผลิต นำเข้า จำหน่ายหรือมีไว้เพื่อจำหน่ายหรือรับติดตั้งเครื่องรับ เครื่องมือ หรืออุปกรณ์เพื่อให้บุคคลอื่นนำไปใช้รับหรือแปลงสัญญาณในการรับรายการของกิจการกระจายเสียงหรือกิจการโทรทัศน์แบบบอกรับเป็นสมาชิก โดยไม่ได้รับอนุญาตจากคณะกรรมการ ต้องระวางโทษจำคุกไม่เกิน 2 ปี หรือปรับไม่เกิน 2 ล้านบาท หรือทั้งจำทั้งปรับ และหากผู้ใดขัดขวางจะต้องดำเนินการตามที่กล่าวว่าหากผู้ใดขัดขวางหรือไม่อำนวยความสะดวกในการปฏิบัติหน้าที่ของคณะกรรมการหรือพนักงานเจ้าหน้าที่ตามมาตรา 53 ต้องระวางโทษจำคุกไม่เกิน 1 เดือน หรือปรับไม่เกิน 1 พันบาท หรือทั้งจำทั้งปรับ

ซึ่งในการดำเนินกิจการวิทยุกระจายเสียงที่มุ่งเน้นในเชิงประเด็นควรระบุเนื้อหาในเรื่องบทลงโทษเฉพาะมาตรา 68 มาตรา 69 มาตรา 70 และ มาตรา 71 เท่านั้น เนื่องจากเป็นการวางกฎระเบียบเพื่อให้เกิดความเรียบร้อยในการดำเนินกิจการวิทยุกระจายเสียงทั่วไป และวิทยุกระจายเสียงที่มุ่งเน้นในเชิงประเด็น แต่เนื้อหาจากวิทยุกระจายเสียงที่มุ่งเน้นในเชิงประเด็นควรถูกจัดไว้เพื่อการบริการในส่วนที่เป็นประโยชน์ต่อสาธารณะ ซึ่งอาจเป็นสาธารณะระดับประเทศและระดับชุมชน ดังนั้นจึงไม่ต้องระบุสาระในมาตรา 72 ซึ่งเป็นการระบุโทษในกรณีที่เป็นการกระทำผิดของนิติบุคคล ซึ่งจะปรากฎอยู่ในเฉพาะกิจการวิทยุกระจายเสียงธุรกิจเท่านั้น

ทั้งนี้เพื่อให้การดำเนินการเป็นไปด้วยความเรียบร้อย จึงไม่เห็นความจำเป็นที่ต้องปรับเปลี่ยนสาระในตัวพระราชบัญญัติแต่ควรออกเป็นประกาศ เพื่อนำมาใช้ตามความเหมาะสมของแต่ละกิจการทั้งการประกอบกิจการวิทยุกระจายเสียงสาธารณะและการประกอบกิจการกระจายเสียงชุมชนต่อไป

**ภาพที่ 5.2 แสดงสรุปกระบวนการพิจารณาการขอใบอนุญาตภายใต้พระราชบัญญัติการประกอบกิจการกระจายเสียง และกิจการโทรทัศน์ พ.ศ. 2551**

กสทช.พิจารณาให้ใบอนุญาต

ใบอนุญาตประเภทกิจการ

วิทยุกระจายเสียงชุมชน

ใบอนุญาตประเภทกิจการ

วิทยุกระจายเสียงภาคสาธารณะ

เนื้อหา (ผังรายการ)

* สาระ ความรู้ ประโยชน์สาธารณะระดับชุมชนไม่น้อยกว่าร้อยละ 70
* ต้องไม่ล้มล้างการปกครอง ไม่กระทบต่อความมั่นคง ไม่ลามกอนาจาร
* เนื้อหาเน้นประเด็นตามวัตถุประสงค์ของชุมชน

เนื้อหา (ผังรายการ)

* สาระความรู้ ประโยชน์สาธารณะไม่น้อยกว่าร้อยละ 70
* วิทยาศาสตร์ ศิลปวัฒนธรรม ผู้ด้อยโอกาส คนพิการ
* ต้องไม่ล้มล้างการปกครอง ไม่กระทบต่อความมั่นคง ไม่ลามกอนาจาร
* เนื้อหาเน้นประเด็นตามนโยบายรัฐ

ใบขออนุญาต

* ต้องระบุสถานี ระบบ และวิธีการส่ง เผยแพร่
* เสนอผังรายการสาระประโยชน์ไม่น้อยกว่าร้อยละ 70
* ผู้อำนวยการสถานีต้องมีสัญชาติไทยเป็นคนในชุมชน
* แสดงแผนรายรับรายจ่าย
* วิธีการประเมิน

ใบขออนุญาต

* ต้องระบุสถานี ระบบ และวิธีการส่ง เผยแพร่ ซึ่งนายสถานีเป็นผู้รับผิดชอบ
* ต้องเสนอแผนบริการกิจการ ผังรายการที่ให้สาระความรู้ไม่น้อยกว่าร้อยละ 70
* การขอใบอนุญาตต้องอย่างน้อย 90 วัน ไม่เกิน 2 ปี
* ผู้อำนวยการสถานีต้องมีสัญชาติไทย
* วิธีการประเมิน

ใบอนุญาตประเภทกิจการ

วิทยุกระจายเสียงชุมชน

ใบอนุญาตประเภทกิจการ

วิทยุกระจายเสียงภาคสาธารณะ

ผู้ขอ

* กระทรวง ทบวง กรม องค์กรอิสระ องค์กรปกครองส่วนท้องถิ่น องค์กรมหาชน
* สมาคม มูลนิธิ/นิติบุคคล
* สถาบันอุดมศึกษาต้องไม่มีลักษณะต้องห้ามตามมาตรา 8

ผู้ขอ

* สมาคม มูลนิธิ/นิติบุคคลตามกฎหมาย กลุ่มคนในท้องถิ่นที่ไม่เป็นนิติบุคคล
* ต้องไม่มีลักษณะต้องห้ามตามมาตรา 8

กิจการกระจายเสียงสาธารณะ

3 ประเภท คือ กิจการส่งเสริมความรู้ การศึกษา ศาสนาวัฒนธรรม กิจการเพื่อความมั่นคงและบริการข้อมูลข่าวสารที่เป็นประโยชน์สาธารณะ คนพิการ คนด้อยโอกาส

กิจการกระจายเสียงชุมชน

ผู้ขอใบอนุญาต

**สรุปผลการศึกษา**

ในการศึกษาความเป็นไปได้ของการอนุญาตประกอบกิจการกระจายเสียงที่มุ่งเน้นในเชิงประเด็นสำหรับประเทศไทยภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 เกิดจากข้อเรียกร้องของกลุ่มผู้ดำเนินการกิจการวิทยุกระจายเสียงชุมชนที่เผยแพร่ข้อมูลข่าวสาร เนื้อหาที่มีลักษณะเฉพาะหรือเป็นเนื้อหาที่มุ่งเน้นเชิงประเด็นซึ่งเกิดจากความต้องการร่วมหรือความสนใจร่วมของคนในชุมชนจำนวนมากเป็นชุมชนขนาดใหญ่ที่อาศัยอยู่นอกเหนือพื้นที่ทางกายภาพตามกฎเกณฑ์การออกใบอนุญาตให้แก่ผู้ประกอบกิจการวิทยุกระจายเสียงชุมชนตามประกาศคณะกรรมการกิจการโทรคมนาคมแห่งชาติในเรื่องหลักเกณฑ์และวิธีการอนุญาตประกอบกิจการบริการชุมชนชั่วคราว (วิทยุกระจายเสียงชุมชน) พ.ศ. 2552 ที่คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) ได้กำหนดไว้

โดยข้อเรียกร้องได้อ้างถึงสิทธิเสรีภาพทางการสื่อสาร (Communication Rights) ตามรัฐธรรมนูญแห่งราชอาณาจักรไทย พุทธศักราช 2550 ที่ให้ประชาชนมีสิทธิเสรีภาพในการสื่อสารตามความต้องการที่หลากหลายของคนในสังคมอย่างเท่าเทียมกันประกอบกับการตีความหมายของคำว่า “ชุมชน” ที่ไม่ได้มีความหมายเฉพาะในเชิงพื้นที่แต่ยังหมายถึงชุมชนในแง่ความสนใจร่วมกันหรือความต้องการร่วมกันของคนที่อาจอาศัยอยู่ในพื้นที่ที่ต่างกันก็ได้ (ตามพระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์และกิจการโทรคมนาคม พ.ศ. 2553) ดังนั้นจึงทำให้คณะกรรมการในฐานะองค์กรกำกับดูแลและออกใบอนุญาตจำเป็นต้องศึกษาถึงความถูกต้องและเหมาะสมของการพิจารณาออกใบอนุญาตให้แก่กิจการวิทยุกระจายเสียงที่มีลักษณะแตกต่างไปจากการดำเนินการกิจการวิทยุกระจายเสียงในลักษณะเดิมคือกิจการวิทยุกระจายเสียงที่มุ่งเน้นในเชิงประเด็นซึ่งยังไม่เคยมีมาก่อนในประเทศไทย และเพื่อให้ได้ความรู้และข้อมูลรอบด้าน คณะกรรมการจึงได้กำหนดวัตถุประสงค์ของการศึกษาครั้งนี้ไว้ดังนี้

1. เพื่อศึกษาและวิเคราะห์ความเป็นไปได้ของการพิจารณาออกใบอนุญาตกิจการกระจาย

เสียงที่มุ่งเน้นในเชิงประเด็น (Issue-oriented) สำหรับประเทศไทยภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 และกฎหมายอื่นๆ ที่เกี่ยวข้อง

1. เพื่อศึกษาการมีอยู่ พัฒนาการ รูปแบบการดำเนินการคุณลักษณะด้านต่างๆ และ

รูปแบบการกำกับดูแลของวิทยุที่มุ่งเน้นในเชิงประเด็นในภูมิภาคต่างๆ ทั่วโลก

1. เพื่อศึกษาการมีอยู่ พัฒนาการ รูปแบบการดำเนินการ และคุณลักษณะด้านต่างๆ และ

รูปแบบการกำกับดูแลของวิทยุที่มุ่งเน้นในเชิงประเด็นในประเทศไทย

และเนื่องจากเนื้อหาของการศึกษามีความกว้างขวาง ครอบคลุมในหลายส่วน ทั้งในส่วนขององค์กรกำกับดูแล ส่วนกฎหมาย และส่วนปฏิบัติการ รวมทั้งสถาบันอื่นๆ ในสังคม ดังนั้นเพื่อให้ได้ข้อมูลตามวัตถุประสงค์ดังกล่าว จึงกำหนดวิธีการดำเนินการศึกษาไว้หลายวิธีอันได้แก่ การเก็บข้อมูลเชิงเอกสาร (Documentary Research) การสัมภาษณ์เจาะลึก (In - depth Interview) ความคิดเห็นจากกลุ่มผู้ที่เกี่ยวข้องด้านนโยบาย ด้านปฏิบัติการและองค์กรภาคประชาชน รวมทั้งการสัมภาษณ์กลุ่ม (Focus Group) เพื่อหาความสอดคล้อง (Concensus) ทางความเห็นเกี่ยวกับประเด็นต่างๆของกิจการวิทยุกระจายเสียงที่มุ่งเน้นในเชิงประเด็น นอกจากนี้ยังเก็บข้อมูลจากสถานีวิทยุกระจายเสียงที่มุ่งเน้นในเชิงประเด็นในภูมิภาคต่างๆ ของประเทศไทยเพื่อให้สามารถมองเห็นและเข้าใจถึงสภาพของกิจการวิทยุกระจายเสียงประเภทนี้อย่างชัดเจน และท้ายสุดได้นำเสนอผลการศึกษาและจัดสัมมนาเพื่อรับฟังความคิดเห็นจากผู้แทนภาคส่วนต่างๆ ของประเทศที่เกี่ยวข้องกับกิจการวิทยุกระจายเสียงที่มุ่งเน้นในเชิงประเด็น 6 กลุ่ม คือ กลุ่มภาครัฐ กลุ่มภาคเอกชน ภาคชุมชน ส่วนราชการ รัฐวิสาหกิจ องค์กรภาคประชาชน และสถาบันการศึกษา เป็นต้น

ซึ่งจากการเก็บรวบรวมข้อมูลทั้งจากต่างประเทศและในประเทศแล้ว พบผลที่สำคัญและน่าสนใจสำหรับกิจการวิทยุกระจายเสียงที่มุ่งเน้นในเชิงประเด็น ดังนี้

กิจการวิทยุกระจายเสียงที่มุ่งเน้นในเชิงประเด็นปรากฏและมีอยู่จริงทั้งในประเทศและต่างประเทศโดยพบว่าในต่างประเทศกิจการวิทยุกระจายเสียงที่มุ่งเน้นในเชิงประเด็นเกิดขึ้นตั้งแต่ปี ค.ศ. 1950 มาจนถึงปัจจุบันโดยมีการเติบโตพัฒนา ขยายประเด็นออกไปหลากหลายกว้างขวาง ส่วนในประเทศไทยพบว่ามีกิจการวิทยุกระจายเสียงที่มุ่งเน้นในเชิงประเด็นอยู่เช่นกัน และปัจจุบันมีสถานีวิทยุกระจายเสียงที่มุ่งเน้นในเชิงประเด็นนี้อยู่จำนวนมากกว่า 100 สถานี

สำหรับเหตุผลของการเกิดกิจการวิทยุกระจายเสียงที่มุ่งเน้นในเชิงประเด็นนั้นพบว่ามีสาเหตุมาจากการเปลี่ยนแปลงทั้งทางด้านสังคม เศรษฐกิจ การเมือง ทำให้แนวคิดและอุดมการณ์ใหม่ๆ เกิดขึ้นทั้งในระดับนานานชาติ และระดับชาติ อาทิ สิทธิเสรีภาพและความเท่าเทียมกัน ความตระหนักและการรับรู้เกี่ยวกับสิทธิเสรีภาพและการมีส่วนร่วมทางการสื่อสาร การพัฒนาการเมืองการปกครองในระบอบประชาธิปไตย และการเติบโตของเทคโนโลยี เป็นผลให้ประชาชนกลุ่มต่างๆในสังคมโลกเรียกร้องสิทธิเสรีภาพทางการสื่อสารของตนเองมากขึ้นโดยพบว่าเมื่อแนวคิดเหล่านี้แพร่ขยายออกไปในภูมิภาคต่างๆ ของโลก ทำให้เกิดปรากฏการณ์ของการมีสื่อทางเลือกเกิดขึ้นและใช้สื่อเหล่านี้ในการสนองตอบต่อความต้องการของตนเองมากขึ้นด้วยเทคโนโลยีสื่อใหม่ (New Media) ทำให้การสื่อสารลดความเป็นมวลชนลง (Demassive) มีการโต้ตอบกันระหว่างผู้ส่งสารและผู้รับสาร (Interactive) ได้ง่ายขึ้น และเป็นการสื่อสารที่ไร้ขอบเขตพื้นที่และข้อจำกัดในเรื่องของเวลา สภาพเหล่านี้ทำให้เกิดความต้องการที่เฉพาะเจาะจงมากขึ้น เป็นกลุ่มความต้องการร่วม ความสนใจร่วมอันเป็นที่มาของการเกิดวิทยุกระจายเสียงที่มุ่งเน้นในเชิงประเด็นด้วย

|  |
| --- |
| กิจการวิทยุกระจายเสียงที่มุ่งเน้นในเชิงประเด็นที่มีอยู่มีอะไรบ้าง |

จากการศึกษาพบว่ากิจการวิทยุกระจายเสียงที่มุ่งเน้นในเชิงประเด็นที่มีอยู่ทั้งต่างประเทศและในประเทศมีหลากหลาย บางประเด็นเหมือนกันและบางประเด็นแตกต่างกันขึ้นอยู่กับบริบททางวัฒนธรรม เศรษฐกิจและสังคม

ในต่างประเทศมีสถานีวิทยุกระจายเสียงที่มุ่งเน้นในเชิงประเด็น เช่น สถานีวิทยุผู้พิการทางสายตา (RPH – Radio Print Handicapped) ในประเทศออสเตรเลีย สถานีวิทยุ ลา โคลีฟาตา (Radio La Colifata) บำบัดผู้ป่วย สถานีวิทยุชุมชนเพื่อผู้สูงอายุ (Angel Radio) ในสหราชอาณาจักร สถานีวิทยุคริสต์ศาสนา เช่น สถานีวิทยุกระจายเสียง 1160 AM WYLL ในชิคาโก สหรัฐอเมริกา สถานีวิทยุศาสนาอิสลาม เช่น สถานีวิทยุกระจายเสียง QBS Radio 675 AM ในประเทศการ์ตาร์ เป็นต้น

ส่วนในประเทศไทยมีสถานีวิทยุชุมชนบ่อนอก จ.ประจวบคีรีขันธ์ ซึ่งมุ่งเน้นประเด็นสิ่งแวดล้อม สถานีวิทยุชุมชนเสียงกรรมกร (สิทธิแรงงาน) ซึ่งมุ่งเน้นประเด็นแรงงาน สถานีวิทยุ คริสเตียนเพื่อชีวิต จ. เชียงใหม่ สถานีวิทยุเสียงธรรมเพื่อประชาชน สถานีวิทยุเด็กและเยาวชน จ.เลย เป็นต้น

|  |
| --- |
| กิจการวิทยุกระจายเสียงที่มุ่งเน้นในเชิงประเด็นมีการบริหารจัดการอย่างไร |

ในต่างประเทศพบว่ามีลักษณะการบริหารจัดการในหลายลักษณะเช่นเดียวกันกับในประเทศไทยคือมีการบริหารจัดการในรูปแบบของหน่วยงานภาครัฐ สมาคม มูลนิธิ กลุ่มคน เช่น สมาคมชาวละตินอเมริกา ประเทศโบลิเวียตั้งสถานีวิทยุเพื่อการศึกษาหรือกลุ่มคนงานเหมืองแร่ ตั้งสถานีวิทยุเหมืองแร่ (Radio de Los Mineros) หรือกลุ่มพลเมืองท้องถิ่นตั้งสถานีวิทยุกระจายเสียงเพื่อประชาธิปไตย เป็นต้น

ส่วนในประเทศไทยมีการบริหารงานในหลายรูปแบบเช่นกัน อาทิ หน่วยงานภาครัฐ รูปแบบมูลนิธิ กลุ่มคน คณะกรรมการ เช่น สถานีวิทยุกระจายเสียงรัฐสภาตั้งโดยรัฐสภาไทย สถานีวิทยุชุมชนเสียงธรรมเพื่อประชาชนบริหารงานโดยคณะกรรมการมูลนิธิหลวงตามหาบัว ญาณสัมปันโน สถานีวิทยุคริสเตียนเพื่อชีวิต จ. เชียงใหม่ บริหารงานโดยคณะกรรมการในชุมชน เป็นต้น

ในด้านบุคลากรและงบประมาณที่นำมาสนับสนุนในการบริหารงานสถานีนั้น ทั้งในต่างประเทศและในประเทศ บุคลากรที่มาดำเนินการมีทั้งบุคลากรที่เป็นเจ้าหน้าที่รัฐในการบริหารกิจการวิทยุกระจายเสียงที่รัฐเป็นเจ้าของ เช่น สถานีวิทยุกระจายเสียงรัฐสภาหรือกลุ่มผู้มีจิตอาสา อาสาสมัครในสถานีวิทยุกระจายเสียงชุมชนซึ่งเป็นกลุ่มผู้ที่ไม่ใช่มืออาชีพ และไม่มีรายได้ตอบแทน

ในเรื่องงบประมาณสนับสนุนพบว่า ในต่างประเทศมาจากแหล่งเงินหลายแหล่งทั้งรัฐสนับสนุนในรูปแบบกองทุน งบประมาณประจำปี การบริจาค การจัดโครงการรณรงค์หารายได้และเงินสนับสนุนจากสถาบันต่างๆ เช่นกัน

ส่วนประเทศไทยกิจการวิทยุกระจายเสียงที่รัฐเป็นเจ้าของ เช่น สถานีวิทยุกระจายเสียงรัฐสภาจะได้รับเงินสนับสนุนจากงบประมาณรัฐ ส่วนวิทยุกระจายเสียงชุมชนรายได้จะมาจากเงินบริจาคเท่านั้นซึ่งในบางชุมชนที่ยังไม่เข้มแข็งพอทำให้มีปัญหาในเรื่องความอยู่รอดเป็นอย่างมาก

ส่วนในเรื่องเนื้อหารายการนั้น ในต่างประเทศมีทั้งรายการที่ผลิตเองและเป็นรายการที่เชื่อมมาจากสถานีอื่นหรือเป็นรายการที่ร่วมกันผลิต เช่น สถานีวิทยุคนพิการทางสายตาร่วมผลิตกับโรงพยาบาล หรือสถานีวิทยุผู้ป่วยจะรับเนื้อหาจากแพทย์ ผู้บำบัดหรือนักจิตวิทยา เป็นต้น

สำหรับประเทศไทยพบว่าจะมีเนื้อหารายการหลักคือ ประเด็นต่างๆ อาทิ ประเด็นศาสนา ประเด็นสิ่งแวดล้อม และเนื้อหาเกี่ยวกับแรงงาน ส่วนเนื้อหาอื่นๆ จะมีทั้งบันเทิง ข่าวราชการ ปกิณกะ ถามตอบ เป็นต้น

|  |
| --- |
| การกำกับดูแลกิจการวิทยุกระจายเสียงที่มุ่งเน้นในเชิงประเด็น |

การออกใบอนุญาตวิทยุกระจายเสียงที่มุ่งเน้นในเชิงประเด็นในต่างประเทศ

ใครเป็นผู้มีอำนาจในการออกใบอนุญาตพบว่าในประเทศสหราชอาณาจักรมีคณะกรรมการกำกับกิจการสื่อสารของสหราชอาณาจักร (Ofcom - Office of Communication) ส่วนในประเทศออสเตรเลียมีองค์กรกำกับดูแลกิจการกระจายเสียงประเทศออสเตรเลีย ACMA หรือคณะกรรมการกิจการวิทยุ โทรทัศน์ และโทรคมนาคมแคนาดา (CTRT - Canadian Radio -television and Telecommunication Commission) ส่วนในประเทศไทยองค์กรอิสระที่เกิดตามเจตนารมณ์ของรัฐธรรมนูญแห่งราชอาณาจักรไทย พุทธศักราช 2550 ได้แก่ สำนักงานคณะกรรมการกิจการกระจายเสียง กิจการโทรทัศน์ และโทรคมนาคม (สำนักงาน กสทช.) เป็นผู้มีอำนาจในการออกใบอนุญาต

ประเภทของใบอนุญาต

ในต่างประเทศพบว่าการดำเนินกิจการวิทยุกระจายเสียงที่มุ่งเน้นในเชิงประเด็นแต่เดิมมี 2 ระบบคือ ระบบวิทยุบริการสาธารณะ (Public Radio Broadcasting Service) ที่ดำเนินการโดยภาครัฐ เน้นการให้บริการข่าวสารสาธารณะจากรัฐสู่ประชาชนในภาพกว้าง และระบบวิทยุเชิงพาณิชย์ (Commercial Radio Broadcasting Service) ที่มีวัตถุประสงค์หลักเพื่อผลประโยชน์ทางธุรกิจเป็นหลัก

ต่อมาเมื่อบริบททางเศรษฐกิจ สังคม เทคโนโลยีเปลี่ยนแปลงไปมีผลทำให้ระบบกิจการกระจายเสียงแบบเดิมต้องปรับตัวโดยแบ่งกิจการกระจายเสียงออกเป็น 3 ระบบ คือ

1. กิจการวิทยุกระจายเสียงบริการสาธารณะ (Public Service Broadcasting) ที่เน้นการ

นำเสนอข่าวสารที่ตรงตามความต้องการของประชาชนในประเด็นต่างๆ กลุ่มต่างๆ

1. กิจการวิทยุกระจายเสียงเชิงพาณิชย์ (Commercial Service Broadcasting) เสนอรายการ

และส่งเสริมการขายที่เฉพาะเจาะจงกลุ่มผู้ฟังเฉพาะ

3. กิจการวิทยุกระจายเสียงที่ไม่แสวงหากำไร (Non - Profit Broadcasting) ว่าส่วนใหญ่อยู่ในรูปแบบกิจการวิทยุกระจายเสียงชุมชนในเชิงภูมิภาค (Geographically Area - based Community Radio) แต่ต่อมาเมื่อเทคโนโลยีก้าวหน้าคำว่า “ชุมชน” ได้ขยายจากความหมายเชิงภูมิศาสตร์ไปยังมิติแห่งความสนใจและผลประโยชน์ร่วมกัน และได้เรียกชื่อกิจการวิทยุกระจายเสียงประเภทนี้ว่าวิทยุกระจายเสียงที่มุ่งเน้นในเชิงประเด็น (Issue - based Radio) หรือ วิทยุกระจายเสียงความสนใจร่วม (Community Interest - based Radio)

รูปแบบของการให้อนุญาตในกิจการวิทยุกระจายเสียงที่รัฐเป็นเจ้าของมี 4 ส่วนคือ (1) เป็นส่วนหนึ่งของกิจการวิทยุกระจายเสียงชุมชน (2) เป็นกิจการกระจายเสียงพิเศษเฉพาะเจาะจง (Special or Specific Radio Broadcasting Services) (3) อยู่ในการบริการสาธารณะ และ (4) อยู่ในการบริการธุรกิจเชิงพาณิชย์ซึ่งหากอยู่ในกิจการวิทยุกระจายเสียงชุมชนจะมี 2 ประเภท คือ วิทยุกระจายเสียงชุมชนเชิงภูมิศาสตร์ (Geographically Area - based Community Radio) บริการข้อมูลข่าวสารให้แก่สมาชิกของชุมชนในเขตพื้นที่เดียวกัน และวิทยุกระจายเสียงชุมชนของกลุ่มความสนใจร่วมหรือผลประโยชน์ร่วม (Community of Interest - based Radio) ซึ่งให้บริการแก่ “ชุมชน”ที่มีความหมายในแง่ความสนใจร่วม/ผลประโยชน์ร่วม

ส่วนในประเทศไทยซึ่งยังไม่เคยมีกิจการวิทยุกระจายเสียงที่มุ่งเน้นในเชิงประเด็นมาก่อน และตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551ได้แบ่งกิจการกระจายเสียงออกเป็น 3 ประเภทคือ (1) กิจการกระจายเสียงบริการสาธารณะ (2) กิจการกระจายเสียงบริการประชาชน และ (3) กิจการกระจายเสียงเชิงพาณิชย์ ดังนั้นหากพิจารณาตามหลักการของกิจการวิทยุกระจายเสียงที่มุ่งเน้นในเชิงประเด็นที่เกิดขึ้นในต่างประเทศและตามหลักของการเกิดกิจการวิทยุกระจายเสียงที่มุ่งเน้นในเชิงประเด็นที่ปรากฏอยู่ในประเทศไทย จะเห็นได้ว่ากิจการวิทยุกระจายเสียงที่มุ่งเน้นในเชิงประเด็นควรอยู่ได้ในกิจการ 2 ประเภท คือ กิจการกระจายเสียงประเภทสาธารณะ ซึ่งรัฐเป็นเจ้าของ และมีวัตถุประสงค์เพื่อบริการข้อมูลข่าวสารที่มุ่งเน้นในเชิงประเด็น อาทิ เนื้อหาด้านสิ่งแวดล้อม กีฬา ศาสนา เป็นต้น แก่คนในสังคมในระดับที่กว้างขวางมากและในอีกกิจการหนึ่งคือกิจการกระจายเสียงบริการประชาชนซึ่งได้แก่ วิทยุกระจายเสียงชุมชน ซึ่งมีวัตถุประสงค์ให้บริการเพื่อตอบสนองความต้องการให้แก่คนในชุมชนทั้งในเชิงภูมิศาสตร์กายภาพและชุมชนในเชิงความต้องการร่วม ความสนใจร่วม

|  |
| --- |
| ลักษณะหรือรูปแบบของการดำเนินกิจการ |

พบว่า ในต่างประเทศมีรูปแบบและลักษณะการดำเนินการและการได้รับอนุญาตให้ดำเนินกิจการกระจายเสียง 2 รูปแบบคือให้ใบอนุญาต 1 ใบ ต่อ 1 สถานี และการให้ใบอนุญาตในลักษณะเครือข่าย ซึ่งในประเทศออสเตรเลียพบว่าออกใบอนุญาตให้แก่กิจการวิทยุกระจายเสียงที่มุ่งเน้นในเชิงประเด็นทั้งในประเภทกิจการสาธารณะซึ่งรัฐเป็นผู้ดำเนินการโดยให้ใช้เทคนิคในการกระจายเสียงในระบบ AM และการกระจายเสียงในลักษณะเครือข่าย (Network) ส่วนในกิจการกระจายเสียงชุมชนนั้นพบว่าองค์กรกำกับดูแลกิจการกระจายเสียงประเทศออสเตรเลีย (ACMA) ออกใบอนุญาตที่มีข้อจำกัดในเชิงพื้นที่ให้แพร่กระจายเสียงในระบบ FM เป็นหลัก แต่ในประเทศสหราชอาณาจักรคณะกรรมการกำกับกิจการสื่อสารของสหราชอาณาจักร (Ofcom) ทั้งในลักษณะ 1 ใบต่อ 1 สถานี และออกใบอนุญาตในลักษณะเครือข่ายด้วย

ส่วนในประเทศไทยนั้นจากการศึกษาข้อมูลเชิงเอกสารและการสัมภาษณ์ผู้ทรงคุณวุฒิด้านเทคนิค ด้านวิชาการ และด้านประชาชน แล้วพบว่า มีหลากหลายความคิดเห็น เช่น ให้ใช้ระบบ AM หากชุมชนเป็นชุมชนความสนใจ บางความเห็นให้ใช้ได้ทั้ง AM และ FM ตามขนาดของชุมชนหรือบางความเห็นให้มีการพัฒนาการกระจายเสียงในระบบดิจิทัลซ่งจะทำให้สามารถขยายช่องคลื่นได้มากขึ้นซึ่งวิธีนี้เป็นเรื่องที่เป็นไปได้ยาก หรือบางท่านได้เสนอวิธีการ Reuse คลื่นโดยวางสถานีส่งเป็นเครือข่ายย่อยๆ แล้วส่งต่อๆ กันไป ซึ่งจะทำให้ไม่ต้องใช้กำลังส่งสูงและลดการรบกวนสัญญาณของสถานีอื่นที่ใกล้เคียงหรือรบกวนคลื่นวิทยุการบิน

นอกจากนี้ยังมีประเด็นในเรื่องของเนื้อหารายการพบว่า ในต่างประเทศได้ชี้ว่าหากเป็นกิจการวิทยุกระจายเสียงที่มุ่งเน้นในเชิงประเด็นก็ควรมีเนื้อหาเชิงประเด็นไม่ต่ำกว่าร้อยละ 70-80 ส่วนที่เหลือเป็นเนื้อหาอื่นๆ อาทิ ข่าวสารจากส่วนกลาง เพลง เป็นต้น ส่วนในประเทศไทยนั้นมีหลักเกณฑ์ข้อกำหนดในพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 อยู่แล้วในเรื่องสัดส่วนเนื้อหาของกิจการวิทยุกระจายเสียงที่ให้บริการสาธารณะทั้งระดับชาติและชุมชนว่าต้องมีรายการเนื้อหาสาระความรู้ไม่น้อยกว่าร้อยละ 70 ดังนั้นในการกำหนดเนื้อหาเชิงประเด็นก็ควรมีไม่น้อยกว่าร้อยละ 70 เช่นกัน โดยเนื้อหาที่แพร่กระจายเสียงต้องเป็นเนื้อหารายการที่สถานีวิทยุสถานีนั้นๆ ผลิตขึ้นเองไม่น้อยกว่าร้อยละ 60 ที่เหลืออาจเป็นการร่วมผลิตหรือผลิตจากกลุ่มที่เกี่ยวข้องอื่นๆ เช่น สถานีวิทยุคนพิการทางสายตา มีจักษุแพทย์มาร่วมผลิตหรือผลิตรายการมาให้

นอกจากนี้ในการพัฒนารายการหรือในการจัดผังรายการนั้นอาจทำได้ในหลายวิธีทั้งการใช้แนวนโยบายระดับชาติมาพิจารณากำหนดประเด็น อาจใช้การวิจัยหรือการเสนอแนะความคิดเห็นจากผู้ฟังโดยผ่านการตั้งสภาผู้ฟัง

|  |
| --- |
| การกำกับดูแลกิจการวิทยุกระจายเสียงที่มุ่งเน้นในเชิงประเด็นจะเป็นอย่างไร |

ในต่างประเทศการกำกับดูแลกิจการวิทยุกระจายเสียงที่มุ่งเน้นในเชิงประเด็นถูกกำกับดูแลจากทั้งคณะกรรมการกิจการกระจายเสียง กิจการโทรทัศน์ และกิจการโทรคมนาคม ดังในประเทศสหราชอาณาจักรถูกกำกับดูแลจาก Ofcom ส่วนในประเทศออสเตรเลียถูกกำกับดูแลจาก ACMA ดังนั้นจึงอาจสรุปได้ว่าในต่างประเทศมีการกำกับดูแลจาก (1) กฎหมาย ระเบียบการประกอบกิจการ (2) สมาคมวิชาชีพซึ่งจะมีจริยธรรม จรรยาบรรณวิชาชีพผู้ประกอบกิจการ (Community Radio Broadcasting: Codes of Practice) และ (3) การตรวจสอบสอดส่องดูแลจากสังคม

สำหรับในประเทศไทยตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 ได้กำหนดให้คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) สนับสนุนให้มีการรวมกลุ่มจัดทำมาตรฐานทางวิชาชีพของผู้ประกอบกิจการวิทยุกระจายเสียงอยู่แล้ว ซึ่งหากมีกิจการวิทยุกระจายเสียงที่มุ่งเน้นในเชิงประเด็น ก็จะมีสมาคมวิชาชีพจัดทำจรรยาบรรณ/จริยธรรมสำหรับกิจการวิทยุกระจายเสียงที่มุ่งเน้นในเชิงประเด็น เพื่อใช้ในการกำกับดูแลวิทยุกระจายเสียงที่มุ่งเน้นในเชิงประเด็นด้วย

|  |
| --- |
| การมีส่วนร่วมในการดำเนินกิจการวิทยุกระจายเสียงที่มุ่งเน้นในเชิงประเด็น |

จากการศึกษาพบว่า ทั้งในต่างประเทศและในประเทศการมีส่วนร่วมในการดำเนินกิจการวิทยุกระจายเสียงที่มุ่งเน้นในประเด็นในหลายรูปแบบนับตั้งแต่การมีส่วนร่วมในการกำหนดนโยบาย การมีส่วนร่วมในการเป็นผู้ผลิตหรือการมีส่วนร่วมในฐานะที่เป็นผู้ฟัง เป็นต้น ซึ่งตามหลักการของกิจการวิทยุกระจายเสียงที่มุ่งเน้นในเชิงประเด็นนั้น ในกิจการสาธารณะที่รัฐดำเนินการจัดการเป็นลักษณะการเริ่มต้นจากเบื้องบน (Top - Down) มีการบริหารแบบรวมศูนย์ (Centralization) และผู้ส่งสารเป็นผู้กำหนด (Sender Oriented) ส่วนในกิจการบริการประชาชนจะเริ่มจากล่างขึ้นบน (Bottom Up) มีการบริหารแบบกระจาย (Decentralization) และผู้ฟังจะเป็นผู้กำหนด (Receive Oriented) ดังนั้นจึงเห็นได้ว่าประโยชน์ของกิจการวิทยุกระจายเสียงที่มุ่งเน้นในเชิงประเด็นจะสนองตอบต่อความต้องการที่หลากหลายของคนกลุ่มต่างๆ ในสังคม ทำให้สร้างความเข้มแข็งของชุมชนจากระดับล่างซึ่งทำให้ศักยภาพในการพัฒนามีความเป็นไปได้สูงและเป็นการพัฒนาแบบยั่งยืน

|  |
| --- |
| ความเป็นไปได้ของกิจการวิทยุกระจายเสียงที่มุ่งเน้นในเชิงประเด็นในพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 |

ตามผลการศึกษาเกี่ยวกับกฎหมายของต่างประเทศที่ใช้ในการกำกับดูแลกิจการวิทยุกระจายเสียงที่มุ่งเน้นในเชิงประเด็นพบว่า ในส่วนของกิจการวิทยุกระจายเสียงที่มุ่งเน้นในเชิงประเด็น การนิยามศัพท์เรื่องกฎหมายเกี่ยวกับ “กิจการวิทยุกระจายเสียงที่มุ่งเน้นในเชิงประเด็น” ยังไม่มี แต่เมื่อพิจารณาในบริบททางด้านเนื้อหาของกิจการกระจายเสียงแล้วพบว่ามีปรากฎอยู่ทั้งในกิจการกระจายเสียงสาธารณะที่รัฐดำเนินการ พบในกิจการสาธารณะที่ประชาชนดำเนินการและพบในกิจการกระจายเสียงเชิงพาณิชย์ที่เอกชนดำเนินการโดยพบว่าเนื้อหาของสถานีวิทยุกระจายเสียงที่มุ่งเน้นในเชิงประเด็นเหล่านี้จะเกิดจากลักษณะร่วม ความสนใจร่วมของชุมชน (Community of Interest) หรือความต้องการเฉพาะทางในเชิงประเด็นร่วมกันของกลุ่มประชาชน (Specifically Need - based Community/Issue - based Community) ซึ่งพบว่า มีการนิยามไว้ในทางกฎหมาย ดังปรากฏอยู่ในพระราชบัญญัติกิจการสื่อสาร ค.ศ. 2003 (Communication Act 2003) ของสหราชอาณาจักร ระเบียบการประกอบการและพระราชบัญญัติประกอบกิจการกระจายเสียงและกิจการโทรทัศน์ ค.ศ. 1992 (Broadcasting Services Act 1992) ของประเทศออสเตรเลีย และพบว่ามีการจัดประเภทของกิจการวิทยุกระจายเสียงที่มุ่งเน้นในเชิงประเด็นไว้ในส่วนของกิจการวิทยุกระจายเสียงชุมชน ซึ่งได้แก่

ระเบียบการประกอบกิจการวิทยุชุมชน ค.ศ. 2004 (Community Radio Order 2004) ในสหราชอาณาจักร โดยแบ่งกิจการวิทยุกระจายเสียงชุมชนเป็น 2 ประเภท คือ

1. กิจการวิทยุกระจายเสียงชุมชนเชิงภูมิภาค (Geographically Area - based Community

Radio)

1. กิจการวิทยุกระจายเสียงชุมชนตามกลุ่มความสนใจร่วม/ผลประโยชน์ร่วม

(Community Interest - based Community Radio)

ใบอนุญาตโดยคณะกรรมการกำกับกิจการสื่อสารของสหราชอาณาจักร (Ofcom - Office

of Communication) โดยเกณฑ์ในการออกใบอนุญาตจะใช้คุณสมบัติหรือคุณลักษณะของกิจการวิทยุกระจายเสียงชุมชนที่กำหนดไว้ตามระเบียบวิทยุกระจายเสียงชุมชน และการดูผลประโยชน์ของสาธารณะและสมาชิกในสังคมที่จะได้รับเพิ่มขึ้น ตลอดจนพันธะสัญญาหลัก (Key Commitment) ที่ต้องยื่นประกอบการขอใบอนุญาต โดยมีการระบุขั้นตอนและระเบียบในการยื่นขออนุญาต

ส่วนในประเทศออสเตรเลียได้จัดกิจการวิทยุกระจายเสียงที่มุ่งเน้นในเชิงประเด็นไว้ในประเภทของกิจการวิทยุกระจายเสียงชุมชน การบริการกิจการกระจายเสียงแบบจำกัดบริเวณกลุ่มความสนใจ ประเภทเนื้อหาโดยระบบสมาชิก (Subscription Narrowcasting Services) ซึ่งเป็นกิจการกระจายเสียงที่มีกลุ่มผู้ฟังเป้าหมายเฉพาะเจาะจง หรือตามกลุ่มความสนใจ ผู้ฟังต้องสมัครเป็นสมาชิก รายได้หลักของสถานีจากสมาชิกและประเภทบริการกิจการกระจายเสียงแบบจำกัดบริเวณ/กลุ่มความสนใจ ประเภทเนื้อหาโดยระบบเปิด (Open Narrowcasting Service) เป็นกิจการกระจายเสียงที่มีกลุ่มผู้ฟังเป้าหมายเฉพาะเจาะจงหรือตามกลุ่มความสนใจ

สำหรับในกิจการวิทยุกระจายเสียงชุมชนที่มีความสนใจร่วมหรือประโยชน์ร่วม (Community of Interest - based Radio) ในประเทศออสเตรเลียนั้นเน้นการส่งเสริมคุณค่าศักดิ์ศรีของประชาชนในด้านความหลากหลายทางเชื้อชาติ ศาสนา ภาษาและวัฒนธรรม โดยแยกวิทยุกระจายเสียงชุมชนออกเป็น 2 ประเภท คือวิทยุกระจายเสียงชุมนเพื่อบริการชุมชนในเชิงภูมิศาสตร์ (Geographically - based Community Radio) หรือ (Local Geographic Community) เน้นการให้บริการแก่ประชาชนในพื้นที่ต่างๆและวิทยุกระจายเสียงชุมชนที่มีลักษณะเฉพาะเจาะจงหรือมีความสนใจร่วม (Specific Community of Interest) ซึ่งเป็นการบริการที่ไม่เน้นพื้นที่แต่เน้นในเรื่องความสนใจร่วมของผู้ฟังเป็นหลัก

การขอใบอนุญาตต้องขอกับคณะกรรมการกำกับการกระจายเสียงของประเทศออสเตรเลีย ABA (Australian Broadcasting Authority) หรือ ACMA - Australian Communication Media Authority ในปัจจุบันภายใต้กฎหมายประกอบกิจการวิทยุกระจายเสียงและกิจการโทรทัศน์ ค.ศ. 1992 (The Broadcasting Services Act 1992)

สำหรับในประเทศไทยหากกิจการวิทยุกระจายเสียงที่มุ่งเน้นในเชิงประเด็นเกิดขึ้นภายใต้พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 โดยมีคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เป็นผู้มีอำนาจในการกำกับดูแลนั้นพบประเด็นที่สรุปได้ดังนี้

1. ควรมีกิจการวิทยุกระจายเสียงที่มุ่งเน้นในเชิงประเด็นในประเทศไทยหรือไม่คำตอบ

คือควรมีเนื่องจากเป็นการสนองตอบต่อเจตนารมณ์ของรัฐธรรมนูญแห่งราชอาณาจักรไทย พุทธศักราช 2550 ในเรื่องสิทธิในการสื่อสาร (Communication Rights) และการมีกิจการวิทยุกระจายเสียงที่มุ่งเน้นในเชิงประเด็นจะเป็นการพัฒนาจากฐานราก สร้างกระบวนการมีส่วนร่วมในการพัฒนาด้านต่างๆ ของสังคมทำให้เกิดการพัฒนาอย่างยั่งยืนที่แท้จริง

2. โดยสาระของพระราชบัญญัติการประกอบกิจการกระจายเสียงและกิจการโทรทัศน์

พ.ศ. 2551 นี้สามารถครอบคลุมถึงกิจการวิทยุกระจายเสียงที่มุ่งเน้นในเชิงประเด็นได้ในทุกหมวดและทุกมาตรา

3. คณะกรรมการยังคงเป็นผู้ที่มีอำนาจในการกำกับดูแลกิจการวิทยุกระจายเสียงที่มุ่งเน้นในเชิงประเด็นนี้เช่นเดียวกันกับการกำกับดูแลกิจการกระจายเสียงประเภทอื่นๆ

4. การแบ่งประเภทกิจการกระจายเสียงที่แบ่งออกเป็น 3 ประเภทอันได้แก่ กิจการกระจายเสียงบริการสาธารณะ กิจการกระจายเสียงบริการประชาชน และกิจการกระจายเสียงพาณิชย์ ยังคงครอบคลุมถึงกิจการวิทยุกระจายเสียงที่มุ่งเน้นในเชิงประเด็นด้วย แต่เพื่อให้ชัดเจนและง่ายต่อการกำกับดูแลผู้วิจัยเห็นว่าควรมีการนิยามความหมายของคำที่เกี่ยวข้องให้ชัดเจนโดยเฉพาะคำว่าสถานีวิทยุกระจายเสียงที่มุ่งเน้นในเชิงประเด็นและเนื้อหาเชิงประเด็น เป็นต้น

5. ความเป็นไปได้ของกิจการวิทยุกระจายเสียงที่มุ่งเน้นในเชิงประเด็นว่าสมควรอยู่ในประเภทของกิจการวิทยุกระจายเสียงประเภทใดใน 3 ประเภทนั้น พบว่า มีความเหมาะสมอยู่ 2 ส่วน คือ ในกิจการสาธารณะในกรณีที่ภาครัฐ/สถาบันของรัฐ ต้องการพัฒนาประเด็นตามนโยบายซึ่งจะมีลักษณะจากบนลงล่าง (Top - Down) และการดำเนินการทางการเผยแพร่มีลักษณะเป็นผู้ส่งสารเป็นผู้กำหนด (Sender Oriented)

ส่วนในประเภทกิจการวิทยุกระจายเสียงชุมชนนั้นพบว่า มีความสอดคล้องมากที่สุดตามหลักปรัชญาของความเป็นสื่อสาธารณะที่มุ่งเน้นการให้สิทธิเสรีภาพแก่คนและใช้รูปแบบการมีส่วนร่วม (Participation) เป็นหลัก ดังนั้นกิจการวิทยุกระจายเสียงที่มุ่งเน้นในเชิงประเด็นในลักษณะความสนใจร่วม ความต้องการร่วม จึงควรถูกจัดไว้อยู่ในกิจการประเภทนี้

6. การแพร่กระจายเสียงของกิจการวิทยุกระจายเสียงที่มุ่งเน้นในเชิงประเด็นควรมีการจัดการกระจายเสียงในลักษณะเครือข่ายหรือไม่ พบว่าทั้งในต่างประเทศและในประเทศมีการแพร่กระจายเสียงในลักษณะเครือข่ายอยู่แล้วเนื่องจากเทคโนโลยีการสื่อสารก้าวหน้าไปค่อนข้างมากทำให้เกิด “ชุมชน” ความสนใจร่วมและความต้องการร่วมอย่างแท้จริงและยากต่อการปิดกั้น ดังนั้นวิธีการที่ดีคือให้ทุกคนได้ทำอยู่ภายใต้กฎหมายและใช้เครื่องมือการกำกับดูแลที่มีประสิทธิภาพ การกำหนดบทลงโทษ และการใช้กฎหมายต้องมีความรุนแรงและจริงจังจึงจะได้ผล ดังนั้นในต่างประเทศจะมีการออกใบอนุญาตทั้งในลักษณะพื้นที่และเครือข่ายด้วย

7. ปัญหาในเรื่องเทคนิคของการทับซ้อนหรือแทรกคลื่นที่เป็นปัญหาอยู่ในปัจจุบันอาจมีทางออกหลายทาง อาทิ

- การใช้ระบบดิจิทัลในการขยายช่องสัญญาณคลื่นความถี่ซึ่งต้องลงทุนสูงและใช้เวลานานในการดำเนินการ มีข้อจำกัดเรื่องความพร้อมของผู้ฟัง

- การใช้วิธีการ Reuse คลื่นซึ่งเป็นเทคนิคทางวิศวกรรมศาสตร์ใช้ระบบการส่งกระจายเสียงในลักษณะรังผึ้ง (Cellular) ซี่งต้องมีการศึกษาพื้นที่ การกำหนดวางตำแหน่งจุดของแต่ละสถานีตั้งรับเครือข่าย ซึ่งต้องศึกษานำไปทีละพื้นที่ซึ่งต้องใช้เวลาเช่นกัน

8. การกำกับดูแลการดำเนินกิจการวิทยุกระจายเสียงที่มุ่งเน้นในเชิงประเด็นอาจดำเนินการใน 3 ลักษณะ ดังนี้

8.1 คณะกรรมการใช้กฎหมายฉบับต่างๆในการกำกับดูแลซึ่งจะมีกฎหมายร่วมในการดำเนินการหลายฉบับ อาทิ พระราชบัญญัติวิทยุคมนาคม พ.ศ. 2498 พระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551 พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 พระราชบัญญัติคุ้มครองผู้บริโภค พ.ศ. 2522 กฎหมายแพ่ง และกฎหมายอาญา เป็นต้น

8.2 ให้ดูแลกันเอง (Self Regulation Control) ถึงความต้องการร่วมกันร่างจริยธรรมคุณธรรม (Code and Ethic) ในการปฏิบัติงานของสื่อ

8.3 คนฟังต้องคอยติดตามสอดส่องดูแลการดำเนินงานของสถานีวิทยุกระจายเสียงที่มุ่งเน้นในเชิงประเด็นให้ทำหน้าที่ตามวัตถุประสงค์และพันธกิจ

9. สัดส่วนเนื้อหารายการที่วิทยุกระจายเสียงที่มุ่งเน้นในเชิงประเด็นที่เหมาะสมคือต้องมีเนื้อหาที่สอดคล้องกับวัตถุประสงค์ในประเด็นนั้นๆ ไม่น้อยกว่าร้อยละ 70 (ตามพระราชบัญญัติการประกอบกิจการกระจายเสียงและกิจการโทรทัศน์ พ.ศ. 2551) และต้องเป็นรายการที่ผลิตเองไม่น้อยกว่าร้อยละ 70 เช่นกัน

10. “ความมั่นคง” ในประเด็นเรื่องความมั่นคงอาจเกี่ยวข้องใน 2 มิติ คือ ความมั่นคงของชาติในมิติทางการทหารที่อาจมองว่าเนื้อหาที่มุ่งเน้นในเชิงประเด็น อาจมีผลกระทบต่อความมั่นคง ในแง่ของการก่อให้เกิดความวุ่นวายในสังคม แต่ความมั่นคงในอีกมิติหนึ่งคือความมั่นคงที่เกิดจากความเข้มแข็งในด้านมนุษย์และสังคม กล่าวคือประเทศจะมั่นคงได้ก็ต่อเมื่อพลเมืองหรือคนในชาติมีความเข้มแข็งทั้งความคิดร่างกาย และจิตใจ ซึ่งวิทยุกระจายเสียงที่มุ่งเน้นในเชิงประเด็นจะสามารถทำให้เกิดสิ่งเหล่านี้ได้

11. ดังนั้นหากสรุปแบบจำลองความเป็นไปได้ของวิทยุกระจายเสียงที่มุ่งเน้นในเชิงประเด็น จากการศึกษาทั้งในต่างประเทศและในประเทศ อาจมีแบบจำลอง ดังนี้

**ภาพที่ 5.3 แสดงแบบจำลองความเป็นไปได้ของวิทยุกระจายเสียงที่มุ่งเน้นในเชิงประเด็นจากการศึกษาทั้งในประเทศและต่างประเทศ**

วิทยุกระจายเสียงภาครัฐ/สาธารณะ ควบคุมได้อยู่แล้วโดยรัฐไม่จำเป็นต้องแบ่งหรือแยก

ประเภทเป็นกิจการวิทยุกระจายเสียงสาธารณะที่มุ่งเน้นในเชิง

ประเด็น

เชิงพื้นที่ เชิงความสนใจร่วม

12. การบริการจัดการด้านกฎหมาย

12.1 ใช้กฎหมายเดิมโดยเพิ่มเติมคำนิยาม และเพิ่มการอธิบายสาระให้ครอบคลุมวิทยุกระจายเสียงที่มุ่งเน้นในเชิงประเด็นให้ครบถ้วนมากขึ้น

12.2 ออกประกาศวิทยุกระจายเสียงชุมชนที่มุ่งเน้นในเชิงประเด็นเฉพาะมาบังคับใช้

จากข้อสังเกตและการอภิปรายผลดังกล่าวข้างต้น ผู้ศึกษาคาดว่ามีความเป็นไปได้ในการดำเนินการกำกับดูแลกิจการวิทยุกระจายเสียงที่มุ่งเน้นในเชิงประเด็นในประเทศไทย ตามบริบทของสังคมและวัฒนธรรมไทย

การมีกิจการวิทยุกระจายเสียงที่มุ่งเน้นในเชิงประเด็นในสังคมไทย จึงนับเป็นก้าวย่างที่สำคัญของการพัฒนาในด้านสิทธิทางการสื่อสาร (Communication Rights) ของคนไทยในสังคมที่ทำให้ทุกคนทุกกลุ่มสามารถมีช่องทางในการตอบสนองความต้องการความสนใจอันหลากหลายของกลุ่มคนในสังคมไม่ว่าจะเป็นเรื่องการนำเสนออัตลักษณ์หรือการแก้ไขการพัฒนาคุณภาพชีวิตของคนแต่ละกลุ่มก็ตาม

**บรรณานุกรม**

**หนังสือและบทความภาษาไทย**

กาญจนา แก้วเทพ. (ม.ป.ป.). *คู่มือวิทยุชุมชน*. [อัดสำเนา].

กาญจนา แก้วเทพ และสมสุข หินวิมาน. (255 *สายธารแห่งนักคิดทฤษฏี เศรษฐศาสตร์การเมืองกับ*

*สื่อสารการศึกษา*. กรุงเทพฯ : ภาพพิมพ์

การแถลงข่าวต่อสื่อมวลชนของรัฐมนตรีกระทรวงกิจการไปรษณีย์และโทรคมนาคม. (1978,

July 23). *Minister for Post and Telecommunications Media Release 78/9*.

กิติมา สุรสนธิ และคณะ. (2550). *การทบทวนวรรณกรรมและงานวิจัยที่เกี่ยวข้องเพื่อประกอบการ*

*ร่างแผนแม่บทส่งเสริมและพัฒนาการใช้ทรัพยากรสื่อสารมวลชนเพื่อการปฏิรูป*

*สังคมและการเมือง*.

ฐิตินันท์ พงษ์สุทธิรักษ์ และ วีระยุทธ กาญจน์ชูฉัตร. (2546). *สื่อสาธารณะ*.โครงการ “การปฏิรูป

ระบบสื่อ : การพัฒนาบุคลากร และสื่อสาธารณะ” จุฬาลงกรณ์มหาวิทยาลัย.

ฐิตินันท์ พงษ์สุทธิรักษ์ และวีระยุทธ กาญจน์ชูฉัตร. (2546). *รายงานการวิจัยฉบับสมบูรณ์ เรื่อง*

*สื่อสาธารณะ ตุลาคม 2546*.

ทรงยศ บัวเผื่อน. (2546). *การปฏิรูปสื่อวิทยุโทรทัศน์ ตามรัฐธรรมนูญฯ มาตรา 40*. กรุงเทพฯ :

วิญญูชน.

บุษราคัม เอี่ยมอำไพ. (2540). *ปัจจัยที่มีผลต่อการเปิดรับข่าวสารจากสถานีวิทยุ จส.100 และการเป็น*

*สมาชิกชมรม จส.100*. วิทยานิพนธ์วารสารศาสตรมหาบัณฑิต มหาวิทยาลัย

ธรรมศาสตร์, คณะวารสารศาสตร์และสื่อสารมวลชน สาขาสื่อสารมวลชน.

รัฐมนตรีกิจการขนส่งและการสื่อสาร. (1988, August). *Minister for Transport and*

*Communications Media Statement: 83(d)/88: 9*.

สุรพงษ์ โสธนะเสถียร และโกศล สงเนียม. (2551). *การบริหารงานวิทยุกระจายเสียง*. กรุงเทพฯ :

สำนักงานกองทุนสนับสนุนการวิจัย.

สำนักงานข้าหลวงใหญ่ด้านสิทธิมนุษยชนประจำสหประชาชาติ. *ศึกษา“ประเด็นทางสังคม” ร่วม*

*สมัยตามกรอบแนวคิด*. น. 12-13.

เอื้อจิต วิโรจน์ไตรรัตน์. (2542). เอกสารประกอบการบรรยาย แนวทางการดำเนินการวิทยุชุมชน เพื่อประชาสังคม. [อัดสำเนา]. สถาบันการ เรียนรู้และพัฒนาประชาสังคม.

หนังสือประกอบการประชุมหารือแลกเปลี่ยนความคิดเห็นและประสานความร่วมมือในการกำกับดูแลกิจการกระจายเสียง และกิจการโทรทัศน์

พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง

วิทยุโทรทัศน์ และกิจการโทรคมนาคม พ.ศ.2553

พระราชบัญญัติการประกอบกิจการกระจายเสียงและกิจการโทรทัศน์ พ.ศ.2551

พระราชบัญญัติวิทยุคมนาคม พ.ศ.2498

พระราชบัญญัติคุ้มครองผู้บริโภค พ.ศ. 2522 มาตรา 3, มาตรา 21, มาตรา 22, มาตรา 47

กฎกระทรวงฉบับที่ 3, 5, 6 และ 7

พระราชบัญญัติคุ้มครองเด็ก พ.ศ. 2546

**หนังสือและบทความภาษาอังกฤษ**

ABA: Sydney. *Australian Broadcasting Authority, Annual Report 2003 and 2004*.

ACMA. (2010, June 24). *Community Broadcasting Participation Guidelines*. , p. 5.

ACMA. (2010, September 1). *Application for Community Radio Broadcasting License*.

Angel Radio. (2010, April). *Key Commitments Annual Report Form*.

Atkinson, D. and Rayboy M.. (1997). *“Overview of a Crisis.” in Public Service Broadcasting*

*: The Challenges of the Twenty-first Century*. Paris : UNESCO Publishing.

Butler, D. and Rodrick, S. (2004). *Australian Media Law*. 2nd edn, Law

Book Co: Sydney, pp. 490-496.

CBAA. (2008, October 23). *Community Radio Broadcasting: Codes of Practice*. , pp. 1-3.

CBAA. (2008, October 23).*Community Radio Broadcasting: Codes of Practice*. Sydney,

pp. 4-12.

CBAA-Community Broadcasting Association of Australia. (2009, November). *Community*

*Broadcasting Database:Survey of the Community Radio Sector 2007 - 2008*

*Financial Report*. , pp.32-33.

Commonwealth of Australia. (2003). *Multicultural Australia: United in Diversity and*

*Department of Immigration and Citizenship*. , pp. 5-9.

Community Broadcasting Association of Australia. (2009, November). *Community Broadcasting*

*Database: Survey of the Community Radio Sector 2007 - 2008 Financial Report*.

, p.1.

Community Broadcasting Association of Australia. (2009, November). *Community Broadcasting*

*Database: Survey of the Community Radio Sector 2007 - 2008 Financial Report*.

, p.4.

Community Broadcasting Association of Australia. (2009, November). *Community Broadcasting*

*Database: Survey of the Community Radio Sector 2007 - 2008 Financial*

*Report*. , p.13.

Community Radio National. (2010, July). *Listener Survey 2010*. , p. 28.

Community Broadcasting Association of Australia. (2009, November). *Community Broadcasting*

*Database: Survey of the Community Radio Sector 2007 - 2008 Financial Report*.

, p.35.

Community Broadcasting Association of Australia. (2008).

CRA. (2000). *Commercial Radio Australia, All Australian Listening Report*. Sydney.

CRTC. (2010). *Communications Monitoring Report 2010*. , pp. 31-34.

Cunningham, S. and Turner, G. (2006). *The Media and Communications in Australia*. (Eds.) , 2nd

edn, Allen & Unwin: Crows Nest, NSW, Australia. , pp. 133-153.

Division of Freedom of Expression, Democracy and Peace, Communication and Information

Sector, UNESCO. (2003). *Legislation on Community Radio Broadcasting:*

*Comparative Study of the Legislation of 13 Countries*. , p. 99-100.

Division of Freedom of Expression, Democracy and Peace, Communication and Information

Sector, UNESCO. (2003). *Legislation on Community Radio Broadcasting*

*: Comparative Study of the Legislation of 13 Countries*. , p. 103.

Eryl Price-Davies and Jo Tacchi. (2001).*Community Radio in a Global Context: A Comparative*

*Analysis., Community Media Association: London.* , p. 10.

Grandi, R. *Western European Broadcasting in Transition*. , Journal of Communication 28, pp.

47-50

McNair Ingenuity. (2010, July 12). *Community Radio National Listener Survey*. , p.4.

Ofcom. (2010, November 18). *Community Radio: Annual report on the sector: 2009/2010*. ,

pp.9-10.

Ofcom. (2010, November 18). *Community Radio: Annual report on the sector: 2009/2010*. ,

pp.42-46.

Ofcom . (2010, May). *Notes of Guidance for Community Radio Licence Applicants and*

*Licensees*. , pp.1-21.

Ofcom. (2004, September). *Licensing Community Radio*. , p.8.

Ofcom. (2009, December 16). *Guidance Notes Section 1-10*.

Ofcom. *(*2003). *Penalty Guidelines: Section 392 of the Communications Act 2003* . , p.2.

Ofcom. (2010, May). *Regulation of Community Radio Key Commitments: Guidance on Changes*

*to Key Commitments and Ensuring Compliance*. , pp. 6-7.

Ofcom. (2009, October 19). *Audience Participation in Radio Programming-The Use of Premium*

*Rate Services in Radio: Improving Consumer Protection*.

Ofcom. (2010, May). *Community Radio: Volunteer Input - Guidelines for community radio*

*stations that wish to use volunteer time as part of station turnover*. , p.3-5.

Ofcom. (2010, November 18). *Community Radio: Annual report on the sector: 2009/2010*. , p.47.

Philip Kotler, Hermanan Kartajaya and Den Huan Hou. (2006). *Think Asean! : Rethinking*

*Marketing towards Asean Community 2015*. , Mcgraw-Hill Education (Asia).

**สื่ออิเล็กทรอนิกส์**

สืบค้นเมื่อ กุมภาพันธ์ 2554, จาก http://angelradio.moonfruit.com/#/about-us-2/4531075463

สืบค้นเมื่อ กุมภาพันธ์ 2554, จาก http://diywebbuilder.com.au/ http://diywebbuilder.com.au

สืบค้นเมื่อ กุมภาพันธ์ 2554, จาก <http://licensing.ofcom.org.uk/radio-broadcast->

licensing/restricted-service-licences/ramadan-2011

สืบค้นเมื่อ กุมภาพันธ์ 2554, จาก <http://news.bbc.co.uk/2/hi/americas/4120397.stm>

สืบค้นเมื่อ กุมภาพันธ์ 2554, จาก <http://phonicfm.com/?page_id=5>

สืบค้นเมื่อ กุมภาพันธ์ 2554, จาก <http://resonancefm.com/>

สืบค้นเมื่อ กุมภาพันธ์ 2554, จาก

[http://stakeholders.ofcom.org.uk/broadcasting/radio/community-](http://stakeholders.ofcom.org.uk/broadcasting/radio/community-      radio-fund/)

[radio-fund/](http://stakeholders.ofcom.org.uk/broadcasting/radio/community-      radio-fund/)

สืบค้นเมื่อ กุมภาพันธ์ 2554, จาก <http://stakeholders.ofcom.org.uk/tell-us/specific-programme-epg>

สืบค้นเมื่อ กุมภาพันธ์ 2554, จาก <http://stakeholders.ofcom.org.uk/enforcement/broadcast>

/bulletins

สืบค้นเมื่อ กุมภาพันธ์ 2554, จาก <http://stakeholders.ofcom.org.uk/broadcasting/radio/>

coverage/pp\_def

สืบค้นเมื่อ กุมภาพันธ์ 2554, จาก http://uqconnect.net/4rph

สืบค้นเมื่อ กุมภาพันธ์ 2554, จาก <http://www.abc.net.au/>

สืบค้นเมื่อ กุมภาพันธ์ 2554, จาก <http://www.afanfm.co.uk/>

สืบค้นเมื่อ กุมภาพันธ์ 2554, จาก <http://www.angelradio.moonfruit.com/>

สืบค้นเมื่อ กุมภาพันธ์ 2554, จาก

[http://www.angelradio.moonfruit.com/#/](http://www.angelradio.moonfruit.com/#/                prog-sched-2/4534088357)

[prog-sched-2/4534088357](http://www.angelradio.moonfruit.com/#/                prog-sched-2/4534088357)

สืบค้นเมื่อ กุมภาพันธ์ 2554, จาก <http://www.awazfm.co.uk/>

สืบค้นเมื่อ กุมภาพันธ์ 2554, จาก <http://www.bbc.uk/>

สืบค้นเมื่อ กุมภาพันธ์ 2554, จาก <http://www.branchfm.co.uk/>

สืบค้นเมื่อ กุมภาพันธ์ 2554, จาก http://www.catholicradioassociation.org/About%20Us.htm

สืบค้นเมื่อ กุมภาพันธ์ 2554, จาก <http://www.cbc.ca/>

สืบค้นเมื่อ กุมภาพันธ์ 2554, จาก http://www.cbonline.org.au

สืบค้นเมื่อ กุมภาพันธ์ 2554, จาก http://www.cope.es/paginas/emisoras.asp

สืบค้นเมื่อ กุมภาพันธ์ 2554, จาก http://www.crescentradio.net/about-us

สืบค้นเมื่อ กุมภาพันธ์ 2554, จาก <http://www.crescentradio.net/>

สืบค้นเมื่อ กุมภาพันธ์ 2554, จาก <http://www.crossrhythms.co.uk/plymouth/>

สืบค้นเมื่อ กุมภาพันธ์ 2554, จาก http://www.crtn.org/V2

สืบค้นเมื่อ กุมภาพันธ์ 2554, จาก <http://www.csrfm.com/ourmission.php>

สืบค้นเมื่อ กุมภาพันธ์ 2554, จาก http://www.ewtn.co.uk/PDFs/EWTNDetailedTimeline.pdf

สืบค้นเมื่อ กุมภาพันธ์ 2554, จาก http://www.ewtn.com/radio/amfm.htm

สืบค้นเมื่อ กุมภาพันธ์ 2554, จาก http://www.ewtn.com/radio/index.asp

สืบค้นเมื่อ กุมภาพันธ์ 2554, จาก <http://www.gaydio.co.uk/>

สืบค้นเมื่อ กุมภาพันธ์ 2554, จาก <http://www.garrisonfm.com/about.php>

สืบค้นเมื่อ กุมภาพันธ์ 2554, จาก http://www.hang106.or.id

สืบค้นเมื่อ กุมภาพันธ์ 2554, จาก <http://www.immi.gov.au/media/fact-sheets/06evolution.htm>

สืบค้นเมื่อ กุมภาพันธ์ 2554, จาก http://www.immacolata.com/TRBuonconsiglio

สืบค้นเมื่อ กุมภาพันธ์ 2554, จาก <http://www.insightradio.co.uk/>

สืบค้นเมื่อ กุมภาพันธ์ 2554, จาก http://www.joy.org.au/about-us

สืบค้นเมื่อ กุมภาพันธ์ 2554, จาก http://www.ksbj.org/history.php?ref=menu

สืบค้นเมื่อ กุมภาพันธ์ 2554, จาก http://www.kkla.com

สืบค้นเมื่อ กุมภาพันธ์ 2554, จาก http://www.lapurdi.net

สืบค้นเมื่อ กุมภาพันธ์ 2554, จาก http://www.lumen.sk

สืบค้นเมื่อ กุมภาพันธ์ 2554, จาก http://www.mariaradio.hu

สืบค้นเมื่อ กุมภาพันธ์ 2554, จาก

[http://www.mediawatchuk.org.uk/index.php?option=](http://www.mediawatchuk.org.uk/index.php?option=                        com_content&task= view&id=209&Itemid=143)

[com\_content&task= view&id=209&Itemid=143](http://www.mediawatchuk.org.uk/index.php?option=                        com_content&task= view&id=209&Itemid=143)

สืบค้นเมื่อ กุมภาพันธ์ 2554, จาก <http://www.midnighttrucking.com/>

สืบค้นเมื่อ กุมภาพันธ์ 2554, จาก http://www.mqfm.net

สืบค้นเมื่อ กุมภาพันธ์ 2554, จาก

[http://www.nirs.org.au/index.php?option=com\_content&view=](http://www.nirs.org.au/index.php?option=com_content&view= article&id=6&Itemid=2)

[article&id=6&Itemid=2](http://www.nirs.org.au/index.php?option=com_content&view= article&id=6&Itemid=2)

สืบค้นเมื่อ กุมภาพันธ์ 2554, จาก

[http://www.nirs.org.au/index.php?option=com\_content&view=](http://www.nirs.org.au/index.php?option=com_content&view=              category&layout=blog&id=6&Itemid=55)

[category&layout=blog&id=6&Itemid=55](http://www.nirs.org.au/index.php?option=com_content&view=              category&layout=blog&id=6&Itemid=55)

สืบค้นเมื่อ กุมภาพันธ์ 2554, จาก http://www.noordubai.com

สืบค้นเมื่อ กุมภาพันธ์ 2554, จาก <http://www.ofcom.org.uk/complain/>

สืบค้นเมื่อ กุมภาพันธ์ 2554, จาก <http://www.ofcom.org.uk/radio/ifi/rbl/car/coverage/pp_def/>

สืบค้นเมื่อ กุมภาพันธ์ 2554, จาก

[http://www.ofcom.org.uk/static/radiolicensing/Community/](http://www.ofcom.org.uk/static/radiolicensing/Community/ commitments/cr017.pdf)

[commitments/cr017.pdf](http://www.ofcom.org.uk/static/radiolicensing/Community/ commitments/cr017.pdf)

สืบค้นเมื่อ กุมภาพันธ์ 2554, จาก

[http://www.ofcom.org.uk/static/radiolicensing/Community/](http://www.ofcom.org.uk/static/radiolicensing/Community/ commitments/cr019pdf)

[commitments/cr019pdf](http://www.ofcom.org.uk/static/radiolicensing/Community/ commitments/cr019pdf)

สืบค้นเมื่อ กุมภาพันธ์ 2554, จาก

[http://www.ofcom.org.uk/static/radiolicensing/Community/](http://www.ofcom.org.uk/static/radiolicensing/Community/                 commitments/cr060.pdf/)

[commitments/cr060.pdf/](http://www.ofcom.org.uk/static/radiolicensing/Community/                 commitments/cr060.pdf/)

สืบค้นเมื่อ กุมภาพันธ์ 2554, จาก http://www.ohchr.org/EN/Issues/Pages/ListofIssues.aspx

สืบค้นเมื่อ กุมภาพันธ์ 2554, จาก http://www.pacificanetwork.org

สืบค้นเมื่อ กุมภาพันธ์ 2554, จาก http://www.proglas.cz

สืบค้นเมื่อ กุมภาพันธ์ 2554, จาก <http://www.radio1rph.org.au>

สืบค้นเมื่อ กุมภาพันธ์ 2554, จาก

[http://www.radioikhlas.com/index.php?option=com\_](http://www.radioikhlas.com/index.php?option=com_ content&view=article&id=77&Itemid=148)

[content&view=article&id=77&Itemid=148](http://www.radioikhlas.com/index.php?option=com_ content&view=article&id=77&Itemid=148)

สืบค้นเมื่อ กุมภาพันธ์ 2554, จาก <http://www.radioislam.org.za/a/index.php?option>=

com\_wrapper&Itemid=8

สืบค้นเมื่อ กุมภาพันธ์ 2554, จาก http://www.radiomaria.at

สืบค้นเมื่อ กุมภาพันธ์ 2554, จาก http://www.radiomaryja.pl

สืบค้นเมื่อ กุมภาพันธ์ 2554, จาก http://www.radiorenascenca.pt

สืบค้นเมื่อ กุมภาพันธ์ 2554, จาก http://www.radiospes.be

สืบค้นเมื่อ กุมภาพันธ์ 2554, จาก http://www.radiovaticana.org/en1/chisiamo\_9.asp

สืบค้นเมื่อ กุมภาพันธ์ 2554, จาก http://www.rphadelaide.org.au

สืบค้นเมื่อ กุมภาพันธ์ 2554, จาก http://www.rph.org.au

สืบค้นเมื่อ กุมภาพันธ์ 2554, จาก http://www.rtk.org.mt

สืบค้นเมื่อ กุมภาพันธ์ 2554, จาก <http://www.shmu.org.uk/radio/radofrm.shtml>

สืบค้นเมื่อ กุมภาพันธ์ 2554, จาก http://www.suaraquran.com

สืบค้นเมื่อ กุมภาพันธ์ 2554, จาก http://www.sydneyislamicradio.com/Html\_pages/aboutus.html

สืบค้นเมื่อ กุมภาพันธ์ 2554, จาก <http://www.visionaustralia.org.au/info.aspx?page=748>

สืบค้นเมื่อ กุมภาพันธ์ 2554, จาก http://www.visionaustralia.org.au/info.aspx?page=2071

สืบค้นเมื่อ กุมภาพันธ์ 2554, จาก http://www.wyll.com

สืบค้นเมื่อ กุมภาพันธ์ 2554, จาก http://www.2rph.org.au

สืบค้นเมื่อ กุมภาพันธ์ 2554, จาก http://www.2mfm.org/content/view/28/90

สืบค้นเมื่อ กุมภาพันธ์ 2554, จาก <http://www.3tfm.org/>

สืบค้นเมื่อ กุมภาพันธ์ 2554, จาก http://www.7rph.org.au

สืบค้นเมื่อ กุมภาพันธ์ 2554, จาก <http://www.975kemetfm.co.uk/about>

สืบค้นเมื่อ พฤษภาคม 2554, จาก http://[www.radioparliament.net](http://www.radioparliament.net)

**ผู้ให้สัมภาษณ์ส่วนในประเทศ**

จินดา บุญจันทร์, สัมภาษณ์, 22 พฤษภาคม 2554

เดชา คำเบ้าเมือง, สัมภาษณ์, 18 พฤษภาคม 2554

เดชา สายบุญตั้ง, สัมภาษณ์, 12 พฤษภาคม 2554

ทองใหญ่ วัฒนศาสตร์, สัมภาษณ์, 21 พฤษภาคม 2554

ธนา ยะโสภา, สัมภาษณ์, 18 พฤษภาคม 2554

บุญส่ง วุฒิธรรมปัญญา, สัมภาษณ์, 18 ธันวาคม 2553

ปัญญา โคตรเพชร, สัมภาษณ์, 18 พฤษภาคม 2554

ปาฏิหาริย์ บุญรัตน์, สัมภาษณ์, 15 พฤษภาคม 2554

พระครูอรรถกิจนันทคุณ, 2554

มานะ แสงบุญเรือง, สัมภาษณ์, 19 ธันวาคม 2553

มาเรียม ชัยสันทนะ ยะโสภา, สัมภาษณ์, 19 พฤษภาคม 2554

วิรุฬ สะแกคุ้ม, 15 พฤษภาคม 2554

วีระพล เจริญธรรม, สัมภาษณ์, 16 พฤษภาคม 2554

สการียา ปุติ, สัมภาษณ์, 15 พฤษภาคม 2554

สายบัว พลอยเกตุ, สัมภาษณ์, 21 พฤษภาคม 2554

สังเวียน ดวงสุภา, สัมภาษณ์, 2554

สันทนา ธรรมสาโรจน์, สัมภาษณ์, 12 พฤษภาคม 2554

สุทิต ขัตติยะ, สัมภาษณ์, 2552

สุรเวช ดีมาก, สัมภาษณ์, 2554

องอาจ คล้ามไพบูลย์, สัมภาษณ์, 16 กุมภาพันธ์ 2554

อนันต์ แก้วรักษ์, สัมภาษณ์, 19 พฤษภาคม 2554

อาซิ ดาราแม, สัมภาษณ์, 8 พฤษภาคม 2554

อู๊ด เขียวทอง, สัมภาษณ์, 20 พฤษภาคม 2554

อาภรณ์ แสงโชติ, สัมภาษณ์, 19 พฤษภาคม 2554

เจ้าของสถานีวิทยุ(บ่อนอก), สัมภาษณ์, 11 กันยายน 2552

**ผู้ให้สัมภาษณ์ และสนทนากลุ่มส่วนของกฎหมาย**

รศ.ดร. อุบลรัตน์ ศิริยุวศักดิ์ (สัมภาษณ์, 12 พฤษภาคม 2554)

ผศ.ดร. กุลทิพย์ ศาสตระรุจิ (สัมภาษณ์, 16 พฤษภาคม 2554)

อ.กุลนารี เสือโรจน์ (สัมภาษณ์, 4 พฤษภาคม 2554)

ผศ.พินิตตา สุขโกศล (สัมภาษณ์, 4 พฤษภาคม 2554)

รศ. พิศิษฐ์ ชวาลาธวัช (สัมภาษณ์, 23 พฤษภาคม 2554)

อ.กิตติพงษ์ กมลธรรมวงศ์ (สัมภาษณ์, 4 พฤษภาคม 2554)

อ.เจษฎา อนุจารี (สัมภาษณ์, 20 พฤษภาคม 2554)

อ.ดร. ประชา คุณธรรมดี(สัมภาษณ์, 18 พฤษภาคม 2554)

รศ. เล็ก สมบัติ (สัมภาษณ์, 20 พฤษภาคม 2554)

ศ.ดร.ถวิล พึ่งมา (สัมภาษณ์, 10 พฤษภาคม 2554)

ผศ.ดร.วิทยาธร ท่อแก้ว (สัมภาษณ์, 15 พฤษภาคม 2554)

อ.เศรษฐพร คูศรีพิทักษ์(สัมภาษณ์, 16 พฤษภาคม 2554)

คุณสุภิญญา กลางณรงค์ (สัมภาษณ์, 11 พฤษภาคม 2554)

คุณไพบูลย์ วัฒนศิริธรรม (สัมภาษณ์, 9 มีนาคม 2554)

คุณองอาจ คล้ามไพบูลย์ (สัมภาษณ์, 10 มีนาคม 2554)

คุณสุรเวช ดีมาก (สัมภาษณ์, 4 พฤษภาคม 2554)

คุณอำนวย ปู่สวัสดิ์ (สัมภาษณ์, 4 พฤษภาคม 2554)

คุณไปรเวท สถาพัตย์ (สัมภาษณ์, 4 พฤษภาคม 2554)

คุณกุลพงษ์ ธรรมโชติ (สัมภาษณ์, 4 พฤษภาคม 2554)

คุณสาวิตย์ แก้วหวาน (สัมภาษณ์, 4 พฤษภาคม 2554)

คุณมันทนา ศรีเพ็ญประภา (สัมภาษณ์, 4 พฤษภาคม 2554)

คุณยูลัด ดำริห์เลิศ (สัมภาษณ์, 4 พฤษภาคม 2554)

คุณช้างน้อย กุญชร ณ อยุธยา (สัมภาษณ์, 4 พฤษภาคม 2554)